
Notă asupra ediţiei 

Volumul de faţă reuneşte două studii de caz tratând nevroze infantile: 
„Micul Hans" şi „Omul cu lupi". în ceea ce priveşte primul caz, forme 
embrionare ale celor mai importante teorii expuse se aflau deja în „Despre 
teoriile sexuale infantile" (1908). Este vorba, aici, despre istoria unui băieţel 
de 5 ani, Herbert Graf, fiul lui Max Graf, muzicolog şi entuziast susţinător al 
psihanalizei, băieţel care dezvoltase o fobie de cai, ceea ce însemna, în Viena 
începutului de secol XX, că era condamnat să nu mai părăsească vreodată 
casa. Freud l-a văzut pe Hans o singură dată, analiza desfăşurându-se, de fapt, 
prin intermediul tatălui său. Complexul Oedip a fost considerat cauza fobiei: 
dimensiunea ostilă a ambivalenţei afective faţă de tată. După ce a făcut 
cunoştinţă cu sursele angoasei sale, Hans a rezolvat acest complex într-o 
manieră personală: şi-a căsătorit tatăl cu bunica, mama devenind astfel liberă 
pentru el, care putea de-acum să iasă din nou pe stradă. 

„Omul cu lupi" este cea mai detaliată şi, fără îndoială, cea mai 
importantă dintre toate istoriile de caz ale lui Freud. Serghei Constantinovici 
Pankeiev era un rus bogat din Odessa. Cazul lui a fost a treia şi ultima mare 
cură psihanalitică întreprinsă de Freud: prima tranşă de terapie a început în 
1910 şi a sfârşit chiar pe 28 iunie 1914, ziua asasinării arhiducelui Franz- 
Ferdinand. După război, au început o a doua tranşă de analiză împreună, care 
a fost continuată de o cură cu una dintre elevele maestrului, Ruth Mack- 
Brunswick, cea care i-a atribuit pacientului expresia care îi va deveni nume: 
„omul cu lupi". 

Freud a reconstituit imaginea nevrozei infantile pornind de la 
interpretarea unui vis făcut de Serghei la vârsta de 4 ani şi povestit şi desenat 
de acesta în timpul curei, creând o stupefiantă scenă primitivă care va deveni 
celebră în analele psihanalizei. în momentul publicării, cazul a avut pentru 
Freud o semnificaţie specială, şi anume i-a furnizat dovezi în sprijinul criticii 
aduse opiniilor lui Adler şi mai ales lui Jung, dovezi despre existenţa unei 



sexualităţi infantile, dincolo de orice îndoială. Un alt fapt semnificativ a fost 
acela că analiza „omului cu lupi“ a pus în lumină organizarea orală a 
libidoului. 



MICUL HANS 

ANALIZA FOBIEI UNUI BĂIEŢEL DE 5 
ANI 

[1909] 


Traducere de Rodica Matei 



Notă introductivă 


în “Lămurirea sexuală a copiilor (scrisoare deschisă către dr. M. Fiirst)” 
(1907), Freud publicase deja, cu doi ani înainte de apariţia cazului “Micul 
Hans”, câteva observaţii despre istoria de viaţă a acestuia. Aceeaşi istorie de 
caz este menţionată pe scurt într-o altă lucrare timpurie a lui Freud, pentru 
care a şi reprezentat de altfel baza de pornire: “Despre teoriile sexuale 
infantile” (1908); acolo se află primele forme ale celor mai importante teorii 
explicate în lucrarea de faţă. Merită menţionat şi faptul că, în momentul 
primei publicări în Jahrbuch, copilul se numea Herbert, iar studiul de caz nu 
apărea ca fiind “scris de Freud”, ci “comunicat de Freud”. La publicarea în 
Gesammelte Schriften, Freud a adăugat într-o notă că acest caz apare “cu 
acordul explicit” al tatălui micului Hans. 

Pentru a uşura urmărirea evoluţiei bolii, dăm mai jos câteva repere 
temporale din biografia micului Hans: 

1903 (aprilie) Naşterea micului Hans 
1906 (3 ani — 3 ani, 9 luni) Primele relatări 
(3 ani, 3 luni — 3 ani, 6 luni) (Vara) Primul sejur la Gmunden 
(3 ani, 6 luni) Ameninţarea cu castrarea 
(3 ani, 6 luni) (Octombrie) Naşterea Hannei 


1907 (3 ani, 9 luni) Primul vis 
(4 ani) Mutarea într-o altă locuinţă 
(4 ani, 3 luni — 4 ani, 6 luni) (Vara) 

Al doilea sejur la Gmunden, episodul cu calul care muşcă. 
(5 ani) (Mai) Sfârşitul analizei. 



I 

Introducere 

Istoricul bolii şi al vindecării unui foarte tânăr pacient, prezentat în 
paginile următoare, nu constituie, la drept vorbind, rezultatul observaţiilor 
mele. Ce-i drept, eu sunt cel care a condus în întregime planul tratamentului 
şi, de asemenea, într-o singură ocazie am avut o discuţie cu băiatul. Dar 
tratamentul propriu-zis a fost realizat de tatăl micuţului, căruia îi datorez 
multe mulţumiri pentru permisiunea de a folosi notiţele în scopul publicării. 
Meritul tatălui este însă şi mai mare. Mă refer mai ales la faptul că nicio 
persoană nu ar fi reuşit să determine copilul să facă asemenea mărturisiri, 
cunoştinţele de specialitate pe baza cărora tatăl a înţeles semnificaţia 
manifestărilor fiului său de cinci ani au fost absolut necesare, dificultăţile 
psihanalizei la o vârstă atât de fragedă fiind altminteri de neînvins. Doar 
reunirea într-o singură persoană a autorităţii parentale şi medicale, 
convergenţa dintre interesele cele mai intime şi interesele ştiinţifice ale uneia 
şi aceleiaşi persoane au înlesnit o modalitate de aplicare a metodei, care altfel 
ar fi fost nepotrivită. 

Valoarea deosebită a acestor observaţii constă însă în următoarele: 
doctorul, care trata cu ajutorul psihanalizei nevrozele adulte, ajunsese în cele 
din urmă, prin munca sa de dezvăluire treptată a organizării psihice, la 
anumite supoziţii despre sexualitatea infantilă, în ale cărei componente credea 
că găsise factorii determinanţi ce stau la baza tuturor simptomelor nevrotice 
ale vieţii adulte. Am expus aceste supoziţii în Trei eseuri asupra teoriei 
sexualităţii, publicată în 1905. Ştiu că ele par pe atât de surprinzătoare pentru 
neiniţiaţi, pe cât de necesare le par psihanaliştilor. Dar chiar şi psihanaliştii 
trebuie să-şi mărturisească dorinţa de a găsi în mod direct, pe drumul cel mai 
scurt, dovezi pentru fiecare frază fundamentală. Ar fi deci oare imposibil să 
descoperim în mod nemijlocit la copii, care sunt la o vârstă atât de fragedă, 
acele tendinţe sexuale sau dorinţe pe care cu atâta trudă le dezvăluim la adulţi 
şi despre care susţinem, în plus, că sunt trăsături constitutive ale tuturor 



oamenilor şi că la nevrotici sunt doar accentuate sau deformate? 

în acest scop, am avut grijă să-mi îndemn studenţii şi prietenii să culeagă 
observaţii despre viaţa sexuală a copiilor, care de cele mai multe ori este în 
mod iscusit trecută cu vederea sau intenţionat tăgăduită. Printre materialele 
care mi-au ajuns în mâini în urma acestor îndemnuri, veştile neîntrerupte 
despre Hans au ocupat în curând un loc de seamă. Părinţii săi, care se aflau 
printre adepţii mei, au căzut de acord să nu-şi mai educe primul copil prin 
constrângere, ceea ce pentru păstrarea unei bune tradiţii era absolut necesar, 
iar încercarea de a-1 creşte fără intimidări şi de a-1 lăsa să se manifeste era o 
bună cale pentru ca el să devină un băiat vesel, blând şi deştept. Reproduc 
acum însemnările tatălui despre micul Hans, aşa cum mi-au fost aduse şi, 
bineînţeles, mă voi abţine de la orice tentativă de a tulbura prin denaturări 
convenţionale, naivitatea şi sinceritatea din odaia copilului. 

Primele însemnări despre Hans datează de pe vremea când nu împlinise 
încă trei ani. El manifesta pe atunci, prin diferite vorbe şi întrebări, un interes 
deosebit pentru acea parte a corpului pe care era obişnuit s-o numească 
„facepipi“. Astfel, i s-a adresat o dată mamei cu întrebarea: 

Hans: „Mamă, ai şi tu un facepipi?“ 

Mama: „Bineînţeles. De ce?“ 

Hans: „Mă gândeam doar.“ 

La aceeaşi vârstă, a mers odată într-un grajd şi a văzut cum era mulsă o 
vacă. „Uite, din facepipi iese lapte. “ încă de la aceste prime observaţii, ni se 
confirmă aşteptările că o bună parte, dacă nu cea mai mare parte, din 
manifestările lui Hans se dovedeşte a fi tipică pentru dezvoltarea sexuală a 
copiilor. Am arătat odată- că nu trebuie să ne speriem prea tare atunci când 
reprezentarea suptului o regăsim, la o femeie, asociată organului bărbătesc. 
Această tendinţă scandaloasă are o sursă nevinovată care derivă din suptul la 
sânul mamei, ugerul vacii - asemănător cu mama ca funcţie, dar ca formă şi 
poziţie asemănător cu penisul - oferind o mijlocire adecvată. Descoperirea 
micului Hans confirmă ultima parte a teoriei mele. Interesul său pentru 
„facepipi“ nu este totuşi pur teoretic, ci, aşa cum este de presupus, se simte 
atras să-şi atingă organul. La vârsta de trei ani şi jumătate este găsit de mamă 
cu mâna pe penis. Aceasta îl ameninţă: 


„Dacă mai faci asta, îl chem pe doctorul A, care o să-ţi taie facepipiul. 
Cu ce o să mai faci pipi?" 

Hans: „Cu popoul." 

El răspunsese fără a avea încă conştiinţa culpabilităţii, dar a dobândit, cu 
această ocazie, „complexul castrării", care atât de des trebuie abordat în 
analiza nevroticilor, în timp ce dumneavoastră toţi vă împotriviţi atât de 
violent recunoaşterii acestuia. Despre importanţa acestui element al istoriei 
copilăriei ar fi multe lucruri importante de spus. „Complexul castrării" a lăsat 
urme evidente în mituri (şi nu numai în cele greceşti); am relevat rolul său 
atât într-un pasaj din Interpretarea viselor, cât şi în alte lucrări-. 

Aproximativ la aceeaşi vârstă (trei ani şi jumătate), la Schonbrunn, în 
faţa cuştii leului a exclamat agitat şi vesel: „Am văzut facepipiul leului". 

Animalele datorează o bună parte din însemnătatea pe care o au în mituri 
şi poveşti, francheţii cu care îşi arată organele genitale şi funcţiile sexuale 
micuţilor oameni, dornici de a şti cât mai multe. Curiozitatea sexuală a lui 
Hans al nostru este în afara oricărei îndoieli, îl transformă într-un explorator, 
îi permite să aibă cunoştinţe abstracte corecte. 

La vârsta de 3 3 /^ ani, a văzut la gară cum era eliminată apa dintr-o 
locomotivă. „Uite, locomotiva face pipi. Unde are ea facepipiul?" 

După un timp, a adăugat gânditor: „Câinele şi calul au facepipi, masa şi 
scaunul nu." Astfel a dobândit un indiciu esenţial al diferenţei dintre viu şi 
neînsufleţit. 

Curiozitatea sexuală şi dorinţa de a şti par a fi nedespărţite. Curiozitatea 
lui Hans s-a extins îndeosebi asupra părinţilor. 

Hans, 3 ani: „Tată, ai şi tu un facepipi?" 

Tata: „Da, bineînţeles." 

Hans: „Dar eu nu l-am văzut niciodată, când te-ai dezbrăcat." 

Altă dată privea foarte curios cum mama se dezbrăca pentru culcare. 
Aceasta a întrebat: „La ce te uiţi aşa?" 

Hans: „Mă uitam numai dacă ai şi tu un facepipi?" 

Mama: „Bineînţeles. Nu ai ştiut asta?" 

Hans: „Nu, m-am gândit că dacă eşti aşa de mare, ai un facepipi cât al 


unui cal.“ 

Să reţinem această observaţie a micului Hans; mai târziu îşi va dovedi 
importanţa. 

Dar cel mai important eveniment din viaţa lui Hans a fost naşterea 
micuţei sale surori, Hanna, pe când avea trei ani şi jumătate (aprilie 1903, 
până în octombrie 1906). Comportamentul său cu acest prilej a fost notat 
direct de către tată: 

La ora cinci dimineaţa, odată cu începerea durerilor, patul lui Hans a 
fost dus în camera de alături; aici, s-a sculat pe la ora şapte şi a auzit 
planşetele nou-născutei, după care întreabă: „Ce tot tuşeşte mama?“ - După 
o pauză: „Azi vine cu siguranţă barza. “ 

I s-a spus, bineînţeles, deseori în ultimele zile că barza va aduce o fetiţă 
sau un băieţel şi el a legat plânsetul neobişnuit de sosirea berzei. 

Mai târziu este dus în bucătărie; în antreu vede geanta medicului şi 
întreabă: „Ce e asta?“, la care i se spune: „O geantă.“ Atunci el, convins: 
„Azi vine barza. “ După naştere, moaşa vine în bucătărie şi Hans aude cum 
ea ordonă să se facă un ceai, la care el spune: „Aha, pentru că mami tuşeşte, 
primeşte ceai. “ Apoi este chemat în cameră, dar nu o priveşte pe mama, ci 
vasul cu apă însângerată, care mai era încă în cameră, şi face, surprins, 
observaţia, interpretând greşit vasul însângerat: „Dar din facepipiul meu nu 
iese sânge. “ 

Toate spusele sale arată că el leagă neobişnuitul situaţiei de sosirea 
berzei. La tot ceea ce vede, face o mină bănuitoare şi încordată şi fără 
îndoială că prima sa bănuială s-a fixat asupra berzei. 

Hans este foarte gelos pe noua venită şi spune imediat dispreţuitor, când 
cineva o laudă, o găseşte frumoasă ş.a.m.d.: „Dar nu are dinţi“.~ Când a 
văzut-o pentru prima dată, a fost aşa de surprins că nu vorbeşte şi a crezut 
că nu poate vorbi pentru că nu are dinţi. Bineînţeles, în primele zile este 
foarte neglijat şi se îmbolnăveşte deodată de angină. în timpul febrei îl auzi 
zicând: „Dar nu vreau să am nicio surioară. “ 

După aproximativ jumătate de an, gelozia a fost învinsă şi a devenit un 
frate pe cât de afectuos, pe atât de conştient de superioritatea sa.- 

Puţin mai târziu, Hans asista cum este îmbăiată sora sa în vârstă de o 


săptămână. El face observaţia: „Dar facepipiul ei este încă mic.“ Şi adaugă 
consolator: „Când va creşte, va deveni mai mare?“- 

La aceeaşi vârstă, 3 3 /4 ani, Hans povesteşte pentru prima dată un vis. 
„Azi, când am dormit, am crezut că sunt la Gmunden cu Mariedl. “ 

Mariedl este fiica de treisprezece ani a proprietarului, care s-a jucat 
deseori cu el. 

Cum tatăl îi povesteşte mamei visul în prezenţa lui Hans, aceasta face 
observaţia rectificatoare: „Nu cu Mariedl, singur cu Mariedl. “ Aici trebuie 
făcută observaţia: 

Hans a fost în vara lui 1906 la Gmunden, unde hoinărea peste zi cu 
copiii proprietarului. Când am plecat din Gmunden, am crezut că va suporta 
greu despărţirea şi mutarea la oraş. Dar, în mod surprinzător, nu s-a 
întâmplat aşa. El s-a bucurat evident de schimbare şi timp de mai multe 
săptămâni a povestit foarte puţin despre Gmunden. Abia după trecerea mai 
multor săptămâni i-au venit lui Hans mai des în minte amintiri vii despre 
timpul petrecut la Gmunden. De aproximativ patru săptămâni a prelucrat 
aceste amintiri în fantasme. El îşi închipuie că se joacă cu copiii Berta, Olga 
şi Fritzl, că vorbeşte cu ei ca şi cum ar fi prezenţi şi este în stare să se 
distreze aşa ore întregi. Acum, că are o soră şi îl preocupă problema 
apariţiei copiilor, în mod evident, le numeşte pe Berta şi pe Olga „copiii lui“ 
şi odată a adăugat: „Şi pe copiii mei, Berta şi Olga, i-a adus barza. “ Visul, 
după şase luni de absenţă din Gmunden, trebuie înţeles, evident, ca expresie 
a dorinţei puternice de a merge la Gmunden. 

Aceasta a fost notaţia tatălui; fac observaţia anticipatoare că Hans, prin 
ultimele sale manifestări legate de copiii săi, pe care trebuia să-i fi adus 
barza, repetă cu voce tare o îndoială ascunsă în el. Tatăl a notat din fericire în 
diferite moduri, ceea ce va căpăta mai târziu o valoare nebănuită. 



Fig. 1 . „Facepipi“ 

îi desenez lui Hans, care a fost în ultimul timp mai des la Schonbrunn, o 
girafă. El îmi spuse: „Desenează-i şi facepipiul.“ La care, eu: „Desenează-l 
tu. “ El adaugă pe desenul cu girafa următoarea linie (desenul alăturat); pe 
care mai întâi o face scurtă şi căreia îi adaugă apoi o bucată, în timp ce face 
observaţia: „Facepipi este mai lung.“ Trec cu Hans prin faţa unui cal care 
urinează. El spune: „Calul are facepipi dedesubt, ca şi mine.“ 

El asistă cum este îmbăiată sora sa în vârstă de trei luni şi spune 
compătimitor: „Ea are un facepipi foarte, foarte mic.“ 

El primeşte o păpuşă, pe care o dezbracă. O priveşte cu băgare de 
seamă şi spune: „Dar are un facepipi foarte mic. “ 

Ştim deja că, prin această formulă, lui îi este posibil să-şi menţină 
descoperirea. 

Fiecare cercetător este în pericol să cadă, ocazional, în greşeală. Ne 
rămâne o consolare, dacă el, ca şi Hans al nostru în exemplele următoare, nu 
e singurul care greşeşte, ci poate invoca drept scuză folosirea limbajului. El a 
văzut în cartea sa cu poze o maimuţă şi a arătat către coada ei mică, ridicată 
în sus „Uite, tati, facepipi.“ 

în interesul său pentru facepipi, şi-a imaginat un joc foarte ciudat, 
în antreu se află closetul şi o cameră pentru lemne, întunecată. De câtva 



timp, Hans se duce în camera pentru lemne şi spune: „Mă duc în closetul 
meu.“ Odată m-am uitat să văd ce face în camera întunecată. El se exhibează 
şi spune: „Fac pipi." Asta se cheamă deci: se joacă de-a closetul. Caracterul 
jocului constă nu numai în aceea că el simulează doar că face pipi, nefăcând 
nimic real, ci şi în aceea că nu merge la closet, ceea ce ar fi într-adevăr mult 
mai simplu, dimpotrivă preferă camera pentru lemne, pe care o numeşte 
„closetul său“. 

Am fi nedrepţi faţă de Hans, dacă am urmări doar aspectele autoerotice 
ale vieţii sale sexuale. Tatăl său ne-a împărtăşit observaţii amănunţite despre 
comportamentele sale de dragoste faţă de alţi copii, din care rezultă o 
„alegere de obiect" ca la adulţi. Desigur şi o mobilitate remarcabilă şi o 
înclinaţie poligamică. 

Iarna (3 3 /4 ani) îl iau pe Hans la patinoar cu mine şi îi fac cunoştinţă cu 
fetiţele de aproximativ zece ani ale colegului meu N. Hans se aşează lângă 
ele, care la vârsta lor îşi pleacă ochii destul de dispreţuitor către pici, şi le 
priveşte plin de adoraţie, ceea ce nu le face mare impresie. Hans vorbeşte 
totuşi despre ele numai cu „fetiţele mele“. „Unde sunt fetiţele mele? Când 
vin fetiţele mele?“ şi timp de câteva săptămâni m-a chinuit cu întrebarea: 
„Când merg iar la patinoar cu fetiţele mele?“ Hans, care are acum patru 
ani, este vizitat de un văr de al său, în vârstă de cinci ani. Hans îl 
îmbrăţişează încontinuu şi spune în timpul unei astfel de îmbrăţişări 
afectuoase: „Mi-eşti drag. “ 

Este prima, dar nu şi ultima manifestare a homosexualităţii, pe care o 
vom întâlni la Hans. Micul nostru Hans pare a fi într-adevăr un model al 
tuturor relelor. 

Ne-am mutat într-o locuinţă nouă. (Hans are patru ani.) Din bucătărie, 
uşa dă într-un balcon de unde se vede curtea locuinţei de vizavi. Aici a 
descoperit Hans o fetiţă de şapte-opt ani. El se aşează acum pe treptele care 
duc la balcon, ca s-o admire, şi rămâne timp de mai multe ore aşezat acolo, 
în special în jurul orei patru p. m., când fetiţa vine de la şcoală, nu mai poate 
fi ţinut în cameră şi nu se lasă împiedicat să-şi facă observaţiile. Odată, când 
fetiţa nu s-a arătat la fereastră la ora obişnuită, Hans a devenit foarte 



neliniştit şi a plictisit lumea din casă cu întrebări „Când vine fetiţa? Unde 
este fetiţa?“ ş.a.m.d. Când ea apare apoi, el este foarte fericit şi nu-şi mai ia 
privirea de la casa de peste drum. Violenţa cu care s-a produs această 
„dragoste“ la distanţă- îşi găseşte explicaţia în faptul că Hans nu are 
prieteni şi tovarăşi dejoacă. Din dezvoltarea normală a copiilor fac, evident, 
parte relaţiile bogate cu alţi copii. 

Acestea îi devin accesibile lui Hans (4 V 2 ani) când, la scurt timp după 
aceasta, ne mutăm la Gmunden pentru a petrece vara. în casa noastră, 
tovarăşii săi dejoacă sunt copiii proprietarului: Franzl (aproximativ 12 ani), 
Fritzl (8 ani), Olga (7 ani), Berta (5 ani) şi încă două fetiţe de 9 şi 7 ani, ale 
căror nume nu le mai ştiu. Favoritul său este Fritzl, pe care îl îmbrăţişează 
deseori şi îl asigură de dragostea sa. Este întrebat odată: „Pe care dintre 
fetiţe o iubeşti cel mai mult?“ El răspunde: „Pe Fritzl.“ în acelaşi timp, este 
foarte agresiv faţă de fetiţe, masculin, cuceritor, le îmbrăţişează şi le sărută, 
ceea ce mai ales Berta îi îngăduie cu plăcere. Când Berta a ieşit într-o seară 
din cameră, el a luat-o după gât şi a spus cu tonul cel mai tandru: „Bertha, 
mi-eşti dragă. “, ceea ce nu-l împiedică, de altfel, să le sărute şi pe celelalte 
şi să le asigure de dragostea sa. O place şi pe Mariedl, de aproximativ 14 
ani, de asemenea fiica proprietarului, care se joacă cu el şi, într-o seară, 
când este dus la culcare, spune: „Mariedl trebuie să doarmă cu mine.“ La 
răspunsul: „Asta nu se poate“, el spune „Atunci să doarmă cu mami sau cu 
tati.“ I se răspunde: „Nici asta nu se poate, Mariedl trebuie să doarmă cu 
părinţii ei “, şi apoi se desfăşoară următorul dialog: 

Hans: „Atunci mă duc eu jos să dorm cu Mariedl. “ 

Mama: „Chiar vrei să pleci de la mami ca să dormi jos?“ 

Hans: „Dimineaţă vin iarăşi sus să beau cafeaua şi să merg la W.C. “. 
Mama: „Dacă vrei într-adevăr să pleci de la tati şi de la mami, atunci 
ia-ţi haina şi pantalonii şi adieu. “ 

Hans îşi ia într-adevăr hainele şi merge spre scară, pentru a se duce să 
doarmă la Mariedl; este, bineînţeles, oprit. 

(în spatele dorinţei: „Mariedl trebuie să doarmă la noi“, se ascunde 
bineînţels o alta: Mariedl, cu care se simte aşa de bine, trebuie să fie primită 


în comunitatea casei noastre. Este neîndoielnic că tata şi mama, prin faptul că 
îl iau în patul lor, chiar dacă nu prea des, trezesc în el, prin această şedere 
laolaltă, senzaţii erotice, iar dorinţa de a dormi cu Mariedl are la rândul ei o 
semnificaţie erotică. A sta cu tata sau cu mama în pat este pentru Hans, ca 
pentru toţi copiii, un izvor de emoţii erotice.) 

Micul nostru Hans s-a purtat ca un adevărat bărbat la provocarea mamei, 
în ciuda apucăturilor sale homosexuale. 

Şi în următorul caz, Hans i-a spus mamei. „Mi-ar plăcea aşa de mult să 
dorm cu o fetiţă. “ Această întâmplare ne-a dat din plin prilejul să ne distrăm, 
deoarece Hans s-a purtat cu adevărat ca un adult îndrăgostit. La 
restaurantul unde mâncăm de prânz, vine de câteva zile o fetiţă foarte 
drăguţă de aproximativ 8 ani, de care bineînţeles Hans s-a îndrăgostit 
imediat. Se învârte pe lângă scaunul ei încontinuu, ca să o privească cu 
coada ochiului, după ce a mâncat se aşază în apropierea ei ca să cocheteze 
cu ea, dar devine roşu ca focul, dacă este observat. Dacă fetiţa îi răspunde la 
privirea sa, se uită imediat, ruşinat, în partea opusă. Purtarea sa este 
bineînţeles un prilej de mare veselie pentru toţi clienţii. în fiecare zi în care 
este dus la restaurant, întreabă: „Crezi că azi o să fie acolo fetiţa?“ Când în 
sfârşit vine, el se înroşeşte tot, ca un adult aflat în aceeaşi situaţie. Odată a 
venit la mine radios şi mi-a şoptit la ureche: „Ştiu deja unde locuieşte fetiţa. 
Am văzut unde a coborât scările. “ în timp ce în casă se poartă agresiv cu 
fetiţele, aici este un adorator platonic şi galeş. Poate că se întâmplă aşa 
pentru că fetiţele din casă sunt copii de curte, în timp ce aceasta este o 
doamnă cultivată. Că a spus odată că ar dori să doarmă cu ea, am menţionat 
deja. 

Pentru că nu vreau să-l las pe Hans în tensiunea sufletească în care s-a 
transformat dragostea sa faţă de fetiţă, am mijlocit cunoştinţa lor şi am 
invitat-o pe fetiţă să vină în grădină la el, după ce el şi-a făcut somnul de 
după-amiază. Hans este aşa de agitat în aşteptarea fetiţei, încât pentru prima 
dată nu doarme după-amiază, ci se zvârcoleşte în pat de pe o parte pe 
cealaltă. Mama îl întreabă: „De ce nu dormi? Te gândeşti poate la fetiţă?“, 
la care el spune fericit „Da“. De asemenea, a povestit la toată lumea din 
casă, când s-a întors de la restaurant: „Azi vine fetiţa mea la mine.“, şi 



Mariedl cea de 14 ani ne-a informat că a întrebat-o incontinuu: „ Crezi că o 
să mă iubească? Crezi că o să-mi dea un sărut dacă o sărut?“ ş.a. 

Dar după-amiază plouă şi astfel vizita nu a avut loc, după care Hans s-a 
consolat cu Olga şi cu Berta. 

Următoarele observaţii lasă să se presupună că, încă din timpul verii, se 
pregăteşte ceva cu totul nou pentru micuţ. 

Hans, patru ani şi un sfert. Azi de dimineaţă Hans este spălat ca în 
fiecare zi de mama lui şi, după baie, şters şi pudrat. Cum mama nu îl 
pudrează pe penis şi este precaută să nu îl atingă, Hans spune: „De ce nu 
pui degetul acolo?“ 

Mama: „Pentru că este o porcărie. “ 

Hans: „Ce e asta? O porcărie? De ce?“ 

Mama: „Pentru că este necuviincios. “ 

Hans (râzând): „Dar amuzant. 

Un vis făcut cam la aceeaşi vreme de Hans al nostru, contrastează de-a 
dreptul izbitor cu îndrăzneala pe care a arătat-o faţă de mama. Este primul vis 
de nerecunoscut al copilului, datorită deformării. Dar agerimea tatălui a reuşit 
să obţină dezlegarea. 

Hans, 4 1 /4 ani. Vis. Azi-dimineaţă, Hans s-a sculat şi a povestit: „Azi- 
noapte m-am gândit: Unul spune: Cine vrea să vină la mine? Atunci cineva 
spune: Eu. Atunci trebuie să-l pună să facă pipi. “ 

Următoarele întrebări arată clar că acestui vis îi lipseşte orice aspect 
vizual, că aparţine unei categorii auditive pure. Hans se joacă de câteva zile 
cu copiii proprietarului, printre care prietena sa Olga (7 ani) şi Berta (5 
ani), jocuri de societate printre care şi gajuri. (A.: Al cui este gajul din mâna 
mea? B.: Al meu. Atunci se hotărăşte ce are B. de făcut.) Visul imită acest joc 
cu gajuri, doar că Hans doreşte ca cel care a tras gajul să nu fie osândit la 
obişnuitele săruturi sau pălmuieli, ci la a face pipi sau, mai precis: cineva 
trebuie să-l pună să facă pipi. 

L-am rugat să-mi povestească încă o dată visul; el l-a povestit cu 
aceleaşi cuvinte, numai că în loc de: „Atunci cineva a spus“, a zis - „Atunci 
ea a spus“. Această „ea“ este evident Berta sau Olga cu care el s-a jucat. 


Tradus, visul sună deci astfel: mă joc gajuri cu fetiţele. întreb: Cine vrea să 
vină la mine? Ea răspunde (Berta sau Olga): Eu. Atunci ea trebuie să mă 
lase să fac pipi. (Să îi fie de ajutor la urinat, ceea ce pentru Hans este, 
evident, foarte plăcut.) 

Este clar că a-1 lăsa să facă pipi, adică a-i deschide pantalonul şi a-i 
scoate penisul afară este pentru Hans deosebit de plăcut. în timpul 
plimbărilor, tatăl este cel care îi dă cel mai adesea acest ajutor, ceea ce oferă 
prilej unei fixaţii a tendinţei homosexuale asupra tatălui. 

Cu două zile înainte, după cum am menţionat, el a întrebat-o pe mamă, 
la spălarea şi pudrarea regiunii genitale: „De ce nu pui degetul acolo?“ Ieri, 
când l-am ajutat pe Hans să facă pipi, mi-a spus pentru prima dată că 
trebuie să-l duc în spatele casei, pentru ca nimeni să nu-l poată vedea, şi a 
adăugat: „Anul trecut, când am făcut pipi, m-au văzut Berta şi Olga. “ Cred 
că asta înseamnă că anul trecut acest lucru i-a făcut plăcere, acum însă nu-i 
mai face. Dorinţa exhibiţionistă a fost supusă refulării. Că dorinţa ca Berta 
şi Olga să-l privească când face pipi (sau să-l ajute să facă pipi) este refulată 
în viaţa de toate zilele, constituie explicaţia apariţiei acesteia în visul în care 
şi-a creat plăcuta deghizare cu ajutorul jocului de gajuri. Am observat de 
atunci, în repetate rânduri, că nu vrea să fie văzut făcând pipi. 

Fac în legătură cu aceasta doar observaţia că şi în acest vis apare regula 
pe care am dat-o în Interpretarea viselor: vorbele care apar în vis derivă din 
vorbele auzite sau care au fost rostite în ziua precedentă. 

în perioada de după întoarcerea la Viena, tatăl a mai notat o observaţie: 
Hans (4 1 /2 ani) se uită din nou cum este îmbăiată sora sa şi începe să 
râdă. Este întrebat: „De ce râzi?“ 

Hans: „Râd de facepipiul Hannei. “ 

„De ce?“ - „Pentru că facepipiul este aşa de frumos. “ 

Răspunsul este desigur unul fals. Facepipiul i se pare chiar comic. Este 
de altfel prima dată când recunoaşte în acest fel diferenţele dintre organele 
genitale bărbăteşti şi femeieşti, în loc să le tăgăduiască. 


1 Fragment din analiza unei isterii (Cazul Dora). 


2 (Completare 1923): Teoria despre complexul castrării a suferit prelucrări ulterioare, de 
atunci, prin contribuţia lui Lou Andreas, A. Stărke, F. Alexander. S-a admis că fiecare 
retragere a sânului matern este resimţită de sugar drept castrare sau pierdere a unei părţi 
importante a corpului său, socotită ca fiind proprietatea sa, că el nu poate aprecia în alt mod 
livrarea regulată a scaunului şi că actul naşterii, văzut ca o despărţire de mama cu care până 
atunci era una şi aceeaşi persoană, este originea castrării. Acceptând toate aceste rădăcini 
ale complexului, am stabilit că numele de „complex al castrării" se limitează la emoţiile şi 
efectele legate de pierderea penisului. Cine s-a convins de faptul că, în analiza adulţilor, 
complexul castrării este inevitabil va considera în mod firesc că este dificil să readuci 
adultul la o asemenea ameninţare accidentală şi totuşi nu absolut întâmplătoare, trebuind să 
accepte că copilul îşi construieşte aceste reprezentări pornind de la cele mai neînsemnate 
indicii, care nu-i lipsesc niciodată. 

3 Din nou un comportament tipic. Un alt copil, numai cu doi ani mai mare, se apăra într-o 
situaţie similară strigând în mod enervant: „Prea mic, prea mic." 

4 „Barza trebuie să îl ia cu ea înapoi", se exprimă un alt copil, ceva mai mare, la sosirea 
frăţiorului. Comparaţi acest lucru cu ceea ce am spus relativ la visele despre moartea 
rudelor iubite în Interpretarea viselor (p. 173, ed. 8). 

5 Aceeaşi sentinţă, exprimată în aceiaşi termeni şi urmată de aceeaşi aşteptare mi-a fost 
relatată de alţi doi băieţi, când au privit pentru prima dată cu curiozitate, corpul micii lor 
surori. Ne-am putea speria de această alterare prematură a intelectului copilului. De ce nu 
constată aceşti mici exploratori ceea ce văd în realitate, şi anume că nu există niciun 
„facepipi"? Pentru micul nostru Hans cel puţin putem explica pe deplin percepţia sa 
eronată. Ştim că el a ajuns prin inducţii făcute cu atenţie la propoziţia generală că tot ceea 
ce este viu, spre deosebire de ceea ce nu este viu, posedă un „facepipi". Mama i-a întărit 
această credinţă, dându-i răspunsuri afirmative despre acele persoane pe care el nu le putea 
observa. El este acum absolut incapabil să renunţe la achiziţia sa intelectuală, cu greu 
dobândită, doar din cauza observării micii sale surori. El consideră, deci, că facepipiul este 
prezent şi aici numai că este încă foarte mic, dar va creşte, până va ajunge mare ca al unui 
cal. 

Vrem să mergem mai departe pentru a salva onoarea micului nostru Hans. în realitate, nu 
se comportă mai rău decât un filosof din şcoala lui Wundt. Pentru un asemenea filosof, 
conştiinţa este caracteristica ce nu lipseşte niciodată psihicului, aşa cum pentru Hans 
„facepipiul" este indiciul indispensabil al viului. Când filosoful se loveşte de procese 
psihice asupra cărora trebuie să tragă concluzii, dar în care nu poate fi perceput nimic în 
mod conştient - nu ştim nimic despre ele şi nu putem evita să concluzionăm - atunci nu 
spune că sunt procese psihice inconştiente, ci le numeşte „obscur conştiente". „Facepipiul" 
este încă foarte mic. Şi, în această comparaţie, avantajul este de partea micului nostru Hans. 
Pentru că, aşa cum se întâmplă deseori în investigaţiile sexuale ale copiilor, în spatele erorii 
se ascunde şi puţin adevăr. Mica fetiţă posedă de fapt un mic „facepipi", pe care îl numim 
clitoris, deşi nu creşte, ci rămâne mic. (Comp. cu lucrarea mea Despre teoriile sexuale 
infantile, 19. 8 c.) 

6 W. Bush: „Şi dragostea la distanţă/ Pe scurt îmi displace cu desăvârşire." 

7 O încercare asemănătoare de seducere mi-a fost relatată de către o mamă, ea însăşi 


nevrozată, care nu voia să creadă în masturbaţia infantilă a fetiţei ei de 3^2 ani. Ea făcuse 
pentru micuţă nişte chiloţi şi îi proba să nu fie prea strâmţi la mers, punând mâna pe 
suprafaţa internă a părţii de sus a coapsei. Micuţa a strâns brusc mâna mamei cu picioarele 
şi a rugat-o: „Mama, lasă mâna acolo. E aşa de bine.“ 



II 

Istoricul bolii şi analiza 

Stimate domnule profesor. Vă trimit din nou un fragment din Hans, de 
această dată ca o contribuţie la istoricul bolii, din păcate. Aşa cum o să citiţi, 
i s-a dezvoltat în ultimele zile o tulburare nevrotică, care ne nelinişteşte 
foarte mult, pe mine şi pe soţia mea, pentru că nu putem găsi niciun mijloc 
pentru înlăturarea ei. Vă cer permisiunea să ne vizitaţi... mâine, dar am notat 
pentru dumneavoastră... materialul disponibil. 

Supraexcitările sexuale, datorate tandreţei mamei, au pus desigur baza, 
dar nu pot afirma care este cauza tulburării. Teama că va fi muşcat de un cal 
pe stradă pare a fi oarecum legată de faptul că este speriat de un penis mare 
- el a remarcat de mai înainte, după cum ştiţi din însemnările anterioare, 
penisul mare al calului şi a tras pe atunci concluzia că mama, pentru că este 
aşa de mare, trebuie să aibă un facepipi cât al unui cal. 

în legătură cu acest lucru nu ştiu nimic folositor. A văzut el oare undeva 
un exhibiţionist? Sau totul se leagă de mamă? Este neplăcut pentru noi că a 
început deja să ne creeze probleme. Făcând abstracţie de teama de a ieşi pe 
stradă şi de proasta dispoziţie de seară, el este acelaşi, vesel, voios. 

Nu ne însuşim nici grijile, de înţeles, ale tatălui, nici primele sale 
încercări de explicare. Dorim mai înainte să examinăm materialul comunicat. 
Nu este scopul nostru să înţelegem imediat un caz de îmbolnăvire, acest lucru 
îl vom reuşi abia mai târziu, când vom căpăta destule impresii despre el. 
Deocamdată, vom lăsa în suspensie sentinţa noastră şi vom trata cu atenţie 
egală toate observaţiile. 

Primele comunicări, care provin din primele zile ale lui ianuarie din acest 
an, 1908, sună astfel: 

Hans (4 3 /4 ani) s-a sculat plângând şi i-a spus mamei, la întrebarea de 
ce plânge: „Cum am adormit, m-am gândit că ai plecat şi că nu mai am nicio 
mamă să mă dezmierde“ (=alinte). 



Deci, un vis de angoasă. 

Ceva asemănător am observat încă din vară, la Gmunden. El era cel mai 
adesea seara, în pat, foarte sensibil şi odată a făcut remarca (aproximativ): 
dacă nu aş mai avea nicio mami, dacă tu ai pleca, sau ceva asemănător; nu¬ 
mi mai aduc aminte exprimarea. Când se afla într-o asemenea dispoziţie 
melancolică, era, din păcate, luat întotdeauna în patul mamei. 

La aproximativ 5 ianuarie a venit dimineaţa la mamă în pat şi a spus cu 
această ocazie: „Ştii ce a spus tanti M.: «Dar are o păsăricăQ drăguţă». “ 
(Tanti M. locuise la noi patru săptămâni mai înainte; ea se uitase odată cum 
soţia mea îl îmbăia pe Hans şi de fapt îi spusese încet soţiei mele cele de mai 
sus. Hans a auzit-o şi încerca să tragă folos din asta.) 

La 7 ianuarie, merge cu fetiţele din curte, ca de obicei, în parcul 
municipal, începe să plângă pe stradă şi cere să fie dus acasă, să se 
„dezmierde“ cu mami. întrebat acasă de ce nu a vrut să meargă mai departe 
şi de ce a plâns, nu a vrut să spună. Până seara este vesel ca de obicei; seara 
devine evident speriat, plânge şi nu poate fi luat de lângă mama; vrea din 
nou dezmierdări. Apoi este din nou vesel şi doarme bine. 

La 8 ianuarie, soţia vrea să meargă chiar ea cu el la plimbare, ca să 
vadă ce se întâmplă, şi anume la Schonbrunn, unde el merge cu foarte mare 
plăcere. El începe din nou să plângă, nu vrea să meargă, îi este este frică. în 
sfârşit, merge totuşi, dar pe stradă îi este evident frică. La întoarcerea de la 
Schonbrunn, el îi spune mamei, după multe ezitări: „Mi-era teamă că o să 
mă muşte un cal.“ (într-adevăr, la Schonbrunn devenise neliniştit când a 
văzut un cal.) Seara, are un acces asemănător cu cel din ziua precedentă, cu 
dorinţa de a fi mângâiat. îl liniştim. El spune plângând: „Ştiu, o să 
trebuiască să merg din nou la plimbare mâine.“ şi, mai târziu: „Calul o să 
vină în cameră. “ 

în aceeaşi zi, mama îl întreabă: „Poate că pui mâna la facepipi?“ La 
care el spune: „Da, în fiecare seară când sunt în pat.“ în ziua următoare, 9 
ianuarie, este prevenit, înainte de somnul de după-amiază, să nu pună mâna 
la facepipi. întrebat după ce se trezeşte, spune că a pus mâna acolo doar 
pentru scurt timp. 

Acesta fusese deci începutul angoasei, precum şi al fobiei. Observăm 


doar că avem bune motive să le separăm una de cealaltă. Materialul ni se 
înfăţişează ca fiind pe deplin suficient pentru orientare şi niciun alt moment 
nu este atât de favorabil pentru a înţelege ca momentul de început, cel mai 
adesea neglijat sau trecut sub tăcere. Tulburarea a debutat cu gânduri 
afectuoase-angoasante şi apoi cu un vis de angoasă. Conţinutul celui din 
urmă: a o pierde pe mama, aşa încât să nu mai poată fi desmierdat de ea. 
Afecţiunea pentru mamă trebuie să fi crescut deci enorm. Acesta este 
fenomenul care stă la baza stării sale. Să ne amintim ca dovadă că cele două 
încercări de seducere pe care le-a întreprins faţă de mamă, dintre care una a 
avut loc încă din vară, a doua, exact înainte de declanşarea fricii de stradă, 
conţin pur şi simplu o laudă la adresa organelor sale genitale. Această 
afecţiune crescută faţă de mamă este cea care se transformă în frică, care, 
cum spunem noi, stă la baza refulării. încă nu ştim de unde derivă motivul 
refulării; poate că rezultă doar dintr-o intensitate a emoţiei incontrolabilă 
pentru copil, poate conlucrează alte forţe pe care nu le recunoaştem încă. 
Vom afla de acum încolo. Această teamă, corespunzătoare dorinţei erotice 
refulate, este în primul rând, ca orice teamă a copiilor, lipsită de obiect, teamă 
încă, şi nu frică. Copilul nu poate şti de ce anume se teme, şi când Hans, la 
prima plimbare cu fetiţele, nu vrea să spună de ce îi era frică, chiar nu ştia 
încă. El spune ceea ce ştie, că pe stradă mama îi lipseşte, mama care îl poate 
alinta, şi că nu vrea să plece de lângă mama. El trădează astfel cu toată 
sinceritatea prima semnificaţie a aversiunii sale faţă de stradă. 

De asemenea, stările sale de frică, care nu au încă un răsunet afectiv 
limpede, repetate două seri la rând înainte de culcare, dovedesc că la 
începutul bolii nu există încă fobie faţă de stradă, faţă de plimbare şi nici 
chiar faţă de cai. Starea pe care o are seara este apoi inexplicabilă; cine se 
gândeşte, înainte de a merge la culcare, la stradă şi la mersul la plimbare? 
Dimpotrivă, transpare perfect motivul pentru care seara este atât de 
înspăimântat, dacă ţinem cont de faptul că înainte de culcare, libidoul, al 
cărui obiect este mama şi al cărui scop ar putea fi aproximativ să doarmă 
lângă mama, atacă cu mai multă putere. El a făcut descoperirea, la Gmunden, 
că mama se lăsa înduplecată de astfel de stări sufleteşti, să-l ia în patul ei, şi 
el ar dori să reuşească acelaşi lucru aici, la Viena. Pe lângă aceasta, să nu 



uităm faptul că la Gmunden el a fost din când în când singur cu mama, pentru 
că tatăl nu şi-a putut petrece acolo întreaga vacanţă; şi apoi, că acolo îşi 
împărţise afecţiunea cu o serie de tovarăşi de joacă, prieteni, prietene, care 
aici îi lipseau, astfel că libidoul s-a putut întoarce din nou în întregime asupra 
mamei. Frica exprimă deci o dorinţă puternică refulată, dar nu este acelaşi 
lucru cu dorinţa; refularea ţine şi de altceva. Dorinţa se poate transforma pe 
deplin în satisfacţie, dacă este condusă către obiectul dorit cu înfocare; 
această terapie nu mai este folositoare în cazul fricii, ea rămâne, chiar şi când 
dorinţa ar putea fi satisfăcută, ea nu se poate transforma pe deplin înapoi în 
libido; libidoul mai este reţinut în refulare prin încă ceva.- Aceasta apare la 
Hans şi în timpul următoarei plimbări, pe care mama o face cu el. El este cu 
mama acum şi totuşi îi este frică, adică un dor nepotolit faţă de ea. Desigur, 
frica este neînsemnată, se lasă totuşi dus la plimbare, în timp ce pe servitoare 
a obligat-o să se întoarcă. De asemenea, strada nu este locul potrivit pentru 
„desmierdări“ sau pentru altceva ce doreşte micul îndrăgostit. Dar frica a 
trecut proba şi acum trebuie să găsească un obiect. în timpul acestei plimbări 
se manifestă pentru prima dată teama că îl va muşca un cal. De unde derivă 
materialul acestei fobii? Probabil din anumite complexe, încă necunoscute, 
care au contribuit la refulare şi care menţin libidoul faţă de mamă în stare 
refulată. Aceasta este încă o enigmă a cazului, a cărui desfăşurare ulterioară 
trebuie să o urmărim, pentru a afla rezolvarea. Tatăl ne-a dat deja anumite 
puncte de sprijin, care sunt probabil demne de încredere, că el observa calul 
mereu cu interes, din cauza marelui său facepipi, că el bănuia că mama 
trebuie să aibă un facepipi cât al unui cal ş.a.m.d. S-ar putea crede despre cal 
că ar fi doar un substitut al mamei. Dar ce trebuie să însemne faptul că Hans 
manifestă teama că va veni calul la el în cameră? O frică prostească a unui 
copil mic, se va spune. Dar, la fel ca şi visul, nevroza nu spune nimic 
prostesc. întotdeauna insultăm, când nu înţelegem nimic. Aceasta înseamnă a 
simplifica problema. 

Trebuie să ne ferim de o asemenea ispită şi în privinţa unui alt aspect. 
Hans a mărturisit că în fiecare noapte, înainte de a adormi, îşi făcea de lucru, 
de plăcere, cu penisul. Acum, va spune practicianul, totul este clar. Copilul se 
masturbează, de aici frica. Să nu ne grăbim! Faptul că copilul îşi produce 


plăceri masturbatorii nu ne explică în niciun fel frica sa, dimpotrivă, o face 
de-a dreptul enigmatică. Stările de frică nu sunt provocate de masturbare, şi 
mai ales nu de satisfacere. Pe lângă aceasta, trebuie să presupunem că Hans al 
nostru, care este în vârstă de 4 3 /4 ani, îşi îngăduia cu siguranţă această 
plăcere deja de un an, şi vom afla că el se află tocmai în faza de a se 
dezobişnui, ceea ce se potriveşte mai bine cu refularea şi formarea fricii. 

De asemenea, trebuie să-i ţinem partea bunei şi, cu siguranţă, îngrijoratei 
mame. Tatăl o învinuieşte, fără a avea niciun fel de dreptate, că prin prea 
marea afectivitate şi prin faptul că era prea des dispusă să ia copilul în pat, ea 
a pricinuit declanşarea nevrozei. Am putea tot atât de bine să-i facem reproşul 
că prin refuzul ei energic la solicitarea lui („asta este o porcărie"), a grăbit 
începutul refulării. Dar ea joacă un rol dat de destin şi are o poziţie dificilă. 

M-am înţeles cu tatăl să-i spună băiatului că povestea cu calul este o 
prostie, nimic mai mult. Adevărul este că o iubeşte mult pe mama şi că vrea 
să fie luat în patul ei. Pentru că l-a interesat atât de mult facepipiul calului, de 
aceea se teme el acum de cai. El a băgat de seamă că nu ar fi potrivit să fie 
atât de mult preocupat de facepipi, chiar şi de al său propriu, şi aceasta este o 
judecată foarte corectă. în continuare, i-am propus tatălui să o ia pe calea 
clarificării sexuale. Aici trebuie să presupunem, după întâmplările anterioare, 
că libidoul său s-a fixat pe dorinţa să vadă facepipiul mamei, astfel că tatăl 
trebuie să-l distragă de la acest scop, comunicându-i că mama şi toate 
celelalte fiinţe de sex feminin, aşa cum ştie de la Hanna, nu posedă un 
facepipi, în definitiv. Ultima explicaţie ar trebui să îi fie dată lui Hans într-o 
ocazie potrivită, legată de o întrebare sau o manifestare oarecare din partea 
lui Hans. 


Următoarele veşti despre Hans cuprind perioada de la 1 până la 17 
martie. Pauza de o lună îşi va afla în curând explicaţia. 

Explicaţia— este urmată de o perioadă mai liniştită, în care Hans este 
dus fără dificultăţi deosebite, zilnic, la plimbare în oraş. Teama faţă de cai se 
transformă tot mai mult în obsesia de a privi caii. El spune „ Trebuie să mă 
uit la cal şi atunci mi-e frică. “ 


După o gripă, care l-a ţinut la pat două săptămâni, fobia se accentuează 
din nou atât de rău, încât nu mai poate fi convins să iasă afară; cel mult iese 
pe balcon. Duminicile el merge în fiecare săptămână cu mine la Lainz—, 
pentru că în această zi pot fi văzute mai puţine trăsuri pe stradă şi are de 
făcut doar un drum scurt până la gară. La Lainz, refuză odată să meargă să 
se plimbe afară din grădină, pentru că în faţa grădinii stătea o trăsură. După 
o săptămână în care a trebuit să rămână acasă, pentru că i-au fost scoase 
amigdalele, se accentuează din nou foarte mult fobia. El merge ce-i drept 
până în balcon, dar nu la plimbare, adică se întoarce repede înapoi, când 
ajunge lângă uşa casei. 

Duminică, 1 martie, se desfăşoară, pe drumul către gară, următoarea 
conversaţie: caut să-i explic că, aşa cum i-am mai spus, caii nu muşcă. El: 
„Dar caii albi muşcă; la Gmunden este un cal alb care muşcă. Dacă îi întinzi 
degetul, îl muşcă. “ (Mă surprinde că spune degetul în loc de: mâna.) El 
povesteşte apoi următoarea istorie, pe care o redau în mod coerent: „Când 
Lizzi a trebuit să plece, în faţa casei ei stătea o trăsură cu un cal alb, care 
trebuia să ducă bagajele la gară. (Lizzi este, după cum îmi povesteşte, o 
fetiţă care locuieşte în casa vecină.) Tatăl ei stătea aproape de cal, şi calul a 
întors capul (să îl atingă) şi el i-a spus lui Lizzi: Să nu dai degetul calului 
alb, altfel te muşcă.“ La care eu spun: „Mi se pare că tu nu vorbeşti de un 
cal, ci de un facepipi la care nu trebuie să pui mâna. “ 

El: „Dar un facepipi nu muşcă. “ 

Eu: „Poate că totuşi muşcă. “, după care vrea să mă convingă cu 
însufleţire că era într-adevăr un cal alb.— 

Pe data de 2 martie îi spun, când din nou se teme: „Ştii ce? Prostia - 
aşa numeşte el fobia sa - o să devină mai uşoară, dacă mergi mai des la 
plimbare. Acum este atât de puternică, pentru că nu ai ieşit din casă fiindcă 
ai fost bolnav. “ 

El: „O nu, ea este puternică, pentru că pun iar mâna la facepipi în 
fiecare noapte. “ 

Medic şi pacient, tată şi fiu, sunt de acord să pună pe seama deprinderii 
onaniei rolul principal în patogenia stărilor actuale. Dar nu lipsesc nici 
indiciile legate de importanţa altor momente. 


Pe data de 3 martie am angajat o nouă servitoare, care îi pricinuieşte o 
mare satisfacţie. Pentru că îl lasă să o încalece când face curat prin cameră, 
o numeşte „calul meu“ şi o ţine întruna de fustă, strigând „Dii“. Pe data de 
10 martie, îi spune acestei guvernante cam aşa: „Dacă faceţi asta sau asta, 
atunci trebuie să vă dezbrăcaţi de tot, şi cămaşa. “ (El vrea să spună, ca 
pedeapsă, dar este uşor de recunoscut dorinţa în spatele acesteia.) 

Ea: „Ce mai înseamnă şi asta? Mă voi gândi că n-am bani pentru 
haine. “ 

El: „Dar este ruşine, se vede facepipiul.“ 

Vechea curiozitate, transpusă asupra unui alt obiect; şi cum este timpul 
pentru refulare, ea este mascată de o tendinţă moralizatoare. 

Pe 13 martie, dimineaţa, îi spun lui Hans: „Ştii, dacă nu mai pui mâna 
la facepipi, prostia o să fie mai uşoară. “ 

Hans: „Dar eu nu mai pun mâna la facepipi. “ 

Eu: „Dar tot ţi-ar mai plăcea să o pui. “ 

Hans: „Asta da, dar să «doreşti» nu este totuna cu să «faci» şi să «faci» 
nu este totuna cu să «doreşti». “ 

Eu: „ Ca să nu mai doreşti, o să primeşti azi la culcare un sac. “ 

După care mergem în faţa casei. El se teme, ce-i drept, dar spune, având 
evident perspectiva unei uşurări a luptei: „Mâine, când o să am un sac, 
prostia o să-mi treacă.“ El se teme într-adevăr mult mai puţin de cai şi 
suportă destul de liniştit să îi treacă prin faţă trăsurile. 

Duminica următoare, 15 martie, Hans promisese să meargă cu mine la 
Lainz. Mai întâi se împotriveşte, în sfârşit merge totuşi cu mine. Pe stradă se 
simte vizibil bine, pentru că circulă puţine trăsuri, şi spune: „Asta se 
întâmplă pentru că bunul Dumnezeu a dat caii la o parte. “ Pe drum îi explic 
că sora lui nu are un facepipi ca al lui. Fetiţele şi femeile nu au niciun 
facepipi. Mama nu are, nici Hanna ş.a.m.d. 

Hans: „Tu ai facepipi?“ 

Eu: „Bineînţeles, ce ai crezut?“ 

Hans (după o pauză): „Dar cum fac fetele pipi, dacă nu au facepipi?“ 

Eu: „Ele nu au un facepipi ca al tău. Nu ai văzut când este Hanna 
îmbăiată ?“ 



Tot restul zilei este foarte vesel, se dă cu sania ş.a.m.d. Abia spre seară 
este din nou prost dispus şi pare a se teme de cai. Seara, criza nervoasă şi 
nevoia de a fi mângâiat este mai slabă decât în zilele precedente. în ziua 
următoare este luat de mamă în oraş, pe stradă are o frică puternică. în ziua 
următoare rămâne acasă şi este foarte vesel. în dimineaţa următoare, se 
scoală în jur de ora 6 înspăimântat. La întrebarea ce are, povesteşte: „Am 
pus degetul foarte puţin la face pipi. Atunci am văzut-o pe mami dezbrăcată 
de tot în cămaşă şi m-a lăsat să-i văd facepipiul. I-am arătat Gretei—, Greta 
mea, ce face mama, şi i-am arătat facepipiul meu. Apoi am luat repede mâna 
de la facepipi.“ La obiecţia mea că nu putea fi şi în cămaşă şi complet 
dezbrăcată, Hans spune: „Ea era în cămaşă, dar cămaşa era atât de scurtă, 
încât i-am văzut facepipiul. “ 

Acesta nu este vis, ci o fantasmă masturbatorie, echivalentă de altfel cu 
un vis. Ceea ce el o pune pe mama să facă serveşte evident la justificarea sa: 
„Dacă mami îşi arată facepipiul, şi eu am voie.“ Putem vedea din această 
fantasmă două aspecte: în primul rând, că interdicţia mamei a exercitat la 
timpul ei o puternică influenţă asupra lui, în al doilea rând, că explicaţia că 
femeile nu au facepipi nu este acceptată de el, la început. El regretă că trebuie 
să fie aşa, şi urmăreşte fidel acest lucru în fantasmă. Poate că are motivele 
sale să nu-i acorde, pentru prima dată, încredere tatălui. 

Raportul săptămânal al tatălui: 

Stimate domnule profesor. Alătur în continuarea istoriei lui Hans al 
nostru un fragment foarte interesant. Poate că o să-mi permit să vă caut luni 
la cabinet şi pe cât posibil să-l aduc cu mine pe Hans, presupunând că vine. 
L-am întrebat astăzi: „Vrei să vii luni cu mine la profesorul care poate să îţi 
ia prostia?“ 

El: „Nu.“ 

Eu: „Dar are o fetiţă foarte frumoasă.“ - După aceea a devenit 
binedispus şi a consimţit bucuros. 

Duminică, 22 martie. Pentru a îmbogăţi programul de duminică, îi 
propun lui Hans să mergem mai întâi la Schonbrunn şi abia la prânz, de 
acolo la Lainz. El nu numai că a parcurs cu piciorul drumul de la locuinţă la 
staţia Hauptzollamt, ci de asemenea de la staţia Hietzing la Schonbrunn şi, 


de acolo, din nou până la staţia de tramvai Hietzing, lucru pe care l-a 
rezolvat uitându-se repede în altă parte, când veneau cai, fiindu-i evident 
frică. Uitându-se în altă parte, urma un sfat dat de mama. 

La Schdnrbunn, manifestă frică faţă de animale, pe care altă dată le 
privea fără teamă. Astfel, nu vrea cu niciun chip să intre în clădirea în care 
se găseşte girafa; de asemenea, nici la elefant, care altă dată îl distra foarte 
mult. Se teme de toate animalele mari, în timp ce animalele mici îl distrează 
foarte mult. Dintre păsări, se teme de această dată de pelican, ceea ce nu a 
mai făcut înainte, evident tot din cauza mărimii sale. 

îi spun în legătură cu aceasta: „Ştii de ce ţi-e frică de animalele mari? 
Animalele mari au un facepipi mare şi tu te temi de fapt de un facepipi 
mare. “ 

Hans: „Dar eu nu am văzut niciodată facepipiul animalelor mari. 

Eu: „Dar l-ai văzut totuşi la cal şi calul este un animal mare.“ 

Hans: „O, la cal l-am văzut de multe ori. Odată la Gmunden, când 
stătea trăsura în faţa casei, o dată în faţa Vămii Centrale. “ 

Eu: „ Când erai mic, poate că ai fost la Gmunden în grajd. “ 

Hans (întrerupându-mă): „Da, în fiecare zi, când veneau caii acasă, mă 
duceam în grajd. “ 

Eu: „Şi poate că ţi-a fost frică, când ai văzut o dată facepipiul calului, 
dar nu trebuie să te temi de asta. Animalele mari au un facepipi mare, 
animalele mici au un facepipi mic. “ 

Hans: „Şi toţi oamenii au facepipi, şi facepipiul o să crească odată cu 
mine, când o să fiu mai mare; a crescut deja. “ 

Apoi, discuţia s-a încheiat. în zilele următoare, frica pare ceva mai 
puternică; abia dacă îndrăzneşte să meargă până în faţa uşii pe unde este 
dus la masă. 

Ultimele vorbe de consolare spuse de Hans aruncă o lumină asupra 
situaţiei şi ne îngăduie să corectăm puţin afirmaţiile tatălui. Este adevărat că 
se teme de animalele mari, pentru că probabil se gândeşte la facepipiul mare 
al acestora, dar nu putem spune că se teme într-adevăr chiar de un facepipi 
mare. Reprezentarea unui asemenea facepipi era înainte asociată în mod clar 
cu plăcere şi a încercat din toate puterile să mai vadă un astfel de facepipi. 


Această plăcere îi va fi de acum înainte refuzată de transformarea generală a 
plăcerii în neplăcere, care - într-un mod încă nelămurit - a afectat întreaga sa 
investigaţie sexuală şi, ceea ce este mai limpede pentru noi, de anumite 
experienţe şi consideraţii, care îl conduc la rezultate dureroase. Din 
consolarea sa: „facepipiul va creşte odată cu mine, când o să fiu mare", 
putem conchide că, în observaţiile sale, el a făcut permanent comparaţii şi a 
rămas foarte nemulţumit de mărimea penisului său. De acest defect îi 
amintesc animalele mari, care, din acest motiv, îi displac. Dar pentru că, 
probabil, întregul şir de idei nu poate deveni în mod clar conştientizat, şi 
acest sentiment dureros se transformă în angoasă, astfel încât angoasa sa 
actuală are la bază atât dorinţa de odinioară, cât şi neplăcerea actuală. Când s- 
a produs odată starea de angoasă, ea absoarbe toate celelalte sentimente; cu 
refularea progresivă, pe măsură ce reprezentările încărcate de afectivitate care 
fuseseră conştiente sunt împinse în inconştient, toate afectele se pot 
transforma în angoasă. 

Remarca ciudată făcută de Hans: „el a crescut deja“ este legată de 
consolarea de multe ori ghicită, pe care nu o poate exprima şi pe care nici în 
această analiză nu a exprimat-o. Completez aici cu un fragment din 
experienţa mea cu analiza adulţilor, dar sper că această adăugire nu va fi 
judecată drept una forţată şi arbitrară. „A crescut deja": când acest lucru este 
gândit în scopul consolării şi apărării, ne face să ne gândim la vechea 
ameninţare a mamei că va pune să i se taie facepipiul, dacă va continua să se 
preocupe de el. Această ameninţare a rămas pe atunci, când el avea 3V2 ani, 
ineficientă. El răspunsese netulburat că atunci o să facă pipi cu popoul. Ar fi, 
fără îndoială, comportamentul tipic care apare când ameninţarea cu castrarea 
devine retroactiv eficientă, acum, după un an şi un sfert, temându-se să nu-şi 
piardă preţioasa parte a eului său. Asemenea efecte retroactive ale poruncilor 
şi ale ameninţărilor din copilărie se pot observa şi în alte cazuri de boală, la 
care intervalul după care devin eficiente este de zeci de ani sau mai mult. 
Cunosc cazuri în care „supunerea retroactivă" faţă de refulare are rolul 
esenţial în determinarea simptomului bolii. 

Explicaţia, pe care Hans a primit-o cu puţin timp în urmă, că femeile nu 



au în realitate facepipi, poate avea ca efect doar zdruncinarea încrederii în 
sine şi declanşarea complexului castrării. Din acest motiv se împotriveşte el 
acestei veşti şi de aceea ea rămâne fără niciun rezultat terapeutic: există într- 
adevăr fiinţe care nu posedă facepipi? Atunci nu ar fi atât de incredibil să i se 
ia facepipiul, putând fi astfel transformat în femeie.— 

în noaptea de 27 spre 28, Hans ne surprinde prin faptul că se scoală pe 
întuneric din patul său şi vine în patul nostru. Camera lui este despărţită de 
dormitorul nostru printr-un cabinet. îl întrebăm de ce; poate că i-a fost frică. 
El spune: „Nu, o să vă spun dimineaţă. “ Adoarme în patul nostru şi apoi este 
dus în patul său. 

în ziua următoare, îl iau la întrebări ca să aflu de ce a venit în timpul 
nopţii la noi şi, după o oarecare împotrivire, se desfăşoară următorul dialog, 
pe care îl notez imediat stenografie: 

Hans: „Noaptea erau în cameră o girafă mare şi una şifonată şi cea mare 
a ţipat, pentru că am luat-o pe cea şifonată. Atunci ea a început să ţipe 
încontinuu şi apoi eu m-am aşezat pe girafa şifonată." 

Eu, surprins: „Ce? O girafă şifonată? Cum vine asta?“ 

El: „Da.“ (Ia repede o hârtie, o mototoleşte şi îmi spune:) „Aşa era 
şifonată. “ 

„Eu: „Şi te-ai aşezat pe girafa şifonată? Cum?“ 

El îmi arată din nou, aşezându-se pe jos. 

Eu: „De ce ai venit în cameră?“ 

El: „Asta nu ştiu. “ 

Eu: „ Ţi-a fost frică?“ 

El: „Nu, sigur nu.“ 

Eu: „Ai visat despre girafe?“ 

El: „Nu, n-am visat; m-am gândit - m-am gândit la toate acestea; mă 
sculasem deja mai devreme. “ 

Eu: „Ce înseamnă asta: o girafă şifonată? Ştii că o girafă nu poate fi 
strânsă ca o foaie de hârtie. “ 

El: „Da, ştiu. M-am gândit doar. în realitate, nu există. Cea şifonată era 
aşezată de tot pe podea, şi eu am luat-o, am luat-o cu mâinile. “ 

Eu: „Cum, aşa o girafă mare poate fi luată cu mâinile?“ 


El: „Pe cea şifonată am luat-o cu mâna.“ 

Eu: „ Unde era cea mare în acest timp?“ 

El: „ Cea mare stătea mai departe. “ 

Eu: „Ce ai făcut cu cea şifonată?“ 

El: „Am ţinut-o puţin în mână, până când cea mare a început să ţipe 
încontinuu şi, cum a început cea mare să ţipe neîntrerupt, m-am aşezat pe 
ea. “ 

Eu: „De ce a ţipat cea mare?“ 

El: „Pentru că i-am luat-o pe cea mică.“ (Observă că notez totul şi 
întrebă: „De ce notezi asta?“) 

Eu: „Pentru că o trimit unui profesor, care poate să-ţi ia «prostia». “ 

El: „Aha, atunci ai notat şi că mami şi-a scos cămaşa şi îi dai şi asta 
profesorului. “ 

Eu: „Da, dar el n-o să înţeleagă, cum crezi tu, că o girafă se poate 
mototoli. “ 

El: „Spune-i doar că nici eu nu ştiu şi atunci nu o să întrebe; dacă 
întreabă ce este girafa şifonată, poate să ne scrie şi noi îi vom răspunde că 
eu însumi nu ştiu. 

Eu: „Dar de ce ai venit azi-noapte?“ 

El: „Asta nu ştiu. “ 

Eu: „Spune-mi repede, la ce te gândeşti acum.“ 

El (cu umor): „La un sirop de zmeură.“ 

Eu: „Şi la mai ce?“ 

El: „La o armă de împuşcat. 

Eu: „Sigur nu ai visat-o?“ 

El: „Sigur nu; nu, ştiu sigur. “ 

El povesteşte în continuare: „Mami m-a rugat aşa de mult să-i spun de 
ce am venit în timpul nopţii. Dar nu am vrut să spun, pentru că în primul 
rând mi-a fost ruşine de ea. “ 

Eu: „De ce?“ 

El: „Asta nu ştiu. “ 

De fapt, soţia mea l-a interogat toată dimineaţa, până z-a povestit istoria 
cu girafele. 


în aceeaşi zi, tatăl a găsit interpretarea fantasmei cu girafele. 

Girafa cea mare sunt eu, respectiv penisul mare (gâtul lung), girafa 
şifonată este soţia mea, respectiv organul său genital, ceea ce constituie 
rezultatul explicaţiilor primite de Hans. 

Girafă: se referă la excursia la Schonbrunn. De altfel, deasupra patului 
său este atârnat un tablou cu o girafă şi cu un elefant. Totul este o 
reproducere a unei scene care s-a petrecut aproape în fiecare dimineaţă în 
ultimele zile. Hans vine dimineaţa întotdeauna la noi şi soţia mea nu se poate 
abţine să nu-l ia la ea în pat. După aceasta, încep să o previn că nu ar trebui 
să-l ia la ea („cea mare a ţipat, pentru că am luat-o pe cea şifonată“) şi ea 
răspunde, iritată de-a binelea, că asta este o absurditate, că un minut este 
irelevant ş.a.m.d. Hans rămâne atunci pentru puţin timp lângă ea. („Atunci 
girafa mare a început să ţipe neîntrerupt şi atunci m-am aşezat pe cea 
şifonată. “) 

Soluţia acestei scene conjugale transpuse asupra girafelor este deci: în 
timpul nopţii i s-a făcut dor de mama, de desmierdările ei, de organul său 
genital şi de aceea a venit în dormitor. Totul este continuarea fricii de cai. 

Pot să adaug la interpretarea pătrunzătoare a tatălui doar că: „aşezarea 
deasupra" este probabil reprezentarea lui Hans legată de luarea în stăpânire. 
Totul este însă o fantasmă de apărare care se referă cu satisfacţie la victoria 
asupra împotrivirii paterne. „Ţipă cât vrei, mami tot mă ia în pat şi mami îmi 
aparţine." Se poate ghici deci, pe bună dreptate, în spatele ei, lucrul de care se 
temea tatăl: frica de a nu mai fi dorit de mama, pentru că facepipiul său nu se 
poate măsura cu cel al tatălui. 

în dimineaţa următoare, tatăl dobândeşte confirmarea interpretării sale. 

Duminică, 29 martie, merg cu Hans la Lainz. în pragul uşii, îmi iau la 
revedere în glumă de la soţia mea: „Adio, girafă mare.“ Hans întreabă: „De 
ce girafă?“ La care eu: „Mama este girafa cea mare .", după care Hans 
spune: „Nu-i aşa, şi Hanna este girafa şifonată?“ 

La gară îi explic fantasma cu girafele, după care el spune: da, e 
adevărat, şi când i-am spus că eu aş fi girafa cea mare, că gâtul cel lung i-ar 
fi amintit de un facepipi, el spune: „Mami are şi ea gâtul ca o girafă, am 
văzut asta când îşi spăla gâtul alb. 


Luni, 30 martie, dimineaţa, Hans vine la mine şi spune: „Azi m-am 
gândit la două lucruri. Primul? Am fost cu tine la Schonbrunn, la oi, şi atunci 
ne-am strecurat pe sub frânghii, şi apoi am spus asta paznicului de la 
intrarea în grădină şi acesta ne-a înhăţat. “ Cel de-al doilea lucru l-a uitat. 

în legătură cu aceasta, fac observaţia: când am vrut duminică să 
mergem la oi, acea încăpere era închisă cu o frânghie, astfel că nu am putut 
intra acolo. Hans a fost foarte mirat că o încăpere este închisă doar cu o 
frânghie, pe sub care te poţi strecura cu uşurinţă. I-am spus că oamenii 
cuviincioşi nu se strecoară pe sub frânghie. El a fost de părere că este foarte 
uşor, la care eu am răspuns că poate să vină paznicul şi să-l conducă afară 
pe acela. La intrarea în Schonbrunn stă un gardian despre care i-am spus lui 
Hans că îi arestează pe copiii răi. 

La întoarcerea de la vizita la dumneavoastră, care a avut loc în aceeaşi 
zi, Hans a mărturisit din nou dorinţa de a face ceva plăcut, interzis. „Azi 
dimineaţă m-am gândit iar la ceva.“ „La ce?“ „Am mers cu tine cu trenul şi 
am spart un geam şi paznicul ne-a luat cu el. “ 

Continuarea firească a fantasmei cu girafele. El presimte că este interzis 
să o ia în stăpânire pe mama, el se loveşte de interdicţia incestului. Dar el 
consideră interzis faptul în sine. Tatăl este alături de el în faptele interzise pe 
care le realizează în vis şi va fi închis împreună cu el. Tatăl, crede el, face 
totuşi şi el anumite lucruri enigmatice, interzise, cu mama, pe care Hans le 
înlocuieşte cu acţiuni violente ca spargerea unui geam, pătrunderea într-o 
încăpere închisă. 

în această după-amiază m-au vizitat la cabinetul meu tatăl şi fiul. îl 
cunoşteam deja pe puştiul poznaş şi de fiecare dată l-am văzut cu plăcere, pe 
el care era aşa de simpatic cu încrederea lui în sine. Nu ştiu dacă îşi mai 
amintea de mine, dar s-a comportat ireproşabil, ca un membru pe deplin 
raţional al societăţii bărbăteşti. Consultaţia a fost scurtă. Tatăl s-a referit la 
faptul că, în ciuda explicaţiilor, frica de cai nu s-a diminuat. A trebuit să 
recunoaştem că au fost puţine corelaţiile între cai, de care el se temea, şi 
emoţiile mascate legate de afecţiunea faţă de mama. Acum am aflat că 
detaliile care îl deranjau în mod special erau apărătorile din dreptul ochilor 
cailor şi negrul de la gura cailor, ceea ce nu am ştiut, desigur, să explicăm. 



Dar când i-am văzut pe amândoi stând aşa în faţa mea şi am auzit descrierea 
fricii sale faţă de cai, un nou aspect al soluţiei mi-a venit deodată în minte, 
care, am înţeles imediat, i-ar fi putut scăpa chiar tatălui. L-am întrebat pe 
Hans, în glumă, dacă şi caii săi poartă ochelari, ceea ce el a negat; apoi, dacă 
tatăl său poartă ochelari, ceea ce el a negat din nou, în ciuda oricărei evidenţe; 
în fine, dacă el înţelege prin negrul din jurul gurii mustaţa; şi i-am comunicat 
atunci că se teme de tatăl său tocmai pentru că o iubeşte atât de mult pe mama 
sa. El probabil că a crezut că tatăl este supărat din cauza asta, dar nu este 
adevărat, tatăl îl iubeşte totuşi, poate să recunoască fără teamă, faţă de el, 
totul. Demult, înainte ca el să vină pe lume, eu ştiam deja că o să vină un 
Hans mic, care o să o iubească atât de mult pe mama lui, încât o să se teamă 
de tatăl său din această cauză, şi am spus acest lucru tatălui său. „De ce crezi 
că sunt supărat pe tine?", m-a întrerupt tatăl, „te-am insultat sau te-am bătut?" 
„Da, m-ai bătut.", corectează Hans. „Nu este adevărat. Când asta?" „Astăzi 
de dimineaţă" şi-a amintit micuţul şi tatăl şi-a adus aminte că Hans l-a lovit 
cu totul neaşteptat în stomac cu capul, după care el i-a dat în mod reflex o 
palmă. Era important de observat că el nu punea acest detaliu în legătură cu 
nevroza; a înţeles însă acest detaliu ca pe o manifestare a unei dispoziţii 
duşmănoase faţă de el a micuţului, poate de asemenea ca pe o manifestare a 
nevoii de a primi o pedeapsă—. 

La plecare, Hans l-a întrebat pe tată: „Profesorul vorbeşte cu bunul 
Dumnezeu, de ştie totul dinainte?" Aş fi fost deosebit de mândru de această 
recunoaştere ieşită din gura copilului, dacă nu aş fi provocat-o chiar eu prin 
laudele mele glumeţe. După această consultaţie, am păstrat o evidenţă 
aproape zilnică a schimbărilor în starea micului pacient. Nu era de aşteptat ca, 
în urma celor comunicate de mine, frica să dispară dintr-odată, dar s-a 
dovedit că acum i-a fost dată posibilitatea să îşi exprime producţiile 
inconştiente şi să îşi desfăşoare fobia. De acum înainte, el a urmat un 
program pe care l-am putut comunica tatălui în prealabil. 

La 2 aprilie, am constatat prima îmbunătăţire esenţială. în timp ce până 
acum nu putea fi niciodată convins să meargă pentru mai mult timp dincolo 
de poarta casei şi, întotdeauna când treceau cai, alerga înapoi în casă dând 
toate semnele de spaimă, de această dată rămâne timp de o oră în faţa porţii, 


chiar şi când trec trăsurile, ceea ce pe la noi se întâmplă destul de des. Din 
când în când, aleargă în casă când vede venind de departe o trăsură, totuşi 
se întoarce imediat, ca şi când s-ar fi răzgândit. în orice caz, mai există doar 
un rest din frică şi progresul făcut de când a avut loc explicaţia nu poate fi 
contestat. 

Seara, el spune: „Dacă mergem în faţa porţii, o să mergem şi în parc.“ 

La 3 aprilie, vine de dimineaţă la mine în pat, în timp ce în ultimele zile 
nu mai venise, şi părea chiar mândru de a se fi abţinut. întreb: „De ce ai 
venit azi?“ 

Hans: „Când n-o să-mi mai fie frică, n-o să mai vin.“ 

Eu: „Deci vii la mine pentru că ţi-e frică?“ 

Hans: „ Când nu sunt la tine, mi-e frică; când nu sunt la tine în pat, mi-e 
frică. Când nu o să-mi mai fie frică, nu o să mai vin. “ 

Eu: „Deci mă iubeşti şi eşti îngrijorat, când stai dimineaţa în pat, de 
aceea vii la mine?“ 

Hans: „Da. De ce mi-ai spus că o iubesc pe mami şi din cauza asta mi-e 
frică, dacă te iubesc pe tine?“ 

Micuţul dovedeşte aici o luciditate intr-adevăr superioară. El îşi dă seama 
că dragostea pentru tată este în conflict cu duşmănia faţă de el, ca urmare a 
rivalităţii pentru mamă, şi îi face reproşuri tatălui că nu i-a atras atenţia până 
acum asupra acestui joc de forţe care se sfârşeşte cu frica. Tatăl nu-1 înţelege 
încă pe deplin, astfel că în timpul acestei conversaţii el rămâne doar cu 
convingerea în duşmănia micuţului faţă de el, pe care am afirmat-o în timpul 
consultaţiei. Cele ce urmează, pe care le redau nemodificate, sunt de fapt mai 
semnificative pentru lămurirea tatălui, decât a micuţului pacient. 

Din păcate, nu am înţeles imediat semnificaţia acestei obiecţii. 

Pentru că Hans o iubea pe mama, voia evident să mă înlăture, deoarece 
atunci ar fi fost în locul tatălui. Această dorinţă duşmănoasă reprimată se 
transformă în frică pentru tată, şi el vine dimineaţa la mine să vadă dacă am 
plecat. Din păcate, în acel moment nu am înţeles asta şi i-am spus: 

„ Când eşti singur, eşti îngrijorat în legătură cu mine şi vii la mine. “ 

Hans: „ Când eşti plecat, mi-e teamă că nu mai vii acasă. “ 

Eu: „Te-am ameninţat vreodată că nu mai vin acasă?“ 



Hans: „Tu nu, mama. Mami mi-a spus că ea nu mai vine.“ (Probabil că 
nu a fost cuminte şi ea l-a ameninţat că pleacă.) 

Eu: „ Ţi-a spus asta pentru că nu erai cuminte. “ 

Hans: „Da. “ 

Eu: „Ţi-e frică deci că o să plec pentru că ai fost rău, de aceea vii la 
mine. “ 

La micul dejun mă ridic de la masă, la care Hans spune: „ Taţi, nu pleca 
în galop. “ Mă frapează că spune „ în galop “ în loc de „ în fugă “ şi răspund: 
„Aha, te temi să nu fugă calul. “ La care el râde. 

Ştim că acest element al fricii lui Hans are o dublă structură: frica de tată 
şi frica pentru tată. Prima derivă din duşmănia faţă de tată, cealaltă din 
conflictul dintre afecţiune, care aici este exagerată în mod reactiv, şi 
duşmănie. Tatăl adaugă: 

Acesta este, fără îndoială, începutul unei faze importante. Faptul că 
îndrăznea să meargă cel mult în faţa porţii, dar nu pleca de acasă, că la 
primul atac de frică se întorcea de la jumătatea drumului, este motivat de 
teama că nu îi va mai găsi acasă pe părinţi pentru că au plecat. El stă lipit de 
casă din dragoste pentru mama; se teme că plec din cauza dorinţelor lui 
duşmănoase faţă de mine; atunci ar fi el tatăl. 

în timpul verii, am plecat în repetate rânduri de la Gmunden la Viena, 
pentru că o cerea ocupaţia mea; atunci el era tatăl. Amintesc în legătură cu 
asta că teama de cai se leagă de o întâmplare din Gmunden, când un cal 
trebuia să ducă la gară bagajele lui Lizzi. Dorinţa refulată ca eu să merg la 
gară, astfel ca el să fie singur cu mama („calul trebuie să plece“) devine 
astfel frica de plecarea calului şi nu se transformă într-o frică mai mare ca 
atunci când o trăsură ieşea din curtea Vămii centrale, care se află în faţa 
locuinţei noastre, sau când caii se puneau în mişcare. Acest nou aspect 
(sentimentele duşmănoase faţă de tată) apar abia când el ştie că nu sunt 
supărat pe el pentru că o iubeşte atât de mult pe mama. 

După-amiază merg din nou cu el în faţa porţii; el merge din nou în faţa 
casei şi rămâne acolo chiar când trec trăsuri, numai de trăsurile cu un 
singur cal îi este frică şi fuge în antreu. De asemenea, îmi explică: „Nu toţi 
caii albi muşcă“; adică: prin analiză vor fi recunoscuţi unii cai albi drept 



„tati“, aceştia nu mai muşcă, însă rămân alţi cai care pot muşca. 

Situaţia din faţa casei noastre se prezintă în felul următor: vizavi se află 
depozitul Vămii Centrale, cu o rampă de încărcare, unde în tot timpul zilei 
trec trăsuri prin faţă pentru a lua lăzi ş.a. Către stradă, această curte este 
închisă cu un grilaj. Peste drum de locuinţa noastră se află poarta de intrare 
a curţii (fig. 2). 

_ Rampa de încărcare 





Fig. 2. 


Am observat de câteva zile că Hans se teme în special când trăsurile 
intră sau ies, lucru pentru care trebuie să facă un ocol. L-am întrebat mai de 
mult de ce se teme aşa, la care mi-a răspuns: „Mă tem că atunci când 
trăsura întoarce, calul o să cadă. “ (A) La fel de tare se teme şi când trăsurile 
care stau lângă rampa de încărcare se pun deodată în mişcare pentru a 
pleca. (B) Se mai teme de caii de povară (C) mai mult decât caii mici, de caii 
de ţară mai mult decât de cei eleganţi (ca de ex. cei de birjă). De asemenea, 
se teme mai tare când prin faţa lui trece repede o trăsură (D), decât când 
calul trece încet, la pas. Aceste diferenţieri au ieşit desigur în evidenţă abia 
în ultimele zile în mod clar. 

Doresc să spun că în urma analizei a căpătat curaj nu numai pacientul, ci 
şi fobia sa, îndrăznind să se manifeste. 

La 5 aprilie, Hans vine din nou în dormitor şi este trimis înapoi în patul 
său. îi spun: „Cât timp vii dimineaţa în cameră, frica de cai nu se va 
micşora. “ Dar el mă înfruntă şi răspunde: „Eu o să vin şi dacă mi-e frică.“ 
Deci el nu vrea să lase ca vizitele la mama să-i fie interzise. 






După micul dejun trebuie să coborâm. Hans se bucură foarte mult şi 
plănuieşte ca în loc să rămânem ca de obicei în faţa porţii, să mergem peste 
drum în curte, unde el vede destul de des jucându-se băieţii de pe stradă. îi 
spun că o să mă bucur dacă merge peste drum şi mă folosesc de acest prilej 
să îl întreb de ce se teme aşa de tare când trăsurile încărcate se pun în 
mişcare la rampa de încărcare (B). 

Hans: „Mi-e frică dacă stau lângă trăsură şi trăsura pleacă repede şi eu 
stau deasupra şi vreau să merg acolo pe scândură (rampa de încărcare) şi 
plec cu trăsura. “ 

Eu: „Şi când trăsura stă? Nu ţi-e frică? De ce nu?“ 

Hans: „ Când trăsura stă, merg repede la trăsură şi merg pe scândură. “ 


Depozit 


if -Rampa de încărcare 


-Trăsură 


Drumul plănuit de Hans 


Fig. 3. 

(Hans plănuieşte deci să se caţere de rampa de încărcare, urcându-se 
deasupra unei trăsuri şi se teme să nu plece trăsura când el se află sus pe 
ea.) 

Eu: „Poate că te temi că nu mai vii acasă dacă pleci cu trăsura?“ 

Hans: „Nu; eu ştiu întotdeauna să vin la mama, cu trăsura sau cu birja. 
Pot să-i spun şi numărul casei. “ 

Eu: „Atunci de ce te temi?“ 

Hans: „Asta nu ştiu, dar profesorul o să ştie. Crezi că o să ştie?“ 

Eu: „De fapt, de ce vrei sus pe scândură?“ 

Hans: „Pentru că nu am fost niciodată acolo şi am vrut mult să fiu 
acolo; şi ştii de ce am vrut să merg acolo? Pentru că am vrut să încarc 




pachete şi am vrut să mă caţăr acolo pe pachete. Doresc aşa de mult să mă 
caţăr. Ştii de unde am învăţat să mă caţăr? Băieţii s-au căţărat pe pachete şi 
eu am văzut şi vreau să fac şi eu la fel. “ 

Dorinţa nu i s-a împlinit, deoarece când Hans s-a încumetat din nou în 
faţa porţii, puţinii paşi făcuţi peste drum, în curte, trezesc în el o prea mare 
împotrivire, pentru că în curte circulă încontinuu trăsuri. 



Fig. 4. 

Profesorul ştia numai că acest joc cu trăsurile încărcate pe care Hans 
intenţiona să-l joace trebuie să fie în relaţie simbolică, de înlocuire cu o altă 
dorinţă, pe care încă nu a manifestat-o. Dar această dorinţă se lasă, dacă acest 
lucru nu pare prea îndrăzneţ, încă de pe acum construită. 

După-amiază mergem din nou în faţa porţii şi la întoarcere îl întreb pe 
Hans: 

„De care cai te temi de fapt cel mai tare?“ 

Hans: „De toţi.“ 

Eu: „Nu e adevărat.“ 

Hans: „ Cel mai tare mi-e frică de caii care au la gură aşa ceva. “ 

Eu: „La ce te referi? La fierul pe care îl au în gură?“ 

Hans: „Nu, au ceva negru la gură (îşi acoperă gura cu mâna).“ 

Eu: „Ce,poate că o mustaţă?“ 

Hans (râde): „Nu.“ 

Eu: „Toţi au aşa ceva?“ 

Hans: „Nu, doar unii. “ 

Eu: „Ce este asta, ce au ei la gură?“ 

Hans: „ Ceva negru. “ - Cred că în realitate este vorba de cureaua pe 
care caii de povară o au deasupra botului. 

„Şi de trăsurile de mobilă mi-e frică cel mai tare.“ 



Eu: „De ce?“ 

Hans: „Cred că dacă trag o trăsură grea, caii vor cădea. “ 

Eu: „De o trăsură mică nu ţi-e frică?“ 

Hans: „Nu, de trăsurile mici şi de cele de poştă nu mi-e frică. Şi când 
vine o trăsură cu locuri mi-e frică cel mai tare. “ 

Eu: „De ce, pentru că este atât de mare?“ 

Hans: „Nu, pentru că odată, la o astfel de trăsură a căzut un cal. “ 

Eu: „Când?“ 

Hans: „Odată, când am mers cu mami în ciuda «prostiei», când am 
cumpărat vesta. “ 

(Acest lucru este confirmat ulterior de mamă.) 

Eu: „Ce te-ai gândit când a căzut calul?“ 

Hans: „Că de acum va fi mereu aşa. Toţi caii de la trăsurile cu locuri 
vor cădea. “ 

Eu: „La toate trăsurile cu locuri?“ 

Hans: „Da. Şi de la trăsurile de mobilă. De la trăsurile de mobilă nu aşa 
des. “ 

Eu: „Pe atunci aveai deja «prostia»?“ 

Hans: „Nu, abia o căpătasem. Când a căzut calul de la trăsura cu 
locuri, m-am speriat foarte tare, într-adevăr. Când am plecat, am căpătat-o. “ 
Eu: „ Totuşi prostia era că te-ai gândit că o să te muşte un cal şi acum 
spui că ţi-a fost teamă că o să cadă un cal. “ 

Hans: „ Că o să cadă şi o să muşte. “20 
Eu: „De ce te-ai speriat aşa de tare?“ 

Hans: „Deoarece calul a făcut aşa cu picioarele (se culcă pe pământ şi 
îmi arată cum se zbătea). M-am speriat pentru că a făcut «scandal» cu 
picioarele. “ 

Eu: „ Unde ai fost atunci cu mami?“ 

Hans: „întâi la patinoar, apoi la cafenea, apoi să cumpăr o vestă, apoi 
la cofetărie cu mami şi apoi acasă seara; atunci am trecut şi prin parc. “ 

(Toate acestea sunt confirmate de soţia mea, precum şi faptul că imediat 
după aceea s-a declanşat frica.) 

Eu: „Calul era mort când a căzut?" 


Hans: „Da. “ 

Eu: „De unde ştii?“ 

Hans: „Pentru că am văzut (râde). Nu, nu era chiar mort. “ 

Eu: „Poate că te-ai gândit că este mort. “ 

Hans: „Nu, sigur nu. Am spus-o numai în glumă. “ (Dar atunci avea o 
mină serioasă.) 

Pentru că este obosit, îl las să fugă. îmi mai povesteşte doar că mai întâi 
s-a temut de trăsurile cu locuri, apoi de toate celelalte trăsuri şi la urmă abia 
de trăsurile de mobilă. 

Pe drumul de întoarcere la Lainz, încă câteva întrebări: 

Eu: „Când a căzut calul de la trăsura cu locuri, ce culoare avea? Alb, 
roşu, maro, gri?“ 

Hans: „Negru, amândoi caii erau negri. “ 

Eu: „Era mare sau mic?“ 

Hans: „Mare. “ 

Eu: „Gras sau slab?“ 

Hans: „ Gras, foarte mare şi gras. “ 

Eu: „Te-ai gândit la tati când a căzut calul?“ 

Hans: „Poate. Da. E posibil. “ 

Tatăl a cercetat unele aspecte fără succes; dar nu strică să cunoaştem 
îndeaproape o asemenea fobie, pe care am dori s-o denumim după noul ei 
obiect. Aflăm astfel cât de difuză este ea într-adevăr. Ea este legată de cai, de 
trăsuri, apoi de căderea cailor şi de faptul că muşcă, de anumite tipuri de cai, 
de trăsuri care sunt foarte încărcate. Dezvăluim chiar că toate aceste 
caracteristici conduc la faptul că frica nu este legată la origine de cai, ci a fost 
transferată secundar asupra lor şi s-a fixat în poziţia complexului legat de cai, 
care s-a dovedit potrivit unui astfel de transfer. Trebuie să recunoaştem în 
mod deosebit un rezultat esenţial al investigaţiei tatălui. Am aflat prilejul 
actual de care este legată declanşarea fobiei. Acesta a fost când băiatul a 
văzut un cal mare şi greu căzând, şi cel puţin una din semnificaţiile impresiei 
făcute asupra lui este cea subliniată de tată, şi anume că Hans a simţit pe 
atunci dorinţa ca tatăl să cadă aşa şi să moară. Mina serioasă a lui Hans, când 
a povestit, demonstrează pe deplin această semnificaţie inconştientă. Se 



ascund şi alte semnificaţii în spatele acestor lucruri? Şi ce înseamnă 
„scandalul" cu picioarele? 

Hans se joacă de câtva timp în cameră de-a calul, aleargă, cade în 
genunchi, azvârle din picioare, nechează. Odată îşi leagă un sac ca pe un sac 
pentru nutreţ. în repetate rânduri aleargă spre mine şi mă muşcă. 

El acceptă astfel ultimele explicaţii, mai hotărât decât ar face-o prin 
cuvinte, desigur însă cu schimbarea rolurilor, pentru că jocul este în slujba 
unei fantasme a dorinţei. Deci, el este calul, îl muşcă pe tată, de altfel se 
identifică cu tatăl, totodată. 

De două zile observ că Hans mi se împotriveşte în modul cel mai 
energic; nu obraznic, ci foarte vesel. Să fie oare pentru că nu se mai teme de 
mine, calul? 

6 aprilie. După-amiază cu Hans în faţa casei. La fiecare cal, îl întreb 
dacă vede ceva „negru la gură“; el spune „nu“ la toţi. îl întreb cum arată de 
fapt negrul; el spune că este un fier negru. Prima mea presupunere, că el se 
referă la cureaua de piele de la hamurile cailor de povară, nu se confirmă 
deci. întreb dacă negrul îi aminteşte de o mustaţă; el spune: numai prin 
culoare. Deci până acum nu ştiu încă ce este în realitate. 

Frica este mai mică, de această dată îndrăzneşte să meargă până la 
casa vecină, se întoarce însă repede când aude în depărtare tropot de cai. 
Când trece o trăsură şi opreşte în faţa casei noastre, este cuprins de frică şi 
fuge în casă, deoarece calul zvârlea din picioare. îl întreb de ce se teme, 
dacă se teme poate pentru că a făcut aşa (tropăi din picioare) calul. El 
spune: „Nu mai face aşa scandal cu picioarele!“ Compar aceasta cu 
exprimarea în legătură cu calul căzut al trăsurii cu locuri. 

în mod deosebit îl sperie trecerea unei trăsuri de mobilă. Fuge atunci în 
casă. îl întreb indiferent: „O astfel de trăsură de mobilă nu arată ca o 
trăsură cu locuri?“ El nu spune nimic. Repet întrebarea. El spune atunci: 
„Desigur, altfel nu m-aş teme atât de o trăsură de mobilă. “ 

7 aprilie. Azi întreb din nou cum arată „negrul de la gura“ calului. 
Hans spune: „Ca o botniţă“. Ciudat este că de trei zile nu trece niciun cal la 
care el să constate această „botniţă“; eu însumi nu am văzut în timpul 
plimbării un astfel de cal, totuşi el susţine că există aşa ceva. Presupun că în 



realitate vreun tip de căpăstru - cum ar fi cureaua lată din jurul gurii - i-a 
amintit de o mustaţă şi că odată cu aluzia mea a dispărut şi această teamă. 

Ameliorarea stării lui Hans este constantă, raza cercului său de acţiune, 
având centrul în poarta casei noastre, este mai mare; el îndrăzneşte să facă 
chiar şi acest act de curaj, până acum imposibil, de a fugi pe trotoarul de 
vizavi. Toată frica ce a mai rămas este legată de scena cu trăsura cu locuri, 
al cărei sens nu-mi este fireşte încă clar. 

9 aprilie. Azi-dimineaţă Hans vine în timp ce mă spăl cu partea de sus a 
corpului dezbrăcată. 

Hans: „ Taţi, eşti frumos, aşa alb. “ 

Eu: „Nu-i aşa, ca un cal alb.“ 

Hans: „Numai mustaţa este neagră (gânditor). Sau este poate botniţa 
neagră?“ 

îi povestesc apoi că în seara precedentă am fost la profesor şi îi spun: 
„El vrea să ştie câte ceva“, la care Hans: „Sunt curios!“ îi spun că ştiu cu 
ce ocazie face el scandal cu picioarele. El mă întrerupe: „ Când sunt mâniat 
sau când trebuie să fac lumpf21* şi aş vrea mai bine să mă joc, nu-i aşa?“ 
Când este furios are obiceiul să facă scandal cu picioarele, adică: să tropăie. 
- „Să facă lumpf“ înseamnă să facă treabă mare. Când Hans era mic, a spus 
într-o zi, stând pe oală: „ Uite lumpf. “ (Se referea la ciorap după formă şi 
culoare.) Această denumire a rămas până azi. - în perioadele anterioare, 
când trebuia aşezat pe oliţă şi se împotrivea să părăsească joaca, dădea 
mânios din picioare, se zvârcolea şi eventual se arunca şi la podea. 

„Tu dai din picioare şi când trebuie să faci pipi şi nu vrei să te duci 
pentru că preferi să te joci. “ 

El: „ Trebuie să faci pipi. “ - şi iese afară, drept confirmare. 

Tatăl mi-a adresat la vizita sa întrebarea de ce anume i-ar putea aminti lui 
Hans zvârcolirile din picioare ale calului căzut, şi eu am răspuns că ar putea fi 
vorba de propria reacţie la abţinerea de a urina. Acest lucru îl confirmă acum 
Hans prin reapariţia nevoii de a urina în timpul discuţiei şi adaugă de 
asemenea şi alte semnificaţii scandalului cu picioarele. 

Apoi mergem în faţa porţii. El îmi spune, când vine o trăsură cu 
cărbune: „Şi de trăsura cu cărbune mi-e frică tare.“ Eu: „Poate pentru că 


este tot atât de mare ca şi o trăsură cu locuri. “ Hans: „Da, şi pentru că este 
atât de încărcată şi caii au atât de mult de tras şi pot cădea uşor. Când o 
trăsură este goală, nu mi-e frică. “ De fapt, cum am constatat mai devreme, 
doar camioanele grele îi inspiră teamă. 

Pe lângă toate acestea, situaţia este foarte neclară. Analiza face puţine 
progrese: prezentarea ei, mă tem, îl va plictisi în curând pe cititor. Totuşi 
există în fiecare psihanaliză asemenea perioade întunecate. Hans abordează în 
curând un domeniu la care noi nu ne aşteptam. 


Vin acasă şi vorbesc cu soţia mea, care a făcut diverse cumpărături şi mi 
le arată. Printre acestea se află şi nişte chiloţi galbeni. Hans spune de câteva 
ori: „Pfui.“, se aruncă pe jos şi scuipă. Soţia mea spune că a mai făcut aşa 
de câteva ori, cum vedea chiloţii. 

îl între: „De ce spui pfui?“ 

Hans: „Din cauza chiloţilor. “ 

Eu: „De ce, din cauza culorii, pentru că e galbenă şi îţi aminteşte de pipi 
sau de lumpf?“ 

Hans: „Lumpful nu este galben, este alb sau negru.“ Imediat după 
aceea: „Faci uşor lumpf când mănânci brânză?“ (Asta i-am spus eu odată, 
când m-a întrebat de ce mănânc brânză.) 

Eu: „Da.“ 

Hans: „De aceea mergi întotdeauna dimineaţa să faci lumpf? Aş vrea 
tare mult să mănânc brânză cu pâine cu unt. “ 

Ieri m-a întrebat, pe când sărea pe stradă: „Nu-i aşa că, dacă sari aşa 
de mult, faci uşor lumpf? “ - Dintotdeauna scaunul său ne face greutăţi, 
laxativele şi clisma sunt deseori folosite. Odată constipaţia sa obişnuită a 
fost atât de puternică, încât soţia mea i-a cerut sfatul doctorului L. Acesta a 
fost de părere că copilul a fost supraalimentat şi a recomandat mese 
cumpătate, ceea ce a înlăturat imediat starea. în ultimul timp, se produc din 
nou des constipaţii. 

După masă spun: „O să-i scriem din nou profesorului“, şi el îmi 
dictează: „Când am văzut chiloţii galbeni am spus: p/uz, am scuipat, m-am 



aruncat pe jos şi am închis ochii şi nu m-am mai uitat la ei. “ 

Eu: „De ce?“ 

Hans: „Pentru că am văzut chiloţii galbeni, dar şi la chiloţii negri— am 
făcut aşa. Şi pantalonii negri sunt tot aşa, numai că negri. (întrerupându-se.) 
Sunt bucuros; când pot să-i scriu profesorului, sunt întotdeauna bucuros. “ 
Eu: „De ce ai spus pfui? Ţi-a fost scârbă?“ 

Hans: „Da, pentru că am văzut asta. Am crezut că trebuie să fac lumpf. “ 
Eu: „De ce?“ 

Hans: „Nu ştiu.“ 

Eu: „Când ai văzut chiloţii negri?“ 

Hans: „Odată când Anna (servitoarea noastră) a fost mult timp acolo - 
la mama - i-a adus acasă de la cumpărături.“ (Această afirmaţie va fi 
confirmată de soţia mea.) 

Eu: „Şi atunci ţi-a fost scârbă?“ 

Hans: „Da. “ 

Eu: „Ai văzut-o pe mami cu asemenea chiloţi?“ 

Hans: „Nu. “ 

Eu: „Când i-a îmbrăcat ?“ 

Hans: „Pe cei galbeni i-am mai văzut o dată, când i-a cumpărat.“ 
(Contradicţie. Când mama i-a cumpărat, el i-a văzut pentru prima dată.) „Pe 
cei negri îi are şi azi pe ea (corect), pentru că am văzut cum i-a dezbrăcat de 
dimineaţă. “ 

Eu: „Cum? Şi-a dezbrăcat de dimineaţă, chiloţii negri?“ 

Hans: „De dimineaţă, când a plecat, şi-a dezbrăcat chiloţii negri, şi 
când a venit, şi i-a pus din nou. “ 

O întreb pe soţia mea, deoarece mi se pare fără sens. Spune şi ea că nu 
este adevărat, nu şi-a schimbat chiloţii la plecare, bineînţeles. 

îl întreb imediat pe Hans: „Ai povestit că mami a îmbrăcat nişte chiloţi 
negri şi când a plecat s-a dezbrăcat de ei, şi când s-a întors, i-a îmbrăcat din 
nou. Dar mami spune că nu este adevărat. “ 

Hans: „Mi s-a părut, poate că am uitat, că nu şi i-a scos. (Indignat.) 
Lasă-mă odată în pace. “ 

Pentru clarificarea acestei poveşti cu chiloţii fac remarca: Hans se 


preface, evident, dacă arată aşa vesel, că trebuie să dea socoteală despre 
această chestiune. în final, el aruncă masca şi devine grosolan faţă de tatăl 
său. Este vorba de lucrul care i-a pricinuit mai devreme multă plăcere şi de 
care acum, după refularea care a survenit, se ruşinează şi pretinde că îl 
scârbeşte. El minte de-a dreptul, pentru a substitui împrejurările în care a 
observat cum mama îşi schimbă chiloţii. în realitate, îmbrăcarea şi 
dezbrăcarea chiloţilor face parte din contextul lumpfului. Tatăl ştie precis 
cum s-a ajuns aici şi ce vrea Hans să ascundă. 

O întreb pe soţia mea dacă Hans a fost deseori de faţă când ea se ducea 
la closet. Ea spune: „Da, deseori, el m-a pisat până când i-am permis; aşa 
fac toţi copiii. " 

Vrem să remarcăm plăcerea, astăzi deja refulată, de a o vedea pe mama 
făcând lumpf. 

Mergem în faţa casei. El este foarte vesel şi, cum ţopăie încontinuu 
precum caii, întreb: „Cine este de fapt calul de la trăsura cu locuri? Eu, tu 
sau mami?“ 

Hans (imediat): „Eu, eu sunt un cal tânăr. " 

Când, în perioada celei mai puternice angoase, vedea cai sărind, mă 
întreba de ce fac aşa, îi spuneam ca să-l liniştesc: „Ştii, sunt cai tineri, care 
sar ca şi băieţii tineri. Şi tu sari şi eşti un băiat. " De atunci, când vede cai 
sărind, spune „Sunt cai tineri, nu-i aşa?“ 

Când am ieşit afară, îl întreb, pe trepte, aproape maşinal: „La Gmunden 
te-ai jucat cu copiii de-a calul?" 

El: „Da. (gânditor) Mi se pare că acolo am căpătat prostia 

Eu: „Cine era calul?" 

Hans: „Eu, şi Berta era trăsura." 

Eu: „Poate că ai căzut când erai cal?" 

Hans: „Nu. Când Berta a zis: Ho, am fugit repede, chiar am alergat. "— 

Eu: „Nu v-aţi jucat niciodată de-a trăsurile cu locuri?" 

Hans: „Nu, numai de-a trăsurile obişnuite şi de-a caii fără trăsură. 
Dacă avea trăsură, calul putea să meargă şi fără trăsură şi trăsura putea să 
rămână acasă." 

Eu: „V-aţi jucat des de-a calul?" 


Hans: „Foarte des. Fritzl (după cum se ştie, tot un copil al 
proprietarului) a fost şi el odată cal şi Franz vizitiu şi Fritzl a fugit aşa de 
tare şi a călcat odată pe o piatră şi a sângerat. “ 

Eu: „Poate că a căzut?“ 

Hans: „Nu, a băgat piciorul într-o apă şi apoi şi-a pus deasupra o 
batistă. 

Eu: „Ai fost deseori cal?“ 

Hans: „ O, da. “ 

Eu: „Şi atunci ai căpătat prostia. “ 

Hans: „Pentru că ei spuneau mereu: «din cauza calului» şi «din cauza 
calului» (el accentuează «din cauza»), şi poate că aşa, pentru că aşa au zis ei 
«din cauza calului», poate că aşa am căpătat prostia. 

Tatăl încearcă zadarnic pentru un timp alte căi. 

Eu: „Aţi vorbit ceva despre cai?“ 

Hans: „Da. “ 

Eu: „Ce?“ 

Hans: „Am uitat. “ 

Eu: „Poate că aţi vorbit despre facepipi?“ 

Hans: „ O, nu. “ 

Eu: „Acolo te temeai deja de cai?“ 

Hans: „Nu, nu mă temeam deloc.“ 

Eu: „Poate că Berta a spus că un cal... “ 

Hans (întrerupând): „Face pipi? Nu. “ 

Pe 10 aprilie, leg aceasta de discuţia de ieri şi vreau să aflu ce înseamnă 
„din cauza calului“. Hans nu-şi poate aminti, ştie doar că, dimineaţa, mai 
mulţi copii stăteau în faţa porţii şi spuneau „din cauza calului, din cauza 
calului“. El însuşi era de faţă. Cum am stăruit, îmi explică că ei nu ar fi spus 
„din cauza calului“, şi-a amintit el greşit. 

Eu: „Mergeaţi des în grajd, acolo aţi vorbit sigur despre cai. “ - „Nu am 
vorbit.“ - „Despre ce aţi vorbit?“ - „Despre nimic.“ - „Eraţi atâţia copii şi 
nu aţi vorbit despre nimic?“ - „Ceva am vorbit noi, dar nu despre cai.“ - 
„Atunci despre ce?“ - „Nu mai ştiu acum. “ 


O las baltă, pentru că rezistenţele sunt evident prea marişi întreb: 
„Cu Berta îţi plăcea să te joci?“ 

El: „Da, foarte mult, cu Olga nu; ştii ce a făcut Olga? Grete de sus mi-a 
dăruit odată o minge de hârtie şi Olga a rupt-o de tot. Berta nu mi-a rupt 
niciodată mingea. Cu Berta îmi plăcea să mă joc. “ 

Eu: „Ai văzut cum arată facepipiul Bertei?“ 

Hans: „Nu, dar l-am văzut pe al calului, pentru că stăteam mereu în 
grajd, şi acolo am văzut facepipiul calului. “ 

Eu: „Şi atunci ai fost curios cum arată facepipiul Bertei şi al mamei?“ 
El: „Da. “ 

I-am amintit că mi s-a plâns odată că fetiţele vor întotdeauna să se uite 
când face el pipi. 

El: „Şi Berta s-a uitat întotdeauna (nicidecum supărat, ci foarte 
satisfăcut), deseori. Acolo unde e grădina mică, unde sunt ridichile, făceam 
pipi şi ea stătea în faţa uşii şi se uita. “ 

Eu: „Şi când făcea ea pipi, tu te uitai?“ 

El: „Ea mergea la closet.“ 

Eu: „Şi tu erai curios?“ 

El: „Eram în closet, când ea era înăuntru. “ 

(Asta e adevărat; cei din casă ne-au povestit odată şi îmi amintesc că i- 
am interzis asta lui Hans.) 

Eu: „I-ai spus că vrei să intri?“ 

El: „Am intrat doar, şi pentru că Berta mi-a permis. Nu e nicio ruşine. “ 
Eu: „Şi ţi-ar fi plăcut să-i vezi facepipiul?“ 

El: „Da, dar nu l-am văzut. “ 

îi amintesc visul de la Gmunden: ce este gajul din mâna mea ş.a.m.d. şi 
întreb: „La Gmunden ai dorit ca Berta să te ajute să faci pipi?“ 

El: „Nu i-am spus niciodată. “ 

Eu: „De ce nu i-ai spus niciodată?“ 

El: „Pentru că nu m-am gândit la asta. (întrerupându-se.) Când o să-i 
scriu totul profesorului, prostia o să treacă foarte repede, nu-i aşa?“ 

Eu: „De ce ai vrut ca Berta să te ajute să faci pipi?“ 

El: „Nu ştiu. Pentru că s-a uitat. “ 


Eu: „Te-ai gândit că o să pună mâna la facepipi?“ 

El: „Da. (Deviind.) La Gmunden era foarte vesel. în grădina mică, unde 
sunt ridichile, este un morman mic de nisip, acolo mă joc cu lopata.“ 

(Aceasta este grădina unde mereu a făcut pipi.) 

Eu: „La Gmunden, când stăteai în pat, ai pus mâna la facepipi?" 

El: „Nu, încă nu. La Gmunden am dormit aşa de bine, că nu m-am 
gândit deloc la asta. Numai pe stradă— şi acum am făcut asta. " 

Eu: „Berta nu a pus niciodată mâna la facepipiul tău?“ 

El: „Nu a făcut asta niciodată, pentru că nu i-am spus niciodată. " 

Eu: „Când ai dorit asta?“ 

El: „într-o zi, la Gmunden. " 

Eu: „Doar o dată?" 

El: „Deseori." 

Eu: „De câte ori ai făcut pipi, ea s-a uitat; poate că era curioasă cum 
faci pipi. " 

El: „Poate că era curioasă cum arată facepipiul meu. " 

Eu: „Dar tu erai curios numai la Berta?" 

El: „La Berta, la Olga." 

Eu: „Şi la mai cine?" 

El: „La nimeni altcineva." 

Eu: „Nu este adevărat. Şi la mami." 

El: „Şi la mami." 

Eu: „Acum nu mai eşti curios. Ştii cum arată facepipiul Hannei?" 

El: „Dar o să crească, nu?"— 

Eu: „Sigur, dar când o să crească, nu o să arate ca al tău." 

El: „Asta ştiu. O să fie aşa (aşa cum este acum), doar că mai mare." 

Eu: „Ai fost curios la Gmunden când mama se dezbrăca?" 

El: „Da, şi când i se făcea baie Hannei am văzut facepipiul." 

Eu: „Şipe al mamei?" 

El: „Nu." 

Eu: „ Ţi-a fost scârbă când ai văzut chiloţii mamei." 

El: „Numai când i-am văzut pe cei negri, când i-a cumpărat, atunci am 
scuipat, dar când se îmbracă sau se dezbracă de chiloţi, atunci nu scuip. 


Scuip pentru că chiloţii negri sunt ca un lumpf şi cei galbeni sunt galbeni ca 
pipi, şi atunci cred că trebuie să fac pipi. Când mama poartă chiloţii, atunci 
nu-i văd, atunci are haine pe deasupra. " 

Eu: „Şi când îşi scoate hainele?“ 

El: „Atunci nu scuip. Când sunt noi, arată ca un lumpf. Când sunt vechi, 
se decolorează şi sunt murdari. Când i-a cumpărat, sunt curaţi, acasă i-a 
murdărit deja, sunt vechi. " 

Eu: „Deci de cei vechi nu ţi-e scârbă?“ 

El: „Când sunt vechi sunt mult mai negri decât un lumpf, nu-i aşa? Sunt 
puţin mai negri. “29 

Eu: „Cu mami ai fost des la closet?“ 

El: „Foarte des.“ 

Eu: „Ţi-a fost scârbă?" 

El: „Da... nu.“ 

Eu: „îţi plăcea când mami făcea pipi sau lumpf?" 

El: „Foarte mult." 

Eu: „De ce aşa de mult?" 

El: „Nu ştiu." 

Eu: „Pentru că credeai că o să-i vezi facepipiul. “ 

El: „Da, aşa credeam." 

Eu: „Dar de ce la Lainz nu vrei să mergi niciodată la closet?" 
(întotdeauna mă roagă la Lainz să nu-l duc la closet; s-a speriat odată 
de zgomotul pe care-l face apa în cădere.) 

El: „Poate pentru că face scandal când tragi apa." 

Eu: „Atunci ţi-e frică." 

El: „Da." 

Eu: „Şi la closetul nostru de aici?" 

El: „Aici nu. La Lainz mi-e frică, când tragi apa. Când sunt înăuntru şi 
apa coboară, atunci mă sperii. “ 

Ca să îmi arate că în locuinţa noastră nu îi este frică, mă invită să 
mergem la closet şi să tragem apa. Apoi îmi explică: 

„Mai întâi este un scandal mai puternic, apoi unul mai slab (când apa 
coboară). Când face un scandal puternic, îmi place mai mult să rămân 


înăuntru, când face unul slab, îmi place mai mult să ies. “ 

Eu: „Pentru că ţi-e frică?“ 

El: „Pentru că îmi place întotdeauna să văd (se corectează), să aud un 
scandal mare, şi atunci îmi place mai mult să rămân înăuntru, ca să-l aud 
mai bine. “ 

Eu: „De ce anume îţi aminteşte un scandal puternic?“ 

El: „Că trebuie să fac lumpf în closet.“ (Deci de acelaşi lucru ca şi 
chiloţii negri.) 

Eu: „De ce?“ 

El: „Nu ştiu. Ştiu că un scandal puternic se aude ca atunci când faci 
lumpf. Un scandal mai mare aminteşte de lumpf, unul mai mic de pipi. “ (Ca 
şi pantalonii negri şi cei galbeni.) 

Eu: „Calul de la trăsura cu locuri nu avea aceeaşi culoare ca un 
lumpf?“ (După declaraţiile sale era negru.) 

El (foarte uimit): „Da!“ 

Trebuie să adaug câteva cuvinte. Tatăl întreabă prea mult şi 
investighează după propriile idei preconcepute, în loc să-l lase pe micuţ să se 
exprime. De aceea analiza este neclară şi nesigură. Hans merge pe drumul său 
şi nu realizăm nimic, dacă vrem să-l abatem. Interesul său este acum evident 
centrat pe lumpf şi pe pipi, nu ştim de ce. Povestea cu scandalul este tot atât 
de puţin clarificată ca şi cea cu chiloţii galbeni şi negri. Presupun că urechea 
sa fină a observat foarte bine diferenţa de zgomot, când urinează un bărbat 
sau o femeie. Analiza a restrâns însă într-un mod puţin artificial opoziţia 
dintre cele două nevoi. Cititorului, care nu a făcut încă el însuşi o analiză, îi 
pot doar da sfatul să nu dorească să înţeleagă imediat totul, ci să acorde în 
mod egal atenţie la tot ce apare şi să aştepte urmarea. 


11 aprilie. Azi-dimineaţă Hans vine din nou în camera noastră şi, la fel 
ca în toate zilele din urmă, este dat afară. 

Mai târziu povesteşte: „M-am gândit la ceva: Sunt în cada de baie—, 
atunci vine lăcătuşul şi o deşurubează—. Atunci ia un burghiu mare şi mă 
împunge în burtă. “ 


Tatăl îşi traduce această fantasmă. 

„Sunt în pat cu mama. Atunci vine tata şi mă goneşte. Cu penisul său 
mare, mă dă la o parte de lângă mama. “ 

Amânăm deocamdată părerea noastră. 

Mai departe povesteşte un al doilea lucru la care s-a gândit: 

„Mergem cu trenul la Gmunden. în staţie ne îmbrăcăm, dar nu suntem 
gata şi trenul pleacă cu noi. “ 

Mai târziu întreb: „Ai văzut vreodată un cal făcând lumpf?“ 

Hans: „Da, foarte des.“ 

Eu: „Face mare scandal când face lumpf?“ 

Hans: „Da. “ 

Eu: „De ce anume îţi aminteşte scandalul?“ 

Hans: „Cum cade lumpful în oliţă.“ 

Calul de la trăsura cu locuri, care cade şi face scandal cu picioarele, 
este - desigur - un lumpf care cade şi face zgomot. Teama de defecaţie, de 
trăsuri încărcate, este chiar teama de burţi încărcate. 

Prin aceste ocolişuri, tatăl întrezăreşte adevărata stare de lucruri. 


11 aprilie. Hans spune la masa de prânz: „Dacă am avea o cadă de baie 
la Gmunden, nu ar trebui să merg la stabilimentul de băi. “ La Gmunden era 
dus întotdeauna, ca să facă baie caldă, la stabilimentul de băi situat în 
apropiere, lucru împotriva căruia obişnuia să protesteze cu plânsete violente. 
Şi la Viena ţipă întotdeauna când la baie este aşezat sau culcat în cada mare. 
Trebuie spălat în genunchi sau în picioare. 

Acest discurs al lui Hans, care începe acum să alimenteze analiza cu 
exprimările sale spontane, face legătura între ultimele sale două fantasme (a 
lăcătuşului care deşurubează cada şi a călătoriei nereuşite la Gmunden). Tatăl 
a dedus în mod corect din ultima o aversiune faţă de Gmunden. Un 
avertisment, din nou, că ceea ce iese la suprafaţă din inconştient, nu poate fi 
înţeles cu ajutorul a ceea ce îl precede, ci a ceea ce va urma. 
îl întreb dacă şi de ce se teme. 

Hans: „Să nu cad înăuntru. “ 



Eu: „Dar de ce nu ţi-era niciodată frică, când ţi se făcea baie în cada 
mică?“ 

Hans: „Atunci eram aşezat, nu puteam să mă culc în ea, era prea mică. “ 
Eu: „ Când ai mers la Gmunden cu barca, nu ţi-a fost frică că o să cazi 
în apă?“ 

Hans: „Nu, pentru că mă ţineam şi atunci nu puteam să cad. Mi-e frică 
numai în cada mare, că o să cad înăuntru. “ 

Eu: „ Totuşi, mama îţi face baie acolo. Ţi-e frică că mama o să te arunce 
în apă?“ 

Hans: „Că o să îşi ia mâinile şi că o să cad cu capul în apă. “ 

Eu: „ Tu ştii totuşi că mama te iubeşte şi că nu o să îşi ia mâinile. “ 

Hans: „Am crezut asta. “ 

Eu: „De ce?“ 

Hans: „Nu ştiu sigur. “ 

Eu: „Poate pentru că ai fost rău şi ai crezut că nu te mai iubeşte?“ 

Hans: „Da. “ 

Eu: „ Când mama îi făcea baie Hannei, poate că ai dorit să-şi ia mâinile, 
ca Hanna să cadă înăuntru?“ 

Hans: „Da. “ 

Credem că tatăl a ghicit corect acest lucru. 

* 

12 aprilie. La întoarcerea de la Lainz, la clasa a doua, Hans spune, când 
vede pernele de piele neagră: „Pfui, aici scuip, şi scuip şi pe chiloţii negri şi 
pe caii negri, pentru că trebuie să fac lumpf. “ 

Eu: „Poate că ai văzut la mami ceva negru, care te-a speriat?“ 

Hans: „Da. “ 

Eu: „Ce?“ 

Hans: „Nu ştiu. O bluză neagră sau ciorapi negri. “ 

Eu: „Poate că păr negru la facepipi, pentru că ai fost curios şi te-ai 
uitat. “ 

Hans (scuzându-se): „Dar nu am văzut facepipiul.“ 

Cum i-a fost din nou frică, când o trăsură a ieşit pe poarta curţii de 



vizavi, am întrebat: „Poarta asta nu arată ca un fund?“ 

El: „Şi caii sunt lumpful.“ De atunci, întotdeauna când vede o trăsură 
ieşind, spune: „Uite, vine un «lumpf».“ Forma lumpfi îi este altminteri 
străină, sună ca un cuvânt de alint. Cumnata mea îl strigă pe copilul ei 
întotdeauna „ Wumpfi “. 

Pe 13 aprilie, vede în supă o bucată de ficat şi spune: „Pfui, un lumpf.“ 
Şi chiftelele le mănâncă cu vizibilă neplăcere din cauza formei şi culorii care 
îi amintesc de un lumpf. 

Seara, soţia mea povesteşte că Hans a fost pe balcon şi a spus: „M-am 
gândit că Hanna a fost pe balcon şi a căzut de acolo. “ I-am spus deseori că 
trebuie să fie atent când Hanna este pe balcon, ca ea să nu vină prea 
aproape de balustradă, care a fost construită de un arhitect „secesionist “32* 
cu foarte multă neîndemânare - cu deschideri mari, pe care a trebuit mai 
întâi să le micşorez cu o reţea de sârmă. Dorinţa refulată a lui Hans este 
foarte transparentă. Mama îl întreabă dacă i-ar fi plăcut mai mult dacă 
Hanna nu ar fi existat şi el confirmă. 

14 aprilie. Tema Hannei este pe primul plan. El avea, aşa cum vă puteţi 
aminti din însemnările anterioare, faţă de nou-născutul care îi răpise o parte 
din dragostea părinţilor, o mare aversiune, care nici acum nu a dispărut încă 
în întregime, şi care este numai în parte supracompensată de o afecţiune 
exagerată.— El s-a exprimat deja de mai multe ori că barza nu trebuie să 
mai aducă niciun copil, că trebuie să-i dăm bani, ca să nu mai aducă niciun 
copil din lada cea mare în care sunt copii. (Compară cu frica de trăsuri de 
mobilă. O trăsură cu locuri nu arată ca o ladă mare?) Hanna face mult 
zgomot, asta îl supără. 

Odată spune în mod neaşteptat: „Poţi să-ţi aminteşti cum a venit 
Hanna? Ea era aşezată în pat lângă mama, aşa de drăguţă şi cuminte.“ 
(Această laudă a sunat suspect de falsă.) 

Apoi jos, în faţa casei. Dar se poate observa un mare progres. Chiar şi 
camioanele îi inspiră mai puţină frică. Odată strigă aproape vesel: „Vine un 
cal cu ceva negru la gură“ şi pot să constat, în sfârşit, că este un cal cu 
botniţă de piele. Dar lui Hans nu îi este frică de acest cal. 

Odată, loveşte cu băţul său în caldarâm şi întreabă: „E un om 


dedesubt... unul îngropat... sau asta e numai la cimitir?“ îl preocupă nu 
numai enigma vieţii, ci şi a morţii. 

La întoarcere, văd în antreu o ladă şi Hans spune: „Hanna a mers la 
Gmunden într-o ladă ca asta. întotdeauna când mergem la Gmunden ea 
merge cu noi în ladă. Iar nu mă crezi? E adevărat, tată. Crede-mă. Am 
căpătat o ladă mare şi înăuntru erau numai copii, stăteau înăuntru în cadă. 
(în ladă fusese ambalată o cadă.) Eu i-am aşezat înăuntru, e adevărat. îmi 
amintesc bine. “34 

Eu: „Ce îţi aminteşti?“ 

Hans: „Că Hanna a mers în ladă, pentru că nu am uitat. Pe cuvânt de 
onoare. “ 

Eu: „Dar anul trecut Hanna a mers cu noi în compartiment. “ 

Hans: „Dar înainte, întotdeauna a mers în ladă.“ 

Eu: „Nu avea mama lada?“ 

Hans: „Da, mama o avea. “ 

Eu: „ Unde?“ 

Hans: „Acasă pe podea. “ 

Eu: „Poate că a luat-o cu ea? “35 

Hans: „Nu. Când plecăm acum la Gmunden, Hanna o să meargă iar în 
ladă. “ 

Eu: „Atunci cum a ieşit din ladă?“ 

Hans: „A fost scoasă. “ 

Eu: „Mama a scos-o?“ 

Hans: „Eu şi cu mama, apoi am urcat în trăsură şi Hanna a călărit calul 
şi birjarul a zis «Ho». Birjarul era pe capră. Erai şi tu cu noi? Mami ştie 
până şi asta. Mami nu ştie, a uitat iarăşi, dar nu-i spune. “ 
îl pun să îmi repete totul. 

Hans: „Atunci Hanna a coborât. “ 

Eu: „încă nu putea să meargă. “ 

Hans: „Atunci am dat-o noi jos. “ 

Eu: „ Cum a putut sta pe cal, anul trecut nu putea sta încă aşezată. “ 
Hans: „O, da, s-a aşezat şi a strigat «Ho» şi a dat «ho, ho» cu biciul pe 
care i-l dădusem eu mai devreme. Calul nu avea scară şi Hanna a călărit; 


tati, dar nu e glumă. “ 

Ce înseamnă aceste absurdităţi, susţinute cu îndărătnicie? O, nu sunt 
absurdităţi, este o parodie şi răzbunarea lui Hans faţă de tatăl său. Sensul lor 
este: dacă tu îmi ceri să cred că barza a adus-o în octombrie pe Hanna, când 
eu am văzut burta mare a mamei încă din vară, când am plecat la Gmunden, 
atunci şi eu pot să-ţi cer să crezi minciunile mele. Ce altceva poate însemna 
afirmaţia lui că Hanna a mers deja de anul trecut cu ei «în ladă», decât faptul 
că avea cunoştinţă despre graviditatea mamei? Faptul că el vorbeşte de 
această călătorie pentru fiecare din anii următori, corespunde unei forme 
frecvente de ieşire la suprafaţă a gândurilor inconştiente din trecut sau are 
motivele sale specifice şi exprimă teama ca graviditatea să nu se repete în 
viitoarele călătorii de vară. Am aflat de asemenea acum ce împrejurări i-au 
stricat plăcerea călătoriei la Gmunden, după cum indică cea de-a doua 
fantasmă. 

Mai târziu, îl întreb: de fapt cum a venit Hanna la naşterea sa în patul 
mamei? 

Acum poate să râdă din toată inima de tatăl său. 

Hans: „Hanna a venit. Doamna Kraus (moaşa) a aşezat-o în pat. Nu 
putea încă să meargă. Dar barza a adus-o în cioc. încă nu putea să meargă 
(continuă dintr-o răsuflare). Barza a venit pe scări până pe coridor şi apoi a 
bătut, dar atunci toţi dormeau şi a avut cheia potrivită şi a deschis şi a 
aşezat-o pe Hanna în patul tău— şi mami dormea - nu, barza a pus-o în 
patul ei. Era încă noapte şi barza a aşezat-o în linişte în pat, şi nu a dat din 
picioare, şi apoi şi-a luat pălăria şi a plecat. Nu, pălărie nu avea. “ 

Eu: „Cine şi-a luat pălăria? Poate doctorul. “ 

Hans: „Apoi barza a plecat, a plecat acasă şi atunci a sunat şi toată 
lumea din casă nu a mai dormit. Dar să nu-i povesteşti mamei şi nici lui 
Tinni (bucătăreasa). Este secret. “ 

Eu: „O iubeşti pe Hanna?“ 

Hans: „ O, da, foarte mult. “ 

Eu: „Ţi-ar fi plăcut mai mult dacă Hanna nu venea pe lume, sau îţi 
place mai mult că s-a născut?“ 

Hans: „Mi-ar fi plăcut mai mult să nu fi venit. “ 


Eu: „De ce?“ 

Hans: „ Cel puţin nu ar mai ţipa aşa; eu nu pot să suport ţipetele. “ 

Eu: „Dar şi tu ţipi.“ 

Hans: „Şi Hanna ţipă. “ 

Eu: „De ce nu poţi suporta?“ 

Hans: „Pentru că ţipă atât de tare. “ 

Eu: „Dar ea nu ţipă deloc. “ 

Hans: „ Când este bătută la popoul gol, atunci ţipă. “ 

Eu: „Ai bătut-o vreodată?“ 

Hans: „ Când o bate mama la popou, atunci ţipă. “ 

Eu: „Asta nu îţi place?“ 

Hans: „Nu... De ce? Face aşa un scandal cu ţipetele.“ 

Eu: „Dacă tu ai fi preferat ca ea să nu fi venit pe lume, atunci nu o 
iubeşti deloc. “ 

Hans: „Hm, hm.“ (aprobând.) 

Eu: „De aceea te-ai gândit, când mama îi făcea baie, dacă ar lua 
mâinile, atunci ea ar cădea în apă...“ 

Hans (completând): „Şi ar muri. “ 

Eu: „Atunci ai fi singur cu mama. Şi un copil cuminte nu ar dori un 
asemenea lucru. “ 

Hans: „Dar poate să îl gândească. “ 

Eu: „Dar nu este bine. “ 

Hans: „Dacă gândeşte acest lucru, este bine totuşi, pentru că îi poţi 
scrie profesorului. 

Mai târziu, îi spun: „Ştii, când Hanna o să fie mai mare şi o să poată 
vorbi, o să o iubeşti mai mult. “ 

Hans: „O, nu. Eu o iubesc deja. Când la toamnă o să fie mare, o să 
merg numai cu ea în parc şi o să-i explic totul. “ 

Cum vreau să încep cu noi explicaţii, mă întrerupe, probabil să mă 
convingă că nu este atât de rău că îi doreşte moartea Hannei. 

Hans: „Ea era de mult pe lume, chiar şi când nu era aici. La barză ea 
era deja pe lume. “ 

Eu: „Nu, poate că n-a fost totuşi la barză. “ 


Hans: „Cine a adus-o atunci? Barza a adus-o. “ 

Eu: „De unde a adus-o?“ 

Hans: „Na, de la ea. “ 

Eu: „Unde o avea?“ 

Hans: „în ladă, în lada barzei. “ 

Eu: „Cum arată lada?“ 

Hans: „Roşie. Vopsită în roşu.“ (Sânge?) 

Eu: „Cine ţi-a spus?“ 

Hans: „Mami - m-am gândit eu - scrie în carte. “ 

Eu: „Care carte?“ 

Hans: „în cartea cu poze.“ (îl pun să îmi aducă prima lui carte cu poze. 
Acolo este desenat un cuib de barză, cu pui în el, pe un horn roşu. Aceasta 
este lada; curios, pe aceeaşi pagină este un cal, care este potcovit. Hans 
transferă copiii în ladă, pentru că nu-i vede în cuib.) 

Eu: „Ce a făcut barza cu ea?“ 

Hans: „A adus-o pe Hanna aici. în cioc. Ştii, barza de la Schdnbrunn, 
care a muşcat umbrela.“ (Reminiscenţă a unei mici întâmplări la 
Schdnbrunn.) 

Eu: „Ai văzut cum a adus-o barza pe Hanna?“ 

Hans: „Dormeam încă. Dimineaţa, barza nu poate să aducă o fetiţă sau 
un băieţel. “ 

Eu: „De ce?“ 

Hans: „Nu poate. Asta nu poate o barză. Ştii de ce? Ca să nu vadă 
lumea şi, deodată, când se face dimineaţă, fetiţa este aici. 

Eu: „Atunci erai totuşi curios cum a făcut barza?“ 

Hans: „ O, da. “ 

Eu: „Cum arăta Hanna când a venit?“ 

Hans (fals): „Albă toată şi drăguţă. Ca aurită.“ 

Eu: „ Când ai văzut-o pentru prima dată, totuşi, nu ţi-a plăcut. “ 

Hans: „ O, foarte mult. “ 

Eu: „Ai fost totuşi surprins că e aşa de mică?“ 

Hans: „Da. “ 

Eu: „Cât de mică era?“ 


Hans: „ Ca o barză mică. “ 

Eu: „Şi cum mai era? Poate ca un lumpf?“ 

Hans: „O, nu, un lumpf e mult mai mare... puţin mai mic, intr-adevăr, 
decât Hanna. “ 

îi spusesem tatălui mai înainte că fobia micuţului trimite la gândurile şi 
dorinţele pricinuite de naşterea micii sale surori, dar trecusem cu vederea să-i 
atrag atenţia că, pentru teoriile infantile ale sexualităţii, copilul este un lumpf, 
astfel încât Hans va trece prin complexul excremenţial. Din această neglijenţă 
a mea rezultă neclaritatea temporară a curei. Acum, după clarificare, tatăl 
încearcă să-l interogheze pe Hans despre această chestiune importantă. 

în ziua următoare, îl determin să mai spună o dată povestea de ieri. 
Hans povesteşte: „Hanna a mers la Gmunden în ladă, şi mama a mers în 
compartiment, şi Hanna a mers în vagonul de mărfuri, şi când am ajuns la 
Gmunden, eu şi cu mama am scos-o pe Hanna şi am aşezat-o pe cal. Birjarul 
era pe capră şi Hanna avea biciul dinainte (de anul trecut) şi a biciuit calul 
şi spunea mereu: «ho», şi era caraghios şi birjarul a biciuit şi el. - Birjarul 
nu a biciuit deloc, pentru că Hanna avea biciul. - Birjarul avea hăţurile - 
Hanna avea şi hăţurile (de fiecare dată mergeam cu o trăsură de la gară 
acasă; Hans încearcă aici să pună fantasma în acord cu realitatea). La 
Gmunden am coborât-o pe Hanna de pe cal şi ea a urcat singură scările. “ 
(Anul trecut, când Hanna a fost la Gmunden, avea 8 luni. Cu un an înainte, 
an la care se raportează evident fantasma lui Hans, trecuseră, la sosirea la 
Gmunden, 5 luni de sarcină.) 

Eu: „Anul trecut Hanna era deja aici. “ 

Hans: „Anul trecut a mers în trăsură, dar un an înainte, când venise pe 
lume...“ 

Eu: „Era deja la noi?“ 

Hans: „Da, şi tu veneai mereu să mergi cu mine cu barca şi Anna te 
servea. “ 

Eu: „Asta nu a fost anul trecut, atunci Hanna nu era încă pe lume. “ 

Hans: „Ba da, venise pe lume. Când a mers prima dată în ladă, putea 
deja să alerge, să spună «Anna». “ (Asta poate ea abia de 4 luni.) 

Eu: „Dar atunci încă nu era la noi. “ 



Hans: „Ba da, era la barză. “ 

Eu: „Câţi ani are Hanna?“ 

Hans: „în toamnă face 2 ani. Hanna era aici, tu ştii.“ 

Eu: „Şi când era în lada berzei?“ 

Hans: „Demult, înainte să meargă în ladă. Foarte mult înainte. “ 

Eu: „De cât timp poate merge Hanna? Când a fost la Gmunden, încă nu 
putea merge. “ 

Hans: „Anul trecut nu, altă dată. “ 

Eu: „Hanna a fost doar o dată la Gmunden. “ 

Hans: „Nu. A fost de două ori; da, aşa e. îmi amintesc foarte bine. 
întreab-o pe mami, o să-ţi spună. “ 

Eu: „Nu e adevărat.“ 

Hans: „Ba da, e adevărat. Când a fost la Gmunden prima dată, putea să 
meargă şi să călărească şi mai târziu a trebuit purtată. - Nu, abia mai târziu 
a călărit, şi anul trecut trebuia purtată. “ 

Eu: „Dar ea merge abia de puţin timp. La Gmunden nu putea să 
meargă. “ 

Hans: „Da, notează numai. îmi amintesc bine. - De ce râzi?“ 

Eu: „Pentru că eşti un şmecher, pentru că ştii foarte bine că Hanna a 
fost doar o dată la Gmunden. “ 

Hans: „Nu, nu e adevărat. Prima dată a călărit pe cal... şi a doua oară... 
(devine vizibil nesigur). “ 

Eu: „Poate că mami era calul.“ 

Hans: „Nu, un cal adevărat, la o trăsură cu un cal. “ 

Eu: „Dar noi am mers întotdeauna cu o trăsură cu doi cai. “ 

Hans: „Atunci era o birjă. “ 

Eu: „Ce mânca Hanna în ladă?“ 

Hans: „I se dădea pâine cu unt şi hering şi ridichi (o cină de la 
Gmunden), şi cât timp a călătorit, şi-a uns pâinea cu unt şi a mâncat de 50 de 
ori. “ 

Eu: „Hanna nu a ţipat?“ 

Hans: „Nu. “ 

Eu: „Ce făcea acolo?“ 



Hans: „Mânca liniştită. “ 

Eu: „Nu lovea?“ 

Hans: „Nu, mânca încontinuu şi nu s-a mişcat niciodată. A băut două 
căni mari de cafea - până dimineaţă totul se terminase şi a lăsat gunoiul în 
ladă, frunzele de la cele două ridichi şi un cuţit de tăiat ridichi; a curăţat 
totul ca un iepure, într-un minut a fost gata. A fost o distracţie. Eu şi Hanna 
am călătorit amândoi în ladă, am dormit în ladă toată noaptea (de fapt, cu 
doi ani în urmă am mers noaptea la Gmunden) şi mami a mers în 
compartiment. Şi în trăsură am mâncat tot timpul, a fost o plăcere. - Ea nu a 
călărit deloc (este nesigur acum, pentru că ştie că a mers cu o trăsură cu doi 
cai)... ea stătea în trăsură. Aşa a fost, dar eu cu Hanna am mers singuri, ... 
mama călărea, Karolin (servitoarea de anul trecut) era pe celălalt cal... Ce 
ţi-am povestit nu e deloc adevărat. “ 

Eu: „Ce nu e adevărat?“ 

Hans: „Nimic din toate astea. Ne aşezăm, ea şi cu mine în ladă— şi o să 
fac pipi în ladă. O să fac pipi în pantaloni, nu-mi pasă, nu e ruşine. Asta nu e 
glumă, dar e caraghios. “ 

Apoi povesteşte cum a venit barza, ca şi ieri, numai că nu spune că, la 
plecare, şi-a luat pălăria. 

Eu: „ Unde avea barza cheia de la uşă?“ 

Hans: „în buzunar.“ 

Eu: „ Unde are barza buzunar ?“ 

Hans: „în cioc.“ 

Eu: „în cioc? Nu am văzut până acum o barză care să aibă o cheie în 
cioc. “ 

Hans: „Cum a putut atunci să intre? Cum intră o barză pe poartă? Nu e 
adevărat, am greşit; barza sună şi cineva deschide. “ 

Eu: „Cum sună?“ 

Hans: „ Cu clopotul. “ 

Eu: „Cum face asta?“ 

Hans: „ Trage cu ciocul de el. “ 

Eu: „Şi a închis uşa?“ 

Hans: „Nu, o servitoare a închis-o. Era deja trează, i-a deschis şi a 


închis uşa. “ 

Eu: „ Unde e casa berzei?“ 

Hans: „ Unde? în lada în care are fetiţa. Poate în Schdnbrunn. “ 

Eu: „Nu am văzut nicio ladă la Schdnbrunn. “ 

Hans: „Este mai departe. - Ştii cum deschide barza lada? Ia ciocul - 
lada are şi ea o cheie - ia ciocul şi unul (o jumătate de cioc) o deschide şi 
descuie aşa (îmi arată la broasca de la birou). Şi aici e un mâner. “ 

Eu: „Nu e prea grea pentru ea aşa o fetiţă? “ 

Hans: „ O, nu. “ 

Eu: „O trăsură cu locuri nu arată ca lada berzei?“ 

Hans: „Ba da.“ 

Eu: „Şi o trăsură de mobilă?“ 

Hans: „Şi o trăsură pentru copiii neascultători. “ 


17 aprilie. Ieri Hans şi-a dus la îndeplinire proiectul său îndelung 
plănuit şi a traversat în curtea de vizavi. Azi nu vrea să o facă, pentru că, 
chiar în faţa porţii de la intrare, o trăsură stă la rampa de încărcare. îmi 
spune: „ Când stă acolo o trăsură, mă tem că o să sâcâi caii şi or să cadă şi 
or să facă scandal cu picioarele. “ 

Eu: „Cum să sâcâi caii?“ 

Hans: „ Când îl înjuri, atunci îl sâcâi, când strigi «ho». 

Eu: „Ai mai sâcâit cai?“ 

Hans: „Da, de multe ori. Mi-e frică să n-o fac, dar nu e adevărat. “ 

Eu: „Şi la Gmunden i-ai sâcâit?“ 

Hans: „Nu. “ 

Eu: „Dar îi sâcâi cu plăcere?“ 

Hans: „Da, cu foarte mare plăcere 
Eu: „Ţi-arplăcea să-i biciuieşti?“ 

Hans: „Da. “ 

Eu: „ Ţi-ar plăcea să baţi caii aşa cum mama o bate pe Hanna ? Şi asta 
îţi place. “ 

Hans: „Pe cai nu-i doare când îi baţi. (Aşa i-am spus eu odată, pentru a- 


i calma frica pe care o avea când vedea biciuindu-se cai.) Am făcut-o şi eu o 
dată. Am avut biciul şi am biciuit calul şi a căzut şi a făcut scandal cu 
picioarele. “ 

Eu: „Când?“ 

Hans: „La Gmunden.“ 

Eu: „ Un cal adevărat? Care era înhămat la trăsură?“ 

Hans: „Era fără trăsură. “ 

Eu: „ Unde era atunci?“ 

Hans: „L-am ţinut bine ca să nu fugă. “ (Asta sună foarte improbabil.) 
Eu: „ Unde era asta?“ 

Hans: „La fântână.“ 

Eu: „Cine ţi-a dat voie? L-a lăsat birjarul acolo?“ 

Hans: „Era un cal din grajd. “ 

Eu: „Cum a ajuns la fântână?“ 

Hans: „Eu l-am dus. “ 

Eu: „De unde? Din grajd?“ 

Hans: „L-am scos afară, pentru că vroiam să-l biciuiesc.“ 

Eu: „Nu era nimeni la grajd?“ 

Hans: „Ba da, Loisl (vizitiul din Gmunden). “ 

Eu: „ Te-a lăsat să faci asta?“ 

Hans: „Am vorbit frumos cu el şi a spus că pot s-o fac. “ 

Eu: „Ce i-ai spus?“ 

Hans: „Dacă pot să iau calul şi să-l biciuiesc şi să ţip. El a spus da. “ 

Eu: „L-ai biciuit mult?“ 

Hans: „ Ce ţi-am povestit nu este adevărat. “ 

Eu: „Ce e adevărat din toate astea?“ 

Hans: „Nimic nu este adevărat, ţi-am povestit în glumă. “ 

Eu: „Nu ai scos niciodată calul din grajd?“ 

Hans: „O, nu!“ 

Eu: „Dar ţi-ai dorit. “ 

Hans: „ O, am dorit, m-am gândit. “ 

Eu: „La Gmunden? “ 

Hans: „Nu, întâi aici. M-am gândit dimineaţa, când eram îmbrăcat, nu 



dimineaţa în pat. “ 

Eu: „De ce nu mi-aipovestit niciodată?“ 

Hans: „Nu m-am gândit. “ 

Eu: „ Te-ai gândit la asta, pentru că ai văzut pe stradă. “ 

Hans: „Da!“ 

Eu: „Pe cine ţi-ar plăcea de fapt să biciuieşti, pe mami, pe Hanna sau pe 
mine?“ 

Hans: „Pe mami. “ 

Eu: „De ce?“ 

Hans: „ Vreau să o lovesc tare. “ 

Eu: „Când ai văzut că cineva o loveşte pe mama?“ 

Hans: „Nu am văzut niciodată, niciodată în viaţa mea.“ 

Eu: „Şi totuşi doreşti să o faci. Cum vrei să faci asta?“ 

Hans: „ Cu bătătorul de covoare. “ (Cu bătătorul de covoare îl ameninţă 
mama deseori că îl bate.) 

Pentru astăzi trebuie să întrerup discuţia. 

Pe stradă Hans îmi explică: trăsurile cu locuri, trăsurile de mobilă, 
trăsurile cu cărbuni sunt trăsuri cu lăzi de barză. 

Asta înseamnă: femei gravide. Tendinţele sadice manifestate în mod 
direct mai înainte nu pot să nu aibă legătură cu tema noastră. 


21 aprilie. Azi de dimineaţă Hans povesteşte că s-a gândit: „La Lainz 
era un tren şi eu am mers cu bunica de la Lainz la Vama Centrală. Tu nu 
coborâseşi încă de pe pod şi al doilea tren era deja la St. Veit. Când ai venit 
jos, trenul era deja acolo şi ne-am urcat. (Ieri Hans a fost la Lainz. Ca să 
ajungi la peronul de urcare, trebuie să treci peste un pod. De pe peron se 
merge în lungul şinelor până la staţia St. Veit. Chestiunea este puţin neclară. 
Iniţial, Hans s-a gândit: el a plecat cu primul tren, pe care eu l-am pierdut, 
atunci a venit din Unter-St. Veit un al doilea tren, cu care am plecat după el. 
El a denaturat o parte din această fantasmă de călătorie, astfel încât în final 
spune: „Am plecat amândoi abia cu al doilea tren. “ Această fantasmă este 
legată de ultima, neclarificată, în care era vorba de faptul că pierdusem prea 



mult timp la Gmunden, în tren, ca să ne punem hainele şi trenul plecase cu 
noi.) 

După-amiază, în faţa casei. Hans fuge deodată în casă, când vine o 
trăsură cu doi cai, la care nu observ nimic neobişnuit. îl întreb ce are. El 
spune: „Mi-e frică, deoarece caii sunt atât de mândri, încât or să cadă.“ 
(Caii erau ţinuţi de vizitiu strâns de hăţuri, astfel că mergeau cu paşi mici, cu 
capul ridicat - aveau într-adevăr un mers mândru.) 
îl întreb cine este de fapt aşa mândru. 

El: „ Tu, când vin în pat la mama. “ 

Eu: „Deci tu ai dorit ca eu să cad?“ 

El: „Da, trebuie să te împiedici de piatră gol (vrea să spună: cu 
picioarele goale ca Fritzl) şi trebuie să curgă sânge şi cel puţin pot să fiu un 
pic singur cu mama. Când o să vii sus în casă, pot să fug repede de lângă 
mami, ca să nu vezi. “ 

Eu: „îţi poţi aminti cine s-a împiedicat de piatră?“ 

Hans: „Da, Fritzl. “ 

Eu: „Când Fritzl a căzut, ce te-ai gândit?“— 

El: „Că tu trebuie să te împiedici de piatră. “ 

Eu „Doreşti deci mult să fii cu mami?“ 

El: „Da. “ 

Eu: „De ce te cert eu de fapt?“ 

El: „Nu ştiu.“ 

Eu: „De ce?“ 

El: „Pentru că te înfurii 
Eu: „Asta nu e adevărat. “ 

El: „Ba da, e adevărat, ştiu. Trebuie să fie adevărat. “ 

Explicaţia mea că doar băieţii mici vin în pat la mami, cei mari dorm în 
patul lor, nu l-a impresionat prea mult. 

Presupun că dorinţa lui de a sâcâi calul, adică de a-l bate, de a ţipa la 
el, nu se referă, aşa cum declară el, la mama, ci la mine. A pus-o pe mama 
înainte, pentru că nu voia să recunoască faţă de mine, celălalt sentiment. în 
ultimele zile manifestă faţă de mine o tandreţe deosebită. 

Cu superioritatea care se dobândeşte atât de uşor „ulterior", vrem să-l 


corectăm pe tată: dorinţa lui Hans de a bate calul este dublu structurată, 
compunându-se dintr-o dorinţă obscură, sadică faţă de mamă şi un impuls 
clar de răzbunare faţă de tată. Cea din urmă nu poate fi reprodusă mai înainte 
ca prima să nu fi fost adusă la lumină, în legătura sa cu complexul 
gravidităţii. în formarea fobiei din gândurile inconştiente are loc o condesare, 
de aceea cursul analizei nu-1 poate repeta pe cel al dezvoltării nevrozei. 


22 aprilie. Azi-dimineaţă Hans s-a gândit din nou Ia ceva: „ Un băiat de 
pe stradă a mers pe un vagon şi a venit conductorul şi l-a dezbrăcat în pielea 
goală şi l-a lăsat să stea acolo până dimineaţă şi dimineaţa băiatul z-a dat 
conductorului 50000 de guldeni ca să poată călători cu vagonul. “ 

(Vizavi de noi trece Nordbahn-ul. Pe o linie moartă stă un vagon în care 
Hans a văzut odată mergând un băiat de pe stradă, ceea ce a vrut şi el să 
facă. I-am spus că nu este voie, altfel vine conductorul. Un al doilea element 
al fantasmei este dorinţa refulată de a fi gol.) 

Am observat de câtva timp că fantasmele lui Hans lucrează sub semnul 
mijloacelor de transport şi progresează în mod consecvent de la caii care trag 
trăsurile la trenuri. Astfel, fiecărei fobii de stradă i se adaugă cu timpul şi 
frica de trenuri. 

La prânz, aflu că Hans s-a jucat toată dimineaţa cu o păpuşă de cauciuc, 
pe care o numea Grete. El a introdus în deschiderea unde odată fusese micul 
fluier de tablă, un cuţit mic de masă şi apoi a despărţit, prin rupere, picioarele 
păpuşii unul de celălalt, pentru a lăsa să cadă cuţitul. Guvernantei i-a spus, 
arătând între picioarele păpuşii „Uite, aici este facepipiul.“ 

Eu: „De ce te-ai jucat de fapt azi cu păpuşa?“ 

El: „I-am desfăcut picioarele, ştii de ce? Pentru că era un cuţit înăuntru, 
pe care mami îl avea. L-am băgat înăuntru pe acolo pe unde ţipă capul şi 
apoi am despărţit picioarele unul de celălalt şi el a ieşit pe acolo. “ 

Eu: „De ce ai despărţit picioarele? Ca să poţi vedea facepipiul?“ 

El: „Era acolo şi înainte, aşa că l-am putut vedea. “ 

Eu: „De ce ai băgat cuţitul înăuntru?“ 

El: „Nu ştiu.“ 



Eu: „Cum arată cuţitul?“ 

Mi-l aduce. 

Eu: „Poate că te-ai gândit că este un copil mic?“ 

El: „Nu, nu m-am gândit la nimic, dar barza a avut odată un copil mic - 
sau cine?“ 

Eu: „Când?“ 

El: „Odată. Am auzit, sau nu am auzit deloc, sau m-a luat gura pe 
dinainte. “ 

Eu: „Ce înseamnă că te-a luat gura pe dinainte?“ 

El: „ Că nu e adevărat. “ 

Eu: „ Tot ce spunem e puţin adevărat. “ 

El: „Da, puţin.“ 

Eu (după o schimbare în conversaţie): „Cum te-ai gândit că vin pe lume 
puii?“ 

El: „Barza îi face să crească, barza face puii să crească - nu, bunul 
Dumnezeu. “ 

îi explic că puii fac ouă şi din ouă ies alţi pui. 

Hans râde. 

Eu: „De ce râzi?“ 

El: „Pentru că îmi place ce îmi povesteşti. “ 

Spune că a văzut deja asta. 

Eu: „ Unde?“ 

El: „La tine.“ 

Eu: „ Unde am făcut eu un ou?“ 

Hans: „La Gmunden, în iarbă ai făcut un ou şi deodată un pui a sărit 
afară. Ai făcut odată un ou, ştiu asta, ştiu sigur. Pentru că mi-a spus mami. “ 
Eu: „O să o întreb pe mami dacă e adevărat. “ 

Hans: „Nu e adevărat, dar eu am făcut odată un ou şi atunci a ieşit un 
pui din el. “ 

Eu: „ Unde?“ 

Hans: „La Gmunden m-am aşezat în iarbă, nu, am stat în genunchi şi 
copiii nu s-au uitat deloc şi dimineaţa am spus deodată: „Căutaţi copii, ieri 
am făcut un ou. Şi deodată ei s-au uitat şi au văzut deodată un ou şi din el a 



ieşit un Hans mic. De ce râzi? Mami nu ştie şi nici Karolin nu ştie, pentru că 
nimeni nu a văzut şi deodată, am făcut un ou şi deodată era acolo. De- 
adevărat. Taţi, când creşte un pui în ou? Când îl laşi să stea? Trebuie să îl 
mănânci? <c 
îi explic. 

Hans: „Da, dacă-l lăsăm la găină, atunci creşte un pui. îl împachetăm 
în ladă şi îl ducem la Gmunden. “ 

Hans a luat cu îndrăzneală în propriile mâini conducerea analizei, pentru 
că părinţii şovăiau să-i dea explicaţiile de mult îndreptăţite, şi le comunică 
printr-un strălucit act simptomatic: „Vedeţi, aşa îmi închipui eu o naştere.“ 
Ceea ce i-a spus guvernantei despre semnificaţia jocului său cu păpuşa nu era 
sincer; faţă de tată neagă explicit faptul că a vrut doar să vadă facepipiul. 
După ce tatăl îi explică, pentru a-i da, ca să spunem aşa, socoteală despre cum 
ies puii din ou, nemulţumirea, neîncrederea şi cunoaşterea sa superioară se 
combină într-un splendid persiflaj, care în ultimele sale cuvinte ajunge până 
la o foarte clară aluzie despre naşterea surorii sale. 

Eu: „De ce te-ai jucat cu păpuşa?“ 

Hans: „I-am spus Grete.“ 

Eu: „De ce?“ 

Hans: „Pentru că i-am spus Grete. “ 

Eu: „Cum te-ai jucat?“ 

Hans: „Am îngrijit-o ca pe un copil adevărat. “ 

Eu: „Ţi-ar plăcea să ai o fetiţă mică?“ 

Hans: „Da. De ce nu. Mi-ar plăcea să capăt una, dar mami să nu 
capete, nu vreau. “ 

(Deseori s-a exprimat aşa. Se teme să nu fie şi mai mult afectat de un al 
treilea copil.) 

Eu: „ Totuşi, numai femeile au copii. “ 

Hans: „Eu o să capăt o fetiţă. “ 

Eu: „De unde o să capeţi?“ 

Hans: „De la barză. Ea o să scoată fetiţa afară şi fetiţa o să facă un ou 
şi din ou o să iasă încă o Hanna, încă o Hanna. Din Hanna iese încă o 
Hanna. Nu, iese o Hanna. “ 



Eu: „ Ţi-ar plăcea să ai o fetiţă. “ 

Hans: „Da, anul viitor o să capăt una, şi o să o cheme tot Hanna. “ 

Eu: „De ce mama nu trebuie să mai aibă nicio fetiţă? “ 

Hans: „Pentru că eu vreau să am odată o fetiţă. “ 

Eu: „Dar tu nu poţi să ai o fetiţă. “ 

Hans: „Ba da, un băiat capătă o fetiţă şi o fetiţă capătă un băiat. 

Eu: „ Un băiat nu are copii. Copii au numai femeile, mamele. “ 

Hans: „De ce nu?“ 

Eu: „Pentru că aşa a rânduit lucrurile bunul Dumnezeu.“ 

Hans: „De ce nu capeţi tu nici unul? Ba da, o să capeţi, aşteaptă 
numai. “ 

Eu: „Pot să aştept mult şi bine. “ 

Hans: „Eu sunt totuşi al tău. “ 

Eu: „Dar mama te-a adus pe lume. Tu eşti deci al mamei şi al meu.“ 
Hans: „Hanna este a mea sau a mamei?“ 

Eu: „A mamei. “ 

Hans: „Nu, a mea. De ce mamei şi nu mie?“ 

Eu: „Hanna e a mea, a mamei şi a ta. “ 

Hans: „Vezi!“ 

Un element esenţial îi lipseşte bineînţeles copilului în înţelegerea 
relaţiilor sexuale, cât timp organele genitale feminine îi rămân necunoscute. 


Pe 24 aprilie, eu şi soţia mea îi explicăm lui Hans că copiii cresc în 
mamă şi apoi sunt aduşi pe lume ca un lumpf, împingând, ceea ce provoacă 
mari dureri. După-amiază suntem în faţa casei. Se simte la el o evidentă 
ameliorare, aleargă după trăsuri şi doar faptul că nu se încumetă să se 
îndepărteze de poarta casei şi că nu poate fi înduplecat să meargă la o 
plimbare mai lungă trădează un rest de angoasă. 

Pe 25 aprilie, Hans se repede cu capul în burta mea, ceea ce a făcut şi 
mai înainte. îl întreb dacă este capră. 

El spune: „Da, un berbec. “ 

Unde a văzut el un berbec? 


El: „La Gmunden, a avut Fritzl unul.“ (Fritzl a avut o oaie mică, vie, să 
se joace cu ea.) 

Eu: „ Trebuie să îmi povesteşti ce făcea mieluţul. “ 

Hans: „Ştii că domnişoara Mizzi (o învăţătoare care locuia în casă) o 
aşeza mereu pe Hanna pe mieluţ, dar atunci nu putea să se ridice, nu putea 
să împungă. Când mergeai la el, împungea, pentru că avea coarne. Fritzl îl 
ducea strâns de o frânghie şi l-a legat de un pom. îl lega întotdeauna de un 
pom. “ 

Eu: „Pe tine te-a împuns mieluţul?“ 

Hans: „A sărit pe mine, Fritzl mi l-a dat odată... am mers odată la el şi 
n-am ştiut şi deodată a sărit pe mine. A fost aşa de caraghios - nu m-am 
speriat. “ 

Acest lucru nu este cu siguranţă adevărat. 

Eu: „îl iubeşti pe tati?“ 

Hans: „ O, da. “ 

Eu: „Poate că, pe de altă parte, nu îl iubeşti. “ 

Hans (Se joacă cu un căluţ mic. în acest moment, calul cade. El ţipă): 
„A căzut căluţul. Vezi cum face scandal?“ 

Eu: „Ceva te supără la tati,pentru că mama îl iubeşte. 

Hans: „Nu. “ 

Eu: „Atunci de ce plângi mereu când mama îmi dă un sărut? Pentru că 
eşti gelos. “ 

Hans: „Asta da. “ 

Eu: „Ce ai vrea să faci, dacă ai fi tati?“ 

Hans: „Şi tu Hans? - Te-aş duce în fiecare duminică la Lainz, nu, şi în 
fiecare miercuri. Dacă aş fi tati, aş fi foarte cuminte. “ 

Eu: „Ce ai vrea să faci cu mami?“ 

Hans: „Să o iau şi pe ea la Lainz. “ 

Eu: „Şi altceva?“ 

Hans: „Nimic. “ 

Eu: „Atunci de ce eşti gelos?“ 

Hans: „Nu ştiu.“ 

Eu: „Şi la Gmunden erai gelos?“ 



Hans: „La Gmunden nu (nu este adevărat). La Gmunden aveam 
lucrurile mele, aveam o grădină la Gmunden şi copii. " 

Eu: „îţi aminteşti cum a avut vaca viţelul?“ 

Hans: „Da. A venit acolo cu o trăsură (asta i se spusese atunci la 
Gmunden; încă un punct împotriva teoriei cu barza) şi altă vacă l-a împins 
afară din fundul ei.“ (Acesta este rezultatul explicaţiei, pe care vrea să-l 
pună în armonie cu teoria trăsurii.) 

Eu: „Nu e adevărat că a venit cu trăsura; a venit din vacă, care era în 
grajd. “ 

Hans tăgăduieşte, spune că a văzut trăsura de dimineaţă. îi atrag atenţia 
că probabil că i s-a povestit că viţelul a venit cu trăsura. într-un sfârşit, 
adaugă: „Probabil că mi-a povestit Berta, sau nu, poate proprietarul. Era 
încă noapte, de aceea poate că e adevărat ce-ţi spun sau poate că mi se pare, 
nu mi-a spus nimeni, doar m-am gândit în timpul nopţii. " 

Viţelul fusese, dacă nu mă înşel, transportat cu căruţa - de aici confuzia. 

Eu: „De ce nu te-ai gândit că l-a adus barza?“ 

Hans: „Nu am vrut să mă gândesc la asta. " 

Eu: „Dar că pe Hanna a adus-o barza te-ai gândit?" 

Hans: „La început m-am gândit. Taţi, domnul Reisenbichler nu era 
acolo când a venit viţelul de la vacă?"— 

Eu: „Nu ştiu, crezi?" 

Hans: „Cred... Taţi, ai văzut de multe ori cum are un cal ceva negru la 
gură?"— La Gmunden ai fost de multe ori în pat cu mami?" 

Hans: „Da." 

Eu: „Şi atunci te-ai gândit că eşti tati?" 

Hans: „Da." 

Eu: „Şi atunci ţi-a fost frică de tati?" 

Hans: „ Tu ştii deja tot, eu nu am ştiut nimic." 

Eu: „Când Fritzl a căzut, te-ai gândit ce bine ar fi dacă tati ar cădea aşa 
şi, când te-a împuns mieluţul, dacă ar putea să-l împungă aşa pe tati. îţi 
aminteşti de înmormântarea de la Gmunden?" (Prima înmormântare pe care 
a văzut-o Hans. Şi-a amintit deseori de ea, fără îndoială o amintire-ecran.) 

Hans: „Da, ce a fost atunci?" 


Eu: „Atunci te-ai gândit că, dacă tati ar muri, ai fi tu tati. “ 

Hans: „Da. “ 

Eu: „De ce trăsuri îţi mai e frică?“ 

Hans: „De toate. “ 

Eu: „Nu este adevărat 

Hans: „De birje, de trăsurile cu un cal, nu. De trăsurile cu locuri, de 
trăsurile de bagaje, dar numai când sunt încărcate, dacă sunt goale, nu. 
Dacă e cu un cal şi e foarte încărcată, atunci mi-e frică şi dacă e cu doi cai şi 
e foarte încărcată, atunci nu mi-e frică. “ 

Eu: „De trăsurile cu locuri ţi-e frică pentru că înăuntru e atâta lume?“ 
Hans: „Pentru că pe acoperiş sunt atâtea bagaje. “ 

Eu: „Mama nu era tare încărcată atunci când a avut-o pe Hanna?“ 
Hans: „Mama va fi iar încărcată, dacă ar mai avea încă unul, când 
acela va creşte din nou, când va fi iar înăuntru. “ 

Eu: „Ai împiedica cu plăcere acest lucru. “ 

Hans: „Da. “ 

Eu: „Ai spus că nu vrei ca mama să mai capete un copil. “ 

Hans: „Aşa va înceta să mai fie încărcată. Mama a spus: când mama nu 
vrea ceva, nici Dumnezeu nu vrea. Dacă ea nu va mai voi niciunul, nu va mai 
căpăta niciunul. “ (Hans a mai întrebat ieri dacă mai sunt copii în mama. I- 
am spus că dacă Dumnezeu nu vrea, nu vor mai creşte în ea.) 

Hans: „Dar mami mi-a spus că dacă ea nu vrea, nu va mai creşte 
niciunul şi tu spui că dacă Dumnezeu nu vrea. “ 

I-am spus deci că este aşa cum i-am spus eu, după care el a observat: 
„ Tu te aştepţi deci la asta ? Tu ştii cu siguranţă mai bine. “ El i-a cerut deci 
socoteală mamei şi ea i-a spus, stabilind un acord între noi, că ceea ce ea nu 
vrea, nu vrea nici Dumnezeu.— 

Eu: „Mi se pare că tu doreşti totuşi ca mami să aibă un copil. “ 

Hans: „Dar nu vreau să aibă. “ 

Eu: „Dar o doreşti?“ 

Hans: „De dorit, doresc. “ 

Eu: „Ştii de ce doreşti asta? Pentru că ai vrea să fii tati. “ 

Hans: „Da... Cum epovestea?“ 


Eu: „Carepoveste?“ 

Hans: „ Un tată nu capătă copii, atunci cum e povestea, dacă aş dori să 
fiu tati?“ 

Eu: „ Tu doreşti să fii tati, să fii însurat cu mama, doreşti să fii tot aşa de 
mare ca mine şi să ai mustaţă şi doreşti ca mama să aibă un copil. “ 

Hans: „ Tati, şi când o să fiu însurat cu mami, o să capăt unul, numai 
dacă vreau, când o să fiu însurat cu mami, şi dacă nu vreau niciun copil, nici 
bunul Dumnezeu nu o să vrea, când o să fiu însurat. “ 

Eu: „Doreşti mult să fii însurat cu mami?“ 

Hans: „ O, da. “ 

Se observă cum fericirea din fantasmă este încă tulburată de nesiguranţa 
în legătură cu rolul tatălui şi de îndoielile privitoare la controlul obţinerii 
copiilor. 


în seara aceleiaşi zile, Hans îmi spune când este aşezat în pat: „Ştii ce 
fac acum? Mai vorbesc până la 10 cu Grete, care este cu mine în pat. Copiii 
mei sunt întotdeauna cu mine în pat. Poţi să-mi spui cum vine asta?“ - în 
acest punct, el e deja foarte somnoros, îi promit că o să notăm mâine asta şi 
adoarme. 

Din însemnările precedente reiese că, de la întoarcerea sa de la 
Gmunden, Hans fantasmează mereu despre „copiii et lui, discută cu ei 
ş.a.m.d.— 

Pe 26 aprilie îl întreb deci de ce le vorbeşte mereu copiilor lui. 

Hans: „De ce? Pentru că mi-ar plăcea aşa de mult să am copii, dar nu 
doresc, nu mi-ar plăcea să-i am. 

Eu: „Ţi-ai închipuit mereu că Berta, Olga ş.a.m.d. sunt copiii tăi?“ 

Hans: „Da, Franzl, Fritzl, Paul (tovarăşul său de joacă de la Lainz) şi 
Lodi. “ Un nume inventat. Copilul său cel mai iubit, de care vorbeşte cel mai 
des. - Subliniez aici că Lodi nu există decât de câteva zile, de la data 
ultimelor însemnări (24 aprilie). 

Eu: „Cine este Lodi? Este la Gmunden?“ 

Hans: „Nu. “ 


Eu: „Există o Lodi?“ 

Hans: „Da, o cunosc. “ 

Eu: „Cine e?“ 

Hans: „Aceasta pe care o am. “ 

Eu: „Cum arată?“ 

Hans: „Cum? Ochi negri, păr negru... am întâlnit-o odată cu Mariedl, 
când mă plimbam în oraş. “ 

Cum vreau să ştiu mai multe, se dovedeşte că totul este o invenţie.— 

Eu: „Deci te-ai gândit că eşti mami?“ 

Hans: „Am fost de-adevărat mami. “ 

Eu: „Ce ai făcut atunci cu copiii?“ 

Hans: „I-am pus să doarmă cu mine, băieţi şi fete. “ 

Eu: „în fiecare zi?“ 

Hans: „ Sigur. “ 

Eu: „Ai vorbit cu ei?“ 

Hans: „Dacă nu încap toţi copiii în pat, pe unii îi aşez pe sofa, pe alţii îi 
aşez în trăsura de copii, dacă mai rămân încă, îi duc pe podea şi îi aşez în 
ladă, dacă mai sunt încă, îi pun în altă ladă. “ 

Eu: „Deci lăzile berzei stau pe podea?“ 

Hans: „Da. “ 

Eu: „Când ai avut copiii? Venise Hanna deja pe lume?“ 

Hans: „Da, demult deja. “ 

Eu: „Dar de la cine te-ai gândit că ai avut copiii?“ 

Hans: „De la mine. “— 

Eu: „Pe atunci însă nu ştiai încă faptul că copiii vin de la cineva. “ 

Hans: „M-am gândit că i-a adus barza.“ (O minciună şi un pretext, 
evident.)— 

Eu: „Ieri Grete a fost la tine, dar tu ştiai deja că băieţii nu pot avea 
copii. “ 

Hans: „Da, dar cred totuşi. “ 

Eu: „Cum ai ajuns la numele Lodi? Pe nicio fetiţă nu o cheamă aşa. 
Poate Lotti?“ 


Hans: „Nu. Lodi. Nu ştiu, dar e un nume frumos. “ 

Eu (glumind): „Te gândeşti poate la ciocolodi?“ 

Hans (Imediat): „Nu, la safalodi—... pentru că îmi place să mănânc 
cârnat şi salam. “ 

Eu: „Safalodi nu seamănă cu un lumpf?“ 

Hans: „Da. “ 

Eu: „Cum arată un lumpf?“ 

Hans: „Negru. Ştii (arată spre ochelarii şi mustaţa mea) ca asta şi ca 
asta. “ 

Eu: „Şi mai cum, rotund ca safalodi?“ 

Hans: „Da. “ 

Eu: „Când ai stat pe oală şi a venit un lumpf, te-ai gândit că ai un 
copil? “ 

Hans (râzând): „Da, şi în stradă - şi aici. “ 

Eu: „Ştii când au căzut caii de la trăsurile cu locuri? Trăsura arăta ca o 
ladă de copii şi când calul negru a căzut a fost... “ 

Hans (completând): „Ca atunci când ai un copil .“ 

Eu: „Şi ce te-ai gândit, când calul a făcut scandal cu picioarele?“ 

Hans: „ Când nu vreau să mă aşez pe oală şi vreau mai mult să mă joc, 
atunci fac scandal cu picioarele. “ (fiopăie cu picioarele.) 

De aici interesul lui pentru faptul dacă oamenilor le place sau nu le 
place să aibă copii. 

Hans se joacă azi tot timpul de-a descărcatul şi încărcatul pachetelor, îşi 
doreşte o căruţă cu astfel de pachete ca jucărie. în curtea Vămii Centrale, de 
peste drum, îl interesează cel mai mult încărcatul şi descărcatul trăsurilor. 
Cel mai tare se sperie când o trăsură a fost încărcată şi trebuie să plece. 
„Caii vor cădea.Porţile magaziei Vămii Centrale le numeşte găuri 
(prima, a doua, a treia... gaură). Acum spune „gaura fundului“. 

Angoasa a dispărut aproape în întregime, doar că vrea să rămână în 
apropierea casei, pentru a avea unde se retrage, dacă i se face frică. Dar nu 
se mai refugiază în casă, rămâne tot timpul pe stradă. După cum se ştie, 
boala sa a început prin aceea că s-a întors plângând de la plimbare şi, când 
s-a încercat a doua oară să fie dus la plimbare, a mers numai până la staţia 


de tramvai Vama Centrală, de unde se mai vede încă locuinţa noastră. Când 
soţia a născut, el a fost bineînţeles despărţit de ea, iar angoasa de acum, care 
îl împiedică să părăsească apropierea casei, reprezintă încă dorul de atunci. 

30 aprilie. Cum Hans se joacă din nou cu copiii săi imaginari, îi spun: 
„Cum de trăiesc încă copiii tăi? Ştii deja că un băiat nu poate avea copii. “ 

Hans: „Ştiu. Mai înainte eu eram mami, acum sunt tati.“ 

Eu: „Şi cine este mama copiilor?“ 

Hans: „Mami, şi tu eşti bunicul. “ 

Eu: „Deci vrei să fii mare ca mine, să fii însurat cu mama şi ea să aibă 
copii. “ 

Hans: „Da, asta vreau, şi cea de la Lainz (mama mea) o să fie atunci 
bunica. “ 

Totul se sfârşeşte cu bine. Micul Oedip a găsit o rezolvare mai fericită 
decât cea prevăzută de soartă. îi îngăduie tatălui său, în loc să îl înlăture, 
aceeaşi fericire pe care şi-o doreşte pentru el; îl numeşte bunic şi îl însoară cu 
propria mamă. 


Pe 1 mai, Hans vine la mine şi spune: „Ştii ce? Să scriem ceva pentru 
profesor. “ 

Eu: „Ce?“ 

Hans: „De dimineaţă am fost la closet cu toţi copiii mei. Mai întâi eu am 
făcut lumpf şi pipi şi ei s-au uitat. Apoi i-am aşezat pe closet şi ei au făcut 
pipi şi lumpf şi eu i-am şters la popou cu hârtie. Ştii de ce? Pentru că doresc 
tare mult să am copii, atunci doresc să fac cu ei tot, să-i duc la closet, să-i 
curăţ la fund, tot ce se face cu copiii. “ 

După mărturisirea acestei fantasme, se poate cu greu tăgădui plăcerea lui 
Hans legată de funcţiile excremenţiale. 

După-amiază se încumetă pentru prima dată în parcul oraşului. Pentru 
că este 1 mai, circulă mult mai puţine trăsuri ca de obicei, în orice caz 
destule ca să îl poată speria. Este foarte mândru de realizarea sa şi după 
gustare trebuie să merg cu el din nou în parc. Pe drum, întâlnim o trăsură cu 
locuri, pe care mi-o arată: „ Uite, o trăsură de lăzi cu barză. “ Dacă el, aşa 




cum am plănuit, merge din nou mâine cu mine în parc, putem privi boala sa 
ca fiind vindecată. 

Pe 2 mai, dimineaţa, Hans vine: „Azi m-am gândit la ceva. “ Mai întâi a 
uitat, mai târziu povesteşte cu o rezistenţă considerabilă: „A venit 
instalatorul şi mi-a luat fundul cu un cleşte şi apoi mi-a dat altul şi apoi 
facepipiul. El a spus: «Să văd fundul» şi a trebuit să mă întorc şi el l-a luat şi 
apoi a spus: «Să văd facepipiul». “ 

Tatăl a înţeles caracterul acestei fantasme—dorinţă şi nu s-a îndoit nicio 
clipă de singura interpretare pe care aceasta o îngăduie. 

Eu: „El ţi-a dat un facepipi mai mare şi un fund mai mare.“ 

Hans: „Da. “ 

Eu: „Aşa cum le are tati, pentru că vrei mult să fii tati?“ 

Hans: „Da, şi doresc să am o mustaţă ca a ta şi păr ca al tău.“ (Arată 
înspre părul de pe pieptul meu.) 

Interpretarea fantasmei povestite cu câtva timp înainte (instalatorul a 
venit şi a deşurubat cada de baie şi l-a împuns cu burghiul în burtă) trebuie 
rectificată astfel: cada mare de baie înseamnă fundul, burghiul sau 
şurubelniţa, cum am interpretat mai înainte, facepipiul.53 Sunt fantasme 
identice. Se deschide astfel o nouă perspectivă asupra fricii lui Hans faţă de 
cada de baie, care a scăzut deja, de altfel. îi este neplăcut, că „fundul“ său 
este prea mic pentru cada cea mare. 

în zilele următoare, mama mi-a scris de mai multe ori, pentru a-şi 
exprima bucuria pentru vindecarea micuţului. 


Completare a tatălui, o săptămână mai târziu: 

Stimate domnule profesor. Aş dori să completez istoria bolii lui Hans cu 
următoarele: 

1. Remisiunea după primele explicaţii nu a fost atât de completă, cum 
poate am prezentat-o. în orice caz, Hans merge la plimbare, dar numai forţat 
şi cu mare teamă. Odată a mers cu mine până la staţia Vama Centrală, de 
unde se mai vede încă locuinţa noastră, şi nu a putut fi dus mai departe. 

2. Sirop de zmeură, puşcă. Siropul de zmeură îl primeşte Hans de câte 


orz este constipat. A împuşca şi a face caca sunt cuvinte care se confundă în 
mod curent. 

3. Când Hans a fost mutat din camera noastră în camera sa, avea în jur 
de 4 ani. 

4. A mai rămas un rest, care nu se exprimă prin frică, ci prin impulsul 
normal de a întreba. întrebările se referă în cea mai mare parte la: din ce 
sunt făcute lucrurile (tramvaiele, maşinile), cine face lucrurile. Caracteristic 
pentru cele mai multe întrebări este faptul că Hans întreabă, deşi şi-a dat el 
însuşi răspunsul. El vrea doar să se asigure. Odată, când m-a obosit foarte 
mult cu întrebările şi i-am spus: „Crezi că pot să răspund la tot ce întrebi?“, 
el a răspuns: „Am crezut că dacă ai ştiut despre cai, ştii şi asta. “ 

5. Despre boală, Hans vorbeşte doar istoric: „Pe atunci, când aveam 
prostia. “ 

6. Rămăşiţa nerezolvată este că Hans îşi bate capul să afle ce are a face 
tatăl cu copilul, dacă mama îl aduce pe lume. Se poate deduce asta din 
întrebări ca: „Nu-i aşa că sunt şi al tău?“ (Vrea să spună, nu doar al 
mamei.) Acest lucru: cum îmi aparţine el mie, nu-i este clar. în schimb, nu 
am nicio dovadă directă că el, după cum spuneţi dumneavoastră, a spionat 
un coit al părinţilor. 

7. La această prezentare ar trebui să atrag atenţia asupra intensităţii 
angoasei, altfel s-ar putea spune: „Dacă ar fi fost bătut cum trebuie, ar fi 
mers la plimbare. “ 

Adaug în încheiere: cu ultima fantasmă a lui Hans, frica derivată din 
complexul castrării a fost învinsă, aşteptarea dureroasă a fost preschimbată 
într-una bucuroasă. Da, doctorul, instalatorul ş.a.m.d. iau penisul, dar numai 
pentru a-i da unul mai mare. în plus, micul nostru cercetător face 
descoperirea prematură că orice cunoaştere este fragmentară şi că la orice 
nivel rămâne un rest nerezolvat. 


8 Pischl = organe genitale. Alintarea organelor genitale ale copilului cu vorba sau chiar cu 
fapta de către rudele tandre, uneori chiar părinţii, fac parte din întâmplările obişnuite, de 
care sunt pline psihanalizele. 

9 Sincer vorbind, numim sentimentele de angoasă şi dorinţă, „angoasă patologică", din 


momentul în care nu mai pot fi diminuate prin obţinerea obiectului dorit. 

10 Ce înseamnă angoasa sa; încă nu despre facepipiul femeilor. 

11 Suburbie a Vienei unde locuiesc bunicii. 

12 Tatăl nu are niciun motiv să se îndoiască că Hans a povestit aici un fapt real. - 
Senzaţiile de mâncărimi ale glandului, care îndeamnă copiii să îl atingă, sunt de obicei 
descrise astfel: „Mă muşcă“. 

13 Grete este una din fetiţele de la Gmunden, în legătură cu care Hans fantasmează chiar 
acum; el vorbeşte şi se joacă cu ea. 

14 Acest lucru este fals. Comparaţi exclamaţia lui în faţa cuştii leului, p. 11. Probabil este 
începutul uitării în urma refulării. 

15 Nu pot întrerupe expunerea, pentru a demonstra cât de tipic este acest proces de gândire 
inconştient, pe care îl presupun la micul Hans. Complexul castrării este rădăcina 
inconştientă cea mai profundă a antisemitismului, pentru că, încă din mica copilărie, 
copilul aude că evreilor li se taie - ei cred că o bucată din penis - ceva la penis şi acest 
lucru îi îndreptăţeşte să nu aibă încredere în evrei. Şi nu există rădăcini inconştiente mai 
puternice ale superiorităţii faţă de femei. Weininger, acest tânăr filosof, atât de dotat, dar 
având tulburări sexuale, care, după ce şi-a scris ciudata sa carte, Sex şi caracter, şi-a pus 
capăt vieţii, a tratat într-un capitol foarte remarcat evreii şi femeile cu o egală ostilitate, 
împroşcându-i cu aceleaşi ocări. Weininger, ca nevrotic, este dominat de complexe 
infantile; legătura cu complexul castrării este elementul comun evreilor şi femeilor. 

16 Hans spune în limbajul său că a fost o fantasmă. 

17 Tatăl încearcă aici, în nedumerirea sa, să folosească tehnica clasică a psihanalizei. 
Aceasta nu conduce prea departe, dar ceea ce rezultă poate avea semnificaţie doar în 
lumina revelaţiilor ulterioare. 

18 Hans confirmă numai interpretarea celor două girafe cu mama şi tata, nu simbolistica 
sexuală, conform căreia girafa însăşi este o reprezentare a penisului. Probabil că această 
interpretare este corectă, dar nu putem să-i cerem mai mult lui Hans. 

19 Băiatul repetă această reacţie faţă de tată mai târziu într-un mod mai clar şi mai complet, 
dându-i mai întâi o lovitură peste mână şi apoi sărutând tandru aceeaşi mână. 

20 Hans are dreptate, oricât de improbabilă pare această alăturare. Legătura este de fapt, 
după cum vom vedea, următoarea: calul (tatăl) o să-l muşte din cauza dorinţelor sale ca el 
(tatăl) să cadă. 

21* Cuvânt propriu lui Hans, folosit pentru a numi materiile fecale. ( N.t .) 

22 Soţia mea este de câteva săptămâni în posesia unei perechi de pantaloni negri pentru 
plimbarea cu bicicleta. 

23 Hans are şi un joc cu cai cu clopoţei. 

24 Vezi mai departe. Tatăl lui Hans presupune corect că Fritzl a căzut atunci. 

25 Trebuie să explic că Hans nu a vrut să declare că el a căpătat pe atunci „prostia", ci că 
toate acestea au legătură cu ea. Trebuie să fie aşa, pentru că teoria susţine că ceea ce este 
azi obiectul unei fobii, a fost ulterior cel al unei mari plăceri. Şi completez aici în locul lui 
ceea ce nu ştie să spună, că termenul „din cauza" a deschis calea extinderii fobiei de la cai 
la trăsuri. Nu trebuie să uităm că copilul tratează cuvintele într-un mod mult mai concret 
decât adultul şi cât de importante sunt pentru el consonanţele verbale. 


26 Aici nu este de fapt nimic de descoperit decât asociaţia verbală care îi scapă tatălui lui 
Hans. Un bun exemplu al condiţiilor în care eforturile analistului sunt fără rezultat. 

27 Locuinţa anterioară. 

28 Vrea să aibă siguranţa că propriul facepipi va creşte. 

29 Hans al nostru se luptă cu o temă pe care nu ştie să o prezinte, şi ne este greu să-l 
înţelegem. Poate că vrea să spună că chiloţii îi trezesc dezgust numai când îi vede pe ei; 
când sunt pe trupul mamei nu mai sunt asociaţi cu lumpf sau cu pipi, îl interesează în alt 
mod. 

30 Hans este îmbăiat de mama. 

31 Pentru a o lua să o repare. 

32* Adept al stilului „Secession“, a apărut la sfârşitul secolului al XlX-lea (IV.t.). 

33 Când tema „Hanna“ înlocuieşte tema „lumpf“ ne este în sfârşit sugerată o cauză. Hanna 
însăşi este un lumpf, copiii sunt lumpfuri. 

34 El începe acum să fantasmeze. Aflăm că lada şi cada de baie înseamnă pentru el acelaşi 
lucru, reprezentări ale spaţiului în care se găsesc copiii. Să fim atenţi la afirmaţiile lui 
repetate. 

35 Lada este desigur corpul mamei. Tatăl vrea să-i explice lui Hans că înţelege acest lucru. 
Şi lada în care sunt expuşi eroii miturilor, începând cu regele Sagon al Agadei, reprezintă 
acelaşi lucru - (Notă 1923) v. Mitul naşterii eroilor, 1909 (ed. a 2-a, 1922). 

36 Ironic, bineînţeles. Ca şi rugămintea ulterioară de a nu-i spune mamei secretul. 

37 Bravul Hans! Nu aş putea să-mi doresc o mai bună înţelegere a psihanalizei de la niciun 
adult. 

38 Nu trebuie să ne oprim asupra inconsecvenţei lui Hans. în discuţia anterioară, faptul că 
nu credea în povestea cu barza a ieşit la lumină din inconştient, legat de ostilitatea faţă de 
tatăl care făcea un mister din asta. Acum el a devenit mai liniştit şi răspunde oficial, 
născocind explicaţii pentru dificultăţile legate de ipoteza berzei. 

39 Lada pentru bagajele de la Gmunden, care se afla în antreu. 

40 Hans era deseori foarte înspăimântat, când vizitii băteau caii şi strigau „ho“. 

41 Fritzl a căzut deci în realitate, ceea ce Hans negase altă dată. 

42 încă un element al teoriei sexuale infantile, cu sens nebănuit. 

43 Hans, care avea motive să nu se încreadă în spusele adulţilor, stătea în cumpănă dacă 
proprietarul era mai demn de crezare decât tatăl. 

44 Semnificaţia este următoarea: tatăl nu a vrut mult timp să-l creadă în privinţa negrului 
de la gura cailor până când, în sfârşit, acest lucru s-a verificat. 

45 Ce que femme veut, Dieu veut. Hans, cu agerimea minţii sale, a descoperit din nou o 
foarte serioasă problemă. 

46 Nu este necesar să presupunem existenţa la Hans a unei trăsături de natură feminină care 
constă în dorinţa de a avea copii. Pentru că a trăit lângă mamă întâmplările sale cele mai 
fericite, repetă acum aceste întâmplări în rolul activ, jucând el însuşi rolul mamei. 

47 Contradicţia izbitoare între fantasmă şi realitate - a dori şi a avea. El ştie că în realitate 
este copil şi că alţi copii l-ar deranja; în fantasmă, el este mama şi are nevoie de copii cu 
care să repete tandreţea trăită de el însuşi. 

48 Este posibil ca Hans să fi ridicat la rangul de ideal o persoană întâlnită întâmplător la 


Gmunden, care de altfel seamănă cu mama la culoarea ochilor şi a părului. 

49 Hans nu poate răspunde din alt punct de vedere decât al autoerotismului. 

50 Sunt copii imaginari, adică ai onanismului său. 

51 Saffaladi - tobă de creier. Soţia mea povesteşte amuzată că mătuşa ei spune întotdeauna 
soffilodi, ceea ce el trebuie să fi auzit. 

52 Nu se spune niederkommen (a veni în jos, a naşte) când o femeie naşte? 

53 Poate că trebuie să adăugăm că termenul „burghiu" ( Bohrer ) nu este fără legătură cu 
cuvântul a naşte, naştere ( geboren , Geburt ). Altfel copilul nu ar fi făcut distincţia între 
„născut" şi „găurit" ( gebohrt , geboren ). Am acceptat această presupunere pe care mi-a 
comunicat-o un coleg experimentat, dar nu aş şti să spun dacă ne aflăm în faţa unei relaţii 
profunde şi universale sau este vorba de o coincidenţă verbală specifică limbii germane. Şi 
Prometeu (Pramantha), făuritorul de oameni, înseamnă etimologic „găuritorul". Vezi 
Abraham, Vise şi mituri, voi. 4 din Schriften und angewandten Seelenkunde, 1909. 


III 

Comentarii 

Voi examina acum această relatare a dezvoltării şi rezolvării fobiei unui 
băiat de nici 5 ani, în 3 direcţii: în primul rând, în ce măsură susţine 
afirmaţiile mele din Trei eseuri asupra teoriei sexualităţii (1905), în al doilea 
rând, în ce măsură poate contribui la înţelegerea unei forme de boală atât de 
des întâlnită, în al treilea rând, contribuţia pe care o are în privinţa înţelegerii 
vieţii sufleteşti a copilului şi a criticii intenţiilor noastre educative. 

1 

Impresia mea este că tabloul vieţii sexuale a copilului, aşa cum reiese din 
observaţiile făcute asupra micului Hans, se afla în bună concordanţă cu 
descrierea schiţată de mine în teoria sexuală bazată pe cercetările 
psihanalitice asupra adulţilor. Dar înainte de a intra în studiul detaliilor 
acestei concordanţe, trebuie să lămurim două obiecţii care se ridică în faţa 
valorificării acestei analize. Prima este aceea că micul Hans nu ar fi un copil 
normal, ci unul predispus la nevroză, un mic „ereditar", aşa cum chiar boala o 
dovedeşte în cele ce urmează şi ar fi de nepermis să transferăm asupra 
celorlalţi copii, normali, soluţia care a fost eficientă pentru el. Voi trata mai 
târziu această obiecţie, pentru că ea reduce doar valoarea observaţiilor, nu le 
anulează în întregime. Cea de-a doua obiecţie, mai severă, afirmă că analiza 
făcută unui copil de către un tată care porneşte la lucru preocupat de 
concepţiile mele teoretice şi influenţat de prejudecăţile mele, este lipsită de 
orice valoare obiectivă. 

Mai mult poate decât orice altă persoană, copilul ar fi sugestibil, mai ales 
în raport cu tatăl său; deşi se impune să mulţumim tatălui că se preocupa atât 
de mult de el, spusele sale nu ar avea nicio valoare doveditoare, iar producţia 
sa de idei, fantasme şi vise urmează direcţia în care este împinsă cu toate 
mijloacele. Pe scurt, încă o dată, totul ar fi „sugestie", şi demascarea acesteia 
la copii ar fi chiar foarte facilă în comparaţie cu cea a adulţilor. Curios, îmi 



amintesc când, în urmă cu 22 de ani, am început să mă implic în cearta 
opiniilor ştiinţifice, cu ce ironie au fost primite pe atunci teoriile despre 
sugestie şi efectele ei de către generaţiile mai vârstnice de neurologi şi 
psihiatri. De atunci, situaţia s-a schimbat radical; dispreţul s-a transformat 
într-o bunăvoinţă prea conciliantă, şi aceasta nu numai în urma efectelor pe 
care lucrările lui Liebeaults, ale lui Bernheim şi ale elevilor lor le-au 
dezvoltat în cursul acestui deceniu, ci şi pentru că în acest timp s-a descoperit 
ce economie de gândire poate produce folosirea etichetei „sugestie". Totuşi, 
nimeni nu ştie şi nu se oboseşte să afle ce este sugestia, unde duce ea şi când 
se instalează; de ajuns ca tot ce e incomod în psihic să fie numit „sugestie". 

Nu împărtăşesc punctul de vedere îndrăgit actualmente că spusele 
copiilor ar fi întotdeauna arbitrare şi nedemne de încredere. Arbitrarul nu 
există în psihic; incertitudinea spuselor copiilor provine din predominarea 
imaginaţiei lor, aşa cum incertitudinea spuselor adulţilor provine din 
predominarea prejudecăţilor lor. De altfel, nici copilul nu minte fără motiv şi 
are, în mod absolut, mai multă nevoie de adevăr decât adultul. Dar, 
respingând de-a valma declaraţiile micului nostru Hans, i-am face cu 
siguranţă o mare nedreptate; dimpotrivă, putem diferenţia cu mare claritate 
unde falsifică sau ascunde ceva sub impulsul împotrivirii, unde el, nehotărât, 
îl aprobă pe tată, ceea ce nu trebuie considerat ca doveditor şi unde, eliberat 
de povară, ne comunică spontan care este adevărul său lăuntric şi ce a ştiut 
numai el singur până acum. Nici afirmaţia adulţilor nu ne oferă o mai mare 
siguranţă. Este regretabil că nicio descriere a unei psihanalize nu poate reda 
impresia care apare în cursul realizării ei, că o convingere definitivă nu poate 
fi comunicată prin lectură, ci prin trăire. Dar acest cusur este în egală măsură 
inerent şi psihanalizei adulţilor. 

Părinţii săi îl descriu pe micul Hans ca pe un copil vesel, sincer, şi aşa ar 
trebui să fie după educaţia pe care i-o dau părinţii, care constă în principal în 
evitarea greşelilor care se fac în mod obişnuit în educaţie. 

Cât timp el şi-a putut vedea de investigaţii cu o veselă naivitate, fără să 
presimtă conflictele ce aveau să se nască curând din ele, el a comunicat totul 
fără rezerve, şi observaţiile din perioada anterioară fobiei nu pot fi supuse 
niciunui dubiu sau obiecţie. în perioada bolii şi în timpul analizei încep 



pentru el incongruenţele între ceea ce spune şi ceea ce gândeşte, bazate, pe de 
o parte, pe faptul că i se impune materialul inconştient, pe care nu e capabil 
să îl stăpânească dintr-odată, pe de altă parte, ca urmare a puternicelor reţineri 
care îşi au originea în raporturile cu părinţii. Afirm că nici aceste dificultăţi 
nu sunt mult mai accentuate decât în multe analize ale adulţilor. 

Fireşte că în timpul analizei trebuie să i se spună multe lucruri pe care el 
singur nu ştie să le spună, trebuie să-i fie prezentate idei a căror prezenţă nu 
s-a manifestat prin nimic la el; atenţia sa trebuie să se oprească asupra 
fiecărei direcţii de la care tatăl aşteaptă urmări. Aceasta slăbeşte puterea de 
dovadă a analizei, dar în orice analiză se procedează aşa. O psihanaliză nu 
este o cercetare ştiinţifică imparţială, ci o intervenţie terapeutică; ea nu vrea 
să demonstreze nimic prin ea însăşi, ci doar să schimbe ceva. De fiecare dată, 
psihanalistul îi oferă pacientului, într-o mai mică sau mai mare măsură, 
reprezentările conştiente la care se aşteaptă, cu ajutorul cărora el trebuie să fie 
în stare să recunoască şi să înţeleagă inconştientul. Există unele cazuri care au 
nevoie de mai mult ajutor, altele de mai puţin. Fără asemenea ajutor, nimeni 
nu se descurcă. Ceea ce se poate duce la bun sfârşit de unul singur sunt 
tulburările uşoare, niciodată o nevroză, căreia eul i s-a împotrivit ca fiind 
ceva străin; pentru a o birui, este nevoie de un altul şi în măsura în care acesta 
poate ajuta, în aceeaşi măsură nevroza este curabilă. Dacă esenţa nevrozei 
este de a-şi întoarce faţa de la celălalt, cum pare a fi cazul tuturor stărilor 
cunoscute sub denumirea de dementia praecox, atunci aceste stări nu sunt 
vindecabile prin eforturile noastre. Trebuie adăugat că copilul are nevoie de 
un ajutor deosebit de mare din cauza dezvoltării reduse a sistemului său 
intelectual. Dar ceea ce medicul comunică pacientului îşi are originea în 
experienţa analitică şi este într-adevăr destul de convingător când prin această 
implicare a medicului se obţin coerenţă şi eliberarea de materialul patogen. 

Totuşi, Hans al nostru a dovedit chiar şi în timpul analizei destulă 
independenţă pentru a putea să-l absolvim de verdictul „sugestiei". El aplică 
spontan asupra materialului teoriile sale infantile despre sexualitate, ca toţi 
ceilalţi copii. Acestea diferă considerabil de concepţiile adulţilor; de fapt, în 
acest caz, am neglijat pur şi simplu să-l previn pe tată că drumul spre tema 
naşterii trebuie să-l ducă pe Hans prin complexul excremenţial. Partea 



întunecată a analizei, la care a dus neglijenţa mea, constituie cel puţin o bună 
dovadă pentru autenticitatea şi coerenţa procesului de gândire al lui Hans. 
într-un rând este preocupat de lumpf, fără ca tatăl, despre care se pretinde că 
îl sugestionează, să poată înţelege cum s-a ajuns aici şi ce va ieşi din asta. La 
fel de puţin i se poate imputa tatălui în legătură cu dezvoltarea celor două 
fantasme cu instalatorul, care decurg din complexul castrării, declanşat 
timpuriu. Trebuie să mărturisesc că, din interes teoretic, am trecut în 
întregime sub tăcere faţă de tată aceste corelaţii, pentru a nu micşora puterea 
de demonstrare a unui document atât de greu de obţinut. 

Prin aprofundarea în continuare a detaliilor analizei, vor rezulta din 
belşug noi dovezi ale independenţei faţă de sugestie a lui Hans al nostru, dar 
întrerup aici tratarea primei obiecţii. Ştiu, nu voi convinge prin această 
analiză pe cei ce nu vor să se lase convinşi şi continui prelucrarea acestor 
observaţii pentru acei cititori care sunt deja convinşi de obiectivitatea 
materialului patogen, nu fără a reliefa certitudinea plăcută că numărul celor 
din urmă se află în continuă creştere. 


Prima caracteristică atribuită vieţii sexuale a micului Hans este un interes 
deosebit de viu pentru „facepipiul“ său, cum a numit el acest organ, după 
acea funcţie din cele două ale sale, în mică măsură mai puţin importantă decât 
cealaltă şi care este de neevitat în camera copiilor. Acest interes îl determină 
să investigheze; el descoperă astfel că pe baza prezenţei sau absenţei 
„facepipiului“ poate deosebi viul de ceea ce nu este viu. El presupune că toate 
fiinţele vii, pe care le consideră asemănătoare lui, au această importantă parte 
a corpului, o studiază la animalele mari, presupune că o au ambii părinţi şi nu 
poate fi oprit să-l statueze, după aparenţe, la sora sa nou-născută. Ar fi o 
zdruncinare prea puternică a concepţiei sale despre lume, putem spune, dacă 
ar trebui să se hotărască să renunţe a-1 mai atribui unor fiinţe asemănătoare cu 
el, ar fi ca şi cum i-ar fi lui însuşi smuls. O ameninţare de-a mamei, care nu s- 
a referit la altceva decât la pierderea facepipiului, este probabil din acest 
motiv reprimată şi îşi poate arăta efectele doar într-o perioadă ulterioară. 
Intervenţia mamei a avut loc pentru că obişnuia să-şi producă plăcere prin 



atingerea acestui organ; micuţul a început activitatea sexuală autoerotică, 
obişnuită şi normală. într-un mod pe care Alfred Adler l-a caracterizat foarte 
potrivit ca interacţiunea instinctelor—, plăcerea legată de propriul organ 
sexual se corelează cu plăcerea de a privi, în dezvoltarea ei activă şi pasivă. 
Micuţul încearcă să privească facepipiul altor persoane, el dezvoltă o 
curiozitate sexuală şi de asemenea îi face plăcere să îl arate pe al său altor 
persoane. Unul din visele sale din prima perioadă a refulării are drept 
conţinut dorinţa de a fi ajutat de micile sale prietene să facă pipi, deci dorinţa 
ca facepipiul să-i fie văzut. Visul dovedeşte deci că dorinţa a fost până acum 
nerefulată, la fel cum conversaţiile ulterioare dovedesc că el încearcă să 
găsească satisfacerea ei. Plăcerea de a privi se leagă la el curând de un motiv 
determinat. Când mărturiseşte atât tatălui, cât şi mamei regretul că nu le-a 
văzut facepipiul, poate că el este împins de nevoia de a compara. Eul rămâne 
termenul de comparaţie în baza căruia evaluează lumea; prin comparările 
continue cu propria persoană, învăţăm să o înţelegem. Hans a observat că 
animalele mari au un facepipi mult mai mare decât el; de aceea, el presupune 
aceeaşi proporţie şi la părinţii săi şi ar dori să se convingă de aceasta. Mama, 
crede el, are cu siguranţă un facepipi cât al unui cal. De asemenea, şi-a 
pregătit consolarea că facepipiul va creşte odată cu el; este ca şi cum dorinţa 
de a fi mare s-ar fi concentrat pe organele genitale. în alcătuirea sexuală a 
micului Hans, zona genitală este deci de acum încolo, dintre zonele erogene, 
cea mai intens investită cu plăcere. Pe lângă aceasta, la el se manifestă doar 
plăcerea evacuării, legată de orificiile anal şi urinar. Când, în fantasma sa de 
fericire, prin care învinge boala, are copii, pe care îi conduce la closet, îi ajută 
să facă pipi şi îi şterge la fund, pe scurt „face cu ei tot ceea ce se face cu 
copiii", se pare că trebuie să acceptăm că aceste acţiuni de îngrijire erau un 
izvor de plăcere pentru el. Această plăcere legată de zonele erogene este 
obţinută de el cu ajutorul persoanei care îl îngrijeşte, mama, şi conduce deci 
deja la alegerea obiectului; este însă posibil că el se obişnuise încă din 
perioade mai timpurii să-şi procure această plăcere în mod autoerotic, că el a 
fost unul dintre acei copii care îşi reţin excrementele până când eliminarea 
acestora le produce voluptate. Spun doar că e posibil, căci din analiză nu 
reiese clar; „scandalul cu picioarele" (zvârcolitul), de care se teme atâta mai 


târziu, indică această tendinţă. Aceste surse de plăcere nu au la el o reliefare 
deosebită, cum se întâmplă atât de des la alţi copii. El a devenit repede curat, 
udarea patului şi incontinenţa diurnă nu au jucat niciun rol în primii săi ani; 
nu s-a observat nimic la el din tendinţa, atât de respingătoare pentru adulţi, de 
a se juca cu excrementele, care apare din nou la sfârşitul procesului psihic de 
involuţie. 

Reliefăm în acest loc că, în timpul fobiei sale, refularea acestor două 
componente ale activităţii sexuale, care la el sunt bine dezvoltate, este 
evidentă. El se ruşinează să urineze de faţă cu alţii, se simte vinovat că pune 
degetul la facepipi, îşi dă osteneala să renunţe la onanie şi îi este scârbă de 
lumpf, pipi şi altele care îi amintesc despre asta. în fantasma cu îngrijirea 
copiilor, el suprimă din nou această ultimă refulare. 

O alcătuire sexuală cum este cea a lui Hans pare să nu conţină 
predispoziţia de a dezvolta perversiuni sau negativul lor (ne limităm aici la 
isterie). După experienţa mea (aici într-adevăr se cere multă reţinere), 
constituţia înnăscută a istericilor - la perverşi se înţelege de la sine - se 
distinge prin înlocuirea zonelor genitale cu alte zone erogene. O singură 
„deviaţie" a vieţii sexuale face excepţie de la această regulă. La homosexualii 
de mai târziu care, după aşteptările mele şi după observaţiile lui J. Sadger, au 
trecut toţi în copilărie printr-o fază amfigenă, se întâlneşte aceeaşi 
preponderenţă a zonei infantile, în special a penisului. Da, această 
supravalorizare a organului bărbătesc prevesteşte destinul homosexualilor. Ei 
aleg femeia ca obiect sexual în copilărie, cât timp presupun existenţa la 
femeie a acestui obiect socotit indispensabil: odată cu convingerea că femeia 
i-a înşelat în această privinţă, ea devine inacceptabilă din punct de vedere 
sexual. Ei nu pot accepta lipsa penisului la persoanele care îi atrag din punct 
de vedere sexual şi îşi fixează libidoul, în cazul favorabil asupra „femeii cu 
penis", adică asupra tinerilor cu aspect feminin. Homosexualii sunt deci 
persoane care au fost împiedicate de importanţa erogenă a propriului organ 
genital să treacă de la concordanţa cu propria persoană la obiectul dorinţelor 
lor sexuale. Ei au rămas fixaţi, în dezvoltarea de la autoerotism la obiectul 
dragostei, într-o zonă mai apropiată de autoerotism. 

Este cu totul inadmisibil să distingem un instinct homosexual specific; 



ceea ce determină homosexualitatea nu este o particularitate a vieţii 
instinctuale, ci a alegerii obiectului. Trimit la ceea ce am afirmat în teoria 
asupra sexualităţii, că ne reprezentăm în mod greşit unitatea dintre nevoie şi 
obiect în viaţa sexuală ca pe una prea intimă. Homosexualul nu-şi mai poate 
desprinde instinctele sale - poate normale - de un obiect care satisface nişte 
condiţii precise; în copilărie, el se poate comporta, pentru că aceste condiţii 
sunt considerate ca îndeplinite de la sine pretutindeni, ca micul Hans care este 
afectuos fără deosebire atât cu băieţii, cât şi cu fetele şi ocazional îl declară 
pe prietenul sau, Fritzl, „cea mai iubită fetiţă a lui“. Hans este homosexual, 
aşa cum pot fi toţi copiii, în concordanţă cu faptul că nu trebuie trecut cu 
vederea că el cunoaşte doar un tip de organ genital, şi anume unul ca al 
său—. Dezvoltarea ulterioară a micului nostru senzual nu duce însă la 
homosexualitate, ci la o masculinitate energică, cu tentă poligamă, ştiind să se 
comporte în alt fel faţă de obiectele sale feminine, modificate, când fiind 
îndrăzneţ şi agresiv, când tânjind cu dor şi ruşinat. într-o perioadă săracă în 
alte obiecte, această înclinaţie se întoarce înapoi asupra mamei, de la care se 
îndreptase asupra altora, pentru ca de la mamă se eşueze în nevroză. Abia 
atunci aflăm cu ce intensitate s-a dezvoltat dragostea pentru mamă şi ce 
soartă a avut. Scopul sexual pe care îl urmăreşte la tovarăşele sale de joc, de a 
dormi cu ele, provine de la mamă; acesta este exprimat în cuvinte 
asemănătoare cu cele folosite în viaţa matură, chiar dacă conţinutul acestor 
cuvinte se va îmbogăţi. Băiatul a găsit în modul obişnuit, din îngrijirile ce i- 
au fost acordate pe când era copil, drumul spre obiectul iubirii; o nouă 
plăcere, dormitul lângă mamă, va deveni pentru el cea mai importantă, din a 
cărei structură evidenţiem plăcerea atingerii pielii, care ne este proprie 
tuturor, în timp ce după nomenclatura lui Moli, care ne pare artificială, ar 
trebui calificată drept satisfacere a instinctului de contrectaţie. 

în raporturile sale cu tatăl şi cu mama, Hans confirmă în modul cel mai 
palpabil şi mai viu tot ceea ce am afirmat în Interpretarea viselor şi Teoria 
asupra sexualităţii despre raporturile sexuale ale copiilor cu părinţii. Este 
într-adevăr un mic Oedip, care ar dori să-l înlăture pe tatăl său pentru a fi 
singur cu frumoasa mamă şi a dormi cu ea. Această dorinţă a luat naştere în 
vacanţa de vară, când alternanţa dintre absenţele şi prezenţele tatălui îi indică 


starea de care era legată mult dorita intimitate cu mama. El se mulţumea pe 
atunci cu ideea că tatăl trebuie „să plece“, idee de care s-a putut în mod direct 
lega ulterior teama că va fi muşcat de un cal alb, datorată unei impresii 
accidentale ocazionată de o altă călătorie. Mai târziu, probabil abia la Viena, 
unde nu se mai putea bizui pe călătoriile tatălui, el îi modifică conţinutul, în 
sensul că tatăl va pleca pentru totdeauna, va „muri“. Această frică faţă de tată, 
care îşi are originea în dorinţa ca el să moară, deci e bine motivată, formează 
cel mai mare obstacol al analizei, până când este înlăturat prin discuţia din 
cabinetul meu.— 

Hans al nostru nu este însă în realitate un răufăcător, ci doar un copil la 
care în această perioadă a vieţii se dezvoltă încă nestingherite dorinţe 
puternice, violente. El este, dimpotrivă, o fiinţă neobişnuit de blândă şi de 
afectuoasă; tatăl a notat că trecerea de la înclinaţiile agresive la milă s-a 
realizat la el foarte timpuriu. 

Mult înaintea fobiei, el era neliniştit când vedea cum sunt bătuţi caii de la 
carusel şi era întotdeauna impresionat când cineva plângea în preajma sa. 
într-o anumită etapă a analizei a ieşit la iveală, într-un anumit context, o 
anumită înclinaţie sadică reprimată—; dar era reprimată şi vom deduce mai 
târziu din acest context pentru ce s-a produs şi ce înlocuieşte. Hans îl iubeşte 
de asemenea din inimă pe tată, căruia îi doreşte moartea şi, în timp ce 
inteligenţa sa găseşte în neregulă această contradicţie—, el trebuie să 
demonstreze existenţa reală a acesteia prin faptul că îl loveşte pe tată şi 
imediat după aceea sărută locul lovit. Trebuie să ne ferim să considerăm 
această contradicţie scandaloasă: viaţa sentimentală a oamenilor este alcătuită 
mai ales din astfel de contradicţii—; da, poate că nu s-ar fi ajuns la refulare şi 
la nevroză, dacă lucrurile ar fi stat altfel. Aceste sentimente contradictorii, 
care la adulţi devin simultan conştiente de obicei numai în cazul unor pasiuni 
foarte puternice, şi care încearcă altminteri să se reprime reciproc, până când 
unul dintre ele reuşeşte să-l menţină mascat pe celălalt, cunosc o perioadă de 
convieţuire paşnică în viaţa sufletească a copiilor. 

Naşterea unei surioare, pe când el avea 3 ani şi jumătate, a avut cea mai 
mare importanţă pentru dezvoltarea sexuală a băiatului. Acest eveniment a 


înăsprit relaţiile cu părinţii săi, a pus gândirii sale probleme insolubile şi, 
privind cum este îngrijită, amintirile despre propriile plăceri au fost reînviate. 
Şi influenţa aceasta este una tipică; într-un număr neaşteptat de mare de 
istorii ale vieţilor şi bolilor, trebuie să luăm ca punct de plecare această 
intensificare a plăcerii sexuale şi curiozitatea sexuală legate de naşterea 
următorului copil. Comportarea lui Hans faţă de nou-născută este cea descrisă 
în Interpretarea viselor—. în febra care îl cuprinde la puţine zile după aceea, 
el trădează cât de puţin acceptă această nouă adăugire. Duşmănia care a 
apărut trecător este curmată de afecţiune.— Teama că ar putea urma alt copil 
îşi face loc de acum în gândurile sale conştiente. Duşmănia, deja reprimată, 
este înlocuită de nevroză, de o teamă deosebită, ca cea faţă de cada de baie; în 
analiză exprimă deschis dorinţa ca sora lui să moară, nu numai prin aluzii pe 
care trebuie să le completeze tatăl. Spiritul său critic nu permite ca această 
dorinţă să apară cu atâta intensitate ca în cazul tatălui; dar în inconştient este 
evident că el le tratează pe ambele persoane la fel, pentru că ele amândouă i-o 
iau pe mami, îi tulbură intimitatea cu ea. Acest eveniment şi ceea ce îi 
provoacă au dat de altfel dorinţelor sale o nouă direcţie. în ultima fantasmă el 
prezintă toate dorinţele sale erotice care derivă din faza autoerotică şi care 
sunt legate de obiectul dragostei. El s-a însurat cu frumoasa mamă şi are 
nenumăraţi copii pe care îi îngrijeşte în felul său propriu. 

2 

într-o zi, Hans se îmbolnăveşte de frică pe stradă; nu poate spune încă de 
ce se teme, dar la începutul stării de frică trădează faţă de tată motivul bolii, 
profitul de pe urma bolii. El vrea să rămână lângă mamă, să fie alintat de ea; 
amintirea faptului că a fost despărţit de ea, când s-a născut sora lui, poate 
contribui, este de părere tatăl, la această dorinţă. în curând se dovedeşte că 
frica nu mai traduce această dorinţă, el se teme şi când mama merge cu el. în 
acest timp, ni se semnalează pe ce s-a fixat libidoul transformat în angoasă. 
El manifestă frica foarte concretă că îl va muşca un cal alb. 

Noi denumim o asemenea stare de boală „fobie“ şi am fi putut considera 
cazul micuţului nostru drept agorafobie, dacă această afecţiune nu ar fi 
caracterizată prin aceea că o acţiune, altfel imposibilă în spaţiu, devine de 


fiecare dată cu uşurinţă posibilă în compania unei anumite persoane, aleasă 
pentru aceasta, în cazuri extreme doctorul. Fobia lui Hans nu îndeplineşte 
această condiţie, face abstracţie de loc şi ia drept obiect în mod clar calul; în 
primele zile, el exprimă, pradă unei frici cumplite, temerea: „calul o să vină 
în cameră", care mi-a uşurat mult înţelegerea angoasei sale. 

Locul fobiilor în sistemul nevrozelor nu a fost până acum bine stabilit. 
Pare sigur că trebuie să vedem în fobii doar sindroame care aparţin diferitelor 
tipuri de nevroze şi că nu avem nevoie să le clasificăm după semnificaţia 
proceselor specifice de boală. Pentru fobiile de tipul celei pe care o are micul 
nostru pacient, care sunt cele mai frecvente, denumirea de „isterie de 
angoasă" nu mi se pare inoportună. I-am propus-o domnului dr. W. Stekel, 
când a realizat prezentarea stărilor nevrotice de angoasă şi sper că se va 
încetăţeni—. Ea se justifică prin concordanţa deplină în privinţa 
mecanismului dintre acest tip de fobie şi isterie, până la un anumit punct, 
unde se separă decisiv. Libidoul, eliberat prin refulare din materialul patogen, 
nu va fi convertit, adică transformat din ceva psihic într-o inervaţie corporală, 
ci va fi eliberat sub forma angoasei. în anumite cazuri de boală, „isteria de 
angoasă" se poate contopi cu „isteria de conversie" într-o măsură variabilă. 
Există de asemenea isterie de conversie pură, fără angoasă, precum şi isterie 
de angoasă pură, care se manifestă prin sentimente de teamă şi fobii, fără 
conversie. Un astfel de caz este cel al micului nostru Hans. 

Isteriile de angoasă sunt cele mai frecvente boli psihonevrotice, cele care 
se întâlnesc în viaţă înaintea tuturor, sunt chiar nevrozele copilăriei. Când o 
mamă spune despre copilul ei că ar fi „nervos", se poate socoti că, în 9 cazuri 
din 10, copilul are unul sau mai multe tipuri de angoasă deodată. Din păcate, 
mecanismul cel mai subtil al acestei boli atât de importante nu este studiat 
îndeajuns; nu s-a stabilit dacă isteria de angoasă, spre deosebire de isteria de 
conversie şi de alte nevroze, este condiţionată în mod univoc de elemente 
constituţionale sau de evenimente accidentale sau dacă ea constă într-o 
combinaţie a ambelor—. Mi se pare că este acel tip de boală nervoasă care 
ridică cele mai mici pretenţii în ceea ce priveşte o constituţie specifică şi, 
legat de aceasta, poate fi dobândită cu mai mare uşurinţă în orice perioadă a 
vieţii. 


O caracteristică esenţială a isteriei de angoasă poate fi pusă cu uşurinţă în 
evidenţă. Ea se dezvoltă întotdeauna ca fobie; în final, bolnavul poate fi 
eliberat de frică, dar numai cu preţul inhibiţiilor şi al limitărilor la care trebuie 
să se supună. în cazul isteriei de angoasă există un travaliu psihic continuu, 
încă de la început, pentru ca angoasa devenită liberă să fie din nou legată 
psihic, dar acest travaliu nu poate produce nici retransformarea angoasei în 
libidou, nici accesul la acele complexe din care provine libidoul. Nu-i mai 
rămâne nimic altceva decât să elimine orice ocazie posibilă de dezvoltare a 
angoasei, printr-o construcţie psihică interioară de tipul precauţiei, limitării, 
interdicţiei; tocmai aceste construcţii de apărare sunt cele ce ne apar ca fobii, 
constituind pentru percepţia noastră esenţa fobiei. 

Se poate spune că tratarea isteriei de angoasă a fost până aici una 
negativă. Experienţa a demonstrat că este imposibil, în unele condiţii chiar 
periculos, să realizăm vindecarea fobiei într-un mod violent, punând bolnavul 
în situaţia de a înfrunta angoasa liberă, după ce l-am privat de apărările sale. 
Astfel, el este forţat să găsească o apărare acolo unde el crede că o poate găsi 
şi i se arată un dispreţ ineficient faţă de „laşitatea lui de neînţeles “. 

Pentru părinţii micului nostru pacient este stabilit încă de la începutul 
bolii că el nu trebuie luat în râs sau brutalizat, accesul către dorinţele sale 
refulate trebuind să fie căutat pe cale psihanalitică. Succesul a răsplătit 
osteneala ieşită din comun a tatălui, ale cărui comunicări ne-au dat prilejul să 
pătrundem în structura acestei fobii şi să urmărim analiza întreprinsă asupra 
ei. 


Nu mi se pare improbabil ca analiza, prin întinderea ei şi prin bogăţia sa 
de amănunte, să i se fi părut cititorului oarecum neclară. De aceea doresc mai 
întâi să reiau pe scurt cursul ei, lăsând la o parte toate adăugirile stânjenitoare 
şi relatarea rezultatelor, care i-au fost aduse la cunoştinţă treptat. 

Aflăm mai întâi că declanşarea stării de angoasă nu a fost atât de bruscă 
precum pare la prima vedere. Câteva zile mai înainte, copilul fusese trezit de 
un coşmar, al cărui conţinut era că mama ar fi plecat şi nu mai avea mamă 
care să-l alinte. Acest vis atrage atenţia asupra unei refulări de o intensitate 



îngrijorătoare. Explicaţia lui nu poate fi, cum de altfel se întâmplă în cazul 
multor vise de angoasă că, în vis, copilul a devenit anxios datorită unor cauze 
somatice şi că această angoasă a servit doar pentru realizarea unei dorinţe, 
altfel intens refulate, deci inconştiente (conform interpretării viselor), ci este 
un adevărat vis de pedeapsă şi de refulare în care şi funcţia viselor dă greş, 
căci copilul se trezeşte înspăimântat din vis. Procesul inconştient poate fi cu 
uşurinţă reconstruit. Copilul a visat tandreţea mamei, a dormit cu ea, toată 
plăcerea s-a transformat în angoasă şi tot conţinutul de reprezentări s-a 
transformat în opusul său. Refularea a repurtat victoria asupra mecanismului 
visului. 

Dar începuturile acestei situaţii psihologice merg încă şi mai în urmă, 
încă din vară existau dispoziţii asemănătoare, nostalgic-anxioase, în care 
Hans se manifestă asemănător şi care îi aduceau avantajul că mama îl lua cu 
ea în pat. Cam din această perioadă trebuie să presupunem existenţa la Hans a 
unei emoţii sexuale intense al cărei obiect este mama, a cărei intensitate se 
exprimă în două încercări de seducere a mamei - ultima scurt timp înaintea 
declanşării fricii - şi care, în plus, se descarcă în fiecare seară prin 
satisfacerea masturbatorie. Nu poate fi stabilit dacă transformarea acestei 
emoţii s-a realizat spontan sau ca urmare a respingerii din partea mamei sau 
prin trezirea întâmplătoare a unor impresii mai vechi de către experienţa 
ulterioară provocată de boală; acest lucru este chiar indiferent pentru că cele 
trei cazuri pot fi înţelese şi ca nefiind contradictorii. Fapt este că emoţia 
sexuală s-a transformat în angoasă. 

Despre comportamentul copilului în prima perioadă a angoasei am vorbit 
deja şi am aflat de asemenea că primul conţinut al fricii sale este că un cal îl 
va muşca. Acum are loc prima intervenţie terapeutică. Părinţii ştiu că angoasa 
ar fi consecinţa masturbaţiei şi îl dirijează spre dezvăţarea de acest obicei. 
Recomand părinţilor să insiste asupra tandreţii faţă de mamă, pe care copilul 
încearcă să o înlocuiască cu frica faţă de cal. O ameliorare neînsemnată, după 
această primă intervenţie, a dispărut în perioada unei boli corporale. Starea 
este neschimbată; curând după aceea, Hans găseşte că frica de a nu fi muşcat 
de un cal provine de la reminiscenţele unei întâmplări din Gmunden care l-a 
impresionat. Un tată îl prevenea atunci pe copilul său, la plecare: „Să nu 



întinzi degetul calului, căci te va muşca.“ Modul în care Hans exprimă 
avertismentul tatălui aminteşte de modul în care a fost avertizat împotriva 
onaniei (nu pune degetul acolo). Deci se pare că este corect ceea ce părinţii 
susţin la început, că Hans se teme de satisfacţia sa onanistă. Corelaţia pare 
însă slabă şi calul pare a fi ales întâmplător în rolul său de sperietoare. 

Mi-am exprimat presupunerea că dorinţa sa refulată ar putea fi acum 
dorinţa de a vedea facepipiul mamei. Pentru că purtarea sa faţă de o 
servitoare nou angajată se potrivea cu această presupunere, tatăl i-a dat o 
primă lămurire: femeile nu au facepipi. El reacţionează la această primă 
încercare de ajutor comunicând o fantasmă: el a văzut-o pe mama cum şi-a 
arătat facepipiul—. Această fantasmă, precum şi o remarcă exprimată într-o 
conversaţie, cum că facepipiul său va creşte totuşi, ne îngăduie o primă 
privire asupra modului de gândire inconştient al pacientului. El se află într- 
adevăr sub impresia ameninţării castratoare a mamei, care avusese loc cu un 
an şi un sfert în urmă, impresie care devine acum eficientă; deci fantasma 
obişnuită a copiilor care sunt acuzaţi, şi anume că mama face acelaşi lucru, 
serveşte la eliberarea de sentimentul de culpabilitate; este o fantasmă de 
apărare şi de protejare. Totuşi trebuie să spunem că părinţii au fost cei care au 
scos în evidenţă, din materialul patogen efectiv al lui Hans, tema preocupării 
faţă de facepipi. El i-a urmat, dar nu s-a implicat automat în analiză. Nu poate 
fi observat un succes terapeutic. Analiza este foarte departe de cai şi 
comunicarea că femeile nu au facepipi a reuşit, prin conţinutul ei, să-i 
mărească îngrijorarea faţă de păstrarea propriului facepipi. 

Dar nu succesul terapeutic dorim noi să-l punem pe primul plan, ci vrem 
să-l facem pe pacient capabil să conştientizeze dorinţele sale inconştiente. 
Acest lucru îl reuşim prin faptul că, pe baza indiciilor pe care ni le dă Hans, 
aducem în faţa conştiinţei sale, cu cuvintele noastre, cu ajutorul artei noastre 
de a interpreta, complexul său inconştient. Asemănarea parţială dintre ceea ce 
el aude şi ceea ce caută, ceea ce de la sine, în ciuda tuturor rezistenţelor, vrea 
să pătrundă în conştiinţă, îl face capabil să găsească ceea ce este inconştient. 
Doctorul îi anticipează cu un pas înţelegerea, el îl urmează pe drumul său 
până când ating scopul desemnat. începătorii în psihanaliză nu disting de 
obicei aceste două momente; momentul în care le devine cunoscut un 


complex inconştient al bolnavului îl consideră ca fiind şi momentul în care 
bolnavul l-a înţeles. Ei se aşteaptă la prea mult când vor să vindece bolnavul 
comunicându-i această cunoaştere, în timp ce el poate utiliza cele comunicate 
doar pentru a descoperi complexul inconştient, în inconştientul său, acolo 
unde este el ancorat. Un prim astfel de succes am obţinut noi acum la Hans. 
El este în stare, după învingerea parţială a complexului de castrare, să 
comunice dorinţa sa pentru mamă şi face acest lucru într-un mod încă 
deformat, prin fantasma celor două girafe, dintre care una ţipă fără succes, 
pentru că el o ia în stăpânire pe cealaltă. Luarea în stăpânire şi-o reprezintă 
sub forma aşezării deasupra girafei. Tatăl recunoaşte în această fantasmă 
reproducerea unei scene care fusese jucată dimineaţă, în dormitor, între 
părinţi şi copil şi nu pierde ocazia să demaşte dorinţa, care este încă 
deformată. El şi mama sunt cele două girafe. Deghizarea în fantasma cu 
girafele este determinată considerabil de vizita la animalele mari din 
Schonbrunn, care avusese loc cu puţine zile înainte, de desenul cu girafele pe 
care tatăl l-a păstrat, poate şi de comparaţia inconştientă legată de gâtul lung 
şi ţeapăn al girafei—. Observăm că girafa, ca animal mare şi interesant prin 
facepipiul său, ar fi putut fi concurenta calului, în ceea ce priveşte rolul său 
de angoasă; de asemenea, faptul că tatăl şi mama sunt reprezentaţi amândoi 
sub formă de girafe este un indiciu, deocamdată nevalorificat, pentru 
interpretarea fricii de cai. 

Două fantasme mai mici, pe care Hans le are imediat după cea cu 
girafele, sunt că încearcă să intre la Schonbrunn, într-o încăpere interzisă şi, 
respectiv, că sparge un geam în tramvai, de ambele dăţi fiind accentuată 
vinovăţia faptei, iar tatăl apare drept complice; ambele scapă, din păcate, 
interpretării tatălui. Comunicarea lor nu-i aduce lui Hans niciun folos. Dar 
ceea ce a rămas neînţeles revine; nu se linişteşte, ca o fantomă, până nu 
ajunge la descărcare şi la eliberare. 

înţelegerea celor două fantasme criminale nu creează pentru noi nicio 
dificultate. Ele aparţin complexului posesiunii mamei. în copil există o 
presimţire a ceea ce el ar putea face cu mama, a modului în care s-ar înfăptui 
luarea în posesie, şi el găseşte pentru ceea ce îi scapă anumite reprezentări 
figurate, cărora le este comună violenţa, interzisul, al căror conţinut ne pare a 


se potrivi atât de bine cu realitatea ascunsă. Putem spune că sunt doar 
fantasme simbolice ale coitului, şi nu este în niciun caz lipsit de importanţă că 
tatăl participă la ele: „Vreau să fac ceva cu mama, ceva interzis, nu ştiu ce, 
dar ştiu că şi el o face.“ 

Fantasma cu girafele mi-a întărit convingerea care se născuse când micul 
Hans spusese: „Calul o să vină în cameră“ şi am găsit că momentul este 
potrivit pentru a-i comunica o parte esenţială a emoţiilor sale inconştiente; 
teama faţă de tată este generată de dorinţele geloase şi duşmănoase faţă de el. 
Prin aceasta i-am explicat parţial frica faţă de cai: tatăl ar fi un cal, de care se 
teme din motive lăuntrice bine întemeiate. Anumite amănunte, negrul de la 
gură şi cel de la ochi (mustaţa şi ochelarii ca privilegiu al oamenilor adulţi) 
faţă de care Hans manifestă teamă, mi se par a fi direct transferate de la tată 
la cal. Cu această explicaţie am înlăturat la Hans rezistenţa cea mai puternică 
faţă de conştientizarea gândurilor inconştiente, pentru că tatăl însuşi juca 
rolul de doctor faţă de el. Momentul cel mai dificil a fost depăşit, materialul 
venea din belşug, micul pacient arăta curajul de a comunica amănuntele 
fobiei sale şi, în curând, a luat el însuşi în stăpânire analiza.— Abia acum 
aflăm de ce fel de obiecte şi impresii se teme Hans. Nu numai de cai şi de 
faptul că îl vor muşca - în această privinţă se linişteşte curând -, ci şi de 
trăsuri, trăsuri de mobilă şi cu bagaje, de cai care se află în mişcare, cai care 
sunt mari şi greoi, cai care merg repede. înţelesul acestei situaţii îl dă chiar 
Hans însuşi: îi este frică de căderea cailor şi include în fobia sa tot ce poate 
facilita această cădere a cailor. 

Nu rareori, conţinutul propriu-zis al unei fobii, exprimarea corectă a unui 
impus obsesiv ş. a. pot fi auzite abia după un travaliu psihanalitic de o 
anumită durată. Refularea vizează nu numai complexele inconştiente, ea se 
aplică, de asemenea, neîntrerupt asupra derivatelor sale şi împiedică bolnavul 
să perceapă produsele bolii sale. Este o poziţie ciudată să vii ca doctor în 
ajutorul bolii, solicitând atenţie pentru ea, dar numai cine nu cunoaşte pe 
deplin esenţa psihanalizei va scoate în evidenţă această fază a tratamentului şi 
din această cauză se va aştepta la o înrăutăţire în urma psihanalizei. Adevărul 
este că cei din Niirenberg nu spânzură pe cineva înainte de a le cădea în mână 
şi că este nevoie de ceva efort pentru a intra în posesia formaţiunilor bolnave 


pe care dorim să le distrugem. Am menţionat deja în comentariile la istoria 
bolii că este foarte instructiv să aprofundăm astfel detaliile unei fobii şi să ne 
facem o impresie clară despre relaţia secundară dintre frică şi obiectul ei. De 
aici esenţa difuză şi în acelaşi timp atât de puternic condiţionată a unei fobii. 
Materialul acestor soluţii specifice a fost luat de pacientul nostru, evident, din 
impresiile pe care le-a avut zilnic în faţa ochilor datorită faptului că locuinţa 
sa se află vizavi de Vama Centrală. El trădează în acest context dorinţa, care 
acum este inhibată de teamă, de a se juca cu încărcătura trăsurilor, cu 
pachetele, butoaiele, lăzile, la fel ca băieţii de pe stradă. 

în acest stadiu al analizei, el regăseşte o întâmplare nesemnificativă 
pentru el, care s-a petrecut imediat înaintea declanşării bolii şi care trebuie 
privită ca o ocazie pentru această declanşare. El mergea cu mama să se 
plimbe şi a văzut căzând calul unei trăsuri cu locuri şi modul în care da din 
picioare. Acest lucru a produs asupra lui o puternică impresie. El s-a speriat 
puternic, a crezut că va muri calul; de acum, toţi caii vor cădea. Tatăl îi arată 
că el s-a gândit, văzând căderea calului la el, tatăl, şi trebuie să fi dorit ca el 
să cadă şi să moară. 

Hans nu s-a opus acestei interpretări; câtva timp mai târziu, el a acceptat 
printr-un joc, în care îl muşca pe tată, identificarea tatălui cu calul mult temut 
şi de acum înainte s-a comportat liber şi fără teamă, chiar puţin obraznic faţă 
de tatăl său. Frica faţă de cai continuă însă şi nu ne este clar în urma cărei 
înlănţuiri a răscolit inconştientul său calul căzut. 

Să rezumăm ceea ce a rezultat până aici: în spatele fricii manifestate 
prima dată, că va fi muşcat de cal, descoperim frica mai profundă că va cădea 
calul, atât calul care muşcă, cât şi cel care reprezintă tatăl, care îl va pedepsi 
pentru că nutreşte dorinţe atât de urâte faţă de el. Prin aceasta ne-am 
îndepărtat, în analiză, faţă de mamă. 

Cu totul neaşteptat şi, cu siguranţă, fără ajutorul tatălui, Hans începe 
acum să fie preocupat de complexul „Lumpf“ şi să manifeste scârbă faţă de 
lucrurile care îi amintesc de eliminarea scaunului. Tatăl, care colaborează aici 
fără plăcere, continuă analiza aşa cum doreşte el să o conducă şi îi aduce 
aminte lui Hans de o întâmplare din Gmunden, ale cărei urme se ascund în 
spatele calului căzut. Fritzl, iubitul tovarăş de joacă, poate şi concurentul său 



la multe tovarăşe de joacă, se împiedicase de o piatră la jocul cu caii, căzuse 
şi piciorul sângerase. De acest accident îi aminteşte lui Hans întâmplarea cu 
calul căzut al trăsurii cu locuri. Este demn de remarcat că Hans, care în acel 
timp era preocupat de alte lucruri, mai întâi neagă faptul că Fritzl a căzut, 
ceea ce făcea legătură între cele două scene, pentru ca, abia într-un stadiu 
ulterior al analizei, să mărturisească. Pentru noi este însă interesant să 
evidenţiem cum a fost proiectată transformarea libidoului în angoasă asupra 
obiectului principal al fobiei, calul. Caii erau pentru el animalele mari cele 
mai interesante, iar jocul de-a caii era cel mai iubit joc cu micii săi tovarăşi. 
Presupunerea că tatăl i-a servit mai întâi drept cal a fost confirmată de acesta, 
ceea ce a permis înlocuirea, cu ocazia accidentului de la Gmunden, persoanei 
tatălui prin cea a lui Fritzl. După schimbarea prilejuită de refulare, Hans se 
teme de cai, de care înainte era legată atâta plăcere. 

Dar am spus deja că datorăm intervenţiei tatălui această ultimă explicaţie 
importantă despre eficienţa împrejurării patogene. Hans este absorbit de 
interesul său pentru lumpf şi noi trebuie să-l urmăm în sfârşit pe acest drum. 
Aflăm că Hans urmărea să fie un însoţitor permanent al mamei la closet şi că 
el repeta acest lucru şi cu înlocuitoarea de pe atunci a mamei, prietena sa, 
Berta, până când a fost descoperit şi i-a fost interzis. Plăcerea de a privi o 
persoană iubită când îşi face nevoile corespunde unei interacţiuni a 
pulsiunilor în legătură cu care am mai observat deja un exemplu la Hans. 
Tatăl admite în sfârşit şi simbolismul lumpfului şi recunoaşte analogia dintre 
o trăsură încărcată şi un corp încărcat de fecale, între modul în care iese o 
trăsură pe poartă şi cel în care scaunul iese din corp etc. 

Poziţia lui Hans în analiză s-a schimbat însă, faţă de stadiile anterioare, 
în mod esenţial. Mai înainte, tatăl putea prezice ce va urma, până ce Hans, 
urmând indicaţiile, păşea pe urmele lui; acum, el se grăbeşte cu paşi siguri şi 
tatăl de abia îl urmează. Hans creează în mod nemijlocit o nouă fantasmă: 
lăcătuşul sau instalatorul a deşurubat cada de baie în care se afla Hans şi apoi 
îl împunge cu burghiul său mare în burtă. De acum înainte, materialul scapă 
înţelegerii noastre imediate. Abia mai târziu putem ghici că aceasta este o 
fantasmă de procreaţie, deformată de angoasă. Cada cea mare, în care Hans 
stă în apă, este corpul mamei; „burghiul", care este recunoscut de tată ca fiind 



un penis mare, este pomenit aici datorită asemănării sale cu „a te naşte“.—* 
Bineînţeles, interpretarea pe care o dăm fantasmei sună foarte ciudat: m-ai 
„găurit" (născut) (gebohrt-geboren) cu penisul tău mare şi m-ai aşezat în 
corpul mare. Dar deocamdată fantasma nu este interpretată şi îi serveşte lui 
Hans doar ca element de legătură pentru a continua ceea ce are de comunicat. 

înainte de a face baie în cada mare, Hans manifestă o angoasă, care este 
din nou o angoasă compusă. O parte a acesteia ne scapă încă, cealaltă se 
explică în curând în legătură cu baia micii sale surori. Hans mărturiseşte 
dorinţa ca mama să o lase pe micuţă să cadă când îi face baie, astfel ca ea să 
moară; propria frică faţă de baie era cea faţă de urmările acestei dorinţe urâte, 
faţă de pedeapsa că asta i se va întâmpla lui. El părăseşte acum tema 
lumpfului şi trece direct asupra celei legate de sora sa. Dar putem bănui ce 
înseamnă această juxtapunere. Nimic altceva, decât că însăşi micuţa Hanna 
este un lumpf, că toţi copiii sunt lumpfuri şi sunt născuţi ca un lumpf. 
înţelegem acum că toate trăsurile de mobilă, cu locuri, camioanele nu sunt 
decât trăsuri cu lăzi ale berzei şi că pentru el nu prezintă interes decât ca 
reprezentări simbolice ale sarcinei; în căderea cailor mari sau greu încărcaţi 
nu poate vedea altceva decât o naştere, o coborâre.—* Deci calul care cade nu 
era doar tatăl care moare, ci şi mama care naşte. 

Şi acum Hans ne face o surpriză pentru care nu eram pregătiţi. El a 
observat sarcina mamei, care s-a terminat cu naşterea micuţei, pe când avea 
3V2 ani şi construieşte în sinea lui adevărata stare de lucruri, cel puţin după 
naştere, fără a arăta acest lucru părinţilor săi, poate fără să-l poată arăta; pe 
atunci se putea observa că, imediat după naştere, se comporta foarte sceptic 
faţă de toate semnele care indicau prezenţa berzei. Dar faptul că el ştia, în 
inconştientul său şi în opoziţie cu spusele sale oficiale, de unde vin copiii şi 
unde au stat mai înainte este demonstrat, în afara oricărei îndoieli, de această 
analiză; este poate partea cea mai de neclintit a acesteia. 

Dovada cea mai convingătoare o aduce fantasma susţinută cu atâta 
îndărătnicie de Hans, împodobită cu atâtea detalii, că Hanna a fost în vara de 
dinaintea naşterii ei la Gmunden, în care explica cum a mers ea acolo şi câte 
lucruri în plus putea ea face, faţă de un an mai târziu, după naşterea sa. 


îndrăzneala cu care vorbeşte despre această fantasmă, minciunile nenumărate 
şi înflorite pe care le împleteşte cu povestirea, nu sunt nici pe departe lipsite 
de semnificaţie; toate acestea servesc răzbunării sale faţă de tată, căruia îi 
purta pică pentru că l-a indus în eroare cu poveştile despre barză. Este ca şi 
cum ar fi spus: m-ai crezut aşa de prost şi ai presupus că o să cred că barza a 
adus-o pe Hanna; atunci şi eu pot să-ţi pretind să iei invenţiile mele drept 
adevăr. în clară corelaţie cu acest act de răzbunare al micului cercetător faţă 
de tatăl său are loc fantasma despre sâcâirea şi lovirea calului. Ea este din nou 
dublu structurată; pe de o parte, se bazează pe sâcâiala la care tocmai îl 
supune pe tatăl său şi, pe de altă parte, reproduce dorinţele obscure sadice 
faţă de mamă, care au fost iniţial exprimate în fantasma, neînţeleasă la 
început de noi, despre fapte interzise. Hans mărturiseşte şi conştient dorinţa 
de a o lovi pe mama. 

De acum, nu mai avem la ce enigme să ne aşteptăm. O fantasmă obscură 
despre pierderea trenului pare a fi precursoarea plasării ulterioare a tatălui la 
bunica din Lainz, pentru că este vorba în ea de o călătorie la Lainz şi bunica 
apare în ea. O altă fantasmă, în care un băiat îi dă conductorului 50000 de 
florini ca să-l lase să călătorească cu vagonul, sună imediat ca un plan de a 
cumpăra pe mamă de la tată, a cărui putere stă în parte în bogăţia sa. Atunci 
mărturiseşte el dorinţa de a-1 înlătura pe tată şi motivul acestei dorinţe că îi 
tulbură intimitatea cu mama, cu o francheţe pe care nu a mai manifestat-o 
până atunci. Nu trebuie să ne mirăm, când întâlnim în mod repetat aceleaşi 
dorinţe pe parcursul analizei; monotonia derivă în primul rând de la 
interpretările corelate; la Hans nu este vorba de simple repetiţii, ci de 
dezvoltări progresive de la indicii timide până la claritatea pe deplin 
conştientă, liberă de orice deformare. 

Ceea ce urmează sunt confirmări din partea lui Hans a rezultatelor 
analitice deja garantate de interpretările noastre. El arată, printr-un act 
simptomatic fără echivoc, că maschează cu uşurinţă faţă de guvernantă, nu şi 
faţă de tată, modul în care îşi reprezintă el naşterea; dar dacă privim mai 
atent, el arată ceva în plus, face aluzie la ceva despre care nu vine vorba în 
analiză. Prin gaura rotundă din corpul de cauciuc al unei păpuşi, el introduce 
un cuţitaş care aparţine mamei şi îl scoate din nou afară, lucru pentru care 



separă prin tăiere cele două picioare unul de celălalt. Explicaţia dată ulterior 
lui Hans de către părinţii săi, că, de fapt, copiii cresc în corpul mamei şi sunt 
împinşi afară ca un lumpf, vine prea târziu; ei nu îi mai pot spune nimic nou. 
Prin alt act simptomatic, în aparenţă întâmplător, Hans mărturiseşte că a dorit 
ca tatăl să moară, dat fiind că, în momentul în care tatăl vorbea despre această 
dorinţă de moarte, el lasă să cadă, adică aruncă, un cal cu care se juca. El 
confirmă prin cuvinte că trăsurile încărcate reprezintă pentru el graviditatea 
mamei, iar căderea calului, naşterea unui copil. Confirmarea cea mai 
preţioasă a tuturor acestor lucruri, dovada că copiii sunt „lumpfuri“, el 
inventând numele „Lodi“, pentru copilul său cel mai iubit, ne ajunge doar cu 
întârziere la cunoştinţă, pentru că aflăm că el se juca încă de mult timp cu 
acest copil-cârnat.— 

Am studiat deja ultimele două fantasme, cu care s-a desăvârşit 
vindecarea. Una dintre ele, cea despre instalatorul care îi pune un facepipi 
nou şi, aşa cum ghiceşte tatăl, mai mare, nu este doar reluarea fantasmei 
anterioare despre instalator şi cada de baie. Ea este o fantasmă—dorinţă 
victorioasă şi conţine învingerea angoasei de castrare. A doua fantasmă, în 
care mărturiseşte dorinţa de a fi însurat cu mama şi de a avea mulţi copii cu 
ea, nu numai că epuizează conţinutul complexelor inconştiente care au fost 
activate la vederea calului care cădea şi care au dezvoltat angoasa, ci 
corectează, de asemenea, ceea ce este absolut inacceptabil în aceste gânduri, 
pentru că, în loc de a-1 omorî pe tată, îl face inofensiv, avansându-1 spre 
căsătoria cu bunica. Cu această fantasmă, boala şi analiza se încheie cu 
adevărat. 

* 

în timpul analizei unui caz nu putem obţine o impresie clară în legătură 
cu structura şi dezvoltarea nevrozei. Acest lucru face obiectul unei munci 
sintetice, căreia trebuie să ne dedicăm ulterior. Dacă întreprindem această 
sinteză asupra fobiei micului nostru Hans, trebuie să pornim de la descrierea 
constituţiei sale, de la dorinţele sale sexuale predominante şi de la 
întâmplările care au precedat naşterea surorii sale, pe care le-am prezentat în 
primele pagini ale acestei lucrări. 


Naşterea acestei surori va aduce noi elemente, care nu-1 vor lăsa să-şi 
găsească liniştea. în primul rând, un anumit grad de frustrare, la început o 
despărţire temporară de mamă şi, mai târziu, diminuarea permanentă a 
îngrijirilor şi atenţiei acordate de mamă, pe care trebuie să se obişnuiască să 
le împartă cu sora sa. în al doilea rând, o reînviere a plăcerii trăită de el atunci 
când era îngrijit ca nou-născut, reînviere provocată de modul în care mama se 
comportă faţă de surioară. Ambele elemente au ca rezultat o creştere a 
trebuinţelor sale erotice, care încep să fie lipsite de o satisfacere completă. El 
compensează pierderea pricinuită de sora sa prin fantasma că are el însuşi 
copii şi, cât timp se poate juca în realitate cu aceşti copii la Gmunden (în 
timpul celei de-a doua şederi), afectivitatea sa îşi găseşte o deviere suficientă. 
Dar, la întoarcerea la Viena, el este din nou singur, îşi îndreaptă toate 
pretenţiile către mamă şi suferă o nouă frustrare pentru că la vârsta de 4V2 
ani este exilat din camera părinţilor săi. Excitabilitatea sa erotică crescută se 
exprimă acum prin fantasme care evocă în singurătatea sa pe tovarăşii de 
joacă din vară şi prin satisfaceri autoerotice regulate, prin excitarea 
masturbatorie a organelor genitale. 

în al treilea rând însă, naşterea surorii sale îi stimulează gândirea, pentru 
a rezolva probleme insolubile, gândire care, pe de altă parte, îl antrenează în 
conflicte afective. Marea enigmă o reprezintă pentru el de unde vin copiii, 
poate prima problemă de a cărei rezolvare este preocupat spiritul copilului, 
faţă de care enigma sfinxului din Teba nu este decât o reproducere deformată. 
Explicaţia care îi este dată, că Hanna a fost adusă de barză, o respinge. El 
observase de fapt că mama avusese în lunile dinaintea naşterii un trup mare, 
că atunci se culcase în pat, că a gemut la naştere şi apoi s-a sculat slabă. El 
trage de aici concluzia că Hanna ar fi fost în trupul mamei şi a ieşit afară ca 
un lumpf. Această naştere şi-o putea reprezenta ca pe un lucru plăcut, legat de 
propriile senzaţii de plăcere, pe care le avea când stătea pe oală, şi putea 
astfel să dorească, cu o dublă motivaţie, să aibă el însuşi copii, pentru a avea 
plăcerea de a-i naşte şi apoi (oarecum ca o revanşă) de a-i îngriji. în toate 
acestea nu este nimic care să-l fi condus la îndoială sau la conflict. 

Dar trebuie să fi fost încă ceva care l-a tulburat. Tatăl trebuie să fi avut 



într-un fel de-a face cu naşterea, pentru că afirma că Hans şi Hanna sunt 
copiii lui. Sigur însă nu el i-a adus pe lume, ci mama. Dar acest tată îl 
împiedică să stea lângă mamă. Când era de faţă, nu putea dormi cu mama, şi 
dacă mama voia să-l ia pe Hans în pat, tata ţipa. Hans aflase ce bine se putea 
simţi în absenţa tatălui şi dorinţa de a-1 înlătura era în fond justificată. Acum, 
această ostilitate este întărită. Tatăl i-a spus minciuna cu barza şi prin aceasta 
a făcut să-i fie imposibil să ceară explicaţii privitoare la acest subiect. El nu îl 
împiedica numai să fie în pat cu mama, ci îi refuza şi cunoaşterea la care 
aspira. El îl dezavantajează pe Hans în ambele privinţe şi aceasta evident spre 
propriul său profit. 

Faptul că pe acelaşi tată, pe care trebuie să îl urască ca rival, l-a iubit 
dintotdeauna şi trebuie să-l iubească în continuare, că a fost modelul său, 
primul său tovarăş de joacă şi de asemenea cel care i-a purtat de grijă în 
primii ani de viaţă, dă naştere primului conflict afectiv, aproape insolubil. 
Modul în care s-a dezvoltat caracterul lui Hans face ca deocamdată iubirea să 
îşi păstreze supremaţia şi ura să fie reprimată, fără a o putea suprima, pentru 
că va fi mereu alimentată de dragostea pentru mamă. 

Dar tatăl nu numai că ştia de unde vin copiii, ci săvârşea de asemenea 
ceva ce Hans nu putea bănui decât în mod vag. Facepipiul trebuia să aibă 
ceva de-a face cu toate acestea, pentru că toate aceste gânduri erau însoţite de 
excitarea lui şi trebuia să fie unul mai mare, mult mai mare ca al lui Hans. 
Este vorba, dacă luăm în considerare sentimentele intuite aici, despre un act 
de violenţă săvârşit asupra mamei, de spargerea unui lucru, de crearea unei 
deschideri, de intrarea într-o cameră închisă; astfel de impulsuri simte copilul 
în sinea sa. Dar chiar dacă era pe cale, pornind de la senzaţiile penisului său, 
să postuleze existenţa vaginului, totuşi nu putea dezlega enigma, pentru că nu 
avea cunoştinţă de existenţa unui lucru de felul celui de care avea nevoie 
penisul său. Mai mult, în calea rezolvării stă convingerea că mama posedă un 
facepipi la fel ca al său. încercarea de a rezolva problema: ce trebuie să-i facă 
mamei ca să aibă copii, se cufundă în inconştient şi cele două impulsuri 
active, cel ostil faţă de tată şi cei sadic-tandru faţă de mamă rămân 
neîntrebuinţate, unul ca urmare a iubirii care coexistă cu ura, celălalt în urma 
nedumeririi care rezultă din teoriile sexuale infantile. 



Numai în acest mod pot, pe baza rezultatelor analizei, să construiesc 
complexele şi dorinţele inconştiente, ale căror refulare şi reactivare au produs 
fobia lui Hans. Ştiu că putem pretinde mult de la capacităţile intelectuale ale 
unui copil între 4 şi 5 ani, dar mă las ghidat de ceea ce tocmai am aflat, 
nelăsându-mă influenţat de prejudecăţile datorate ignoranţei noastre. Poate că 
s-ar fi putut utiliza frica lui Hans faţă de „scandalul cu picioarele", pentru a 
umple încă nişte lacune din demonstraţia noastră. Hans declară, ce-i drept, că 
acest lucru îi aminteşte de modul în care ţopăia, când era obligat să-şi 
întrerupă joaca pentru a face lumpf, astfel că acest element al nevrozei este 
pus în legătură cu problema dacă mama face copii cu plăcere sau doar forţată. 
Dar am impresia că acest lucru nu explică pe deplin „scandalul cu 
picioarele". Presupunerea mea că în copil a fost activată o reminescenţă a 
observării raportului sexual al părinţilor nu a putut fi confirmată de tată. Să ne 
mulţumim deci cu ceea ce am aflat. 

Este greu de spus sub influenţa cărui fapt s-a produs în situaţia lui Hans, 
pe care am descris-o, o răsturnare, o transformare a dorinţei libidinale în 
angoasă, unde s-a instituit refularea. Doar comparând mai multe analize 
asemănătoare putem hotărî aceste lucruri. Rămâne sub semnul întrebării, 
până ce noi descoperiri ne vor veni în ajutor, dacă ceea ce îl covârşeşte este 
incapacitatea intelectuală a copiilor de a rezolva problema dificilă a 
procreaţiei şi de a valorifica impulsurile agresive legate de apropierea de 
soluţie, sau este vorba de o incapacitate somatică, de o intoleranţă 
constituţională faţă de satisfacerea masturbatorie practicată regulat, în cazul 
în care simpla persistenţă a excitaţiei sexuale la un grad atât de înalt de 
intensitate conduce la transformarea efectelor. 

Raporturile temporale ne împiedică să acordăm prea multă importanţă 
cauzelor ocazionale ale declanşării bolii, pentru că semnele angoasei puteau 
fi observate cu mult înainte ca el să vadă calul căzând pe stradă. întotdeauna, 
nevroza se leagă în mod direct de aceste întâmplări accidentale şi păstrează o 
urmă a acestora prin aceea că ridică calul la rangul de obiect al angoasei. 
Impresia pe care Hans a avut-o când a văzut calul căzând nu are prin ea însăşi 
nicio putere traumatizantă. Acest accident, observat întâmplător, îşi datorează 
marea sa eficacitate importanţei anterioare acordate cailor, ca obiect al 



preferinţelor şi intereselor şi legăturii cu evenimentul propriu-zis traumatizat 
de la Gmunden, când Fritzl a căzut pe când se juca de-a calul, precum şi 
legăturii asociative care s-a creat cu uşurinţă între Fritzl şi tată. Da, probabil 
că toate aceste legături n-ar fi fost suficiente, dacă, datorită plasticităţii şi 
ambiguităţii raporturilor asociative, aceeaşi impresie nu s-ar fi dovedit 
potrivită pentru a activa un al doilea complex care stătea la pândă în 
inconştientul lui Hans, cel al naşterii mamei. De acum, drumul de întoarcere a 
refulatului era deschis şi el mergea pe această cale în felul următor: 
materialul patogen era prelucrat (transpus) asupra complexului calului şi 
afectele care îi însoţeau apăreau în mod uniform transformate în angoasă. 

Este interesant de observat că actualul conţinut reprezentativ al fobiei 
trebuie să sufere încă o deformare şi o substituţie, înainte de a ajunge în plan 
conştient. Prima exprimare a angoasei lui Hans a fost: calul o să mă muşte; ea 
este legată de altă scenă, de la Gmunden, care, pe de o parte, se relaţionează 
cu dorinţele ostile faţă de tată, pe de altă parte, aminteşte de avertismentul 
împotriva onanismului. Se face aici simţită o influenţă derivată, venind poate 
din partea părinţilor; nu sunt sigur că observaţiile au fost redactate pe atunci 
atât de riguros, încât să ne permită să decidem dacă el a dat această expresie 
angoasei sale, înainte sau abia după ce mama i-a cerut socoteală în legătură 
cu masturbaţia. Eu sunt înclinat să presupun cea de-a doua variantă, în 
contradicţie cu prezentarea cazului. De altfel, este evident că complexul ostil 
faţă de tată îl maschează în întregime pe cel libidinal faţă de mamă şi, de 
asemenea, el este primul descoperit şi rezolvat în analiză. 

în alte cazuri de boală sunt mult mai multe de spus despre structura 
nevrozei, dezvoltarea şi extinderea ei, dar istoria cazului micului nostru Hans 
este foarte scurtă, ea a fost înlocuită, puţin după începutul ei, de relatarea 
tratamentului. Dacă fobia pare a se dezvolta pe parcursul tratamentului şi a se 
îmbogăţi cu noi obiecte şi condiţii, tatăl lui Hans, care tratează el însuşi 
nevroza, a fost îndeajuns de priceput, încât să privească aceste lucruri ca pe o 
ieşire la suprafaţă a unor elemente deja existente, şi nu ca pe nişte producţii 
noi, care ar fi putut îngreuna tratamentul. Pe o asemenea înţelegere nu se 
poate conta în tratamentul altor cazuri. 

înainte de a încheia această sinteză, trebuie să abordez o altă perspectivă, 



prin care vom nimeri exact în mijlocul dificultăţilor de înţelegere a stărilor 
nevrotice. Vedem cum micul nostru pacient cade pradă unui puternic acces de 
refulare, care priveşte chiar componentele sale sexuale dominante.— El 
renunţă la onanism, respinge cu dezgust tot ceea ce îi aminteşte de 
excremente şi de privitul persoanelor care îşi fac nevoile. Dar nu acestea sunt 
componentele care au fost activate de cauza bolii (vederea calului căzând) şi 
nici cele care furnizează materialul simptomelor, conţinutul fobiei. 

Avem deci ocazia de a stabili o distincţie principială. Probabil că se 
ajunge la o mai profundă înţelegere a cazului, dacă ne referim la acele 
componente care îndeplinesc ultimele două condiţii menţionate. Acestea sunt, 
în cazul lui Hans, emoţii care au fost deja reprimate mai înainte şi care, după 
câte aflăm, nu s-au putut exprima niciodată liber, sentimente ostile-geloase 
faţă de tată şi pulsiuni sadice, care corespund unei preştiinţe a coitului, faţă de 
mamă. Aceste reprimări timpurii explică poate predispoziţia pentru 
îmbolnăvirea ulterioară, aceste tendinţe agresive nu au găsit la Hans nicio 
cale de ieşire şi imediat ce, într-o perioadă de frustrare şi de excitaţie sexuală 
mărită, ele vor să izbucnească mai cu putere, se dezlănţuie acea luptă pe care 
noi o numim „fobie“. Pe parcursul acesteia, o parte din reprezentările 
refulate, deformate şi raportate la alt complex, pătrund în conştiinţă, sub 
formă de conţinut al fobiei; dar nu este nicio îndoială că acesta este un succes 
lamentabil. Victoria rămâne de partea refulării, care, cu această ocazie, se 
extinde şi asupra altor componente, în afara celor rebele. Acest fapt nu 
schimbă însă nimic, pentru că esenţa stării de boală rămâne în mod 
indisolubil legată de natura componentelor instinctuale refulate. Scopul şi 
conţinutul fobiei sunt o puternică limitare a libertăţii de mişcare, care se 
îndreaptă în special împotriva mamei. Calul fusese întotdeauna pentru Hans 
un model al plăcerii de mişcare („Sunt un cal“, spune Hans sărind), dar cum 
această plăcere a mişcării conţine pulsiunea coitului, ea va fi limitată de 
nevroză şi calul este ridicat la rangul de simbol al terorii. Se pare că 
instinctelor refulate nu le rămâne în nevroză decât onoarea de a furniza 
angoasei pretexte pentru a spera în conştient. Dar oricât de limpede este 
victoria reprimării sexuale în fobie, natura de compromis a acestei boli nu 
îngăduie ca refularea să realizeze altceva. Fobia de cai este deci un obstacol 


de a merge pe stradă şi poate servi drept mijloc de a rămâne în casă lângă 
mama iubită. Prin aceasta, tandreţea faţă de mamă a ieşit victorioasă; 
îndrăgostitul se agaţă ca urmare a fobiei de obiectul dragostei sale, dar, 
desigur, acum are grijă să rămână inofensiv. Natura caracteristică a unei boli 
nevrotice se evidenţiază în aceste două efecte. 

Alfred Adler, într-o lucrare bogată în idei, din care am reprodus aici 
descrierea intricării instinctelor, a exprimat ideea că angoasa ia naştere din 
reprimarea „instinctelor agresive", cum le numeşte el şi atribuie acestui 
instinct, graţie unei sinteze foarte cuprinzătoare, rolul principal în ceea ce se 
întâmplă „în viaţă şi în nevroză". Când am ajuns la concluzia, care, în cazul 
nostru de fobie, este explicarea angoasei prin refularea acestor tendinţe 
agresive, cea ostilă faţă de tată şi cea sadică faţă de mamă, se pare că am adus 
o strălucită confirmare a punctului de vedere al lui Adler. Şi totuşi nu pot fi 
de acord cu acest punct de vedere, pe care îl consider o generalizare eronată. 
Nu mă pot decide să accept un instinct agresiv special, alături şi cu aceleaşi 
drepturi ca instinctul conservării şi cel sexual, care ne sunt familiare.— Mi se 
pare că Adler a descris o caracteristică generală şi indispensabilă a tuturor 
instinctelor, chiar ceea ce este „instinctiv", presant în ele, ceea ce noi 
descriem ca fiind capacitatea de a impulsiona motilitatea, în mod greşit, ca pe 
un instinct special. Din celelalte instincte, nu mai rămâne nimic altceva decât 
relaţia lor cu un scop, pentru că relaţia lor cu mijloacele de a atinge acest scop 
a fost atribuită „instinctului agresiv"; în ciuda oricărei incertitudini şi 
neclarităţi a teoriei noastre a instinctelor, prefer să rămân temporar la 
concepţia actuală, care lasă fiecărui instinct propria capacitate de a deveni 
agresiv; în ambele instincte care au fost refulate la Hans eu am recunoscut 
componentele arhicunoscute ale libidoului. 

3 

înainte de a începe o scurtă, sper, discuţie despre ceea ce poate fi socotit 
ca important pentru viaţa şi educaţia copiilor din fobia micului Hans, trebuie 
să iau în considerare o obiecţie care ni se face şi a fost mult timp ţinută în 
rezervă şi anume că Hans ar fi un nevrotic ereditar, un degenerat, nu un copil 
normal, de la care să tragem concluzii asupra altor copii. îmi face rău să mă 


gândesc cum toţi partizanii „omului normal" l-ar maltrata pe Hans, dacă s-ar 
dovedi că de fapt este vorba de o tară ereditară. Am ajutat-o pe frumoasa lui 
mamă, pe când era tânără fată şi se îmbolnăvise de nevroză din cauza unui 
conflict şi acesta a fost începutul relaţiilor mele cu părinţii lui. încerc doar cu 
timiditate să avansez câteva consideraţii în favoarea lui. 

Mai întâi că Hans nu este ceea ce se înţelege de regulă printr-un copil 
degenerat, înclinat ereditar spre nevroză, ci dimpotrivă, este din punct de 
vedere corporal bine constituit, este vesel şi o companie plăcută, un spirit 
deschis, capabil să se bucure de orice în afară de tatăl său. Precocitatea sa 
sexuală este în afara oricărei îndoieli, dar ne lipseşte mult material de 
comparaţie pentru a putea da o sentinţă corectă. Din materialele de cercetare 
din surse americane, am văzut, de exemplu, că la băieţi alegerea obiectului şi 
sentimentele de dragoste tot atât de timpurii nu se întâlnesc atât de rar, şi din 
istoria copilăriei oamenilor recunoscuţi mai târziu ca „mari", ştim acelaşi 
lucru. Aşa că înclin să cred că precocitatea sexuală este în corelaţie cu cea 
intelectuală, corelaţie care este rareori absentă, şi o întâlnim deci mai des 
decât ne-am aştepta, la copiii dotaţi. 

în continuare aş face o altă observaţie, ţinându-i parte micului Hans. El 
nu este singurul copil care, într-un moment sau altul al copilăriei sale, este 
cuprins de fobie. Asemenea îmbolnăviri sunt, fapt bine cunoscut, deosebit de 
frecvente şi la copiii a căror educaţie nu lasă nimic de dorit în privinţa 
severităţii. Copiii respectivi sau devin mai târziu nevrotici, sau rămân 
sănătoşi. Fobiile lor sunt trecute sub tăcere, pentru că tratamentul lor este 
inaccesibil şi foarte incomod. De-a lungul lunilor sau anilor, ele par 
vindecate; dar nimeni nu înţelege ce schimbare psihică a servit acestei 
vindecări, ce schimbări de caracter sunt legate de ea. Dacă un nevrotic adult 
este luat în analiză şi presupunem că s-a îmbolnăvit manifest în anii 
maturităţii, aflăm apoi, de regulă, că nevroza sa este legată de anii copilăriei 
şi că este continuarea acesteia. O activitate psihică neîntreruptă şi netulburată 
s-a desfăşurat de-a lungul vieţii pornind de la acele conflicte ale copilăriei, 
fără a ţine cont dacă primele simptome au persistat sau s-au retras sub 
presiunea împrejurărilor. Cred deci că Hans al nostru nu a fost poate mult mai 
bolnav decât mulţi alţi copii pe care nu-i stigmatizăm cu termenul 



„degeneraţi"; dar cum a fost educat fără intimidare, cu câtă indulgenţă a fost 
posibilă şi cu cea mai puţină constrângere posibilă, angoasa sa s-a manifestat 
cu mai multă îndrăzneală. Conştiinţa răului şi frica de pedeapsă au lipsit în 
cazul lui, care altfel ar fi contribuit la micşorarea angoasei. Mi se pare că 
punem prea mult accentul pe simptome şi prea puţin pe sursa lor. în educaţia 
copiilor, nu vrem altceva decât să fim lăsaţi în pace, să creştem un copil 
cuminte, să nu întâmpinăm nicio greutate, neinteresându-ne dacă acest lucru 
este de folos dezvoltării copilului. Pot deci să-mi închipui că a fost salutar 
pentru Hans că a produs această fobie, pentru că a atras atenţia părinţilor săi 
asupra dificultăţilor inevitabile pe care un copil trebuie să le depăşească pe 
parcursul socializării sale, când trebuie să învingă componentele instinctuale 
înnăscute; în plus, această tulburare a atras după sine ajutorul dat de tată. 
Poate că acum are faţă de alţi copii avantajul că nu mai poartă în el acei 
germeni ai complexelor refulate, care întotdeauna au importanţă în viaţa de 
mai târziu, care aduc după sine anumite deformări caracteriale, dacă nu o 
predispoziţie spre nevroză. Sunt tentat să cred acest lucru, dar nu ştiu dacă 
mulţi alţii îmi vor împărtăşi opiniile şi dacă experienţa îmi va da dreptate. 

Dar trebuie pusă întrebarea: cu ce i-a dăunat lui Hans aducerea la lumină 
a complexelor care nu sunt numai refulate de copii, ci şi temute de părinţi? A 
fost ceva serios în pretenţiile lui faţă de mamă sau a pus în faptă intenţiile 
sale rele faţă de tată? în mod sigur, mulţi dintre cei care nu cunosc esenţa 
psihanalizei se tem că instinctele rele sunt întărite când sunt aduse în 
conştiinţă. Aceşti înţelepţi acţionează deci logic când ne roagă în numele lui 
Dumnezeu să nu ne ocupăm cu lucruri urâte care se ascund în spatele 
nevrozei. Dar uită că de fapt sunt medici şi că sfaturile lor seamănă straniu cu 
cel dat de personajul Dogberry în Mult zgomot pentru nimic al lui 
Shakespeare, cel care dădea santinelei sfatul de a evita orice contact cu hoţii 
sau spărgătorii. Asemenea canalii nu ar fi o societate bună pentru lumea 
onorabilă.— 

Singurele urmări ale analizei sunt, dimpotrivă, că Hans se însănătoşeşte, 
nu se mai teme de cai şi că se comportă cu tatăl său mai degrabă familiar, 
ceea ce acesta îmi relatează amuzat. Dar ceea ce tatăl pierde din respect, 
câştigă în încredere: „Am crezut că ştii totul, dacă ai ştiut despre cal." 


Analiza nu anulează de fapt succesul refulării; instinctele care înainte erau 
reprimate, rămân reprimate, dar dobândesc acest succes pe altă cale, 
înlocuind procesul refulării care este automat şi excesiv, cu o stăpânire a 
instinctelor mai moderată şi mai adecvată cu ajutorul celor mai înalte instanţe 
psihice; într-un cuvânt: analiza înlocuieşte refularea cu condamnarea. Ea 
pare a ne aduce dovada, de mult căutată, că conştiinţa are o funcţie biologică 
şi că, odată cu intrarea sa în scenă, se câştigă un important avantaj.— 

Dacă aş fi condus eu singur analiza, aş fi îndrăznit să îi dau copilului 
explicaţia pe care părinţii i-o refuzau. Aş fi confirmat presimţirile lui 
instinctive, explicându-i existenţa vaginului şi a coitului, astfel încât să 
micşorez reziduul nerezolvat şi să pun capăt torentului de întrebări. Sunt 
convins că în urma acestor explicaţii n-ar fi pierdut nici dragostea faţă de 
mamă, nici natura sa infantilă şi ar fi înţeles că preocuparea sa faţă de aceste 
lucruri importante, chiar impozante, trebuie să înceteze până când dorinţa sa 
de a fi mare se va fi împlinit. 

Nu putem trasa graniţe ferme între copiii „nevrotici" şi cei „normali" sau 
adulţii „nevrotici" şi cei „normali", noţiunea de „boală" este una pur practică; 
predispoziţiile şi evenimentele vieţii trebuie să se combine pentru a trece 
pragul după care începe boala. în consecinţă, mulţi indivizi trec neîncetat din 
clasa sănătoşilor în cea a bolnavilor nevrotici şi un număr mult mai mic fac 
acest drum în sens invers. Toate acestea sunt lucruri care s-au spus atât de des 
şi au avut atâta răsunet, încât cu siguranţă nu sunt singurul care le afirmă. 
Este cel puţin foarte probabil că educaţia copiilor exercită o influenţă foarte 
puternică, favorabilă sau nu, acestei predispoziţii spre boală, dar este încă sub 
semnul întrebării la ce trebuie să se opună educaţia şi unde trebuie să 
intervină. Până acum nu şi-a propus decât dominarea sau mai adesea 
reprimarea instinctelor, rezultatul nu a fost satisfăcător şi acolo unde s-a 
obţinut succes, a fost doar în avantajul unui mic număr de oameni 
privilegiaţi, cărora nu li s-a pretins să îşi reprime instinctele. Nimeni nu se 
întreabă pe ce cale şi cu ce sacrificii se realizează reprimarea instinctelor 
incomode. Această problemă este înlocuită cu alta, ca individul să fie făcut, 
cu cea mai mică cheltuială a activităţii sale, capabil de cultură şi folositor din 
punct de vedere social. Astfel că explicaţiile psihanalizei, privitoare la 


originea complexelor patogene şi la nucleul oricărei nevroze, pot pretinde să 
fie luate în considerare de către educatori ca un indiciu nepreţuit pentru 
comportamentul lor faţă de copii. Las în seama altora să verifice şi să decidă 
ce concluzii practice se pot trage de aici şi în ce măsură experienţa va corecta 
aplicarea acestora în cadrul sistemului nostru social. 

Nu pot să mă despart de fobia micului nostru pacient fără a exprima o 
idee, care îi va conferi o valoare deosebită acestei analize, care a dus la 
vindecare. Nu am aflat din această analiză, la drept vorbind, nimic nou, nimic 
pe care să nu-1 fi putut ghici la alţii, de vârstă adultă, deseori sub o formă mai 
puţin clară şi mai puţin directă. Nevrozele acestea ale altor bolnavi au revenit 
de fiecare dată la aceleaşi conflicte infantile, care s-au lăsat descoperite în 
spatele fobiei lui Hans. Deci sunt tentat să atribui valoare de prototip şi de 
model acestei nevroze infantile, ca şi cum multitudinea fenomenelor 
nevrotice de refulare şi abundenţa materialului patogen nu împiedică 
derivarea dintr-un număr foarte mic de procese referitoare la aceleaşi 
complexe de reprezentări. 


54 Instinctul agresiv în viaţă şi nevroză (1908). 

55 (Completare 1923:) Am relevat mai târziu faptul că perioada dezvoltării sexuale în care 
se află şi micul nostru pacient este în mod universal caracterizată de cunoaşterea existenţei 
unui singur organ sexual - cel bărbătesc; spre deosebire de perioada ulterioară a maturităţii, 
acum este vorba nu de primatul organelor genitale, ci de primatul falusului 

56 Cele două asociaţii ale lui Hans: sirop de zmeură şi puşcă pentru omorât oameni, au cu 
siguranţă o unică determinare. Probabil au tot atâta legătură cu ura faţă de tată câtă au cu 
complexul constipaţiei. Tatăl care ghiceşte el însuşi acest din urmă raport, se gândeşte la 
siropul de zmeură ca fiind asociat cu sângele. 

57 Când vrea să bată şi să sâcâie caii. 

58 Vezi întrebările critice puse tatălui (p. 45 sus). 

59 „De fapt, nu sunt o carte plină de înţelepciune/ sunt un om cu contradicţiile sale.“ C. F. 
Meyer, Huttens letzte Tage. 

60 P. 172, ed. 8. 

61 Vezi planurile sale, pentru când micuţa va putea vorbi (p. 72). 

62 W. Stekel, Nervose Angstzustănde und ihre Behandlung, 1908. 

63 (Completare 1923:) întrebarea pusă aici nu este luată în considerare ulterior. Dar nu 
există niciun motiv să presupunem că isteria de angoasă ar face excepţie de la regula 
conform căreia predispoziţia şi evenimentele vieţii contribuie ambele la etiologia nevrozei. 


Punctul de vedere al lui Rank privitor la influenţa traumei ori a naşterii aruncă o lumină 
specială asupra predispoziţiei la isteria de angoasă, atât de puternică în copilărie. 

64 Trebuie completat din context: şi l-am atins apoi (p. 23). El nu poate să-şi arate 
facepipiul fără să-l atingă. 

65 Cu acest lucru corespunde admiraţia ulterioară a lui Hans pentru gâtul tatălui său. 

66 Frica de tată joacă un rol important şi în analizele în care medicul şi pacientul sunt 
străini, ca rezistenţă faţă de reproducerea materialului patogen inconştient. Rezistenţele au 
în parte natura unui „motiv“; pe lângă aceasta, ca în exemplul de faţă, o parte din materialul 
inconştient este capabil, prin propriul conţinut, să servească ca obstacol în calea 
reproducerii unei alte părţi. 

67* în germană: Bohrer, geboren (iV.t.). 

68* Niederkommen ( N.t .). 

69 O idee la prima vedere ciudată a genialului desenator Th. Th. Heine, care, într-un număr 
al revistei Simplizissimus, ilustrează cum copilul unui cârnăţar cade în maşina de cârnaţi şi, 
sub forma unui cârnăcior, este plâns de părinţi, este binecuvântat şi se ridică în ceruri, poate 
fi raportată la rădăcinile sale infantile, datorită episodului cu Lodi din analiza noastră. 

70 Tatăl a observat chiar că, simultan cu această refulare, la Hans se manifestă şi elemente 
de sublimare. De la debutul angoasei el arată un interes crescut faţă de muzică, şi talentul 
său muzical înnăscut începe să se dezvolte. 

71 (Completare 1923) Acest lucru a fost scris într-o perioadă când Adler părea încă a se 
menţine în domeniul psihanalizei, înainte de teoria sa, a protestului viril, şi de negarea 
refulării. A trebuit de atunci să statuez eu însumi un instinct agresiv, care nu coincide cu cel 
al lui Adler. Prefer să-l numesc instinctul distructiv sau al morţii (v. Despre principiul 
plăcerii şi Eul şi şinele ). Opoziţia între acest instinct şi instinctele libidinale se exprimă în 
polaritatea bine cunoscută dintre dragoste şi ură. Dezaprobarea mea faţă de teoria lui Adler 
care confiscă o caracteristică generală a instinctelor în favoarea unuia singur, de asemenea 
rămâne valabilă. 

72 Nu pot reprima o întrebare ciudată. De unde îşi obţin potrivnicii mei asemenea 
cunoştinţe sigure în legătură cu rolul pe care îl joacă instinctul sexual refulat în etiologia 
nevrozelor dacă închid gura pacienţilor imediat ce aceştia încep să vorbească despre 
complexele lor şi de ceea ce derivă din ele. Singura sursă care le rămâne sunt scrierile mele 
şi ale adepţilor mei. 

73 (Completare 1923) Folosesc aici cuvântul conştiinţă într-un sens pe care ulterior l-am 
evitat, pentru gândurile noastre conştiente normale. Ştim că asemenea procese de gândire 
sunt şi preconştiente şi facem bine să considerăm caracterul lor „conştient" ca fiind pur 
fenomenologic. Desigur, nu voi contrazice prin aceasta speranţele că procesul de 
conştientizare îndeplineşte o funcţie biologică. 


Epilog la analiza micului Hans (1922) 

înainte cu câteva luni - în primăvara anului 1922 - s-a prezentat la mine 
un tânăr şi mi-a spus că este „micul Hans“, despre a cărui nevroză din 
copilărie am scris în 1909. Am fost foarte bucuros să-l revăd, pentru că îl 
pierdusem din vedere la doi ani după încheierea analizei şi nu aflasem nimic 
despre soarta lui timp de zece ani. Publicarea acestei prime analize a unui 
copil a făcut multă vâlvă şi a trezit multă indignare, iar bietului băiat i-au fost 
prezise multe nenorociri, pentru că la o vârstă atât de fragedă a fost lăsat 
pradă psihanalizei. 

Dar niciuna din aceste temeri nu s-a adeverit. Micul Hans era acum un 
tânăr impunător, de 19 ani. El afirma că se simte deosebit de bine şi nu suferă 
nici de cea mai mică tulburare sau inhibiţie. Nu numai că a trecut prin 
pubertate fără probleme, ci a făcut faţă şi uneia din cele mai grele probleme 
ale vieţii sale sentimentale. Părinţii săi s-au despărţit şi fiecare s-a recăsătorit. 
El trăia singur şi era în relaţii bune cu ambii părinţi şi regreta numai că 
despărţirea familiei l-a separat de sora sa mai mică la care ţinea mult. 

Unul dintre lucrurile pe care mi le-a spus micul Hans mi s-a părut 
deosebit de ciudat. Când a citit istoria bolii sale, totul i s-a părut străin, nu se 
recunoştea, nu îşi putea aminti nimic şi numai când a ajuns la călătoria la 
Gmunden, s-a născut în el ca un început de amintire, că ar putea fi vorba 
chiar despre el. Deci analiza nu a ferit de amnezie întâmplările, ci a căzut ca 
însăşi pradă amneziei. La fel se întâmplă în somn celor familiarizaţi cu 
analiza. Sunt treziţi din vis, se hotărăsc să-l analizeze neîntârziat, adorm 
mulţumiţi de rezultatul ostenelii lor şi în dimineaţa următoare au uitat şi visul 
şi analiza. 



OMUL CU LUPI. 

DIN ISTORIA UNEI NEVROZE 
INFANTILE 

(1918 [ 1914 ]) 


Traducere de Ruxandra Hosu 



Notă introductivă 


Această prezentare de caz este cea mai detaliată şi, fără îndoială, cea mai 
importantă dintre toate istoriile de caz ale lui Freud. Pacientul, un rus tânăr şi 
bogat, s-a întâlnit cu Freud în februarie 1910. Prima tranşă de tratament, 
prezentată în lucrarea de faţă, a început în februarie 1910 şi a luat sfârşit în 
iulie 1914, în momentul în care Freud considera analiza încheiată. Istoria 
cazului a fost scrisă în lunile octombrie şi noiembrie ale aceluiaşi ani, totuşi 
cazul nu a fost publicat timp de patru ani. Apoi, într-o notă din ediţia 1924, 
Freud a adăugat pe scurt o informaţie despre evoluţia ulterioară, de după 
încheierea primei tranşe de analiză a acestui pacient. 

La momentul publicării ei, această istorie de caz a avut pentru Freud o 
semnificaţie specială, şi anume ea i-a furnizat dovezi în sprijinul criticii aduse 
opiniilor lui Adler şi mai ales ale lui Jung, dovezi despre existenţa unei 
sexualităţi infantile, dincolo de orice îndoială. Un alt fapt semnificativ a fost 
acela că analiza “omului cu lupi” a aruncat o rază de lumină asupra 
organizării orale a libidoului. 

Probabil cea mai importantă descoperire clinică au reprezentat-o însă 
dovezile în sprijinul rolului cauzal jucat de pulsiunile feminine primare în 
nevroza acestui pacient. Bisexualitatea sa foarte pronunţată a oferit 
confirmările pentru opiniile pe care Freud le nutrea de multă vreme. Astfel, în 
lucrările ulterioare, el a pus un accent deosebit pe bisexualitate ca o 
manifestare generală şi pe existenţa unui complex Oedip “inversat” sau 
“negativ”. 



I 

Observaţii preliminare 

Cazul despre care voi relata aici— - din nou doar în mod fragmentar - 
este caracterizat de câteva particularităţi care se cer evidenţiate înaintea 
prezentării sale. Acest caz este al unui tânăr care a suferit, la vârsta de 18 ani, 
după o infecţie gonoreică, o prăbuşire a sănătăţii şi care, în momentul 
începerii tratamentului psihanalitic câţiva ani mai târziu, era complet 
dependent şi incapabil să trăiască. Prin cei zece ani ai tinereţii sale care 
precedaseră momentul îmbolnăvirii trecuse aproape normal şi absolvise 
studiile medii fără tulburări prea mari. Dar anii precedenţi fuseseră marcaţi de 
o tulburare nevrotică gravă care izbucnise, cu puţin timp înainte să 
împlinească patru ani, sub forma unei isterii de angoasă (zoofobie), se 
transformase apoi într-o nevroză obsesională cu conţinut religios şi se 
prelungise până la vârsta de zece ani. 

Doar această nevroză din copilărie va constitui obiectul relatărilor mele. 
în ciuda îndemnurilor directe ale pacientului meu, am refuzat să scriu tot 
istoricul îmbolnăvirii, al tratamentului şi al refacerii sale, deoarece mi s-a 
părut tehnic imposibil şi social inadmisibil. Astfel cade şi posibilitatea de a 
demonstra legătura dintre îmbolnăvirea lui infantilă şi cea de mai târziu, 
definitivă. Despre aceasta din urmă pot doar să spun că, din cauza ei, 
bolnavul a petrecut mult timp în sanatorii germane şi a fost declarat atunci de 
autoritatea cea mai competentă drept un caz de „demenţă maniaco- 
depresivă“. Acest diagnostic i se potrivea cu siguranţă tatălui pacientului, a 
cărui viaţă bogată în activitate şi interese a fost tulburată de accese repetate 
de depresie gravă. în cazul fiului, nu am putut observa, pe parcursul 
supravegherii de câţiva ani, nicio schimbare a dispoziţiei care, prin intensitate 
şi prin condiţiile de manifestare, să depăşească situaţia psihică dată. Am ajuns 
la concluzia că acest caz, ca şi multe altele etichetate de psihiatria clinică cu 
diagnostice variate şi schimbătoare, trebuie înţeles ca o consecinţă a unei 


nevroze obsesionale încheiate spontan şi vindecate incomplet. 

Descrierea mea va trata, prin urmare, despre o nevroză a unui copil care 
nu a fost analizată în cursul desfăşurării ei, ci abia 15 ani după încetarea ei. 
Această situaţie are avantajele şi dezavantajele ei, în comparaţie cu 
cealaltă—*. Analiza întreprinsă chiar asupra copilului nevrotic va inspira de 
la bun început mai multă încredere, dar nu poate fi prea semnificativă; trebuie 
să se atribuie copilului prea multe cuvinte şi idei şi probabil că straturile cele 
mai profunde vor rămâne totuşi impenetrabile pentru conştiinţă. Analiza 
îmbolnăvirii din copilărie efectuată, prin intermediul amintirii, asupra 
adultului maturizat psihic, este lipsită de aceste limitări, dar se vor lua în 
considerare distorsiunea şi rearanjarea cărora le este supus propriul trecut, 
privit retrospectiv. Primul caz oferă poate rezultate mai convingătoare, al 
doilea este mult mai instructiv. 

în orice caz, se poate susţine că analiza nevrozelor la copil prezintă un 
interes teoretic deosebit. Ele au, pentru înţelegerea nevrozelor adulţilor, cam 
aceeaşi importanţă pe care o au visele copiilor pentru înţelegerea viselor 
adulţilor. Nu că ar fi mai penetrabile sau mai sărace în elemente; dificultatea 
înţelegerii vieţii interioare a copilului le transformă chiar într-o adevărată 
piatră de încercare pentru medic. Dar sunt lipsite de atât de multe din 
sedimentările ulterioare, încât esenţa nevrozei iese clar la iveală. Rezistenţa 
opusă rezultatelor psihanalizei a luat, după cum se ştie, în actuala fază a 
luptei pentru psihanaliză, o nouă formă. înainte se contesta doar realitatea 
faptelor susţinute de psihanaliză, lucru pentru care cea mai bună tehnică părea 
să fie evitarea reexaminării. Acest procedeu pare să fie abandonat încetul cu 
încetul; acum se recunosc faptele, dar concluziile care rezultă din acestea se 
înlătură prin răstălmăciri, aşa încât până la urmă tot se evită noutăţile 
incomode. Studiul nevrozelor infantile demonstrează deplina insuficienţă a 
acestor superficiale sau forţate încercări de răstălmăcire. El atestă participarea 
dominantă a acestor forţe libidinale atât de contestate la formarea nevrozei şi 
pune în evidenţă lipsa unor năzuinţe culturale îndepărtate despre care copilul 
încă nu ştie nimic şi care, prin urmare, nu pot însemna nimic pentru el. 

O altă trăsătură care impune atenţiei analiza relatată aici se referă la 
gravitatea bolii şi la durata tratamentului. Analizele care ajung repede la un 


deznodământ favorabil sunt, poate, preţioase pentru vanitatea terapeutului şi 
arată importanţa medicală a psihanalizei; dar pentru promovarea cunoaşterii 
ştiinţifice rămân, de cele mai multe ori, lipsite de importanţă. Nu se învaţă 
nimic nou din ele. Au reuşit atât de repede pentru că se ştia deja tot ceea ce 
era necesar pentru rezolvarea lor. Ceva nou se poate afla numai din analize 
care prezintă dificultăţi deosebite, pentru a căror depăşire se consuma apoi 
mult timp. Numai în aceste cazuri se poate ajunge la cele mai profunde şi mai 
primitive straturi ale dezvoltării psihice pentru a aduce de acolo rezolvările 
pentru problemele formaţiunilor ulterioare. Putem spune atunci că, la drept 
vorbind, doar analiza care a ajuns atât de departe merită acest nume. Sigur că 
un caz izolat nu ne dezvăluie tot ceea ce am dori să ştim. De fapt, ne-ar 
dezvălui totul dacă am fi capabili să înţelegem totul şi dacă n-am fi 
constrânşi, prin neîndemânarea propriei percepţii, să ne mulţumim cu puţin. 

Cazul care va fi relatat aici nu a lăsat de dorit în ceea ce priveşte aceste 
dificultăţi roditoare. Primii ani ai tratamentului n-au adus aproape nicio 
schimbare. O conjunctură favorabilă a făcut ca, totuşi, toate condiţiile externe 
să faciliteze continuarea efortului terapeutic. îmi pot închipui cu uşurinţă că, 
în cazul unor împrejurări mai puţin favorabile, tratamentul ar fi fost 
abandonat după un timp. Despre poziţia medicului nu pot să spun decât că, 
într-un asemenea caz, el trebuie să se comporte la fel de „atemporal" ca 
inconştientul însuşi, dacă vrea să afle şi să realizeze ceva. Aceasta îi reuşeşte 
până la urmă dacă este capabil să renunţe la o ambiţie terapeutică mărginită. 
Răbdarea, supunerea, înţelegerea şi încrederea care se cer pacientului şi 
rudelor acestuia se pot pretinde în puţine alte cazuri. Dar analistul îşi poate 
spune că rezultatele obţinute de el dintr-un singur caz printr-o muncă atât de 
îndelungată vor ajuta la scurtarea duratei tratamentului unei alte îmbolnăviri, 
la fel de grave, şi la depăşirea treptată a atemporalităţii inconştientului, după 
ce i s-a supus o primă dată. 

Pacientul de care mă ocup aici a rămas multă vreme baricadat în spatele 
unei atitudini de neparticipare supusă. El asculta, înţelegea şi nu se lăsa atins 
de nimic. Inteligenţa lui fără cusur era ca şi izolată de forţele pulsionale care 
îi dominau comportamentul în puţinele relaţii care îi mai rămăseseră. A fost 
nevoie de o educare îndelungată pentru a-1 determina să accepte o colaborare 



şi când, ca urmare a acestor eforturi, au apărut primele eliberări, şi-a întrerupt 
imediat travaliul, pentru a evita alte schimbări şi pentru a rămâne comod în 
situaţia creată. Teama lui de o existenţă independentă era atât de mare, încât 
anula toate neplăcerile bolii. S-a găsit o singură cale de a o depăşi. A trebuit 
să aştept până când ataşamentul de persoana mea a devenit suficient de 
puternic pentru a o echilibra, apoi am pus în joc acest factor împotriva 
celuilalt. Am hotărât, nu fără a mă lăsa condus de indicii clare ale 
oportunităţii, că tratamentul va trebui încheiat la un anumit termen, indiferent 
de cât de avansat ar fi. Eram hotărât să respect acest termen; până la urmă, 
pacientul s-a convins de fermitatea hotărârilor mele. Sub presiunea 
neîndurătoare a acestui termen, rezistenţa şi fixaţia lui la boală au cedat şi 
analiza a furnizat acum, într-un timp relativ scurt, tot materialul care a făcut 
posibilă rezolvarea inhibiţiilor sale şi anularea simptomelor. Din această 
ultimă perioadă a analizei, în care rezistenţa dispăruse temporar şi bolnavul 
dădea impresia unei lucidităţi care altfel poate fi atinsă doar în hipnoză, 
provin toate lămuririle care mi-au înlesnit înţelegerea nevrozei sale infantile. 

Astfel, evoluţia acestui tratament a ilustrat principiul de mult confirmat 
de tehnica analitică conform căruia lungimea drumului pe care analiza trebuie 
să-l parcurgă împreună cu pacientul şi bogăţia materialului care trebuie 
dominat pe acest drum nu contează, comparativ cu rezistenţa întâlnită în 
timpul travaliului; ele contează doar în măsura în care sunt, în mod necesar, 
proporţionale cu această rezistenţă. Este ca şi când o armată duşmană pierde 
acum săptămâni şi luni pentru a parcurge o distanţă care în vremuri de pace 
se parcurge în câteva ore de mers cu trenul şi pe care propria armată a 
parcurs-o cu puţin timp în urmă în câteva zile. 

O a treia particularitate a analizei pe care doresc să o descriu aici a 
îngreunat şi mai mult hotărârea de a o relata. în linii mari, rezultatele acesteia 
au corespuns în mod satisfăcător cunoştinţelor noastre de până acum ori s-au 
legat într-un fel de ele. Anumite detalii însă mi s-au părut mie însumi atât de 
ciudate şi de incredibile, încât am stat la îndoială dacă să solicit ca alţii să 
creadă în ele. L-am îndemnat pe pacient la critica cea mai aspră a amintirilor 
sale, dar el n-a găsit nimic neverosimil în afirmaţiile sale şi nu a renunţat la 
ele. Cititorii să fie cel puţin convinşi că eu însumi nu relatez decât ceea ce mi 



s-a oferit ca trăire independentă, neinfluenţată de aşteptările mele. Prin 
urmare, nu mi-a rămas decât să-mi amintesc de vorba înţeleaptă care spune că 
există între cer şi pământ mult mai multe lucruri decât învăţăm la şcoală. Cine 
ar reuşi să se desprindă mai radical de convingerile deja formate ar putea 
descoperi, cu siguranţă, şi mai multe asemenea lucruri. 


74 Cazul a fost consemnat la scurt timp după încheierea tratamentului în iarna 1914—1915, 
sub impresia încă proaspătă a reinterpretărilor la care C.G. Jung şi A. Adler au vrut să 
supună rezultatele psihanalizei. Prin urmare, se leagă de articolul „Contribuţii la istoria 
mişcării psihanalitice 44 , publicat în JAHRBUCH DER PSYCHOANALYSE VI, 1914 şi 
completează polemica conţinută de acesta, personală în esenţă, prin aprecierea obiectivă a 
materialului analitic. Iniţial, fusese destinat următorului număr al anuarului, dar, deoarece 
apariţia acestuia se amâna în indeterminabil prin dificultăţile marelui război, m-am decis 
să-l integrez în această culegere realizată de un nou editor (Heller în locul lui Deuticke). 
Anumite lucruri, care ar fi trebuit exprimate pentru prima dată aici, au fost tratate în 
PRELEGERI DE INTRODUCERE ÎN PSIHANALIZĂ, pe care le-am ţinut între timp în 
1916—1917. Textul primei notări nu a suferit modificări importante, completările sunt 
marcate prin paranteze drepte. 

75* Este vorba de cazul Micul Hans, la al cărui tratament Freud a participat direct (N.t.). 


II 

Privire de ansamblu asupra mediului social şi asupra 
istoricului bolii 

Nu pot scrie istoria pacientului meu nici pur cronologic, nici pur 
pragmatic, nu pot oferi niciun istoric al tratamentului, niciun istoric al bolii, 
ci mă văd nevoit să combin cele două moduri de expunere. După cum se ştie, 
nu s-a găsit o cale de a cuprinde în vreun fel convingerea rezultată în urma 
analizei în redarea acesteia. Epuizante protocoale ale proceselor din timpul 
orelor de analiză nu ar fi, cu siguranţă, de niciun folos; de altfel, realizarea lor 
este exclusă de tehnica tratamentului. Prin urmare, asemenea analize nu se 
publică pentru a trezi convingeri la aceia care până acum au avut o atitudine 
de respingere şi de neîncredere. Ele pot aduce ceva nou numai acelor 
cercetători care, prin experienţa proprie cu pacienţii, şi-au format deja 
convingeri. 

Voi începe cu descrierea lumii copilului şi cu relatarea acelor părţi ale 
copilăriei sale, care au fost obţinute fără un efort prea mare şi care, timp de 
mai mulţi ani, nu au devenit mai complete şi nici mai transparente. 

Părinţi proaspăt căsătoriţi, care au încă o căsnicie fericită, asupra căreia 
bolile lor vor arunca în curând primele umbre, bolile genitale ale mamei şi 
primele crize de depresie ale tatălui, care au avut ca urmare absenţa lui de 
acasă. Pacientul începe să înţeleagă boala tatălui, desigur, mult mai târziu, 
suferinţa mamei i se dezvăluie deja în primii ani ai copilăriei. Din această 
cauză ea s-a ocupat relativ puţin de copii. într-o zi, cu siguranţă înainte de a 
împlini patru ani, asculta, mergând de mâna mamei, tânguirile acesteia 
adresate medicului pe care îl conduce câţiva paşi şi îşi întipăreşte în minte 
cuvintele ei, spre a le folosi mai târziu pentru el însuşi. El nu este singurul 
copil, cu doi ani înaintea lui s-a născut o soră plină de viaţă, talentată şi 
precoce, căreia îi revine un rol important în viaţa lui. 

O dădacă îl îngrijeşte, după câte îşi poate aminti, o femeie din popor. 



bătrână şi necultivată, cu o afecţiune neobosită pentru el. El reprezintă 
substitutul pentru un fiu al ei, mort la o vârstă fragedă. Familia trăieşte la o 
moşie care pe timpul verii este schimbată cu alta. Marele oraş nu este departe 
de niciuna din moşii. Există o perioadă în copilăria lui în care părinţii vând 
ambele moşii şi se mută în oraş. Rudele apropiate petrec adesea perioade 
îndelungate la o moşie sau alta, fraţi ai tatălui, surori ale mamei cu copiii lor, 
bunicii din partea mamei. Vara, părinţii obişnuiesc să călătorească timp de 
câteva săptămâni. O amintire-ecran îi arată cum priveşte împreună cu dădaca 
în urma trăsurii care îi răpeşte pe mama, tata şi sora lui, şi cum apoi se 
întoarce liniştit în casă. Trebuie să fi fost atunci foarte mic—. în vara 
următoare, sora lui a fost lăsată acasă şi a fost angajată o guvernantă engleză, 
căreia i-a revenit supravegherea copiilor. 

în anii de mai târziu i s-a povestit mult despre copilăria lui—. Multe ştia 
el însuşi, desigur fără coerenţă temporală sau de conţinut. Una din aceste 
relatări, care, cu prilejul îmbolnăvirii sale ulterioare, a fost repetată de 
nenumărate ori în faţa lui, ne face cunoscută problema de a cărei rezolvare ne 
vom ocupa. Se pare că la început a fost un copil blând, supus şi mai degrabă 
liniştit, aşa încât se spunea că el ar fi trebuit să fie fata, şi sora mai mare, 
băiatul. Dar odată, când părinţii s-au întors din vilegiatură, l-au găsit 
schimbat. Devenise nemulţumit, irascibil, violent, se simţea jignit cu orice 
prilej şi atunci se zbuciuma şi striga ca un sălbatic, aşa încât, când starea s-a 
prelungit, părinţii şi-au exprimat teama că nu va fi posibil să-l trimită mai 
târziu la şcoală. Aceasta s-a întâmplat în vara în care a fost prezentă 
guvernanta engleză, care s-a dovedit a fi o persoană ciudată, insuportabilă, de 
altfel robită băuturii. De aceea mama a fost tentată să lege schimbarea de 
caracter a băiatului de influenţa acestei englezoaice şi a presupus că îl 
întărâtase prin tratamentul ei. Dar agera bunicuţă, care îşi petrecuse vara cu 
copiii, era de părere că iritabilitatea băiatului ar fi fost provocată de conflictul 
dintre englezoaică şi doică. Englezoaica o numise pe doică în repetate rânduri 
vrăjitoare, o silise să părăsească încăperea; micuţul luase deschis partea 
iubitei sale „Nania“ şi îi arătase guvernantei ura sa. Oricum ar fi fost, curând 
după întoarcerea părinţilor, englezoaica a fost concediată, fără să se schimbe 
ceva în firea insuportabilă a copilului. 


Amintirea acelei perioade critice s-a păstrat în mintea pacientului. El 
crede că a făcut prima scenă când odată, de Crăciun, nu a primit două daruri, 
cum i s-ar fi cuvenit, deoarece ziua de Crăciun era şi ziua lui de naştere. Cu 
pretenţiile şi susceptibilităţile sale nu a cruţat-o nici pe iubita Nania, ba poate 
că pe ea o chinuia mai fără milă. Dar această fază a modificării caracterului 
său este indisolubil legată, în amintirea lui, de multe alte manifestări ciudate 
şi maladive, pe care nu le poate încadra în timp. El plasează faptele care vor 
fi relatate acum, care nu se poate să se fi petrecut concomitent şi al căror 
conţinut este contradictoriu, în aceeaşi perioadă, pe care o numeşte „încă la 
prima moşie“. El crede că ar fi părăsit această moşie când avea cinci ani. 
Povesteşte, aşadar, că ar fi suferit de o frică de care sora lui profita pentru a-1 
chinui. Aveau o carte ilustrată în care apărea un lup păşind în poziţie 
verticală. Când dădea cu ochii de această ilustraţie, începea să urle ca turbat, 
se temea că lupul va veni şi-l va mânca. Dar sora lui ştia să aranjeze lucrurile 
în aşa fel, încât el să fie nevoit să vadă această ilustraţie şi se delecta cu 
spaima lui. El se temea însă şi de alte animale, mari şi mici. Odată alerga 
după un fluture mare şi frumos, cu dungi galbene pe aripile terminate în 
colţuri, pentru a-1 prinde. (Era probabil un ,,coada-rândunicii“.) Deodată, 
cuprins de o frică teribilă de fluture, a abandonat urmărirea ţipând. Şi 
gândacii şi omizile îi provocau teamă şi dezgust. Dar îşi amintea că în aceeaşi 
perioadă chinuise gândaci şi tăiase omizi; şi caii îl înspăimântau. Dacă era 
lovit un cal, începea să ţipe şi, din această cauză, a trebuit odată să părăsească 
circul. Alteori îi plăcea lui însuşi să bată cai. Dacă aceste atitudini 
contradictorii faţă de animale s-au manifestat într-adevăr concomitent sau 
dacă, mai curând, s-au succedat, şi atunci în ce ordine şi când, amintirea lui 
nu a reuşit să lămurească. Nu era capabil să spună nici dacă perioada lui 
critică fusese înlocuită de o perioadă de boală sau dacă se prelungise de-a 
lungul acesteia. în orice caz, destăinuirile lui ulterioare îndreptăţeau 
presupunerea că în acei ani ai copilăriei trecuse printr-o nevroză obsesională 
uşor de recunoscut. Mi-a povestit că ar fi fost vreme îndelungată foarte 
evlavios. înainte de a adormi, simţea nevoia să se roage îndelung şi să-şi facă 
un şir nesfârşit de cruci. De asemenea, obişnuia să treacă seara, cu un scaun 
pe care se urca, prin faţa tuturor icoanelor atârnate în cameră şi să o sărute pe 



fiecare cu evlavie. Cu acest ceremonial cucernic se potrivea foarte rău - sau 
poate totuşi foarte bine - faptul că îşi amintea gânduri blasfematoare care îi 
veneau în minte ca o sugestie a diavolului. Trebuia să gândească: Dumnezeu- 
porc sau Dumnezeu-excremente. Odată, într-o vacanţă petrecută într-o 
staţiune balneară germană, a fost chinuit de obsesia de a se gândi la Sfânta 
Treime când vedea pe stradă trei grămăjoare de baligă de cal sau alte 
excremente. în vremea aceea executa şi un ceremonial curios atunci când 
vedea oameni care îi trezeau mila - cerşetori, ologi, moşnegi. Trebuia să 
expire zgomotos pentru a nu ajunge ca ei, în alte condiţii trebuia să şi inspire 
energic. A fost firesc să presupun că aceste simptome clare de nevroză 
obsesională au aparţinut unei perioade de timp şi unui stadiu de dezvoltare 
ceva mai târzii decât manifestările de teamă şi acţiunile de cruzime împotriva 
animalelor. 

Anii mai maturi ai pacientului au fost marcaţi de o relaţie deosebit de 
neprielnică cu tatăl său care, pe atunci (după repetate accese de depresie), nu- 
şi putea ascunde laturile maladive ale caracterului său. în primii ani ai 
copilăriei, această relaţie fusese deosebit de tandră, după cum se păstrase în 
amintirea fiului. Tatăl îl iubise mult şi se jucase bucuros cu el. De mic fusese 
mândru de tatăl său şi declara că ar avea să devină un domn ca el. Nania îi 
spusese că sora lui ar fi copilul mamei, el însă cel al tatălui, ceea ce îl 
mulţumise pe deplin. Spre sfârşitul copilăriei, se produsese o înstrăinare între 
el şi tatăl lui. Acesta o prefera fără îndoială pe sora lui, iar el se simţea 
profund mâhnit. Mai târziu, frica de tatăl lui a devenit dominantă. 

Cam spre al 8-lea an au dispărut toate manifestările atribuite de pacient 
perioadei care a început cu răutatea lui. Nu au dispărut dintr-odată, au 
reapărut de câteva ori, dar au cedat până la urmă, după cum crede pacientul, 
în faţa influenţei învăţătorilor şi educatorilor, care au luat locul persoanelor 
de sex feminin care îl îngrijiseră. Prin urmare, acestea sunt, pe scurt, 
enigmele a căror dezlegare a fost pusă în faţa analizei: ce cauză a avut brusca 
modificare de caracter a băiatului, ce semnificaţie au avut fobia şi 
perversităţile sale, cum s-a ajuns la cucernicia lui obsesională şi ce legătură 
există între toate aceste fenomene? Reamintesc că munca noastră terapeutică 
era dedicată unei boli nevrotice mai recente şi că se puteau obţine concluzii 



referitoare la acele probleme timpurii doar dacă analiza se abătea pentru o 
vreme de la prezent pentru a ne conduce pe un drum ocolit prin perioada 
originară a copilăriei. 


76 2V2 ani. Mai târziu, aproape toate datele au putut fi determinate cu precizie. 

77 Relatări de genul acesta pot fi valorificate în general ca material cu credibilitate 
nelimitată. De aceea ar fi la îndemână să se completeze fără efort lacunele din amintirile 
pacientului cu informaţii culese de la membrii mai în vârstă ai familiei, totuşi nu mă pot 
exprima destul de categoric împotriva unei asemenea tehnici. 

Ceea ce povestesc rudele în urma întrebărilor şi îndemnurilor este supus tuturor îndoielilor 
critice care se pot lua în considerare. Regretăm mereu că ne-am făcut dependenţi de aceste 
informaţii, am distrus încrederea în analiză şi am aşezat altă instanţă deasupra ei. Ceea ce 
într-adevăr poate fi amintit iese la iveală pe parcursul analizei. 


III 

Seducţia şi urmările ei imediate 

Prima bănuială s-a îndreptat bineînţeles împotriva guvernantei engleze, 
în prezenţa căreia se produsese schimbarea băiatului. Se păstraseră două 
amintiri-ecran ininteligibile ca atare, care se refereau la ea. Ea spusese odată, 
când o luase înaintea celor care veneau în urma ei: „Dar uitaţi-vă la codiţa 
mea!“ Altă dată, în timpul unei călătorii îi zburase pălăria, spre marea 
satisfacţie a fraţilor. Aceasta trimitea la complexul de castrare şi a permis 
elaborarea construcţiei conform căreia una din ameninţările ei adresate 
băiatului ar fi avut o contribuţie însemnată la generarea comportamentului 
său anormal. Este cu totul neprimejdios să se comunice analizaţilor asemenea 
construcţii, ele nu dăunează niciodată analizei dacă sunt eronate; ele nu sunt 
comunicate dacă nu există posibilitatea de a realiza, prin intermediul lor, o 
oarecare apropiere de adevăr. Ca prim efect al acestei construcţii au apărut 
vise a căror interpretare nu a reuşit pe deplin, dar care păreau să trateze mereu 
acelaşi conţinut. Era vorba, în măsura în care au putut fi înţelese, despre 
acţiuni agresive ale băiatului îndreptate împotriva surorii sau împotriva 
guvernantei şi despre mustrări energice şi pedepse. Ca şi când el ar fi vrut... 
după baie... să o dezgolească pe sora sa... să-i smulgă veşmintele... sau vălul 
şi alte lucruri asemănătoare. Dar nu s-a putut obţine prin interpretare un 
conţinut precis şi, după ce s-a conturat impresia că în aceste vise s-ar prelucra 
acelaşi material, mereu în alt fel, a fost asigurată abordarea acestor pretinse 
reminiscenţe. Nu putea fi vorba decât despre fantasme referitoare la copilărie, 
pe care autorul visului le produsese cândva, probabil în anii pubertăţii şi care 
acum reapăruseră într-o formă atât de greu de recunoscut. 

înţelegerea lor s-a produs fulgerător când pacientul şi-a amintit brusc că 
sora lui, „când era încă foarte mic, la prima moşie“, l-ar fi incitat la practici 
sexuale. întâi şi-a amintit că, la closetul pe care copiii îl foloseau adesea 
împreună, ea ar fi lansat provocarea: să ne arătăm fundul; vorbei îi urmase 
fapta. Ulterior au reieşit aspectele mai importante ale seducerii, cu toate 



detaliile temporale şi locale. Era primăvară, într-o perioadă când tatăl era 
absent; copiii se jucau pe jos într-o încăpere, în timp ce mama lucra în cea 
alăturată. Sora lui îi pusese mâna pe membru, se jucase cu el şi spusese, ca 
pentru a-1 lămuri, lucruri de neînţeles despre Nania. Că Nania ar face acelaşi 
lucru cu toţi, de exemplu cu grădinarul, că l-ar răsturna şi l-ar apuca apoi de 
organele genitale. 

Cu aceasta s-a realizat înţelegerea fantasmelor al căror sens l-am 
întrevăzut mai înainte. Ele trebuiau să şteargă amintirea unei întâmplări care, 
mai târziu, avea să-i pară revoltătoare orgoliului masculin al pacientului şi au 
atins acest scop punând contrariul dorinţei în locul adevărului istoric. 
Conform acestor fantasme, nu el jucase rolul pasiv pe lângă sora lui ci, 
dimpotrivă, el fusese agresiv, dorise să-şi vadă sora goală, fusese respins şi 
pedepsit şi, din această cauză, izbucnise furia despre care tradiţia casei 
povestea atât de multe. Era de asemenea necesar să o amestece şi pe 
guvernantă în această fabulaţie, de vreme ce i se atribuia, de către mamă şi 
bunică, vina principală în crizele lui de furie. Aceste fantasme corespund 
exact legendei prin care o naţiune mare şi mândră încearcă să ascundă 
micimea şi eşecurile începuturilor ei. 

în realitate, rolul guvernantei în seducţie şi în urmările acesteia nu putea 
fi decât minor. Scenele cu sora lui s-au petrecut în primăvara aceluiaşi an în a 
cărui vară a apărut guvernanta engleză ca înlocuitoare a părinţilor absenţi. 
Duşmănia băiatului împotriva guvernantei a luat naştere mai curând în alt 
mod. Certând-o pe dădacă şi calomniind-o drept vrăjitoare, ea călca pe 
urmele surorii lui, prima care povestise acele lucruri îngrozitoare despre 
dădacă, oferindu-i astfel posibilitatea să-şi descarce asupra ei aversiunea care, 
după cum vom afla, se născuse împotriva surorii, ca urmare a seducţiei. 

Dar seducţia suferită din partea surorii lui nu a fost, cu siguranţă, o 
fantasmă. Autenticitatea ei a fost întărită de o relatare, niciodată uitată, din 
anii ulteriori, maturi. Un văr, cu peste zece ani mai mare, îi spusese, într-o 
discuţie despre sora lui, că îşi aminteşte ce fată impertinent de senzuală era. 
Pe când era un copil de patru sau cinci ani, s-ar fi urcat odată pe genunchii lui 
şi i-ar fi descheiat pantalonii pentru a-1 apuca de membru. 

Aş dori să întrerup acum povestea copilăriei pacientului meu pentru a 



vorbi despre această soră, despre evoluţia şi destinul ei şi despre influenţa ei 
asupra lui. Era cu doi ani mai mare decât el şi îi rămăsese mereu superioară. 
Neînfrânată ca un băiat pe când era copil, a avut o dezvoltare intelectuală 
strălucită, s-a remarcat printr-un simţ ascuţit al realităţii, a preferat ştiinţele 
naturii în studiile ei, dar a creat şi poezii, pe care tatăl le aprecia mult. 
Primilor ei pretendenţi, numeroşi, le era mult superioară intelectual, obişnuia 
să se amuze pe socoteala lor. în primii ani după ce a împlinit douăzeci a 
început să fie deprimată, se plângea că nu ar fi destul de frumoasă şi s-a retras 
din viaţa socială. Trimisă într-o călătorie în compania unei prietene mai în 
vârstă, a povestit, la întoarcere, lucruri incredibile, cum ar fi fost maltratată de 
însoţitoarea ei, dar a rămas în mod vădit fixată asupra pretinsei persecutoare. 
La scurt timp, într-o a doua călătorie, s-a otrăvit şi a murit departe de casă. 
Probabil că afecţiunea ei corespundea începutului unei dementia praecox. Ea 
a constituit una din probele apreciabilei eredităţi nevropatice din familie, însă 
nicidecum singura. Un unchi, frate al tatălui, a murit după mulţi ani de 
existenţă excentrică, dând semne că suferea de o nevroză obsesională gravă; 
numeroase rude colaterale au fost şi sunt atinse de tulburări nervoase uşoare. 

Pentru pacientul nostru, sora sa a fost, în copilărie, în lupta pentru 
câştigarea preţuirii părinţilor, un rival incomod, a cărui superioritate arătată 
fără menajamente era percepută ca fiind foarte apăsătoare. O invidia atunci 
mai ales pentru respectul pe care tatăl îl arăta aptitudinilor ei spirituale şi 
performanţelor intelectuale, în timp ce el, inhibat intelectual de când i se 
declanşase nevroza obsesională, trebuia să se mulţumească cu o apreciere 
moderată. Relaţia dintre fraţi a început să se îmbunătăţească după ce el a 
împlinit paisprezece ani; aptitudinile spirituale similare şi opoziţia comună 
împotriva părinţilor i-au apropiat atât de mult, încât comunicau ca cei mai 
buni camarazi. în agitaţia sexuală a pubertăţii lui, a îndrăznit să încerce o 
apropiere fizică. După ce ea l-a respins, pe cât de hotărât, pe atât de abil, el s- 
a orientat imediat spre o ţărăncuţă care slujea în casă şi purta acelaşi nume ca 
sora lui. Astfel, a făcut un pas determinant pentru alegerea de obiect 
heterosexuală, pentru că toate fetele de care s-a îndrăgostit mai târziu, de 
multe ori sub cele mai clare semne ale compulsiei, erau de asemenea 
persoane subalterne, cu o cultură şi o inteligenţă mult inferioară. Dacă toate 



aceste obiecte ale iubirii erau persoane de substituţie pentru sora care îi fusese 
refuzată, nu se poate respinge ideea că o tendinţă spre înjosirea surorii, spre 
anularea superiorităţii ei intelectuale, care cândva îl apăsase atât, fusese 
hotărâtoare pentru alegerea lui de obiect. 

Unor cauze de genul acesta, care îşi au rădăcinile în dorinţa de putere, în 
instinctul de afirmare al individului, a subordonat Alf. Adler, ca pe toate 
celelalte, şi comportamentul sexual al omului. Nu am fost niciodată convins, 
fără a contesta vreodată valabilitatea unor astfel de înclinaţii spre putere şi 
supremaţie, că ar putea juca rolul dominant şi exclusiv care li s-a atribuit. 
Dacă nu aş fi dus analiza pacientului meu până la capăt, ar fi trebuit să iau 
studiul acestui caz drept prilej pentru a corecta prejudecata mea în spiritul lui 
Adler. Sfârşitul acestei analize a adus pe neaşteptate material nou din care 
reieşea că aceste înclinaţii spre putere (în cazul nostru tendinţa de înjosire) 
determinaseră alegerea de obiect numai în sensul unei contribuţii şi al unei 
raţionalizări, în timp ce determinarea propriu-zisă, mai profundă, mi-a permis 
să rămân fidel convingerilor mele. 

Când a aflat vestea morţii surorii, povestea pacientul, aproape că nu a 
simţit nicio durere. S-a străduit să dea semne de tristeţe şi a fost capabil să se 
bucure, cu o indiferenţă totală, de faptul că acum rămăsese singurul 
moştenitor al averii. Pe vremea aceea el suferea deja de mai mulţi ani de 
boala lui actuală. Recunosc însă că această mărturisire mi-a clătinat, pentru o 
vreme, siguranţa în ceea ce priveşte diagnosticul cazului. Era de aşteptat ca 
exprimarea durerii cauzate de pierderea surorii să fie inhibată de gelozia încă 
activă faţă de ea şi de imixtiunea iubirii incestuoase devenite inconştientă, dar 
nu puteam renunţa la un substitut pentru accesul de durere nemanifestat. Un 
asemenea substitut a fost găsit într-o manifestare afectivă care pentru el 
rămăsese de neînţeles. La puţine luni după moartea surorii sale a făcut el 
însuşi o călătorie în ţinutul în care ea îşi găsise sfârşitul, a vizitat mormântul 
unui mare poet, care pe atunci era idolul lui, şi a vărsat lacrimi fierbinţi la 
acest mormânt. Aceasta a fost o reacţie care l-a surprins şi pe el, deoarece ştia 
că trecuseră mai mult de două vieţi de om de la moartea veneratului poet. A 
înţeles-o abia când şi-a amintit că tatăl obişnuia să compare poeziile surorii 
defuncte cu cele ale marelui poet. Un alt indiciu asupra înţelegerii corecte a 



acestui omagiu adus în aparenţă poetului mi-1 furnizase printr-o eroare din 
povestirea sa, de care am putut să profit acum. Afirmase în repetate rânduri 
că sora s-ar fi împuşcat şi a trebuit apoi să revină asupra acestei afirmaţii şi să 
spună că se otrăvise. Or, poetul fusese împuşcat într-un duel. 

Revin acum la povestea fratelui, pe care însă trebuie să o prezint de 
acum, pentru o vreme, dintr-un punct de vedere pragmatic. S-a dovedit că 
vârsta băiatului, în momentul în care sora şi-a început acţiunea de seducţie, 
era de 3 V 4 ani. S-a întâmplat, după cum am spus, în primăvara anului în a 
cărui toamnă părinţii l-au găsit, la întoarcerea lor, atât de radical schimbat. 
Este foarte uşor acum să se facă legătura între această schimbare şi trezirea 
activităţii lui sexuale, care se petrecuse între timp. 

Cum a reacţionat băiatul la ademenirile surorii mai mari? Răspunsul este: 
prin respingere, dar respingerea era îndreptată împotriva persoanei, nu a 
faptului în sine. Sora nu îi convenea ca obiect sexual, probabil pentru că, prin 
întrecerea lor pentru dragostea părinţilor, relaţia lui cu ea căpătase un caracter 
ostil. El o ocolea, iar insistenţele ei au şi încetat în curând. Dar el a căutat să 
câştige în locul ei altă persoană, mai iubită, şi relatări ale surorii înseşi, care 
se referise la exemplul Naniei, au îndreptat alegerea lui spre aceasta. A 
început, prin urmare, să se joace cu membrul lui în faţa Naniei, ceea ce 
trebuie înţeles, ca în atâtea alte cazuri în care copiii nu ascund onania, ca 
încercare de seducţie. Nania l-a dezamăgit, i-a declarat, cu o figură serioasă, 
că ceea ce făcea el nu ar fi bine. Copiii care ar face asta ar căpăta în locul 
acela o rană. 

Efectul acestei afirmaţii, care semăna cu o ameninţare, poate fi urmărit 
pe mai multe direcţii. Afecţiunea lui pentru Nania a devenit mai slabă. Ar fi 
putut să se supere pe ea; mai târziu, când au început accesele lui de furie, s-a 
dovedit că era într-adevăr îndârjit împotriva ei. Dar îi era caracteristic să 
apere mai întâi cu înverşunare împotriva noului orice poziţie libidinală pe 
care urma să o abandoneze. Când a apărut guvernanta care a insultat-o pe 
Nania, a gonit-o din cameră, a încercat să-i nimicească autoritatea, şi-a 
exagerat dragostea faţă de ameninţată şi a manifestat o atitudine distantă şi 
îndărătnică faţă de agresiva guvernantă. Cu toate acestea, a început să caute, 



în taină, alt obiect sexual. Seducţia crease la el scopul sexual pasiv de a-i fi 
atinse organele genitale; vom afla de la cine dorea să obţină aceasta şi ce căi 
l-au condus spre această alegere. 

Corespunde pe deplin aşteptărilor noastre dacă aflăm că, odată cu 
primele excitaţii genitale, şi-a început cercetarea sexuală şi în curând a ajuns 
la problema castrării. Pe vremea aceea putea să observe două fete, pe sora lui 
şi pe prietena acesteia, în timp ce urinau. La această privelişte perspicacitatea 
lui ar fi putut să-i dezvăluie deja starea lucrurilor, dar el s-a comportat la fel 
ca alţi băieţi. A refuzat ideea că ar vedea aici rana cu care ameninţase Nania 
şi şi-a dat explicaţia că ceea ce se vedea era „funduleţul anterior" al fetelor. 
Cu acest verdict, tema castrării nu a fost lichidată; în tot ceea ce auzea găsea 
noi aluzii. Când odată li s-au împărţit copiilor batoane de zahăr colorat, 
guvernanta, care avea înclinaţie pentru fantasme crude, a declarat că ar fi 
bucăţi de şerpi tăiaţi. De aici şi-a amintit că odată, într-o plimbare, tatăl său 
lovise un şarpe şi îl îmbucătăţise cu bastonul. A auzit citindu-se (die Reinke 
Fuchs ) povestea în care lupul, pe timp de iarnă, a încercat să prindă peşti şi 
şi-a folosit coada drept momeală, iar ca urmare coada a rămas ruptă în gheaţă. 
A aflat diferitele nume date cailor în funcţie de integritatea sexului lor. Era, 
prin urmare, preocupat de ideea castrării, dar încă nu credea în ea şi nu se 
temea de ea. Alte probleme sexuale s-au ivit din basmele care i-au devenit 
cunoscute în vremea aceea. în „Scufiţa Roşie" şi în „Capra cu trei iezi" copiii 
erau scoşi din burta lupului. Lupul era, prin urmare, o fiinţă de sex feminin, 
sau puteau şi bărbaţii să aibă copii în burtă? Acest lucru nu era încă decis în 
vremea aceea. De altfel, în momentul acestei investigaţii, nu îi era încă frică 
de lup. 

Una din relatările pacientului ne va deschide calea spre înţelegerea 
schimbării de caracter care survenise în absenţa părinţilor, într-o legătură mai 
îndepărtată cu seducţia. El povesteşte că, foarte curând după respingerea şi 
ameninţarea Naniei, a renunţat la onanie. Prin urmare, viaţa sexuală care 
începea să intre sub perimetrul zonei genitale s-a lovit de o inhibiţie externă 
şi, prin influenţa acesteia, fusese împinsă înapoi într-o fază anterioară a 
organizării pregenitale. Ca urmare a reprimării onaniei, viaţa sexuală a 
băiatului a căpătat caracter sadic-anal. A devenit irascibil, chinuind oamenii 



şi animalele. Obiectul său principal era iubita Nania, pe care ştia să o chinuie 
până când ea izbucnea în lacrimi. Astfel se răzbuna pe ea pentru refuzul 
primit şi îşi satisfăcea nevoia sexuală în forme corespunzătoare fazei 
regresive. A început să manifeste cruzime faţă de animalele mici, să prindă 
muşte pentru a le smulge aripile, să strivească gândăcei; în fantasmele lui îi 
plăcea şi să lovească animale mari, cai. Prin urmare, acestea erau în general 
îndeletniciri active, sadice; despre tendinţele anale ale acestei perioade va fi 
vorba într-un context viitor. 

Este foarte important că în amintirea pacientului s-au ivit şi fantasme 
concomitente de cu totul altă natură, în care băieţii erau pedepsiţi şi bătuţi, 
loviţi mai ales pe penis; şi pentru cine serveau aceste obiecte anonime drept 
ţapi ispăşitori, se poate ghici uşor din alte fantasme, în care moştenitorul 
tronului era încuiat într-o încăpere şi bătut. Moştenitorul tronului era, evident, 
el însuşi; prin urmare, în fantasmă sadismul se întorsese împotriva propriei 
persoane şi se transformase în masochism. Amănuntul că membrul viril 
însuşi primea pedeapsa ne permite să concluzionăm că la această 
transformare a contribuit deja un sentiment de vinovăţie, provocat de onanie. 

Analiza nu a lăsat niciun dubiu asupra faptului că aceste tendinţe pasive 
au apărut în acelaşi timp cu sau foarte curând după cele activ-sadice—. 
Aceasta corespunde ambivalenţei neobişnuit de clare, intense şi permanente a 
bolnavului, care s-a manifestat aici pentru prima dată în dezvoltarea simetrică 
a perechilor antagonice de pulsiuni parţiale. Acest comportament a rămas în 
continuare la fel de specific ca şi altă caracteristică, anume că de fapt niciuna 
din poziţiile libidinale create nu a fost anulată complet de una ulterioară. 
Dimpotrivă, dăinuia alături de toate celelalte şi îi îngăduia o oscilare 
neîntreruptă, care s-a dovedit a fi incompatibilă cu formarea unui caracter 
stabil. 

Tendinţele masochiste ale băiatului ne conduc spre un alt punct, a cărui 
menţionare am amânat-o pentru că el poate fi fixat doar prin analiza 
următoarei fraze a evoluţiei sale. Am amintit deja că, după refuzul Naniei, şi- 
a desprins de ea dorinţa libidinală şi şi-a ales altă persoană ca obiect sexual. 
Această persoană a fost tatăl, pe atunci absent. Spre această alegere a fost 
condus, cu siguranţă, prin coincidenţa anumitor momente şi prin unele 


întâmplătoare, ca amintirea îmbucătăţirii şarpelui; mai ales însă, a reluat 
astfel prima şi cea mai veche alegere de obiect, care se realizase pe calea 
identificării, corespunzător narcisismului copilului mic. Am aflat deja că tatăl 
fusese modelul admirat de el, că atunci când era întrebat ce ar dori să devină, 
obişnuia să răspundă: un domn ca tata. Acest obiect de identificare al 
tendinţei lui active a devenit acum, în faza sadic-anală, obiectul sexual al unei 
tendinţe pasive. Se pare că seducerea de către sora sa i-ar fi impus rolul pasiv 
şi i-ar fi dat un scop sexual pasiv. Sub influenţa continuă a acestei întâmplări 
a parcurs drumul de la sora sa, prin Nania, până la tată, de la atitudinea pasivă 
faţă de femeie la cea pasivă faţă de bărbat, regăsind totodată faza spontană de 
dezvoltare anterioară. Tatăl era acum din nou obiectul său, identificarea 
cedase locul alegerii de obiect, corespunzător dezvoltării superioare, 
transformarea atitudinii active într-una pasivă era efectul şi semnul seducerii 
petrecute între timp. O poziţie activă faţă de atotputernicul tată n-ar fi fost, 
desigur, atât de uşor de realizat în stadiul sadic. Când tatăl s-a întors spre 
sfârşitul verii sau toamna, accesele lui de furie şi scenele de turbare au căpătat 
o nouă întrebuinţare. în faţa Naniei serviseră unor scopuri activ-sadice; în faţa 
tatălui serveau unor scopuri masochiste. Prin manifestările lui de răutate se 
străduia să obţină din partea tatălui său pedepse şi bătaie, să găsească astfel la 
el râvnita satisfacţie sexuală masochistă. Ţipetele erau, prin urmare, adevărate 
tentative de seducţie. Corespunzător motivării masochismului, o astfel de 
corecţie i-ar fi adus şi satisfacerea sentimentului de vinovăţie. O amintire îl 
arată cum, într-o asemenea scenă de răutate, îşi intensifică ţipetele imediat ce 
tatăl vine la el. Dar tatăl nu îl loveşte, ci încearcă să-l potolească, jucându-se 
în faţa lui cu pernele pătuţului ca şi cu nişte mingi. 

Nu ştiu cât de des părinţii şi educatorii, în faţa răutăţii inexplicabile a 
copilului, s-ar folosi de prilej pentru a-şi aminti această legătură 
caracteristică. Copilul care se poartă atât de sălbatic face o mărturisire şi 
doreşte să provoace pedeapsa. El caută în corecţie atât potolirea sentimentuui 
de vinovăţie, cât şi satisfacerea tendinţei sexuale masochiste. 

Clarificarea mai amplă a cazului nostru o datorăm amintirii foarte precise 
că toate simptomele de angoasă s-au adăugat la modificarea de caracter abia 
în urma unei anumite întâmplări. înainte, angoasa nu ar fi existat, şi imediat 



după acea întâmplare angoasa s-ar fi manifestat într-o formă chinuitoare. 
Momentul acestei schimbări se poate determina cu precizie: a fost cu foarte 
puţin timp înainte de a împlini patru ani. Perioada copilăriei de care vrem să 
ne ocupăm se împarte, datorită acestui reper, în două etape: prima, a răutăţii 
şi a perversităţii, a durat de la 3 V 4 ani, momentul seducerii, până când a 
împlinit patru ani, şi următoarea, mai lungă, în care predomină semnele 
nevrozei. Dar întâmplarea care permite această împărţire nu a fost un 
traumatism exterior, ci un vis din care s-a trezit înspăimântat. 


78 Prin tendinţe pasive înţeleg tendinţe cu scop sexual pasiv, dar nu mă refer la o 
transformare a instinctului, ci doar la o transformare a scopului. 


IV 

Visul şi scena originară 

Am publicat deja acest vis—, datorită elementelor de basm pe care le 
conţine, şi voi repeta mai întâi ceea ce relatam acolo: 

„Am visat că e noapte şi eu stau întins în patul meu (Patul meu stătea cu 
picioarele spre fereastră, în faţa ferestrei era un şir de nuci bătrâni. Ştiu că 
era iarnă, când am visat, şi vreme de noapte). Dintr-odată fereastra se 
deschide de la sine şi eu văd, cu o groază intensă, că în nucul mare din faţa 
ferestrei stau câţiva lupi albi. Erau şase sau şapte. Lupii erau în întregime 
albi şi arătau mai curând ca nişte vulpi sau câini ciobăneşti, pentru că aveau 
cozi mari ca vulpile şi urechile le erau ridicate ca ale câinilor când stau la 
pândă. Cuprins de o frică intensă că voi fi mâncat de lupi, am ţipat şi m-am 
trezit. Doica a venit alergând la patul meu să vadă ce mi s-a întâmplat. A 
durat destul de mult până m-am convins că fusese doar un vis, atât de 
naturală şi de clară mi se păruse imaginea cum fereastra se deschide şi lupii 
stau în copac. Până la urmă m-am liniştit, m-am simţit ca eliberat de o 
primejdie şi am adormit din nou. 

Singura acţiune în vis a fost deschiderea ferestrei, pentru că lupii stăteau 
pe deplin liniştiţi, fără a face vreo mişcare, pe crengile copacului, la dreapta şi 
la stânga tulpinii, şi mă priveau. Se părea că îşi concentraseră întreaga atenţie 
asupra mea - cred că acesta a fost primul meu coşmar. Aveam pe atunci trei, 
patru, cel mult cinci ani. De atunci până la unsprezece sau doisprezece ani 
mi-a fost mereu teamă că voi vedea în vis ceva înspăimântător." 

Mai există apoi un desen al copacului cu lupii, care confirmă descrierea 
sa. Analiza visului scoate la lumină următorul material. 


Fig.5 


El a pus acest vis mereu în legătură cu amintirea că, în acei ani ai 
copilăriei, manifesta o frică nemaipomenită în faţa imaginii unui lup dintr-o 
carte de poveşti. Sora mai mare, mult superioară, obişnuia să-l necăjească 
punându-i sub ochi, cu un pretext oarecare, tocmai această imagine, iar el, ca 
urmare, începea să ţipe înspăimântat. în această imagine, lupul avea o poziţie 
verticală, păşea cu un picior, îşi ţinea labele întinse şi urechile ridicate. El 
crede că această imagine ar fi fost o ilustraţie la basmul „Scufiţa Roşie“. 

De ce sunt lupii albi? Acest fapt îl face să se gândească la oi, care 
păşteau în turme mari, în apropierea moşiei. Tatăl îl lua din când în când cu el 
să vadă aceste turme, iar el era de fiecare dată foarte mândru şi fericit. Mai 
târziu - după informaţiile culese ar putea fi la puţin timp înaintea acestui vis - 
a izbucnit o molimă printre aceste oi. Tatăl a chemat un elev al lui Pasteur 
care a vaccinat oile, dar după vaccin au murit în număr mai mare decât 
înainte. 

Ce caută lupii în copac? în legătură cu aceasta îi vine în mine o poveste 
pe care o auzise de la bunic. Nu îşi aminteşte dacă înainte sau după vis, dar 
conţinutul ei pledează pentru prima posibilitate. Povestea sună astfel: un 
croitor îşi vede de treabă în camera lui, când se deschide fereastra şi un lup 
sare înăuntru. Croitorul aruncă cu cotul după el - ba nu, se corectează el, îl 
prinde de coadă şi i-o smulge, aşa încât lupul fuge înspăimântat. Ceva mai 
târziu, croitorul merge în pădure şi, dintr-odată, vede apropiindu-se o haită de 
lupi, de care se refugiază într-un copac. Lupii sunt mai întâi dezorientaţi, dar 
cel mutilat, care este printre ei şi vrea să se răzbune pe croitor, le propune să 



se urce unul peste altul până când ultimul va ajunge la croitor. El însuşi - este 
un bătrân puternic - vrea să fie baza piramidei. Lupii fac astfel, dar croitorul 
l-a recunoscut pe vizitatorul pedepsit şi, pe neaşteptate, strigă ca atunci: 
apucaţi-1 pe cenuşiu de coadă. Lupul fără coadă se sperie de această amintire, 
o rupe la fugă şi ceilalţi cad grămadă. 

în această poveste apare copacul pe care stau lupii în vis. Dar ea conţine 
şi o trimitere neechivocă la complexul castrării. Lupul cel bătrân a fost privat 
de coadă de către croitor. Cozile de vulpe ale lupilor din vis sunt, probabil, 
compensări pentru această lipsă a cozii. 

De ce sunt şase sau şapte lupi? întrebarea nu părea să aibă răspuns, până 
când mi-am exprimat îndoiala că imaginea angoasantă are legătură cu basmul 
„Scufiţei Roşii“. Această poveste dă prilej doar pentru două ilustraţii, pentru 
întâlnirea Scufiţei Roşii cu lupul în pădure şi pentru scena în care lupul, cu 
boneta bunicii, stă întins în pat. Ar trebui, prin urmare, să se ascundă altă 
poveste în spatele amintirii acelei imagini. A găsit apoi curând că ar putea fi 
vorba doar despre „Lupul şi cei şapte iezişori“. Aici apare cifra şapte, dar şi 
şasele, pentru că lupul mănâncă doar şase iezi, al şaptelea se ascunde în cutia 
ceasului. Şi albul apare în această poveste, căci lupul îşi albeşte laba la brutar 
după ce iezii l-au recunoscut, la prima sa vizită, văzându-i laba cenuşie. De 
altfel, cele două poveşti au multe elemente comune. în amândouă apare faptul 
de a fi mâncat, tăierea burţii, scoaterea persoanelor mâncate, înlocuirea lor cu 
bolovani şi în amândouă lupul cel rău moare până la urmă. în povestea cu 
iezii mai apare şi copacul. După ospăţ, lupul se întinde sub un copac şi 
sforăie. 

Va trebui să mă mai ocup de acest vis şi în altă parte, din cauza unei 
circumstanţe deosebite, şi atunci îl voi interpreta şi îl voi evalua mai exact. 
Este, oricum, primul coşmar din copilărie amintit, al cărui conţinut, pus în 
legătură cu alte vise care au urmat curând după aceea, şi cu anumite 
întâmplări din copilăria autorului visului, suscită un interes deosebit. Aici ne 
limităm la relaţia visului cu două poveşti care au multe în comun, „Scufiţa 
Roşie“ şi „Lupul şi cei şapte iezişori“. Impresia produsă de aceste poveşti 
asupra visătorului nostru infantil s-a manifestat sub forma unei adevărate 
zoofobii, care se deosebea de alte cazuri asemănătoare doar prin faptul că 



animalul care provoca angoasa nu era un obiect uşor accesibil percepţiei 
(cum ar fi calul sau câinele), ci unul cunoscut doar din povestiri şi cartea cu 
poze. 

Voi expune altă dată ce explicaţie au aceste zoofobii şi ce semnificaţie le 
revine. Anticipez doar spunând că această explicaţie se potriveşte foarte bine 
cu caracteristica de bază pe care nevroza autorului visului a manifestat-o în 
perioade mai târzii ale vieţii. Teama de tatăl său a fost motivul cel mai 
puternic al îmbolnăvirii sale, iar atitudinea ambivalenţă faţă de orice substitut 
patern i-a dominat atât viaţa, cât şi comportamentul din timpul analizei. 

în cazul în care lupul a fost pentru pacientul meu doar primul substitut 
patern, se pune întrebarea dacă basmele despre lupul care mănâncă iezişorii şi 
despre Scufiţa Roşie au drept conţinut ascuns— altceva decât teama infantilă 
faţă de tată. Tatăl pacientului meu avea, de altfel, obiceiul „certatului 
drăgăstos", pe care atât de multe persoane îl manifestă în relaţia cu copiii lor, 
iar ameninţarea glumeaţă „te mănânc" a fost probabil exprimată nu numai o 
dată în decursul primilor ani, când tatăl, mai târziu devenit aspru, obişnuia să 
se joace cu micuţul fiu şi să-l alinte. Una din pacientele mele mi-a povestit că 
cei doi copii ai ei nu l-au putut îndrăgi niciodată pe bunic pentru că acesta, în 
joaca lui drăgăstoasă, îi speria că le-ar despica burta. 

Să lăsăm acum deoparte tot ceea ce în acest studiu o ia înaintea 
valorificării visului şi să ne întoarcem la interpretarea cea mai apropiată. 
Doresc să observ că această interpretare a fost o problemă a cărei rezolvare s- 
a întins de-a lungul mai multor ani. Pacientul relatase visul foarte devreme şi 
acceptase foarte curând convingerea mea că în spatele lui ar fi ascunsă cauza 
nevrozei sale din copilărie. în cursul tratamentului, am revenit deseori asupra 
visului, dar abia în ultimele două luni ale curei am reuşit să-l înţelegem pe 
deplin, şi anume datorită travaliului spontan al pacientului. El accentuase 
mereu că două momente ale visului ar fi făcut impresia cea mai puternică 
asupra lui, mai întâi liniştea deplină şi nemişcarea lupilor şi apoi atenţia 
încordată cu care priveau toţi spre el. De asemenea, persistentul sentiment al 
realităţii cu care s-a terminat visul i s-a părut demn de atenţie. 

Vom începe cu acest ultim aspect. Ştim din experienţa interpretării 
viselor că acestui sentiment al realităţii îi revine o semnificaţie precisă. El ne 


asigură că ceva în materialul latent al visului îşi revendică realitatea în 
amintire, prin urmare că visul se referă la o întâmplare care a avut loc cu 
adevărat şi nu a fost doar fantasmă. Nu poate fi vorba, fireşte, decât despre 
realitatea a ceva necunoscut; convingerea, de exemplu, că bunicul a relatat 
într-adevăr povestea cu croitorul şi cu lupul sau că i-au fost citite într-adevăr 
poveştile despre Scufiţa Roşie şi despre cei şapte iezişori nu ar putea fi 
înlocuită niciodată prin sentimentul realităţii care a supravieţuit visului. Visul 
părea să facă aluzie la o întâmplare a cărei realitate este accentuată oarecum 
în contrast cu irealitatea basmelor. 

Dacă trebuia presupusă o asemenea scenă necunoscută, adică uitată în 
momentul visului, în spatele conţinutului acestuia, atunci ea trebuie să se fi 
petrecut foarte devreme. Chiar autorul visului spune: „Aveam, când am făcut 
visul, trei, patru, cel mult cinci ani". Noi putem adăuga: „Şi mi-a amintit de 
ceva ce trebuie să fi aparţinut unei perioade mai timpurii". 

Spre conţinutul acestei scene trebuia să conducă ceea ce „visătorul" 
sublinia în conţinutul manifest al visului: privitul cu atenţie şi nemişcarea. Ne 
aşteptăm, desigur, ca acest material să reproducă materialul necunoscut al 
scenei într-o oarecare deformare, poate chiar ca transformare în contrariu. 

Din materia primă care rezultase din prima analiză a pacientului se 
puteau trage, de asemenea, concluzii care puteau fi introduse în contextul 
căutat. în spatele amintirii creşterii oilor trebuiau căutate dovezile pentru 
cercetarea lui sexuală, ale cărei interese le putea satisface în timpul vizitelor 
făcute cu tatăl său, dar şi semne ale fricii de moarte, deoarece oile muriseră în 
cea mai mare parte din cauza molimei. Ceea ce în vis fusese cel mai izbitor, 
lupii din copac, conducea direct la povestirea bunicului, în care elementul 
captivant şi inspirator al visului trebuie să fi fost aluzia la tema castrării. 

Din prima analiză incompletă a visului am dedus că lupul ar fi un 
substitut al tatălui, aşa încât acest prim coşmar a dat la iveală teama faţă de 
tatăl său, care avea să-i domine existenţa de atunci încolo. Această concluzie 
nu ne obligă încă la nimic. însă dacă asociem, ca rezultat provizoriu al 
analizei, ceea ce se deduce din materialul oferit de autorul visului, atunci ne 
stau la dispoziţie, pentru reconstrucţie, următoarele fragmente: 

O întâmplare reală - dintr-o perioadă foarte timpurie - privit - 



nemişcare - probleme sexuale - castrare - tatăl - ceva îngrozitor. 

într-o zi, pacientul începu să continue interpretarea visului. Pasajul, 
credea el, în care spune: „Brusc fereastra se deschide de la sine“, nu este pe 
deplin lămurit prin relaţia cu fereastra la care sta croitorul şi prin care lupul 
intra în cameră. Trebuie că are semnificaţia: ochii se deschid brusc. Deci, eu 
dorm şi mă trezesc dintr-odată şi văd ceva: copacul cu lupii. Nu se putea 
obiecta nimic, dar se putea exploata în continuare. El se trezise şi ceva se 
oferise privirii lui. Privitul cu atenţie, care în vis este atribuit lupilor, mai 
degrabă trebuie deplasat asupra lui. într-un punct determinant se produsese o 
inversare, care de altfel se anunţa printr-o altă inversare în conţinutul 
manifest al visului. Era tot o inversare faptul că lupii stăteau în copac, în timp 
ce în povestirea bunicului se aflau jos şi nu se puteau căţăra în copac. 

Dar dacă şi celălalt moment evidenţiat de visător ar fi deformat prin 
inversare sau răsturnare? Atunci în loc de imobilitate (lupii stau nemişcaţi, îl 
privesc, dar nu se clintesc) ar fi: mişcare violentă. Prin urmare, el s-a trezit 
brusc şi a văzut o scenă foarte animată, pe care a privit-o cu atenţia încordată, 
în primul caz, deformarea ar consta într-o schimbare între subiect şi obiect, 
activitate şi pasivitate, a fi privit în loc de a privi, în celălalt caz, într-o 
transformare în contrariu: repaus în loc de mişcare. 

Un alt pas înainte în înţelegerea visului s-a făcut altă dată, prin ideea 
ivită brusc: copacul este pomul de Crăciun. Acum ştia că avusese visul cu 
puţin timp înainte de Crăciun, în emoţia aşteptării Crăciunului. Cum ziua de 
Crăciun era şi ziua lui de naştere, momentul visului şi al transformării induse 
de el se putea acum determina cu precizie. Era cu puţin timp înainte de a 
patra aniversare. Adormise, aşadar, în aşteptarea înfrigurată care avea să-i 
aducă un dar dublu. Ştim că în astfel de împrejurări copilul anticipează cu 
uşurinţă în vis împlinirea dorinţelor sale. Prin urmare, în vis era deja 
Crăciunul, conţinutul visului i-a arătat darul său, în copac atârnau cadourile 
destinate lui. Dar în loc de cadouri erau lupi, iar visul s-a sfârşit prin teama de 
a fi mâncat de lup (probabil de tată), refugiindu-se lângă doică. Cunoaşterea 
dezvoltării sale sexuale anterioare visului ne permite să umplem golul din vis 
şi să explicăm transformarea satisfacţiei în teamă. Printre dorinţele 
generatoare ale visului trebuie să se fi activat, ca fiind cea mai puternică, 



aceea a satisfacţiei sexuale, pe care dorea să o obţină de la tată. Intensitatea 
acestei dorinţe a reuşit să împrospăteze urma mnezică de mult uitată a unei 
scene care îi putea arăta ce înseamnă satisfacţia sexuală obţinută de la tată, iar 
rezultatul a fost groaza, spaima în faţa împlinirii dorinţei, refularea pornirii 
care se dezvăluise în această dorinţă, şi de aici fuga din faţa tatălui la doica 
mai puţin periculoasă. 

Importanţa acestui moment al Crăciunului se păstrase în pretinsa 
amintire că ar fi avut prima criză de furie pentru că nu fusese satisfăcut de 
cadourile de Crăciun. Amintirea a reunit lucruri adevărate şi false, ea nu 
putea avea dreptate fără nicio modificare, deoarece, după afirmaţiile 
părinţilor, adeseori repetate, răutatea lui a atras atenţia deja în toamnă, după 
întoarcerea lor, şi nu doar de Crăciun, dar esenţialul relaţiei dintre 
satisfacerea deficientă a nevoii de iubire, furie şi Crăciun fusese păstrat în 
memorie. 

Dar ce imagine a putut fi invocată de dorinţa sexuală nocturnă, care să 
fie capabilă să înspăimânte şi să îndepărteze atât de mult de la împlinirea 
dorită? Această imagine trebuia, după materialul analizat, să îndeplinească o 
condiţie, trebuia să fie potrivită pentru a susţine convingerea despre existenţa 
castrării. Angoasa de castrare a devenit apoi motorul transformării de afect. 

Am ajuns la punctul în care trebuie să renunţ la sprijinul dat de 
desfăşurarea analizei. Mă tem că va fi şi punctul în care credinţa cititorilor mă 
va părăsi. 

Ceea ce a fost activat în acea noapte din haosul amintirilor inconştiente a 
fost imaginea unui coit al părinţilor în împrejurări nu tocmai obişnuite şi 
deosebit de favorabile observării. Am reuşit treptat să obţinem, pentru toate 
întrebările care se puteau lega de această scenă, răspunsuri satisfăcătoare, prin 
revenirea acelui vis, pe parcursul curei, cu nenumărate modificări şi reeditări, 
pentru care analiza a furnizat explicaţiile dorite. Astfel a rezultat mai întâi 
vârsta copilului la momentul observării, aproximativ 1V2 ani—. El suferea 

atunci de o malarie a cărei criză revenea zilnic la o anumită oră—. De la 
vârsta de zece ani a fost supus periodic unor stări de depresie care începeau 
după-amiaza şi atingeau apogeul pe la ora cinci. Acest simptom exista încă în 


vremea tratamentului analitic. Depresia care revenea înlocuia accesul de febră 
sau de sfârşeală de atunci; ora cinci a fost fie momentul temperaturii celei 
mai ridicate, fie cel al observării coitului, dacă cele două momente nu se 
suprapun—. El se găsea probabil tocmai din cauza acestei boli în camera 
părinţilor. Această boală confirmată şi prin tradiţie directă ne recomandă să 
plasăm întâmplarea în timpul verii şi să presupunem astfel pentru cel născut 
de Crăciun o vârstă de n+^2 ani. Prin urmare, el dormea în camera părinţilor 
în pătuţul lui şi s-a trezit, probabil ca urmare a creşterii temperaturii, după- 
amiaza, poate în jurul orei 17, oră marcată mai târziu de depresie. 
Corespunde ipotezei unei zile fierbinţi de vară, dacă părinţii s-au retras pe 
jumătate dezbrăcaţi— pentru un somn scurt de după-amiază. Când s-a trezit, a 
fost martorul unui coitus a tergo repetat de trei ori—, a putut să vadă organul 
genital al mamei, ca şi membrul tatălui şi a înţeles incidentul, ca şi 
semnificaţia lui—. Până la urmă a tulburat contactul părinţilor într-un mod 
despre care va fi vorba mai târziu. 

în fond, nu este nimic ieşit din comun şi nu face impresia produsului 
unei fantezii aberante faptul că o pereche tânără, căsătorită abia de câţiva ani, 
prelungea un somn de după-amiază, într-o zi fierbinte de vară, cu un contact 
intim, făcând abstracţie de prezenţa băieţelului de 1V2 ani care doarme în 
pătuţul său. Sunt mai curând de părere că ar fi ceva absolut banal, şi nici 
poziţia dedusă nu schimbă cu nimic acest verdict. Mai ales că din materialul 
doveditor nu reiese că actul sexual s-ar fi desfăşurat mereu în poziţia prin 
spate. Oricum, o singură dată ar fi fost suficient pentru a-i oferi spectatorului 
prilejul unor observaţii care ar fi fost îngreunate sau excluse de altă poziţie a 
partenerilor. Conţinutul acestei scene nu poate fi, prin urmare, un argument 
împotriva verosimilităţii ei. îndoielile asupra probabilităţii ei se vor îndrepta 
împotriva altor trei puncte: împotriva ideii că un copil la frageda vârstă de 
1V2 ani ar fi capabil să perceapă un proces atât de complex şi să păstreze 
percepţia atât de fidel în inconştientul său, în al doilea rând împotriva ideii că 
este posibilă, la 4 ani, o prelucrare retroactivă a impresiilor astfel primite, 
care să ajungă până la înţelegere şi, în fine, că ar fi posibil, printr-un procedeu 


oarecare, să se conştientizeze într-un mod coerent şi convingător amănuntele 
unei astfel de scene, trăite şi înţelese în aceste împrejurări—. 

Mai târziu, voi analiza cu grijă aceste îndoieli şi altele, asigurându-1 pe 
cititor că atitudinea mea faţă de acceptarea unei asemenea observaţii a 
copilului nu este mai puţin critică şi îl rog să se hotărască împreună cu mine 
să creadă deocamdată în realitatea acestei scene. Mai întâi, vom continua 
studiul raporturilor acestei scene originare cu visul, cu simptomele şi cu 
povestea vieţii pacientului. Separat, vom urmări efectele izvorâte din 
conţinutul esenţial al scenei şi din una din impresiile ei vizuale. 

Prin aceasta din urmă mă refer la poziţiile în care copilul i-a surprins pe 
părinţi, cea verticală a bărbatului şi cea animalic-aplecată a femeii. Am aflat 
deja că, în perioada de angoasă, sora lui obişnuia să-l sperie cu acea ilustraţie 
din cartea cu poveşti în care lupul este reprezentat în poziţie verticală, cu un 
picior înainte, cu labele întinse şi urechile ridicate. Pe parcursul curei n-a 
scutit niciun efort pentru a scotoci prin toate anticariatele, până a regăsit 
cartea de poveşti ilustrată a copilăriei sale şi a recunoscut imaginea 
angoasantă într-o ilustraţie la povestea „Lupul şi cei şapte iezişori“. El credea 
că poziţia lupului în această imagine i-ar fi putut-o reaminti pe aceea a tatălui 
în scena originară construită. în orice caz, această imagine a devenit punctul 
de plecare pentru alte stări de angoasă. Când i s-a spus odată, pe la şapte sau 
opt ani, că în ziua următoare va veni la el un învăţător nou, l-a visat, în 
noaptea imediat următoare, pe acest învăţător ca un leu care, în poziţia 
lupului din acea imagine, se apropia de patul său urlând, şi s-a trezit din nou 
înspăimântat. Fobia de lup era atunci deja depăşită, de aceea avea libertatea 
de a-şi alege un nou animal angoasant şi, în acest vis târziu, l-a recunoscut pe 
învăţător ca substitut al tatălui său. Fiecare din învăţătorii săi a jucat în anii 
mai târzii ai copilăriei acest rol al tatălui şi a fost investit cu influenţa paternă, 
în bine şi în rău. 

Soarta i-a dăruit un prilej ciudat de a-şi împrospăta fobia de lup în timpul 
gimnaziului şi de a transforma relaţia care îi stătea la bază în izvor al unor 
puternice inhibiţii. Profesorul care preda latina la clasa lui se numea Lupu. A 
fost de la început intimidat de el, şi-a atras odată o critică aspră din partea lui 
pentru că făcuse o greşeală prostească într-o traducere latină şi de atunci nu a 


mai scăpat de o teamă paralizantă faţă de acest profesor, teamă care s-a 
transferat şi asupra altor profesori. Dar nici împrejurarea în care s-a poticnit 
traducerea nu a fost întâmplătoare. Avea de tradus cuvântul latin filius şi l-a 
înlocuit cu termenul francez fils, în loc să aleagă cuvântul corespunzător din 
limba maternă. Lupul încă mai era tatăl—. 

Primul din „simptomele pasagere"— pe care pacientul l-a produs în 
timpul tratamentului trimitea la fobia de lup şi la povestea cu cei şapte iezi. în 
camera în care se ţineau primele şedinţe se găsea o pendulă mare, aşezată în 
faţa pacientului, care era întins pe un divan, fără posibilitatea de a mă vedea. 
Mi-a atras atenţia faptul că, din când în când, îşi întorcea faţa spre mine, mă 
privea prietenos, ca şi când ar fi vrut să mă îmbuneze, şi apoi privea din nou 
pendula. 

Am crezut atunci că ar fi un semn al dorinţei sale de a încheia şedinţa. 
Mult timp după aceea pacientul mi-a amintit de acest joc al mimicii şi mi-a 
dat explicaţia lui, amintindu-mi că cel mai mic dintre cei şapte iezi se ascunde 
în cutia pendulei, în timp ce cei şase fraţi sunt mâncaţi de lup. Prin urmare, 
atunci dorea să spună: Fii bun cu mine. Trebuie să mă tem de tine? Mă vei 
mânca? Să mă ascund de tine în cutia pendulei, ca iedul cel mic? 

Lupul de care se temea era, fără îndoială, tatăl. Dar fobia de lup era 
legată de condiţia poziţiei verticale. Amintirea lui afirma cu multă certitudine 
că imagini ale lupului mergând în patru labe sau întins în pat, ca în povestea 
Scufiţei Roşii, nu l-ar fi speriat. O semnificaţie deloc mai redusă a căpătat şi 
poziţia femeii din scena originară construită de noi; dar această semnificaţie 
s-a limitat la domeniul sexual. Un aspect surprinzător al vieţii lui afective din 
anii maturităţii l-a constituit accesele de înamorare compulsivă, care apăreau 
şi dispăreau din nou într-o succesiune greu de înţeles, descătuşau o mare 
energie, chiar în perioade marcate altfel de inhibare, şi îi scăpau cu totul de 
sub control. Din cauza unei corelaţii deosebit de preţioase nu pot acorda 
acum atenţia cuvenită acestor iubiri compulsive, dar pot să menţionez aici că 
erau condiţionate de un anumit aspect, ascuns conştiinţei lui şi care s-a 
dezvăluit abia în timpul curei. Femeia trebuia să fie în poziţia pe care i-o 
atribuim mamei în scena originară. Fesele mari, bătătoare la ochi, i-au apărut 
încă de la pubertate ca elementul cel mai excitant al femeii; actul sexual în 


altă poziţie decât în cea pe la spate aproape că nu îi făcea plăcere. Ce-i drept, 
simţul critic este îndreptăţit să obiecteze aici că asemenea preferinţă erotică 
pentru părţile posterioare ale corpului ar fi o caracteristică generală a 
persoanelor cu înclinaţie spre nevroza obsesională şi nu ar îndreptăţi 
derivarea dintr-o impresie deosebită din copilărie. Ea ar ţine de structura 
predispoziţiei anal-erotice şi de acele trăsături arhaice care caracterizează 
această contituţie. împerecherea pe la spate more ferarum poate fi 
considerată, desigur, drept forma cea mai veche din punct de vedere 
filogenetic. Vom reveni şi asupra acestui punct în expunerea ulterioară, după 
ce vom fi adăugat materialul referitor la condiţia inconştientă a iubirilor sale. 

Să continuăm acum analiza relaţiei dintre vis şi scena originară. După 
aşteptările noastre de până acum, visul ar fi trebuit să-i arate copilului, care 
aştepta cu bucurie împlinirea dorinţelor sale de Crăciun, imaginea satisfacerii 
sexuale prin intermediul tatălui, aşa cum o văzuse în acea scenă originară, ca 
model al propriei satisfaceri pe care şi-o dorea de la tată. însă în locul acestei 
imagini apare materialul povestirii pe care bunicul i-o spusese cu puţin timp 
înainte: copacul, lupii, lipsa cozii sub forma supracompensării în cozile 
stufoase ale pretinşilor lupi. Aici ne lipseşte o verigă de legătură, o punte 
asociativă care să conducă de la conţinutul poveştii originare la acela al 
poveştii lupului. Această verigă de legătură este oferită din nou de poziţie şi 
nu numai de aceasta. Lupul fără coadă din povestirea bunicului îi îndeamnă 
pe ceilalţi să se urce pe el. Prin acest detaliu a fost trezită amintirea scenei 
originare, pe această cale materialul scenei originare a putut fi înlocuit prin 
materialul poveştii lupului şi, în acelaşi timp, dualitatea părinţilor a fost 
substituită în modul dorit prin pluralitatea lupilor. Conţinutul visului a suferit 
o nouă transformare prin aceea că materialul poveştii cu lupul s-a adaptat la 
conţinutul basmului despre cei şapte iezi, a împrumutat de aici cifra şapte—. 

Transformarea materialului: scena originară - povestea cu lupul - 
povestea celor şapte iezi - este obligatorie progresului ideatic din timpul 
genezei visului: dorinţa de satisfacere sexuală prin tată - înţelegerea condiţiei 
castrării legată de aceasta - teama de tată. Cred că visul angoasant al băiatului 
de patru ani este lămurit pe deplin abia acum—. 

Despre efectul patogen al scenei originare şi despre modificarea pe care 


activitatea acesteia o provoacă în dezvoltarea sa sexuală pot, după tot ceea ce 
a fost menţionat deja, în treacăt, să mă pronunţ pe scurt. Vom urmări doar 
acel efect căruia visul i-a dat expresie. Mai târziu va trebui să admitem că nu 
doar un singur curent sexual a pornit de la scena originară, ci o gamă 
întreagă, de fapt s-a produs chiar o fărâmiţare a libidoului. Apoi vom ţine 
cont de faptul că activarea acestei scene (evit intenţionat cuvântul amintiri) 
are acelaşi efect ca şi când aceasta ar fi o întâmplare recentă. Scena are efect 
retroactiv şi între timp, în intervalul dintre 1V2 şi 4 ani, nu şi-a pierdut nimic 
din prospeţime. Poate mai găsim un indiciu pentru faptul că a exercitat 
anumite influenţe deja în momentul perceperii ei, deci după 1V2 ani. 

Dacă pacientul se adâncea în situaţia scenei originare, aducea la 
suprafaţă următoarea percepţie proprie: înainte crezuse că procesul observat 
ar fi un act brutal, dar desfătarea care se citea pe faţa mamei nu se potrivea cu 
această presupunere; a trebuit să admită că era vorba de o satisfacere—. 
Noutatea esenţială pe care i-a adus-o observarea actului sexual al părinţilor a 
fost convingerea legată de realitatea castrării, a cărei existenţă posibilă îi 
preocupase gândurile şi înainte. (Priveliştea celor două fete care urinau, 
ameninţarea Naniei, explicaţia guvernantei în legătură cu batoanele de zahăr, 
amintirea că tatăl tăiase în bucăţi un şarpe.) Pentru că acum vedea cu propriii 
ochi rana despre care vorbise Nania şi înţelegea că existenţa ei era o condiţie 
a contactului cu tatăl. Nu mai putea să o confunde cu popoul—, ca atunci 
când le examinase pe fetiţe. 

Rezultatul visului a fost teama, din care nu şi-a revenit decât când a avut- 
o pe Nania lângă el. Prin urmare, a fugit de tată şi s-a refugiat lângă Nania. 
Teama era o respingere a dorinţei de a fi satisfăcut sexual de tată, dorinţă care 
îi inspirase visul. Expresia ei: a fi mâncat de lup era doar - după cum vom 
afla - o transpunere regresivă a dorinţei de a fi penetrat de tată, adică de a fi 
satisfăcut la fel ca mama. Ultimul său scop sexual, poziţia pasivă faţă de tată, 
suferise o refulare şi îi luase locul teama de tată, în forma fobiei de lup. 

Care este forţa motrice a acestei refulări? Judecând după starea de fapt, 
doar libidoul genital narcisic putea fi cel care, din grija pentru membrul său 
viril, se opunea unei satisfacţii pentru care renunţarea la acest membru părea 


să fie o condiţie. Din narcisismul ameninţat a luat forţa cu care se apăra 
împotriva atitudinii pasive faţă de tată. 

Atragem atenţia asupra faptului că în acest punct al relatării suntem 
nevoiţi să ne schimbăm terminologia. în timpul visului, el atinsese un nou 
stadiu al organizării sale sexuale. Până atunci, contrariile sexuale care îl 
caracterizaseră fuseseră activ şi pasiv. După seducţie, scopul său sexual a fost 
unul pasiv, acela de a-i fi atinse organele genitale, apoi s-a transformat, prin 
regresie la stadiul anterior al organizării sadic-anale, în scopul masochist de a 
primi pedepse, inclusiv corporale. îi era indiferent dacă avea să-şi atingă 
acest scop cu ajutorul unui bărbat sau al unei femei. Fără să ţină seama de 
diferenţa de sex, trecuse de la Nania la tată, îi ceruse Naniei să îi atingă 
organul genital, dorise să-l provoace pe tată la aplicarea pedepsei. Dar 
organul genital nu intra în discuţie; în fantasma de a fi lovit pe penis era încă 
manifestă legătura ascunsă prin regresie. Activarea scenei originare în vis l-a 
condus înapoi la stadiul organizării genitale. A descoperit vaginul şi 
semnificaţia biologică a masculinului şi a femininului. A înţeles acum că 
activ înseamnă masculin, iar pasiv, feminin. Scopul său sexual pasiv ar fi 
trebuit să se transforme într-unul feminin, să ia expresia: a servi coitului 
tatălui, în loc de: a fi lovit de acesta peste penis sau peste popou. Acest scop 
feminin a fost refulat şi a trebuit să fie înlocuit prin teama de lup. 

Trebuie să întrerupem aici discutarea dezvoltării sale sexuale, până când 
stadii ulterioare ale istoriei sale vor arunca o lumină nouă asupra acestor 
stadii timpurii. Pentru aprecierea fobiei de lup mai adăugăm că tatăl şi mama 
s-au transformat amândoi în lupi. Doar mama era lupul castrat, care îi lăsa pe 
ceilalţi să se urce pe el, tatăl era cel care se căţăra. Dar teama lui se raporta, 
după cum ne-a încredinţat, doar la lupul în poziţie verticală, adică tatăl. 
Trebuie să mai remarcăm că teama care marchează sfârşitul visului avea un 
prototip în povestirea bunicului. Aici, lupul castrat, care îi lăsase pe ceilalţi să 
se urce pe el, este cuprins de teamă îndată ce i se aminteşte de lipsa cozii. 
Prin urmare, se pare că în timpul procesului oniric se identificase cu mama 
castrată şi acum se împotrivea acestui rezultat. într-o traducere, sperăm, 
potrivită: dacă vrei să fii satisfăcut de tată, trebuie să accepţi castrarea, ca 
mama; dar eu nu vreau să o accept. Prin urmare, un protest desluşit al 



virilităţii! De altfel, trebuie să ţinem seama de faptul că evoluţia sexuală a 
cazului pe care îl urmărim aici prezintă pentru cercetarea noastră marele 
dezavantaj de a nu fi una netulburată. Ea este influenţată mai întâi într-un 
mod decisiv de seducţie şi deviată acum prin scena observării actului sexual, 
care acţionează retroactiv ca o a doua seducţie. 


79 „Mărchenstoffe in Trăumen“ (1913d). 

80 A se compara cu asemănarea, evidenţiată de O. Rank, dintre aceste două basme şi mitul 
lui Cronos. 

81 Ar mai intra în discuţie cu o probabilitate mult mai mică, de fapt aproape ca o 
imposibilitate, vârsta de V 2 an. 

82 A se compara cu transformările ulterioare ale acestui moment în nevroza obsesională. în 
visele din timpul curei substituire cu un vânt puternic (aria = aer). 

83 A se lega de faptul că pacientul a desenat pentru visul său doar cinci lupi, deşi textul 
visului vorbeşte de 6 sau 7. 

84 în lenjerie albă, lupii albi. 

85 De unde de trei ori? El a afirmat odată, din senin, că eu aş fi descoperit acest amănunt 
prin interpretare. Nu era aşa. A fost o idee spontană, care scapă oricărei critici şi pe care, 
după obiceiul lui, mi-o atribuia mie, prin această proiecţie făcând-o demnă de încredere. 

86 Cred că l-a înţeles când a avut visul, la patru ani, nu în momentul observării. La 1 V 2 ani 
şi-a cules impresiile a căror înţelegere retroactivă în momentul visului a fost înlesnită de 
dezvoltarea sa, de excitaţia sexuală şi de cercetarea sexuală. 

87 Prima din aceste îndoieli nu poate fi minimizată prin presupunerea că băiatul ar fi fost, 
totuşi, cu un an mai mare în momentul observării, ar fi avut adică 2 V 2 ani, vârstă la care ar 
putea fi eventual pe deplin capabil să vorbească. Pentru pacientul meu, o asemenea 
deplasare temporală era, prin toate circumstanţele accesorii, aproape exclusă. De altfel, 
trebuie să luăm în considerare faptul că asemenea scene ale observării coitului părinţilor nu 
sunt descoperite deloc rar în analiză. Condiţia lor este însă tocmai aceea că trebuie să cadă 
în copilăria cea mai timpurie. Cu cât copilul este mai mare, cu atât părinţii de un anumit 
nivel social vor avea mai multă grijă să nu-i ofere prilej pentru astfel de observaţii. 

88 După această critică aspră a profesorului-lup a aflat părerea generală a colegilor că, 
pentru îmbunare, profesorul ar aştepta bani de la el. Vom reveni mai târziu asupra acestui 
lucru. îmi închipui ce uşurare ar fi pentru o apreciere raţionalistă a unei astfel de istorii din 
copilărie dacă s-ar putea presupune că toată teama de lup ar fi pornit, în realitate, de la 
profesorul de latină cu acelaşi nume, ar fi fost retroproiectată în copilărie şi, sprijinindu-se 
pe ilustraţia basmului, ar fi suscitat fantasma scenei originare. Doar că această ipoteză nu se 
susţine; prioritatea temporală a fobiei de lup şi plasarea acesteia în anii copilăriei petrecuţi 
la prima moşie sunt certe. Ca să nu mai vorbim de visul de la 4 ani. 


89 Ferenczi (1912). 

90 6 sau 7, se spune în vis. 6 este numărul copiilor mâncaţi, al şaptelea se salvează în cutia 
pendulei. Rămâne legea cea mai strictă a analizei că fiecare amănunt trebuie să-şi găsească 
explicaţia. 

91 După ce ne-a reuşit sinteza acestui vis, voi încerca să dau o imagine clară a raporturilor 
dintre conţinutul manifest al visului şi gândurile latente ale acestuia. 

Este noapte, eu stau întins în patul meu. Ultima parte reprezintă începutul reproducerii 
scenei originare. „E noapte" este deformarea pentru: eu dormisem. Observaţia: ştiu că era 
iarnă când am visat, şi în timp de noapte, se referă la amintirile despre vis, nu aparţine 
conţinutului acestuia. Ea este corectă, era una din nopţile dinaintea zilei de naştere, 
respectiv a zilei de Crăciun. 

Brusc, fereastra se deschide singură. Trebuie tradus: brusc, mă trezesc singur; amintirea 
scenei originare. Influenţa poveştii lupului, în care lupul intră pe fereastră, se face simţită 
printr-o modificare, transformând expresia directă într-una figurată. în acelaşi timp, 
introducerea ferestrei serveşte la plasarea în prezent a conţinutului următor al visului. în 
seara de Crăciun, uşa se deschide brusc şi se vede pomul încărcat cu daruri. Aici se face 
simţită influenţa emoţiei actuale a Crăciunului, care include satisfacţia sexuală. 

Nucul mare. Reprezentant al pomului de Crăciun, prin urmare actual: în plus, pomul din 
povestea lupului, în care se salvează croitorul urmărit, sub care stau la pândă lupii. Copacul 
înalt este, după cum m-am convins de multe ori, şi un simbol al observării, al 
voyeurismului. Când cineva se află în copac poate să vadă tot ceea ce se petrece jos, fără ca 
el însuşi să fie văzut. A se compara cu cunoscuta poveste a lui Boccaccio şi cu alte 
istorioare comice asemănătoare. 

Lupii. Numărul lor: şase sau şapte. în povestea lupului apare o haită, fără numărul exact. 
Stabihrea numărului relevă influenţa basmului celor şapte iezi, din care şase sunt mâncaţi. 
Substituirea numărului doi din scena originară printr-un număr mai mare, care în scena 
originară ar fi absurd, îi este bine-venită rezistenţei, ca mijloc de deformare. în desenul care 
ilustrează visul, autorul acestuia a exprimat numărul cinci care, probabil, corectează 
afirmaţia: era noapte. 

Ei stau în copac. Mai întâi, ei înlocuiesc darurile de Crăciun care atârnă în pom. Dar ei sunt 
mutaţi în pom şi pentru că asta poate însemna că ei văd. în povestea bunicului, ei stau 
adunaţi jos, în jurul pomului. Prin urmare, în vis, raportul lor cu pomul a fost inversat, de 
unde reiese că în conţinutul visului apar şi alte inversări ale materialului latent. 
îl privesc cu atenţie încordată. Această trăsătură a trecut în totalitate din scena originară în 
vis, cu preţul unei inversări totale. 

Ei sunt complet albi. Această caracteristică, neesenţială în sine, dar puternic accentuată în 
povestirea autorului visului, îşi datorează intensitatea unei contopiri masive a elementelor 
din toate straturile materialului şi reuneşte detalii nesemnificative ale celorlalte surse ale 
visului cu un fragment mai important al scenei originare. Această din urmă determinare 
provine, probabil, din albul lenjeriei de pat şi al celei intime a părinţilor, în plus albul 
turmelor de oi, al câinilor ciobăneşti, ca aluzie la investigaţia lui sexuală efectuată asupra 
animalelor, albul din basmele celor şapte iezi, în care mama este recunoscută după albul 
mâinii ei. Mai târziu vom vedea în lenjeria albă şi un semn al morţii. 


Ei stau nemişcaţi. Aceasta contrazice conţinutul cel mai evident al scenei observate; 
mişcarea care, prin poziţia la care conduce, realizează legătura dintre scena originară şi 
povestea lupului. 

Ei au cozi ca vulpile. Aceasta trebuie să contrazică un efect rezultat prin influenţa scenei 
originare asupra poveştii lupului şi care trebuie considerat drept concluzia cea mai 
importantă a investigaţiei sexuale. Prin urmare, există cu adevărat o castrare. Groaza cu 
care este asimilat acest rezultat al gândirii îşi croieşte, în sfârşit, drum în vis şi produce 
finalul acestuia. 

Teama de a fi mâncat de lupi. Aceasta i-a apărut autorului visului ca nefiind motivată prin 
conţinutul visului. El spunea: n-ar fi trebuit să mă tem, deoarece lupii arătau mai curând ca 
nişte vulpi sau câini, nici nu s-au năpustit asupra mea ca pentru a mă muşca, ci au fost 
foarte liniştiţi şi deloc înspăimântători. Ne dăm seama că travaliul visului s-a străduit o 
vreme să neutralizeze conţinuturile neplăcute prin transformare în contrariu. (Ei nu se 
mişcă şi au cele mai frumoase cozi.) Până la urmă, acest mijloc nu mai funcţionează şi 
izbucneşte angoasa. Ea se exprimă cu ajutorul basmului în care iezi-copii sunt mâncaţi de 
lupul-tată. Probabil că însuşi acest conţinut al basmului i-a amintit de ameninţările glumeţe 
ale tatălui, spuse atunci când se juca cu copilul, aşa încât teama de a fi mâncat de lup ar 
putea fi atât reminiscenţă, cât şi substitut produs de deplasare. 

Dorinţele acestui vis sunt evidente: superficialelor dorinţe diurne de a fi venit deja 
Crăciunul cu darurile lui (vis al nerăbdării) se asociază dorinţa mai profundă, permanentă la 
vremea aceea, de satisfacţie sexuală obţinută de la tată, dorinţă care, la început, este 
substituită prin aceea de a revedea ceea ce cândva fusese atât de captivant. Apoi procesul 
psihic evoluează de la împlinirea acestei dorinţe, în scena originară evocată, până la 
respingerea dorinţei, inevitabilă acum, şi refulare. 

Amploarea şi lungimea relatării, la care sunt constrâns de strădania de a-i oferi cititorului 
un echivalent oarecare pentru puterea de demonstraţie a unei analize personale, ar putea în 
acelaşi timp să-i schimbe gândul de a solicita publicarea unor analize care s-au întins pe 
mai mulţi ani. 

92 Când presupunem că obiectul observaţiei sale a fost mai întâi un coit în poziţie normală, 
care trebuie să-i fi trezit impresia unui act sadic, avem în vedere poate mai ales afirmaţia 
pacientului. Abia după aceasta poziţia ar fi fost schimbată, aşa încât i s-a oferit prilejul 
pentru alte observaţii şi judecăţi. însă această presupunere nu a fost asigurată, nici nu mi se 
pare indispensabil. Dar, din cauza limitărilor impuse de text, nu trebuie să pierdem din 
vedere situaţia reală, că analizatul, la vârsta de peste 25 de ani, dădea unor impresii şi 
tendinţe de la 4 ani o expresie pe care atunci nu ar fi găsit-o. Dacă nu se ţine cont de acest 
aspect, poate părea uşor caraghios şi neplauzibil faptul că un copil de 4 ani ar fi capabil de 
asemenea aprecieri de specialitate şi consideraţii docte. Acesta este pur şi simplu un al 
doilea caz de efect retrospectiv. Copilul recepţionează de la 1 V 2 ani o impresie la care nu 
poate reacţiona suficient, o înţelege şi e tulburat de ea abia în momentul reanimării 
impresiei la 4 ani şi abia două decenii mai târziu, în analiză, poate înţelege, prin activitatea 
gândirii conştiente, ce s-a petrecut atunci în interiorul lui. Apoi analizatul sare, pe bună 
dreptate, peste cele trei perioade de timp şi îşi plasează eul actual în situaţia de mult trecută. 


îl urmăm, pentru că în cazul unei autoobservări şi interpretări corecte efectul trebuie să fie 
acelaşi ca şi când distanţa dintre a doua şi a treia perioadă de timp ar putea fi neglijată. De 
altfel, nici nu avem alt mijloc de a descrie procesele celei de a doua faze. 

93 Vom afla mai târziu, când îi vom urmări erotismul anal, cum a tratat în continuare acest 
aspect al problemei. 


V 

Discutarea câtorva probleme 

Ursul polar şi balena, se spune, nu pot purta război, pentru că ei nu vin în 
contact, fiind fiecare legat de elementul său. La fel de imposibil îmi este mie 
să discut cu cercetători care lucrează în domeniul psihologiei sau al 
nevrozelor, care nu recunosc supoziţiile psihanalizei şi consideră rezultatele 
acesteia drept artefacte. Pe lângă ei însă, s-a format în ultimii ani o opoziţie ai 
cărei membri, după propria lor părere, cel puţin, stau pe tărâmul analizei, nu 
îi contestă nici tehnica, nici rezultatele, ci doar se consideră îndreptăţiţi să 
tragă, din acelaşi material, alte concluzii şi să-l supună pe acesta altor 
interpretări. 

Controversa teoretică este însă de cele mai multe ori sterilă. De îndată ce 
am început să ne îndepărtăm de materialul din care dorim să ne adăpăm, 
riscăm să ne ameţim cu propriile afirmaţii şi, în final, să susţinem păreri pe 
care le-ar fi contrazis orice examinare. De aceea mi se pare mult mai adecvat 
ca nişte concepţii aberante să fie combătute prin aplicarea lor la cazuri şi 
probleme concrete. 

Am afirmat mai sus că va fi cu siguranţă considerat drept imposibil că 
„un copil la frageda vârstă de 1V2 ani ar fi capabil să perceapă un proces atât 
de complex şi să păstreze această percepţie atât de fidel în inconştientul său; 
în al doilea rând, că o prelucrare a acestui material, care să ajungă retroactiv 
la înţelegere, ar fi posibilă la 4 ani şi, în fine, că ar putea reuşi, printr-un 
procedeu oarecare, într-un mod coerent şi convingător, reactivarea 
amănuntelor unei astfel de scene, trăite şi înţelese în astfel de împrejurări". 

Ultima întrebare este una pur faptică. Cine îşi dă osteneala să ducă 
analiza, cu ajutorul tehnicii indicate, până la asemenea adâncimi, se va 
convinge că este foarte uşor posibil; cine cedează şi întrerupe analiza la un 
oarecare nivel mai înalt, renunţă la decizia asupra acestui lucru. Dar 
înţelegerea celor realizate de analiza abisală nu este astfel asigurată. 



Celelalte două temeri au la bază desconsiderarea impresiilor infantile 
timpurii, cărora nu li se atribuie efecte atât de durabile. Ele vor să caute cauza 
nevrozelor aproape exclusiv în conflictele grave ale vieţii de mai târziu şi 
presupun că importanţa copilăriei ar fi simulată în analiză de tendinţa 
nevroticilor de a-şi exprima interesele actuale prin reminiscenţe şi simboluri 
ale trecutului timpuriu. Cu o astfel de apreciere a momentului din copilărie s- 
ar omite multe aspecte care au ţinut de particularităţile cele mai intime ale 
analizei, desigur şi multe care îi creează rezistenţe şi care spulberă încrederea 
celor neiniţiaţi. 

Prin urmare, supunem discuţiei ideea că asemenea scene infantile 
timpurii, pe care le oferă analiza exhaustivă a nevrozelor, a cazului nostru de 
exemplu, nu ar fi reproduceri ale unor întâmplări reale, cărora să li se poată 
atribui o influenţă asupra desfăşurării vieţii ulterioare şi asupra formării de 
simptom, ci formaţiuni fantasmatice care îşi găsesc mobilul în perioada 
maturităţii, fiind, într-o oarecare măsură, destinate înlocuirii simbolice a unor 
dorinţe şi interese reale şi îşi datorează geneza unei tendinţe regresive, unei 
retrageri din faţa sarcinilor prezentului. Dacă lucrurile stau aşa, putem evita, 
bineînţeles, toate supoziţiile curioase asupra vieţii psihice şi randamentului 
intelectual al copiilor la vârsta cea mai fragedă. 

Această concepţie este sprijinită, în afară de o dorinţă, comună nouă 
tuturor, de raţionalizare şi simplificare a problemei dificile, şi de diferite fapte 
reale. De asemenea, se poate înlătura de la început o temere care ar putea să 
apară tocmai la analistul-practiciaiV. trebuie să recunoaştem că, dacă 
interpretarea discutată a acestor scene infantile este cea corectă, atunci, pentru 
început, nu se schimbă nimic în efectuarea analizei. Dacă nevroticul are 
prostul obicei de a-şi retrage interesul de la prezent şi de a şi-l fixa asupra 
unor asemenea formaţiuni substitutive ale fanteziei sale, nu putem face 
altceva decât să-l urmăm pe căile lui şi să-i conştientizăm aceste produse 
inconştiente, deoarece ele sunt pentru noi, făcând abstracţie de reala lor lipsă 
de valoare, deosebit de preţioase prin calitatea lor de purtători şi posesori 
actuali ai interesului pe care dorim să-l eliberăm, pentru a-1 orienta asupra 
problemelor prezentului. Analiza ar trebui să se desfăşoare întocmai ca aceea 
care, într-o încredere naivă, ia aceste fantasme drept adevărate. Doar la 



sfârşitul analizei, după dezvăluirea acestor fantasme, ar apărea diferenţa. I s- 
ar spune atunci bolnavului: „Ei bine, nevroza dumneavoastră a evoluat ca şi 
când, în anii copilăriei, aţi fi recepţionat asemenea impresii şi le-aţi fi 
dezvoltat. Vă daţi seama, desigur, că acest lucru nu este posibil. Au fost 
produse ale activităţii fanteziei dumneavoastră, pentru distragerea de la 
sarcinile reale care vă aşteptau. Haideţi acum să cercetăm care au fost aceste 
sarcini şi ce căi de legătură au existat între ele şi fantasmele dumneavoastră.“ 
O a doua etapă a tratamentului, îndreptată spre viaţa reală, ar putea începe 
după rezolvarea acestor fantasme infantile. 

O scurtare a acestui drum, adică o modificare a curei psihanalitice aşa 
cum a fost practicată până acum, ar fi inadmisibilă din punct de vedere 
tehnic. Dacă nu i se conştientizează bolnavului aceste fantasme în toată 
amploarea lor, nu i se poate oferi controlul asupra interesului legat de ele. 
Dacă i se abate atenţia de la ele îndată ce se bănuieşte existenţa şi conturul lor 
general, se susţine doar opera refulării, datorită căreia ele au devenit de 
neatins pentru toate eforturile bolnavului. Dacă ele sunt devalorizate înainte 
de vreme, de pildă dezvăluindu-i pacientului că este vorba doar despre 
fantasme care de fapt nu au o semnificaţie reală, colaborarea lui pentru a le 
conduce spre conştiinţă nu se va obţine niciodată. Prin urmare, în cazul unei 
procedări corecte, tehnica analitică nu ar trebui să sufere nicio modificare, 
indiferent de felul în care se evaluează aceste scene din copilărie. 

Am menţionat că înţelegerea acestor scene ca fantasme regresive poate 
apela la sprijinul unor momente reale. Mai ales: aceste scene din copilărie - 
după experienţa mea de până acum - nu se reproduc în timpul curei ca 
amintiri, ci sunt rezultate ale construcţiei. Cu siguranţă că, prin această unică 
mărturisire, unora li se va părea rezolvată disputa. 

Nu aş dori să fiu înţeles greşit. Orice analist ştie şi a aflat-o de 
nenumărate ori că într-o cură reuşită pacientul comunică un număr mare de 
amintiri spontane din anii copilăriei sale, de a căror apariţie - poate prima 
apariţie - medicul se simte complet nevinovat, deoarece nu i-a pus la 
îndemână pacientului un conţinut asemănător prin niciun fel de tentativă de 
construcţie. Aceste amintiri, înainte inconştiente, nici nu trebuie să fie 
întotdeauna adevărate; pot fi, dar sunt deseori deformate împotriva realităţii, 



amestecate cu elemente fantasmate, foarte asemănătoare aşa-numitelor 
amintiri-ecran păstrate spontan. Doresc doar să spun că scene ca cele ale 
pacientului meu, dintr-o perioadă atât de timpurie şi cu un asemenea conţinut, 
care revendică apoi o importanţă atât de mare pentru istoria cazului, de regulă 
nu se reproduc ca amintiri, ci trebuie ghicite - construite - pas cu pas şi cu 
mare greutate dintr-o serie de aluzii. Ca argument este, de altfel, suficient 
dacă mai spun că, în cazurile de nevroză obsesională, asemenea scene nu 
devin conştiente ca amintiri, sau dacă mă limitez la cazul pe care îl studiem 
aici. 

Nu sunt de părere că aceste scene ar trebui să fie neapărat fantasme, 
pentru că nu revin ca amintiri. Mi se pare absolut echivalent amintirii faptul 
că sunt înlocuite - ca în cazul nostru - prin vise a căror analiză conduce 
regulat înapoi la aceeaşi scenă, care reproduc, printr-o prelucrare neobosită, 
fiecare fragment al conţinutului lor. Visul este în fond tot o amintire, chiar 
dacă e condiţionat de noapte şi de formarea viselor. Prin această revenire în 
vise îmi explic faptul că treptat se formează chiar la pacienţi convingerea 
sigură asupra realităţii acestor scene originare, o convingere care nu este cu 
nimic mai prejos faţă de cea bazată pe amintire—. 

Adversarii nu trebuie, desigur, să abandoneze ca fără speranţă lupta 
împotriva acestor argumente. Se ştie că visele pot fi dirijate—. Iar 
convingerea celui analizat poate fi un efect al sugestiei, pentru care încă se 
caută un rol în jocul de forţe al tratamentului analitic. Psihoterapeutul de 
şcoală veche i-ar sugera pacientului său că este sănătos, că şi-a depăşit 
inhibiţiile ş.a.m.d.; psihanalistul, în schimb, că a trăit, pe când era copil, o 
întâmplare sau alta, pe care acum ar trebui să şi-o amintească pentru a se 
însănătoşi. Aceasta ar fi diferenţa dintre cei doi. 

Ne dăm seama că această ultimă încercare de explicare a adversarilor 
duce la o rezolvare a acestor scene infantile mult mai radicală decât s-a 
anunţat la început. Ele nu trebuie să fie întâmplări adevărate, ci fantasme. 
Acum este evident: nu fantasme ale bolnavului, ci ale analistului însuşi, pe 
care, dintr-un complex personal oarecare, le impune analizatului. Desigur, 
analistul care aude acest reproş îşi va spune, pentru liniştirea lui, cât de treptat 
s-a realizat construcţia acestor fantasme sugerate, după câte se afirmă, de el. 


cât de independent de iniţiativa medicului s-a comportat modelarea acestora 
în multe puncte, cum de la o anumită etapă a tratamentului totul părea că ar 
converge spre ele, şi cum acum, în sinteză, pornesc de la ele cele mai diverse 
rezultate remarcabile, cum marile şi cele mai mici probleme şi ciudăţenii ale 
istoriei bolnavului şi-ar găsi rezolvarea în această unică ipoteză, şi va arăta că 
nu se consideră atât de perspicace, încât să urzească o întâmplare care singură 
să poată veni în întâmpinarea tuturor acestor pretenţii. Dar nici această 
pledoarie nu va avea efect asupra celeilalte părţi, care nu a trecut ea însăşi 
printr-o analiză. Autoiluzionare rafinată - se va auzi dintr-o parte, obtuzitate 
a aprecierii - din cealaltă; un verdict nu va putea fi pronunţat. 

Să ne îndreptăm spre un alt factor, care sprijină concepţia adversă asupra 
scenelor infantile construite. Este următorul: toate procesele care au fost 
antrenate pentru recunoaşterea acestor formaţiuni îndoielnice ca fantasme au 
loc cu adevărat şi trebuie considerate semnificative. Retragerea interesului de 
la sarcinile vieţii reale—, existenţa fantasmelor ca formaţiuni substitutive 
pentru acţiunile nerealizate, tendinţa regresivă care capătă expresie în aceste 
creaţii - regresivă nu doar într-un singur sens, în măsura în care survine în 
acelaşi timp atât o retragere din faţa vieţii, cât şi o revenire asupra trecutului - 
toate acestea sunt reale şi sunt confirmate mereu de analiză. S-ar putea 
susţine că ar fi suficient să se explice pretinsele reminiscenţe infantile 
timpurii în discuţie, şi această explicaţie ar avea, după principiile economice 
ale ştiinţei, prioritate în faţa alteia, care nu poate fi satisfăcătoare fără ipoteze 
noi şi surprinzătoare. 

îmi permit să atrag atenţia aici asupra faptului că în literatura 
psihanalitică actuală contradicţiile se creează de obicei după principiul pars 
pro toto. Se extrage, dintr-un ansamblu complicat, o parte a factorilor 
eficienţi, aceasta se proclamă drept adevăr şi se contrazice în favoarea ei 
cealaltă parte şi întregul. Dacă se analizează cu atenţie cărei grupe i-a revenit 
acest privilegiu, se observă că este aceea care conţine ceea ce este deja 
cunoscut de altundeva sau se leagă cel mai bine de aceasta. Aşa sunt la Jung 
actualitatea şi regresia, la Adler motivele egoiste. Se părăseşte şi se 
condamnă ca eroare tocmai ceea ce este nou în psihanaliză şi îi revine ca 
specific. Pe această cale, încercările revoluţionare ale incomodei psihanalize 


pot fi respinse cel mai uşor. 

Nu este inutil să subliniem că niciunul din factorii la care concepţia 
adversă apelează pentru înţelegerea scenelor infantile nu a trebuit să fie 
prezentat de Jung ca noutate. Conflictul actual, întoarcerea de la realitate, 
satisfacerea substitutivă în fantasmă, regresia la un material al trecutului, 
toate acestea au fost dintotdeauna, şi anume în aceeaşi îmbinare, poate cu o 
uşoară schimbare a terminologiei, parte integrantă a propriei mele teorii. Nu a 
fost aceasta în întregime, ci doar partea cauzală, care acţionează în sens 
regresiv dinspre realitate spre formarea nevrozei. Pe lângă aceasta am lăsat 
loc pentru o a doua influenţă progredientă, care se manifestă dinspre 
impresiile copilăriei, îi arată calea libidoului care se retrage din faţa vieţii şi 
facilitează înţelegerea regresiei la copilărie, altfel inexplicabilă. Astfel, aceste 
două momente acţionează împreună, după părerea mea, în formarea 
simptomelor, dar o acţiune concomitentă mai timpurie mi se pare la fel de 
semnificativă. Eu susţin că influenţa copilăriei se face simţită deja în stadiul 
incipient al nevrozei, prin faptul că determină şi ea, într-un mod hotărâtor, 
dacă şi în ce punct individul dă greş în rezolvarea problemelor reale ale 
vieţii. 

în discuţie este, prin urmare, importanţa momentului infantil. Problema 
constă în găsirea unui caz care să dovedească fără urmă de îndoială această 
importanţă. Un astfel de caz este chiar cel pe care îl tratăm aici atât de 
detaliat, care este caracterizat de faptul că nevroza din anii de maturitate este 
precedată de o nevroză în primii ani ai copilăriei. Tocmai de aceea am ales 
acest caz spre comunicare. Dacă cineva va voi să-l respingă din cauză că 
zoofobia nu i se pare destul de însemnată pentru a fi recunoscută drept 
nevroză de sine stătătoare, îi voi atrage atenţia asupra faptului că de această 
fobie se leagă, fără interval, un ceremonial compulsiv, acţiuni compulsive şi 
idei despre care va fi vorba în următoarele capitole ale acestei scrieri. 

O îmbolnăvire nevrotică în al patrulea sau al cincilea an al copilăriei 
demonstrează mai ales că trăirile infantile sunt în stare ele singure să producă 
o nevroză, fără ca pentru aceasta să fie nevoie de fuga din faţa unei probleme 
ridicate de viaţă. Se va obiecta că şi copilul este pus neîncetat în faţa unor 
sarcini pe care ar dori, poate, să nu le îndeplinească. Este adevărat, dar viaţa 



copilului preşcolar poate fi revăzută uşor, se poate verifica dacă se găseşte în 
ea o „sarcină" determinantă în provocarea nevrozei. Dar nu se descoperă 
nimic altceva decât mişcări pulsionale a căror satisfacere îi este imposibilă 
copilului, de al căror control nu este capabil, şi sursele din care provin 
acestea. 

Scurtarea enormă a intervalului dintre momentul izbucnirii nevrozei şi 
perioada evenimentelor infantile în discuţie micşorează, după cum era de 
aşteptat, extrem de mult partea regresivă a cauzalităţii şi scoate limpede la 
iveală partea progredientă a acesteia - influenţa unor impresii anterioare. 
Asupra acestui raport sper ca acest caz să ofere o imagine clară. Nevroza la 
copil oferă şi din alte motive un răspuns hotărâtor la întrebarea asupra naturii 
scenelor din copilărie sau a celor mai timpurii evenimente infantile 
descoperite prin analiză. 

Să considerăm drept ipoteză necontestată că o asemenea scenă originară 
ar fi fost reconstruită tehnic corect, că ar fi indispensabilă pentru rezolvarea 
rezumativă a tuturor enigmelor simptomaticii îmbolnăvirii infantile, că toate 
efectele pornesc de la ea, aşa cum toate firele analizei au dus spre ea, atunci, 
ţinând seama de conţinutul ei, este imposibil ca ea să fie altceva decât 
reproducerea unei realităţi trăite de copil. Căci copilul, la fel ca adultul, poate 
produce fantasme doar cu material achiziţionat de undeva; căile acestei 
achiziţionări îi sunt copilului parţial închise (ca şi lectura), intervalul de timp 
care stă la dispoziţia acestei achiziţionări este scurt şi poate fi cercetat cu 
uşurinţă în căutarea unor astfel de surse. 

în cazul nostru, scena originară conţine imaginea actului sexual al 
părinţilor într-o poziţie deosebit de favorabilă anumitor observaţii. Nu ne-ar 
sprijini cu nimic în demonstrarea realităţii acestei scene dacă am descoperi-o 
la un bolnav ale cărui simptome, adică efectele scenei, ar fi apărut cândva în 
anii mai târzii ai vieţii sale. El ar putea să fi cules, în diferite momente ale 
lungului interval, impresiile, ideile şi cunoştinţele pe care apoi le transformă 
într-o imagine fantasmatică, le proiectează înapoi în copilărie şi le leagă de 
părinţi. Dar, când efectele unei astfel de scene apar la vârsta de patru sau 
cinci ani, atunci copilul trebuie să fi asistat la această scenă la o vârstă şi mai 
fragedă. Dar, în cazul acesta, toate concluziile neobişnuite care au rezultat din 



analiza nevrozei din copilărie rămân în picioare. Doar dacă nu cumva cineva 
ar dori să presupună că pacientul ar fi fantasmat inconştient nu doar această 
scenă originară, ci ar fi născocit şi schimbarea lui de caracter, fobia de lup şi 
obsesia religioasă; dar această teorie ar fi contrazisă de firea lui altfel 
raţională şi de tradiţia directă a familiei sale. Prin urmare, lucrurile stau în 
felul următor: sau analiza pornită de la nevroza infantilă este într-adevăr o 
absurditate, sau totul este corect, aşa cum am arătat mai sus. 

Ne-am lovit într-un pasaj anterior şi de echivocul că preferinţa 
pacientului pentru fesele feminine şi pentru actul sexual în acea poziţie în 
care acestea ies cel mai bine în relief ar trebui să fie derivată din actul sexual 
al părinţilor la care a asistat, în timp ce, pe de altă parte, asemenea preferinţă 
este o caracteristică generală a constituţiei arhaice predispuse la nevroza 
obsesională. Aici se conturează o soluţie care rezolvă contradicţia apelând la 
supradeterminare. Persoana pe care a văzut-o în această poziţie în timpul 
actului sexual era totuşi propriul său tată, de la care ar fi putut moşteni de 
altfel această predispoziţie constituţională. Nici boala de mai târziu a tatălui, 
nici istoricul familiei nu aduc argumente împotrivă; un frate al tatălui a murit, 
după cum am relatat deja, într-o stare care poate fi considerată drept începutul 
unei afecţiuni obsesionale grave. 

Ne amintim în acest context că sora, la seducerea băieţelului de 3 V 4 ani, 
a emis împotriva bunei şi bătrânei doici ciudata calomnie cum că aceasta i-ar 
întoarce pe toţi cu capul în jos şi i-ar apuca apoi de organele genitale (p. 156). 
Ni s-a impus atunci ideea că poate şi sora a asistat, la o vârstă la fel de 
fragedă, la aceeaşi scenă ca mai târziu fratele ei şi ar fi găsit aici inspiraţia 
pentru întorsul-cu-capul-în-jos în timpul actului sexual. Această presupunere 
ar oferi şi un indiciu asupra unei surse a propriei ei precocităţi sexuale. 

[—* Iniţial nu am avut intenţia de a continua aici discuţia asupra valorii 
reale a „scenelor originare", dar, având prilejul de a trata această temă în 
Prelegeri de introducere în psihanaliză, într-un context mai larg şi nu cu 
intenţie polemică, ar fi derutant să renunţ la aplicarea la acest caz a criteriilor 
determinante prezentate acolo. Continui, deci, pentru a completa şi pentru a 
corecta: asupra scenei originare ce sta la baza visului este posibilă şi o altă 


concepţie, care deviază considerabil decizia luată înainte şi ne scuteşte de 
nişte dificultăţi. Teoria care încearcă să reducă scenele infantile la simboluri 
regresive nu va câştiga totuşi nimic nici din această schimbare. De altfel, ni 
se pare că prin aceasta - ca şi prin oricare alta - analiza unei nevroze la copil 
este definitiv respinsă. 

Vreau să spun că lucrurile se pot vedea şi în felul următor. Nu putem 
renunţa la ipoteza că băiatul ar fi asistat la un act sexual a cărui privelişte l-ar 
fi convins că trebuie să vadă în castrare ceva mai mult decât o ameninţare 
vană; de asemenea, importanţa pe care au căpătat-o mai târziu poziţiile 
bărbatului şi ale femeii în evoluţia angoasei şi ca o condiţie a iubirii ne obligă 
să tragem concluzia că trebuie să fi fost un coitus a tergo, more ferarum. Dar 
putem renunţa la un alt aspect. Poate că nu a fost un act al părinţilor, ci un act 
animal cel la care a asistat copilul şi pe care l-a deplasat apoi asupra 
părinţilor, ca şi când ar fi dedus că nici părinţii nu ar face-o altfel. 

în sprijinul acestei interpretări vine mai ales faptul că lupii din vis sunt 
de fapt câini ciobăneşti şi apar astfel şi în desen. Cu puţin timp înaintea 
visului, copilul a fost dus adesea la turmele de oi, unde a putut să vadă astfel 
de câini mari albi şi probabil a putut să-i observe şi în timpul actului sexual. 
Aş dori să mă refer aici şi la numărul trei, pe care autorul visului l-a introdus 
fără nici o altă motivare, şi să presupun că i-ar fi rămas în memorie faptul că 
ar fi făcut trei asemenea observaţii asupra câinilor ciobăneşti. Ceea ce s-a 
adăugat, în emoţia plină de aşteptare a acelei nopţi cu vise, a fost transferul 
imaginii mnezice de curând captate, în toate amănuntele ei, asupra părinţilor, 
proces prin care abia au devenit posibile acele puterice consecinţe afective. S- 
a produs acum o înţelegere retroactivă a acelor impresii recepţionate poate cu 
câteva săptămâni sau luni înainte, un fenomen pe care poate fiecare dintre noi 
l-a observat la el însuşi. Transferul de la câinii acuplaţi asupra părinţilor nu s- 
a efectuat prin intermediul unui procedeu deductiv bazat pe cuvinte, ci prin 
căutarea în amintire a unei scene reale în care părinţii sunt împreună, scenă 
care să poată fi contopită cu situaţia coitului. Toate detaliile scenei, 
prezentate în analiza visului, puteau fi reproduse exact. Era cu adevărat o 
după-amiază de vară, copilul suferea de malarie, părinţii erau prezenţi, în 
haine albe, când copilul s-a trezit din somn - dar scena era nevinovată. Restul 



îl adăugase pe baza experienţei cu câini, dorinţa ulterioară a curiosului de a-i 
surprinde şi pe părinţi în timpul contactului lor intim, şi acum scena astfel 
fantasmată îşi dezvoltă toate efectele pe care i le-am atribuit, aceleaşi ca şi 
când scena ar fi fost în întregime reală şi nu închegată din două componente, 
una timpurie indiferentă şi una ulterioară, cu un efect deosebit de puternic. 

Se vede imediat cu cât sunt reduse exigenţele impuse presupusei noastre 
credulităţi. Nu mai suntem nevoiţi să presupunem că părinţii au avut 
contactul sexual în prezenţa copilului, ceea ce, chiar dacă acesta era foarte 
mic, pentru mulţi dintre noi este o imagine dezagreabilă. Valoarea efectului 
retroactiv se reduce foarte mult; el se referă acum doar la câteva luni ale celui 
de-al patrulea an de viaţă şi nu ajunge deloc până în primii ani, tulburi, ai 
copilăriei. în atitudinea copilului, care face transferul de la câini asupra 
părinţilor şi se teme de lup şi nu de tată, nu rămâne aproape nimic 
surprinzător. Doar el se află în faza elaborării concepţiei sale despre lume, 
care a fost caracterizată în Totem şi tabu drept o revenire a totemismului. 
Teoria care vrea să explice scenele originare ale nevrozelor prin fantasmare 
retroactivă din perioade ulterioare pare să găsească, după observaţiile noastre, 
un sprijin puternic la nevroticul nostru în ciuda vârstei sale fragede de patru 
ani. Deşi este atât de tânăr, a reuşit să substituie o impresie de la patru ani 
printr-o traumă fantasmată la 1V2 ani; această regresie nu apare însă nici 
misterioasă, nici tendenţioasă. Scena care trebuie construită trebuia să 
îndeplinească anumite condiţii care, ca urmare a împrejurărilor de viaţă ale 
autorului visului, puteau fi găsite tocmai în această perioadă timpurie, ca de 
exemplu aceea că el se afla în pat în dormitorul părinţilor. 

în sprijinul concepţiei propuse aici, pentru majoritatea cititorilor va părea 
de-a dreptul hotărâtor ceea ce pot să adaug din rezultatele analitice ale altor 
cazuri. Scena observării actului sexual al părinţilor într-o copilărie foarte 
timpurie - fie ea amintire reală sau fantasmă - nu este deloc o raritate în 
analizele oamenilor nevrotici. Poate că apare la fel de frecvent la cei care nu 
au devenit nevrotici. Poate aparţine conţinuturilor obişnuite ale tezaurului lor 
mnezic - conştient sau inconştient. De câte ori însă am putut dezvălui prin 
analiză o asemenea scenă, ea prezenta aceeaşi particularitate care ne-a frapat 



şi în cazul pacientului nostru: se referea la coitus a tergo, care doar el putea 
înlesni privitorului inspectarea organelor genitale. Nu ar trebui să ne mai 
îndoim că este vorba doar despre o fantasmă, care probabil este inspirată 
regulat prin observarea copulaţiei animalelor. Ba mai mult; am arătat mai 
devreme că prezentarea „scenei originare" făcută de mine a rămas 
incompletă, prin aceea că păstrasem pentru mai târziu relatarea modului în 
care copilul tulbura contactul părinţilor. Trebuie să adaug acum că modul 
acestei tulburări este acelaşi în toate cazurile. 

îmi pot închipui că acum m-am expus unor grave bănuieli din partea 
cititorilor acestui caz. Dacă aveam la dispoziţie aceste argumente favorabile 
unei astfel de concepţii despre „scena originară", cum aş putea să justific 
faptul că mai întâi am susţinut o alta, care părea atât de absurdă? Sau poate că 
în intervalul dintre prima notare a cazului şi această completare am acumulat 
acea nouă experienţă care m-a determinat să-mi schimb concepţia iniţială şi, 
din diferite motive, nu am vrut să recunosc aceasta? Recunosc, în schimb, 
altceva: că intenţionez să închei discuţia asupra valorii reale a scenei 
originare de data aceasta cu un non liquet. Această relatare de caz încă nu a 
ajuns la final; în desfăşurarea ei ulterioară se va ivi o împrejurare care va 
tulbura certitudinea pe care credeam că o avem acum. Atunci probabil că nu 
va rămâne nimic altceva decât trimiterea la acele pasaje ale Prelegerilor mele 
în care am tratat problema fantasmelor originare sau scenelor originare.] 


94 Cât de timpuriu m-am ocupat cu această problemă poate demonstra un pasaj din prima 
ediţie a Interpretării viselor (1900). Acolo scrie la p. 126, în legătură cu analiza unei 
expresii care apare într-un vis: Asta nu se mai poate obţine; această expresie provine de la 
mine însumi; cu câteva zile înainte explicasem că „cele mai vechi întâmplări infantile nu 
mai pot fi obţinute ca atare, ci sunt înlocuite în analiză prin «transferuri» şi «vise».“ 

95 Mecanismul visului nu poate fi influenţat, dar materialul visului poate fi comandat 
parţial. 

96 Prefer, din motive bine întemeiate, să spun: retragerea libidoului de la conflictele 
actuale. 

97* Paranteza îi aparţine lui Freud (IV.t.). 


VI 

Nevroza obsesională 

Pentru a treia oară copilul a suferit o influenţă care i-a modificat evoluţia 
într-un mod hotărâtor. Când avea 4^2 şi starea lui de irascibilitate şi 
anxietate nu se îmbunătăţise încă, mama a luat hotărârea de a-i face 
cunoscută povestea biblică, în speranţa că astfel îl va distrage şi îl va încuraja. 
Aceasta i-a şi reuşit, introducerea religiei a pus capăt fazei de până atunci, dar 
a atras după sine o înlocuire a angoasei cu obsesiile. Până acum nu putuse să 
adoarmă pentru că se temea că va visa la fel de urât ca în noaptea aceea din 
ajunul Crăciunului; acum trebuia, înainte de culcare, să sărute toate icoanele 
din cameră, să spună rugăciuni şi să facă nenumărate cruci asupra lui şi 
asupra patului său. 

Acum copilăria lui ne apare clar divizată în următoarele perioade: mai 
întâi, până la momentul seducerii ( 3 V 4 ani), perioada timpurie, căreia îi 
aparţine scena originară; în al doilea rând, până la visul angoasant, perioada 
schimbării de caracter (4 ani), în al treilea rând, zoofobia până la introducerea 
religiei (4 1 /2 ani) şi începând de atunci nevroza obsesională până după vârsta 
de zece ani. O înlocuire instantanee şi netă a unei faze prin cea imediat 
următoare nu stă nici în natura împrejurărilor, nici în natura pacientului 
nostru, căruia, dimpotrivă, îi era caracteristică menţinerea tuturor stărilor 
precedente şi coexistenţa tendinţelor celor mai diverse. „Răutatea" nu a 
dispărut când s-a instalat angoasa şi s-a prelungit, scăzând uşor, până în 
perioada de cucernicie. Fobia de lup însă nu mai apare în această ultimă fază. 
Nevroza obsesională a evoluat discontinuu; prima criză a fost cea mai lungă 
şi cea mai intensă, altele au apărut la 8 şi la 10 ani, întotdeauna în urma unor 
situaţii care aveau o legătură evidentă cu conţinutul nevrozei. Mama i-a spus 
ea însăşi povestea sfântă şi i-a cerut şi Naniei să-i citească despre aceasta 
dintr-o carte împodobită cu ilustraţii. Accentul principal a căzut, desigur, pe 
povestea patimilor. Nania, care era foarte pioasă şi superstiţioasă, îi oferea 



propriile interpretări, dar trebuia să şi asculte toate obiecţiile şi îndoielile 
micului critic. în cazul în care conflictele care au început să-l macine acum s- 
au terminat cu o victorie a credinţei, influenţa Naniei nu a fost lipsită de 
importanţă. 

Ceea ce mi-a prezentat drept amintire a reacţiei sale la introducerea în 
religie a întâmpinat mai întâi profunda mea încredere. Acestea nu puteau fi, 
credeam eu, gândurile unui copil de 4 1 /2—5 ani; probabil că deplasa în acest 
trecut timpuriu ceea ce izvora din meditaţiile adultului de aproape 30 de 
ani^. Doar că pacientul nu a vrut să audă nimic de această obiecţie; nu am 
reuşit să-l conving, ca în cazul atâtor altor diferenţe de opinie dintre noi; 
legătura dintre amintirile lui şi simptomele relatate, ca şi încadrarea acestora 
în evoluţia lui sexuală m-au determinat până la urmă să-i dau lui crezare. Şi- 
apoi mi-am spus că tocmai critica împotriva dogmelor religioase, de care nu 
îl credeam capabil pe copil, este realizată doar de un număr infim de adulţi. 

Acum voi expune materialul amintirilor sale şi abia apoi voi căuta o cale 
care să ducă la înţelegerea lor. 

Impresia care i s-a transmis prin istorisirea poveştii sfinte nu a fost 
plăcută la început, după cum relatează el. S-a împotrivit mai întâi suferinţei 
specifice persoanei lui Cristos, apoi întregii sale poveşti. Şi-a îndreptat critica 
indignată împotriva lui Dumnezeu-Tatăl. Dacă este atotputernic, atunci este 
vina lui că oamenii sunt răi şi îi chinuie pe alţii, lucru pentru care ajung apoi 
în iad. Ar fi trebuit să-i facă buni; el însuşi este răspunzător pentru tot răul şi 
pentru toate chinurile. L-a indignat porunca de a întinde şi celălalt obraz când 
se primeşte o palmă, faptul că Iisus pe cruce ar fi dorit ca potirul să-l 
ocolească, dar şi faptul că nu s-a întâmplat nicio minune care să-l dovedească 
drept fiul lui Dumnezeu. Prin urmare, perspicacitatea îi era trează şi ştia să 
descopere cu o severitate neînduplecată punctele slabe ale poveştii sfinte. 

Acestei critici raţionaliste i s-au alăturat însă, în curând, căutări şi 
îndoieli care ne dezvăluie colaborarea unor tendinţe ascunse. Una din primele 
întrebări puse Naniei a fost dacă şi Iisus a avut fund. Nania i-a răspuns că El 
ar fi fost Dumnezeu, dar şi om. Ca om, ar fi avut şi ar fi făcut totul ca ceilalţi 
oameni. Acest răspuns nu l-a satisfăcut deloc, dar s-a consolat singur 


spunându-şi că fundul ar fi doar prelungirea picioarelor. Teama, abia potolită, 
de a fi nevoit să înjosească persoana sfântă a izbucnit din nou când i-a răsărit 
întrebarea dacă Cristos face caca. Nu a îndrăznit să pună această întrebare 
pioasei Nania, dar a găsit singur o ieşire pe care ea nu ar fi putut să i-o indice: 
aşa cum Cristos făcuse vin din nimic, ar fi putut să transforme şi hrana în 
nimic şi să se scutească astfel de defecaţie. 

Ne vom apropia de înţelegerea acestor gânduri dacă vom reveni asupra 
unei etape dezbătute mai devreme a evoluţiei sale sexuale. Ştim că, după 
respingerea de către Nania şi reprimarea activităţii genitale incipiente legate 
de aceasta, viaţa sexuală evoluase în direcţia sadismului şi a masochismului. 
El chinuia, maltrata animale mici, fantasma despre lovirea cailor, pe de altă 
parte, despre lovirea moştenitorului— tronului—. în sadism păstra 
identificarea străveche cu tatăl, în masochism şi-l alesese pe acesta ca obiect 
sexual. Se găsea în miezul unei faze a organizării pregenitale în care eu văd 
predispoziţia pentru nevroza obsesională. Prin acţiunea acelui vis, care l-a pus 
sub influenţa scenei originare, ar fi putut să evolueze spre organizarea 
genitală şi să transforme masochismul faţă de tată într-o poziţie feminină faţă 
de acesta, în homosexualitate. 

Dar acest vis nu a determinat progresul, ci s-a terminat prin angoasă. 
Relaţia lui cu tatăl, care, de la scopul sexual de a fi pedepsit de acesta ar fi 
trebuit să treacă la următorul scop, acela de a fi penetrat de tată ca o femeie, a 
fost împinsă, prin protestul virilităţii sale narcisice, înapoi pe o treaptă şi mai 
primitivă; prin deplasarea asupra unui substitut al tatălui, ca teamă de a fi 
mâncat de lup, a fost clivată, dar nu a fost nicidecum rezolvată pe această 
cale. Putem explica acest conţinut în aparenţă complicat dacă nu renunţăm la 
coexistenţa celor trei tendinţe sexuale care-1 vizează pe tată. începând din 
momentul visului a fost homosexual în inconştient, în nevroză se afla în 
stadiul canibalic; dominantă a rămas poziţia masochistă anterioară. Cele trei 
tendinţe aveau toate scopuri sexuale pasive; obiectul era acelaşi, tendinţa 
sexuală era aceeaşi, dar se produsese un clivaj al acesteia pe trei niveluri 
diferite. 

Cunoaşterea poveştii sfinte i-a oferit posibilitatea de a-şi sublima 
atitudinea masochistă dominantă faţă de tată. El a devenit Cristos, ceea ce i-a 


fost înlesnit în mod deosebit de faptul că aveau aceeaşi zi de naştere. Astfel 
devenise ceva mare şi - fapt pe care încă nu cădea un accent prea puternic - 
totodată bărbat. în întrebarea dacă Cristos poate avea fund transpare poziţia 
homosexuală refulată, deoarece această frământare nu putea fi altceva decât 
întrebarea dacă acesta ar putea fi folosit de tata ca o femeie, ca mama în scena 
originară. Când vom ajunge la dezlegarea celorlalte idei obsesionale, ni se va 
confirma această interpretare. Refulării homosexualităţii pasive îi corespunde 
acum temerea că ar fi o blasfemie să se asocieze persoana sfântă cu asemenea 
bănuieli. Se observă că se străduia să-şi ferească noua sublimare de ceea ce i 
se adăuga de la sursele refulatului. Dar nu a reuşit. 

Nu înţelegem încă de ce se opune acum şi caracterului pasiv al lui 
Cristos şi maltratării de către tată, începând, prin aceasta, să-şi nege şi idealul 
masochist de până atunci, chiar şi în sublimarea lui. Putem presupune că 
acest al doilea conflict a fost deosebit de favorabil apariţiei ideilor obsesive 
înjositoare ale primului conflict (între tendinţa masochistă dominantă şi cea 
homosexuală refulată), pentru că nu este altfel decât firesc ca într-un conflict 
sufletesc să se însumeze toate tendinţele antagoniste, chiar dacă provin din 
sursele cele mai diferite. Motivul împotrivirii sale şi, prin urmare, al criticii la 
adresa religiei îl vom afla din noi relatări. 

în urma relatărilor despre povestea sfântă avusese de câştigat şi 
cercetarea lui sexuală. Până acum nu avusese niciun motiv să presupună că 
doar femeia ar naşte copii. Dimpotrivă, Nania îl lăsase să creadă că el ar fi 
copilul tatălui, iar sora lui copilul mamei şi pe această legătură mai strânsă cu 
tatăl pusese mare preţ. Acum află că Maria se numea născătoarea de 
Dumnezeu. Prin urmare, copiii proveneau din femeie şi afirmaţia Naniei nu 
mai era valabilă. Apoi, povestirea îl derutase în privinţa tatălui lui Cristos. El 
înclina să creadă că ar fi fost Iosif, deoarece i se spusese că ei trăiseră mereu 
împreună, dar Nania îi spuse că Iosif a fost doar ca tatăl său, iar adevăratul 
tată ar fi fost Dumnezeu. Această lămurire nu l-a ajutat cu nimic. A înţeles 
doar atât: dacă într-adevăr se putea discuta despre ea, relaţia dintre tată şi fiu 
nu era totuşi atât de intimă pe cât îşi imaginase el dintotdeauna. 

Băiatul a intuit într-o oarecare măsură ambivalenţa afectivă faţă de tată, 
care apare în toate religiile, şi şi-a atacat religia din cauza slăbirii acestei 



relaţii cu tatăl. Bineînţeles că opoziţia sa a încetat în curând să fie o îndoială 
adresată adevărului doctrinei şi s-a întors, în schimb, împotriva persoanei lui 
Dumnezeu. Dumnezeu fusese aspru şi crud cu fiul său, dar nu era mai bun 
nici cu oamenii. îşi jertfise fiul şi îi ceruse acelaşi lucru lui Avram. Copilul 
începu să se teamă de Dumnezeu. 

Dacă el era Cristos, atunci tatăl era Dumnezeu. Dar Dumnezeul pe care i- 
1 impunea religia nu era un substitut adevărat al tatălui pe care îl iubise şi pe 
care nu dorea să-l piardă. Dragostea pentru acest tată i-a creat agerimea 
critică. El se împotrivea lui Dumnezeu pentru a-1 putea păstra pe tată, îl apăra 
astfel, de fapt, pe vechiul tată împotriva celui nou. Avea de realizat o dificilă 
acţiune de detaşare de tată. 

Era, prin urmare, vechea dragoste pentru tatăl său, revelată foarte 
timpuriu, cea din care îşi lua energia pentru a-1 combate pe Dumnezeu şi 
agerimea pentru a critica religia. Dar, pe de altă parte, nici această duşmănie 
împotriva noului Dumnezeu nu era un act originar, ea avea o prefigurare în 
impulsul duşmănos împotriva tatălui, care se formase sub influenţa visului 
angoasant şi era, în fond, doar o reînviere a acestuia. Cele două tendinţe 
afective antagoniste, care aveau să-i guverneze întreaga viaţă ulterioară, s-au 
întâlnit aici într-un conflict al ambivalenţei pe tema religiei. Ceea ce a urmat 
ca simptom din acest conflict, ideile blasfemiatoare, obsesia, care îl lua prin 
surprindere, de a gândi Dumnezeu-căcat, Dumnezeu-porc, era, de aceea, un 
adevărat rezultat de compromis, cum ne va arăta analiza acestor idei în 
contextul erotismului anal. 

Alte câteva simptome obsesionale mai puţin tipice conduc la fel de sigur 
la tată, dar lasă să se recunoască şi legătura nevrozei obsesionale cu 
întâmplările anterioare. 

Din ceremonialul de cucernicie, prin care până la urmă şi-a ispăşit 
blasfemiile, făcea parte şi obligaţia de a respira profund în anumite condiţii. 
De fiecare dată când îşi făcea cruce, trebuia să inspire adânc sau să expire 
puternic. în limbajul lui, suflu înseamnă spirit. Acesta era deci rolul Sfântului 
Duh. El trebuia să inspire Sfântul Duh şi să expire duhurile rele despre care 
auzise şi citise—. Acestor duhuri rele le atribuia şi gândurile blasfemiatoare 
pentru care trebuia să-şi impună atâtea canoane. Era însă nevoit să expire 


când vedea cerşetori, infirmi, oameni urâţi, bătrâni vrednici de milă, şi 
această obsesie nu ştia să o pună în legătură cu duhurile. îşi dădea seama doar 
că o face ca să nu devină asemenea lor. 

Apoi, în urma unui vis, analiza a lămurit că expiraţia la vederea unor 
persoane vrednice de milă începuse abia după vârsta de 6 ani şi avea legătură 
cu tatăl. Nu îl văzuse pe acesta de multe luni, când mama a spus odată că va 
merge cu copiii în oraş şi le va arăta ceva ce îi va bucura foarte mult. I-a dus 
apoi într-un sanatoriu în care l-au revăzut pe tată; acesta arăta rău şi i-a făcut 
milă fiului. Prin urmare, tatăl era, de asemenea, prototipul tuturor infirmilor, 
cerşetorilor şi săracilor în faţa cărora era nevoit să expire, cum de altfel este şi 
prototipul acelor pocituri care se văd în stări de angoasă şi al caricaturilor 
care se desenează în bătaie de joc. Vom afla mai încolo că această atitudine 
de milă îşi are rădăcina într-un anumit detaliu al scenei originare, care şi-a 
făcut efectul atât de târziu în nevroza obsesională. 

Dorinţa de a nu deveni ca aceştia, care motiva expiraţia în faţa infirmilor, 
era, aşadar, negativul acelei vechi identificări cu tatăl. Dar astfel îl copia pe 
tată şi în sensul pozitiv, deoarece expiratul puternic era o imitaţie a sunetului 
pe care îl percepuse dinspre tată în timpul actului sexual—. Sfântul Duh îşi 
datora originea acestui semn de excitaţie senzuală a bărbatului. Prin refulare, 
această respiraţie s-a transformat în duh rău, pentru care exista şi o altă 
genealogie, anume malaria de care suferise la momentul scenei originare. 

Respingerea acestor duhuri rele reflectă şi o inconfundabilă pornire 
ascetică, manifestată şi în alte reacţii. Când a aflat că, odată, Isus a făcut să 
intre nişte duhuri rele în câteva scroafe, care apoi s-au prăbuşit într-o 
prăpastie, s-a gândit că şi sora lui, în primii ani ai copilăriei ei, înaintea 
amintirilor sale, se rostogolise de pe drumul stâncos al portului până la mal. 
Şi ea era un astfel de duh rău şi o scroafă; de aici până la Dumnezeu-porc 
drumul a fost scurt. Tatăl însuşi se dovedise la fel de dominat de senzualitate. 
Când a aflat povestea primilor oameni, l-a izbit asemănarea dintre soarta lui 
şi a lui Adam. în discuţia cu Nania s-a prefăcut a fi mirat că Adam se lăsase 
împins în nenorocire de o femeie şi i-a promis Naniei să nu se însoare 
niciodată. în această perioadă, avea să capete o expresie puternică ostilitatea 
împotriva femeii, din cauza seducerii de către soră. Aceasta avea să-l tulbure 


încă destul de des în viaţa afectivă de mai târziu. Sora a devenit pentru el 
întruchiparea permanentă a ispitei şi a păcatului. După ce se spovedea, se 
simţea curat şi fără păcate. Apoi i se părea că sora ar sta la pândă să-l împingă 
din nou în păcat şi, aproape fără să-şi dea seama, provoca o ceartă cu sora lui, 
păcătuind din nou. Astfel era silit să reproducă mereu faptul seducerii. 
Gândurile sale blasfemiatoare nu le divulgase de altfel niciodată la 
spovedanie, deşi erau atât de apăsătoare. 

Am ajuns pe nesimţite la simptomatica anilor târzii ai nevrozei 
obsesionale şi dorim, de aceea, să relatăm despre sfârşitul ei, sărind peste tot 
ceea ce s-a întâmplat între timp. Ştim deja că, făcând abstracţie de elementele 
ei permanente, a suferit intensificări temporare, odată, ceea ce încă nu putem 
înţelege, când pe strada lui a murit un băiat cu care se putea identifica. Pe 
când avea zece ani, i s-a pus un preceptor german, care a dobândit curând o 
puternică influenţă asupra lui. Este deosebit de semnificativ faptul că toată 
cucernicia lui gravă a dispărut, pentru a nu mai reveni vreodată, după ce a 
observat şi a aflat din discuţii instructive cu profesorul său că acest substitut 
al tatălui nu punea niciun preţ pe cucernicie şi nu dădea doi bani pe adevărul 
religiei. Cucernicia a dispărut odată cu dependenţa faţă de tată, care a fost 
înlocuit acum de un tată nou, mai prietenos. Aceasta nu s-a întâmplat însă 
fără o ultimă izbucnire a nevrozei obsesionale, din care şi-a amintit mai ales 
obsesia de a se gândi la Sfânta Treime de câte ori vedea pe stradă trei 
grămăjoare de baligă alăturate. El nu ceda niciodată unui imbold fără a face 
încă o încercare de a păstra ceea ce depreciase. Când profesorul l-a convins să 
renunţe la cruzimea împotriva animalelor mici, a pus capăt acestor nelegiuiri, 
dar nu înainte de a fi tăiat încă o dată omizi pe săturate. în cadrul analizei se 
purta încă la fel, dezvoltând o „reacţie negativă" pasageră; după fiecare 
rezolvare radicală încerca, pentru scurtă vreme, să nege efectul acesteia, 
printr-o înrăutăţire a simptomului rezolvat. Copiii au, în general, aceeaşi 
atitudine faţă de interdicţii. După ce sunt luaţi la rost pentru că, de exemplu, 
fac un zgomot nesuferit, ei îl mai repetă o dată înainte de a înceta să-l 
producă. Astfel au reuşit să arate că, aparent, au încetat de bunăvoie şi că s-au 
opus interdicţiei. 

Sub influenţa profesorului german s-a produs o sublimare nouă şi mai 



bună a sadismului său, care, corespunzător pubertăţii ce se apropia pe atunci, 
câştigase supremaţia în faţa masochismului. începu să fie pasionat de viaţa 
militară, de uniforme, arme şi cai, şi îşi hrănea astfel neîntreruptele vise 
diurne. Astfel, sub influenţa unui bărbat, se desprinsese de poziţiile lui pasive 
şi se afla deocamdată pe căi destul de normale. O consecinţă a afecţiunii 
pentru învăţătorul care l-a părăsit curând după aceea a fost faptul că mai 
târziu avea să prefere elementul german (medici, instituţii, femei) celui natal 
(reprezentare a tatălui), fapt de pe urma căruia transferul în cadrul curei 
analitice a avut mult de câştigat. 

Mai este un vis care aparţine perioadei de dinaintea eliberării sale de 
către profesor, pe care îl amintesc pentru că fusese uitat până la apariţia lui în 
cadrul curei. S-a văzut pe el însuşi călărind pe un cal şi urmărit de o omidă 
uriaşă. Şi-a dat seama că acest vis era o referire la unul anterior, din perioada 
de dinainte de profesor, pe care îl interpretaserăm de multă vreme. în acest 
vis anterior l-a văzut pe diavol în veşmânt negru şi în poziţia verticală care îl 
înspăimântase cândva atât de tare în cazul lupului şi al leului. Cu degetul 
întins arăta spre un melc uriaş. îşi dăduse repede seama că acest diavol era 
demonul dintr-o lucrare literară cunoscută, visul însuşi fiind prelucrarea unei 
imagini foarte răspândite, care îl înfăţişa pe demon într-o scenă de dragoste 
cu o fată. Melcul ţinea locul femeii ca un simbol sexual feminin clar. Conduşi 
de gestul indicator al demonului, am putut găsi în curând ca sens al visului 
faptul că îşi dorea pe cineva care să-i dea ultimele învăţăminte care încă îi 
lipseau în legătură cu misterul actului sexual, aşa cum tatăl i le dăduse cândva 
pe primele, în scena originară. 

în legătură cu visul mai recent, în care simbolul feminin era înlocuit de 
cel masculin, şi-a amintit un incident care survenise cu foarte puţin timp 
înainte. într-o zi, la moşie, a trecut călare pe lângă un ţăran care dormea, 
avându-1 pe fiul său întins alături. Acesta l-a trezit pe tată şi i-a spus ceva, ca 
urmare, tatăl a început să-l înjure şi să-l urmărească pe călăreţ, aşa încât 
acesta s-a îndepărtat repede cu calul său. Apoi a doua amintire, că existau pe 
aceeaşi moşie pomi care erau complet albi, complet acoperiţi de omizi, 
înţelegem că s-a înspăimântat şi în faţa realizării fantasmei că fiul ar dormi cu 
tatăl, şi că s-a folosit de copacii albi pentru a realiza o referire la visul 



angoasant cu lupii albi din nuc. A fost, prin urmare, o izbucnire directă a 
angoasei în faţa acelei poziţii feminine faţă de bărbat, de care se apărase mai 
întâi prin sublimarea religioasă şi avea să se apere în curând mai eficient prin 
cea militară. 

Ar fi însă o mare greşeală să se presupună că după dispariţia 
simptomelor obsesionale nu ar fi rămas efecte permanente ale nevrozei 
obsesionale. Procesul condusese la o victorie a credinţei cucernice asupra 
împotrivirii critic-cercetătoare şi avusese ca premisă refularea atitudinii 
homosexuale. Din ambii factori rezultaseră prejudicii de durată. Activitatea 
intelectuală a rămas după acest prim mare eşec profund afectată. Nu s-a 
dezvoltat sârguinţa, nu s-a mai arătat nimic din perspicacitatea care la frageda 
vârstă de 5 ani disecase critic învăţăturile religioase. Refularea 
homosexualităţii foarte puternice produsă în timpul acelui coşmar a rezervat 
această tendinţă semnificativă pentru inconştient, a menţinut-o astfel la 
scopul originar şi a sustras-o tuturor sublimărilor cărora le este în general 
supusă. Din această cauză, pacientului i-au lipsit toate interesele sociale care 
dau sens vieţii. Abia când în cura analitică a reuşit rezolvarea acestei 
încătuşări a homosexualităţii, starea lucrurilor a putut să se îndrepte, şi a fost 
uimitor să văd cum - fără îndemnul direct al medicului - fiecare parte 
eliberată a libidoului homosexual şi-a găsit o întrebuinţare în viaţă şi cum a 
căutat o alăturare la marile îndeletniciri comune ale omenirii. 


98 Am făcut în repetate rânduri încercarea de a plasa cu cel puţin un an mai târziu 
evenimentele relatate de bolnav, prin urmare seducţia la 4 V 2 ani, visul în momentul 
aniversării vârstei de cinci ani. Oricum nu era nimic de câştigat în ceea ce priveşte 
intervalele, dar pacientul a rămas neînduplecat şi în această privinţă, fără să-mi poată risipi, 
de altfel, o ultimă îndoială. Impresia pe care o face povestea sa, ca şi toate analizele şi 
concluziile legate de ea, ar rămâne oricum neschimbate în urma acestei deplasări de un an. 

99 Am tradus prin lovire atât das Schlagen = faptul de a lovi, cât şi das Geschlagenwerden 
= faptul de a fi lovit ( N.t .). 

100 Mai ales lovituri peste penis. 

101 Acest simptom s-a dezvoltat, după cum vom auzi, după vârsta de şase ani, când a 
învăţat să citească. 

102 Presupunând natura reală a scenei originare. 


VII 

Erotism anal şi complexul castrării 

îl rog pe cititor să-şi aducă aminte că am obţinut acest istoric al unei 
nevroze infantile oarecum ca produs secundar în timpul analizei unei 
îmbolnăviri la o vârstă mai înaintată. Prin urmare, a trebuit să o compun din 
fragmente mai mici decât stau de obicei la dispoziţia sintezei. Această muncă, 
altfel nu tocmai dificilă, atinge o limită naturală acolo unde trebuie să 
introducă o formaţiune multidimensională în planul descrierii. Trebuie, prin 
urmare, să mă mulţumesc cu prezentarea unor fragmente pe care cititorul să 
le îmbine într-un tot viu. Nevroza obsesională descrisă s-a produs, după cum 
am accentuat în repetate rânduri, pe fondul unei constituţii sadic-anale. Până 
acum însă am vorbit doar despre unul din factorii principali - sadismul şi 
transformările sale. Tot ceea ce se referă la erotismul anal a fost lăsat 
deoparte intenţionat şi va fi adăugat acum integral. 

Analiştii au căzut de mult de acord asupra faptului că numeroaselor 
mişcări pulsionale cuprinse în noţiunea de erotism anal le revine, în 
structurarea vieţii sexuale şi a activităţii afective în general, o importanţă 
deosebită, care nici nu ar putea fi supraestimată. De asemenea, că una dintre 
cele mai importante expresii ale erotismului modificat din această sursă se 
găseşte în atitudinea faţă de bani, material preţios care, de-a lungul vieţii, a 
atras asupra sa interesul psihic acordat iniţial excrementelor, ca produse ale 
zonei anale. Ne-am deprins să explicăm interesul pentru bani, în măsura în 
care este de natură libidinală şi nu raţională, prin plăcerea excrementală şi să- 
i pretindem omului normal să-şi protejeze relaţia cu banii de influenţe ale 
libidoului şi să o regleze după considerente reale. 

în cazul pacientului nostru, această relaţie era tulburată într-o măsură 
foarte mare în momentul celei de-a doua îmbolnăviri, şi aceasta nu era una 
din cauzele neglijabile ale dependenţei şi lipsei lui de simţ practic. Prin 
moştenirile lăsate de tată şi de un unchi devenise foarte bogat, punea, în mod 
vădit, mult preţ pe recunoaşterea bogăţiei lui şi se mâhnea profund dacă era 



subapreciat în această privinţă. Dar nu ştia cât poseda, cât cheltuia, cât îi 
rămânea. Era greu de spus dacă trebuia considerat avar sau risipitor. Se purta 
ba într-un fel, ba în altul, niciodată într-un mod care să indice o intenţie 
consecventă. După câteva trăsături frapante, pe care le voi indica mai jos, ar 
putea fi considerat un parvenit ambiţios, împietrit, care consideră bogăţia 
drept cea mai mare calitate a persoanei sale şi pentru care interesele afective 
nu contează deloc pe lângă interesele băneşti. Dar el nu îi aprecia pe ceilalţi 
după bogăţia lor şi în numeroase împrejurări s-a arătat a fi mai curând 
modest, săritor şi milos. Se pare că banii scăpau de sub controlul său 
conştient şi însemnau pentru el altceva. 

Am menţionat deja că mi s-a părut ciudat modul în care s-a consolat de 
pierderea surorii, care în ultimii ani devenise camaradul lui cel mai bun; şi 
anume spunându-şi că acum nu mai trebuia să împartă cu ea moştenirea lăsată 
de părinţi. Poate mai surprinzătoare era liniştea cu care povestea toate 
acestea, ca şi când nu şi-ar fi dat seama de insensibilitatea astfel mărturisită. 
Analiza l-a reabilitat, într-adevăr, arătând că durerea pricinuită de pierderea 
surorii suferise doar o deplasare, dar abia acum a devenit de neînţeles faptul 
că încercase să găsească în îmbogăţire un substitut al surorii. 

Comportamentul său în altă împrejurare i s-a părut lui însuşi de neînţeles. 
După moartea tatălui său averea lăsată drept moştenire a fost împărţită între el 
şi mama sa. Mama o administra şi venea în întâmpinarea pretenţiilor lui 
băneşti, într-un mod impecabil şi generos. Cu toate acestea, fiecare discuţie 
despre probleme băneşti se termina cu cele mai vehemente reproşuri din 
partea lui, cum că ea nu l-ar iubi, că s-ar gândi să facă economie pe socoteala 
lui, şi că, probabil, ar prefera să-l vadă mort, pentru a dispune singură de 
bani. Atunci mama îl asigura, plângând, de lipsa ei de egoism, el se ruşina şi 
o încredinţa, pe bună dreptate, că nici nu ar crede aşa ceva despre ea, dar era 
sigur că va repeta aceeaşi scenă cu prima ocazie. 

Că, mult timp înaintea analizei, excrementele au avut pentru el 
semnificaţie pecuniară, reiese din numeroase întâmplări, din care voi relata 
două. într-o vreme când intestinul încă nu lua parte la suferinţa sa, i-a făcut o 
vizită unui văr sărac dintr-un oraş mare. După ce a plecat, şi-a făcut reproşuri 
pentru că nu-şi ajuta cu bani această rudă şi imediat după aceea a simţit 



„poate cea mai puternică nevoie de defecaţie din viaţa lui“. Doi ani mai 
târziu, i-a stabilit acestei rude, într-adevăr, o rentă. Cealaltă întâmplare: când 
avea 18 ani, în timpul pregătirilor pentru examenul de maturitate, i-a făcut o 
vizită unui coleg şi au convenit asupra a ceea ce teama comună de a cădea la 
examen făcea să pară oportun—. Stabiliseră să fie mituit administratorul 
şcolii, iar partea lui din suma care trebuia adunată era, fireşte, cea mai mare. 
Pe drumul spre casă s-a gândit că ar da cu plăcere chiar mai mult, doar dacă 
nu ar păţi nimic la examen şi, într-adevăr, a avut altă neplăcere încă înainte de 
a ajunge în faţa uşii casei sale—. 

Suntem pregătiţi să auzim că în îmbolnăvirea lui de mai târziu a suferit 
de tulburări ale funcţiei intestinale, foarte îndărătnice, chiar dacă uneori, din 
diverse motive, prezentau fluctuaţii. Când a intrat în tratamentul meu, se 
obişnuise cu spălăturile intestinale, pe care i le făcea un însoţitor; scaune 
spontane nu avea cu lunile, dacă nu apărea o emoţie neaşteptată dintr-o 
anumită direcţie, în urma căreia se instala, pentru câteva zile, o activitate 
intestinală normală. Se plângea mai ales de faptul că lumea ar fi pentru el 
acoperită de un văl, sau că el ar fi despărţit de lume printr-un văl. Acest văl se 
rupea doar în momentul spălăturii, când conţinutul intestinului era eliminat şi 
atunci se simţea iarăşi sănătos şi normal—. 

Colegul la care l-am trimis pe pacient pentru examinarea stării 
intestinului său a fost suficient de înţelept pentru a-1 califica drept funcţional 
sau chiar condiţionat psihic şi pentru a se abţine de la prescrierea unor 
medicamente puternice. De altfel, nici acestea şi nici regimul recomandat nu 
au avut efect. în anii tratamentului psihanalitic nu s-a produs nicio defecaţie 
spontană (făcând abstracţie de acele influenţe neaşteptate). Bolnavul s-a lăsat 
convins că orice tratare mai intensivă a recalcitrantului organ i-ar agrava 
starea şi s-a limitat la golirea intestinului o dată sau de două ori pe săptămână, 
prin spălături intestinale sau cu ajutorul unui laxativ. 

în discutarea tulburărilor intestinale, am acordat stării maladive de mai 
târziu a pacientului un spaţiu mai larg decât era în intenţia acestei lucrări 
dedicate nevrozei sale infantile. Două motive au fost determinante pentru 
aceasta: în primul rând, faptul că simptomatica intestinală a continuat cu 


foarte mici modificări, de la nevroza din copilărie la cea de mai târziu şi, în al 
doilea rând, faptul că i-a revenit un rol principal în terminarea curei. 

Se ştie ce semnificaţii are îndoiala pentru medicul care analizează o 
nevroză obsesională. Este cea mai puternică armă a pacientului, mijlocul 
preferat al rezistenţei lui. Datorită acestei îndoieli a reuşit şi pacientul nostru, 
ascuns în spatele unei indiferenţe pline de respect, să abată ani în şir eforturile 
curei. Nu s-a schimbat nimic şi nu s-a găsit o modalitate de a-1 convinge. în 
sfârşit, am recunoscut importanţa tulburării intestinale pentru intenţiile mele; 
ea reprezenta stropul de isterie care se descoperă întotdeauna la baza unei 
nevroze obsesionale. I-am promis pacientului restabilirea completă a 
activităţii intestinului său, determinându-1 prin această promisiune să-şi 
manifeste neîncrederea. Am avut apoi satisfacţia să văd dispărându-i îndoiala 
în momentul în care intestinul, asemenea unui organ afectat „isteric", a 
început să „participe la conversaţii" în timpul analizei, redobândind în câteva 
săptămâni funcţionarea normală atât de mult timp afectată. 

Revin acum la copilăria pacientului, la o perioadă în care este imposibil 
ca excrementele să fi avut semnificaţie pecuniară pentru el. 

Tulburări intestinale s-au manifestat foarte devreme, mai ales cea mai 
frecventă şi, pentru copil, cea mai normală, incontinenţa. Dar avem cu 
siguranţă dreptate dacă refuzăm o interpretare patologică a acestor incidente, 
cele mai timpurii, şi vedem în ele doar o dovadă a dorinţei de a nu se lăsa 
tulburat sau de a nu fi privat de plăcerea legată de funcţia de defecaţie. Se 
păstrase la el, la începutul îmbolnăvirii de mai târziu, o plăcere pronunţată 
pentru bancurile anale şi manifestările care altfel corespund grosolăniei 
naturale a anumitor clase sociale. 

Pe vremea guvernantei engleze, el şi Nania au fost nevoiţi, în repetate 
rânduri, să-şi petreacă noaptea în dormitorul nesuferitei. Nania a observat 
atunci cu inteligenţă că tocmai în aceste nopţi făcea în pat, ceea ce altfel nu se 
mai întâmplase. El nu se ruşina deloc; era o manifestare a îndârjirii împotriva 
guvernantei. 

Un an mai târziu (la 4 ani şi jumătate), în perioada angoasei, i s-a 
întâmplat să-şi murdărească pantalonii în timpul zilei. S-a ruşinat îngrozitor 
şi, în timp ce era curăţat, se văicărea că aşa nu mai putea trăi. între timp se 



produsese aşadar o schimbare pe care am descoperit-o conduşi de văicăreala 
lui. S-a dovedit că spunând că aşa nu mai putea trăi repetase vorbele cuiva. 
Odată— mama îl luase cu ea când îl condusese la staţia de tramvai pe 
medicul care o vizitase. Pe drum, se plânsese de durerile şi sângerările ei şi îi 
scăpaseră aceleaşi cuvinte: aşa nu mai pot trăi, fără să se aştepte ca băieţelul 
ţinut de mână să le păstreze în memorie. Această tânguială, pe care, de altfel, 
avea să o repete de nenumărate ori în boala lui de mai târziu, însemna, prin 
urmare, o identificare cu mama. 

Curând a apărut în amintire un element de legătură între cele două 
evenimente, care, judecând după timp şi conţinut, lipsea până atunci. S-a 
întâmplat odată, la începutul angoasei lui, ca mama îngrijorată să atragă 
atenţia asupra pericolului pe care îl reprezenta pentru copii dizenteria apărută 
în apropierea moşiei. S-a interesat ce înseamnă şi, când a aflat că în scaunul 
celor cu dizenterie se găseşte sânge, a devenit foarte îngrijorat şi a afirmat că 
şi în scaunul lui ar fi sânge; s-a temut că ar putea muri de dizenterie, dar s-a 
lăsat convins în urma consultaţiei că s-a înşelat şi că nu are de ce să se teamă, 
înţelegem că în această teamă trebuia să se realizeze identificarea cu mama, 
despre ale cărei sângerări auzise în discuţia cu medicul. în încercarea lui 
ulterioară de identificare (la 4 ani şi jumătate) renunţase la sânge; nu se mai 
înţelegea, credea că se ruşinează şi nu ştia că e cuprins de teama de moarte, 
care se manifesta însă limpede în tânguiala lui. 

Pe vremea aceea, mama, care suferea de o afecţiune a aparatului genital, 
îşi făcea în general griji pentru ea şi copii; este foarte probabil ca teama lui să 
aibă ca suport, pe lângă propriile ei cauze, şi identificarea cu mama. 

Ce semnificaţie avea acum identificarea cu mama? 

între folosirea îndrăzneaţă a incontinenţei la 3 ani şi jumătate şi groaza în 
faţa ei la 4 ani şi jumătate se află visul cu care a început perioada lui de 
angoasă şi care i-a permis înţelegerea ulterioară a scenei trăite la 1 an şi 
jumătate— şi a rolului femeii în actul sexual. Este firesc ca modificarea 
atitudinii lui faţă de defecaţie să se raporteze la această mare răsturnare. Este 
evident că dizenterie era numele bolii de care o auzise pe mamă plângându-se 
şi cu care nu se putea trăi; după el, mama nu suferea cu organele genitale, ci 
cu intestinul. Sub influenţa scenei originare i s-a dezvăluit faptul că mama se 


îmbolnăvise prin ceea ce îi făcuse tatăl— şi teama lui de a avea sânge în 
scaun, de a fi bolnav la fel ca mama, era respingerea identificării cu mama în 
acea scenă sexuală, aceeaşi respingere cu care se trezise din vis. Dar angoasa 
era şi o dovadă a faptului că în elaborarea ulterioară a scenei originare se 
plasase în locul mamei, o invidiase pentru această relaţie a ei cu tatăl. 
Organul prin care se putea exprima identificarea cu femeia, atitudinea pasiv- 
homosexuală faţă de bărbat, era zona anală. Tulburările în funcţionarea 
acestei zone căpătaseră aşadar semnificaţie de porniri feminine de tandreţe şi 
au păstrat-o şi în îmbolnăvirea ulterioară. 

Aici trebuie să luăm în considerare o obiecţie a cărei discutare poate 
contribui mult la clarificarea lucrurilor aparent încurcate. Am fost nevoiţi să 
presupunem că ar fi înţeles în timpul procesului oniric că femeia ar fi castrată, 
că ar avea în locul membrului viril o rană care foloseşte actului sexual, că 
condiţia feminităţii ar fi castrarea, şi că din cauza acestei pierderi iminente ar 
fi refulat atitudinea feminină faţă de bărbat şi s-ar fi trezit cu teamă din 
exaltarea homosexuală. Cum se împacă această înţelegere a actului sexual, 
această recunoaştere a vaginului, cu alegerea intestinului pentru identificarea 
cu femeia? Oare simptomele intestinale nu se bazează pe concepţia, probabil 
mai veche, total opusă angoasei de castrare, că orificiul anal ar fi locul 
contactului sexual? 

Desigur, această contradicţie există, şi cele două concepţii nu se împacă 
deloc una cu alta. întrebarea este dacă trebuie să se împace. Surprinderea 
noastră provine din faptul că suntem mereu înclinaţi să tratăm procesele 
psihice inconştiente ca pe cele conştiente şi să uităm deosebirile 
fundamentale dintre cele două sisteme psihice. 

Când aşteptarea încărcată de emoţie care a precedat visul de Crăciun i-a 
readus ca prin farmec imaginea actului sexual al părinţilor la care asistase 
odată (sau pe care îl construieşte), s-a ivit cu siguranţă mai întâi vechea 
concepţie conform căreia porţiunea din corpul femeii care primeşte membrul 
este ieşirea din intestin. Ce altceva ar fi putut să creadă, când, la 1 an şi 
jumătate, a fost martorul acestei scene?— Dar acum a urmat ceea ce a 
survenit nou la 4 ani. Experienţa lui de atunci încoace, aluziile referitoare la 
castrare au început să arunce o umbră de îndoială asupra teoriei cloacale, l-au 


făcut să înţeleagă deosebirile sexuale şi rolul sexual al femeii. A reacţionat la 
aceasta cum reacţionează copiii în general atunci când li se dă o lămurire 
neplăcută - sexuală sau de altă natură. A respins noul - în cazul nostru din 
cauze legate de frica de castrare - şi s-a cramponat de vechi. S-a decis pentru 
intestin, împotriva vaginului, în acelaşi mod şi din aceleaşi motive din care 
mai târziu a trecut de partea tatălui împotriva lui Dumnezeu. Noua înţelegere 
a fost respinsă, vechea teorie păstrată; ultima a putut oferi materialul pentru 
identificarea cu femeia, care mai târziu s-a manifestat ca teamă de moartea 
cauzată de îmbolnăvirea intestinului, şi pentru primele întrebări religioase, 
dacă Cristos ar fi avut fund şi altele. Nu că noua înţelegere ar fi rămas fără 
efect, dimpotrivă, a provocat un efect deosebit de puternic prin faptul că a 
devenit motiv pentru a menţine refulat întregul proces oniric şi pentru a-1 
exclude de la orice elaborare ulterioară conştientă. Prin aceasta însă acţiunea 
ei a luat sfârşit; asupra rezolvării problemei sexuale nu a avut efect. Era, 
desigur, o contradicţie ca de acum încolo să coexiste frica de castrare şi 
identificarea cu femeia prin intermediul intestinului, însă era doar o 
contradicţie logică, ceea ce nu înseamnă prea mult. întregul proces este mai 
curând caracteristic pentru modul în care lucrează inconştientul. O refulare 
este altceva decât o respingere. 

Când am studiat geneza fobiei de lup, am urmărit efectul noii viziuni 
asupra sexului; acum, când examinăm tulburările activităţii intestinale, ne 
găsim pe tărâmul vechii teorii cloacale. Cele două poziţii rămân despărţite 
printr-o treaptă a refulării. Atitudinea feminină faţă de bărbat, respinsă prin 
actul refulării, se retrage oarecum în simptomatica intestinală şi se manifestă 
prin diareea frecventă, constipaţiile şi durerile intestinale ale copilăriei. 
Fantasmele sexuale ulterioare, construite pe baza cunoaşterii sexuale corecte, 
pot acum să se manifeste într-un mod regresiv ca tulburări intestinale. Dar noi 
încă nu le înţelegem pe acestea până nu dezvăluim modificarea semnificaţiei 
excrementelor începând din primele zile ale copilăriei—. 

Am sugerat mai devreme că din conţinutul scenei originare am lăsat 
deoparte un fragment, pe care îl pot adăuga acum. Copilul a întrerupt până la 
urmă intimitatea părinţilor printr-o defecaţie care putea să-i motiveze ţipetele. 
Pentru critica acestui adaos este valabil tot ceea ce am discutat mai înainte 


din celălalt conţinut al aceleiaşi scene. Pacientul a acceptat acest act final 
construit de mine şi a părut să-l confirme printr-o „pasageră formare de 
simptome“. Un alt adaos pe care îl propusesem, acela că tatăl şi-ar fi 
manifestat, certându-1 pe copil, nemulţumirea provocată de întrerupere a 
trebuit să cadă. Materialul adus în analiză nu a reacţionat la aceasta. 

Sigur că detaliul pe care l-am adăugat acum nu trebuie pus în acelaşi plan 
cu celălalt conţinut al scenei. Nu este vorba, în cazul lui, de o impresie din 
afară, a cărei revenire să o aşteptăm în numeroase simptome ulterioare, ci de 
o reacţie personală a copilului. Nu s-ar schimba nimic în întreaga poveste 
dacă această manifestare nu ar fi avut loc atunci sau dacă ar fi fost introdusă 
mai târziu în desfăşurarea scenei. Interpretarea ei însă este neîndoielnică. Ea 
semnifică o excitaţie a zonei anale (în sensul cel mai larg). în alte cazuri 
asemănătoare, o asemenea observare a actului sexual a sfârşit cu o micţiune; 
în împrejurări identice, un bărbat matur ar avea o erecţie. Faptul că băieţelul 
nostru a produs, ca semn al excitaţiei sale sexuale, o defecaţie, trebuie 
interpretat ca o caracteristică a constituţiei sale sexuale moştenite. El adoptă 
imediat o atitudine pasivă, manifestă o înclinaţie mai puternică pentru 
identificarea ulterioară cu femeia decât cu bărbatul. 

El foloseşte astfel conţinutul intestinal, ca orice alt copil, într-unul din 
primele şi cele mai primare sensuri. Excrementele sunt primul cadou al 
copilului, primul sacrificiu dictat de tandreţe, o parte a propriului corp, care 
este înstrăinat, dar tot numai de dragul unei persoane iubite—. Folosirea 
excrementelor ca semn al îndărătniciei, ca în cazul nostru la 3 ani şi jumătate 
împotriva guvernantei, este doar negativul acestei timpurii semnificaţii de 
cadou. GRUMUS MEDAE, pe care spărgătorii îl lasă la locul faptei, pare să 
semnifice şi una şi alta: batjocura şi o despăgubire exprimată regresiv, 
întotdeauna când se atinge o treaptă mai înaltă, cea anterioară îşi poate găsi o 
întrebuinţare în sens negativ degradant. Refularea îşi găseşte expresia în ceva 

opus—. 

Pe o treaptă mai târzie a evoluţiei sexuale, excrementele capătă 
semnficaţia COPILULUI. Copilul se naşte prin anus, ca şi excrementele. 
Semnificaţia de dar a excrementelor admite cu uşurinţă această transformare, 
în vorbirea curentă, copilul este denumit „dar“; femeia spune mai ales că „i-a 


dăruit un copil bărbatului", dar, în inconştient se ţine seama la fel de mult, pe 
drept cuvânt, de acea latură a situaţiei, anume că femeia a „primit" copilul în 
dar de la bărbat—*. 

Semnificaţia pecuniară a excrementelor se desprinde de semnificaţia de 

dar. 

Amintirea-ecran timpurie a bolnavului că a avut prima criză de furie 
pentru că nu a primit destul de multe daruri de Crăciun îşi dezvăluie acum 
semnificaţia mai adâncă. Ceea ce i-a lipsit a fost satisfacţia sexuală, pe care o 
concepuse anal. Cercetarea lui sexuală fusese pregătită înaintea visului şi 
pricepuse în timpul procesului oniric că actul sexual dezlega misterul originii 
copiilor mici. Copiii mici nu-i plăcuseră nici înaintea visului. Odată a găsit o 
pasăre mică, încă fără pene, care căzuse din cuib; a crezut că este un mic om 
şi s-a înfiorat. Analiza a dovedit că toate micile animale, omizi, insecte, 
împotriva cărora se dezlănţuise însemnaseră pentru el copii mici—. Relaţia 
cu sora lui mai mare îi dăduse ocazia să cugete îndelung la relaţia copiilor 
mai mari cu cei mai mici; când Nania i-a spus odată că mama l-ar iubit atât de 
mult pentru că ar fi cel mai mic, i-a oferit un motiv limpede pentru a dori să 
nu îi urmeze un copil mai mic. Această teamă a fost reînviată sub influenţa 
visului care i-a evocat contactul părinţilor. 

Trebuie aşadar să adăugăm celor cunoscute deja de noi o nouă tendinţă 
care porneşte ca şi celelalte de la scena originară reprodusă în vis. în 
identificarea cu femeia (cu mama) care doreşte să-i dăruiască tatălui un copil 
şi o invidiază pe mamă, care a făcut-o deja şi probabil o va mai face. 

Ocolind prin originea comună a semnificaţiei de dar, banii pot acum să 
capete semnificaţia de copil şi să preia astfel expresia satisfacţiei feminine 
(homosexuale). Acest proces s-a petrecut la pacientul nostru când a văzut 
odată, pe când ambii fraţi erau într-un sanatoriu german, cum tatăl i-a dat 
surorii sale două bancnote mari. în fantasma lui, îl suspectase întotdeauna pe 
tată de o relaţie cu sora sa; acum i s-a trezit gelozia, s-a repezit asupra surorii 
când au fost singuri şi a pretins cu o asemenea violenţă şi cu asemenea 
reproşuri partea lui din bani, încât aceasta i-a aruncat plângând pe toţi. Nu 
doar banii reali îl iritaseră, ci mai mult copilul, satisfacţia sexuală anală 
obţinută de la tată. S-a putut consola de aceasta când - în timpul vieţii tatălui 


- sora lui a murit. Gândul lui revoltător din momentul în care a primit vestea 
morţii ei nu a însemnat de fapt altceva decât: acum eu sunt singurul copil, 
acum tata trebuie să mă iubească doar pe mine. Dar fondul homosexual al 
acestei consideraţii pe deplin conştiente era atât de insuportabil, încât 
deghizarea în lăcomie murdară a fost făcută posibilă, probabil, ca o mare 
uşurare. 

Era aproape acelaşi lucru când, după moartea tatălui, îi făcea mamei 
acele reproşuri nedrepte că ar vrea să-l înşele, că banii ar însemna pentru ea 
mai mult decât el. Vechea gelozie că iubise şi un alt copil, posibilitatea ca ea 
să-şi fi dorit după el un alt copil îl împingeau spre acuzaţii a căror lipsă de 
temei o recunoştea el însuşi. 

Prin această analiză a semnificaţiei excrementelor ne lămurim că ideile 
obsesionale care trebuiau să-l asocieze pe Dumnezeu excrementelor 
însemnau şi altceva în afară de insulta drept care le recunoştea. Erau mai 
curând adevărate rezultate de compromis, care aveau atât o comportare 
tandră, devotată, cât şi una duşmănos injurioasă. „Dumnezeu-excremente" 
era probabil o prescurtare a unei oferte care în realitate se aude şi în formă 
neprescurtată. „A se căca pe Dumnezeu", „a-i căca ceva lui Dumnezeu" 
înseamnă şi a-i dărui un copil, a-1 lăsa să-ţi dăruiască un copil. Vechea 
semnificaţie de dar, degradată negativ, şi semnificaţia de copil, dezvoltată 
mai târziu din ea, sunt reunite în cuvintele obsesive. Acestea din urmă 
exprimă o tandreţe feminină, dorinţa de a renunţa la virilitate dacă în schimb 
ar putea fi iubit ca femeie. Prin urmare, chiar acea pornire împotriva lui 
Dumnezeu exprimată în cuvinte lipsite de ambiguitate în sistemul delirant al 
paranoicului preşedinte de senat Schreber. 

Când voi relata mai târziu despre ultima rezolvare de simptome la 
pacientul meu, se va putea vedea încă o dată cum tulburarea intestinală s-a 
pus în slujba tendinţei homosexuale şi că fusese expresia atitudinii feminine 
faţă de tată. O nouă semnificaţie a excrementelor ne va deschide acum calea 
spre discutarea complexului de castrare. 

Excitând mucoasa intestinală erogenă, bolul fecal joacă pentru aceasta 
rolul unui organ activ, se comportă ca penisul faţă de mucoasa vaginală şi 
devine oarecum precursorul acestuia în etapa cloacală. Renunţarea la 



excremente în favoarea unei alte persoane, din dragoste pentru ea, este primul 
caz de renunţare la un segment al propriului corp—, pentru a câştiga 
favoarea unui altcineva iubit. Iubirea, altfel narcisică, pentru penisul său nu 
este lipsită, prin urmare, de o contribuţie a erotismului anal. Excrementele, 
copilul, penisul formează, prin urmare, o unitate, o noţiune inconştientă - SIT 
VENIA VERBO - a acelui ceva micuţ care poate fi desprins de corp. Pe 
aceste căi de legătură se pot produce deplasări şi intensificări ale investirii 
libidinale, care prezintă importanţă pentru patologie şi sunt dezvăluite de 
analiză. 

Atitudinea iniţială a pacientului nostru în faţa problemei castrării ne este 
deja cunoscută. El a respins-o şi a rămas la concepţia actului anal. Dacă am 
spus că a respins-o, atunci cea mai apropiată semnificaţie a acestei expresii 
este că nu dorea să ştie nimic de ea, în sensul refulării. Nu rostise, de fapt, o 
sentinţă relativ la existenţa ei, dar era ca şi când ea n-ar fi existat. Această 
atitudine însă nu poate să fi rămas cea definitivă, nici măcar în anii nevrozei 
sale din copilărie. Mai târziu se găsesc dovezi clare că recunoscuse castrarea 
drept realitate. Se manifestase şi în această privinţă în modul caracteristic firii 
lui, ceea ce ne îngreunează atât de mult atât prezentarea, cât şi înţelegerea 
afectivă. La început se împotrivise şi apoi cedase, dar o reacţie nu o anulase 
pe cealaltă. în final, coexistau la el două tendinţe antagoniste, dintre care una 
detesta castrarea, cealaltă era dispusă să o accepte şi să se consoleze cu 
feminitatea ca substitut. A treia, cea mai veche şi mai profundă, care, pur şi 
simplu, respinsese castrarea, pe când opinia asupra realităţii ei încă nu intra în 
discuţie, era şi ea cu siguranţă încă activabilă. Am relatat în altă parte— o 
halucinaţie pe care chiar acest pacient a avut-o la vârsta de cinci ani; am de 
adăugat aici doar un scurt comentariu: 

„Când aveam cinci ani, mă jucam în grădină lângă bona mea şi crestam 
cu un cuţitaş scoarţa unuia din acei nuci care joacă un rol— şi în visul 
meu—. Brusc am observat cu o spaimă de nedescris, că îmi tăiasem degetul 
mic al mâinii (drepte sau stângi?), aşa încât mai atârna doar de o fâşie de 
piele. Nu simţeam durere, în schimb o teamă puternică. Nu am îndrăznit să-i 
spun ceva bonei care era la câţiva paşi de mine, m-am prăbuşit pe banca cea 


mai apropiată şi am rămas acolo, incapabil să mai arunc o privire asupra 
degetului. în sfârşit m-am liniştit, mi-am privit degetul şi iată că era neatins." 

Ştim că la 4 ani şi jumătate, după ce i s-a spus istoria sfântă, a început 
acea intensă muncă de gândire ce s-a soldat cu pioşenia obsesională. Putem 
presupune aşadar că această halucinaţie aparţine perioadei în care se decisese 
pentru recunoaşterea realităţii castrării, şi că trebuia poate să marcheze 
tocmai acest pas. Nici micuţa corectură a pacientului nu este lipsită de interes. 
Dacă a halucinat aceeaşi întâmplare înfiorătoare pe care Tasso o relatează 
despre eroul său, Tancred, în „Ierusalimul eliberat", atunci poate că este 
îndreptăţită interpretarea că şi pentru micul meu pacient pomul semnifica o 
femeie. El juca, prin urmare, rolul tatălui şi asocia sângerările mamei, 
cunoscute lui, cu castrarea femeilor, cu „rana" recunoscută de el. 

Halucinaţia cu degetul tăiat a fost provocată, după cum a relatat mai 
târziu, de povestirea că unei rude, care se născuse cu şase degete, i se tăiase 
acest membru supranumerar imediat după aceea cu un topor. Aşadar, femeile 
nu aveau penis pentru că le era tăiat la naştere. Pe această cale a acceptat la 
vremea nevrozei obsesionale ceea ce aflase deja în timpul procesului oniric şi 
respinsese prin refulare. Şi circumcizia rituală a lui Cristos şi a evreilor în 
general nu putea să-i rămână necunoscută în timpul lecturii istoriei sfinte şi a 
discuţiilor referitoare la aceasta. 

Fără îndoială că în acest timp tatăl a devenit acea persoană 
înspăimântătoare care îl ameninţa cu castrarea. Dumnezeul plin de cruzime 
cu care se lupta pe atunci, care îi lăsa pe oameni să păcătuiască pentru a-i 
pedepsi apoi, care jertfeşte pe fiul său şi pe fiii oamenilor, îşi proiecta 
caracterul asupra tatălui copilului pe care, pe de altă parte, acesta încerca să-l 
apere împotriva acestui Dumnezeu. Băiatul are de îndeplinit aici o schemă 
filogenetică şi reuşeşte, chiar dacă trăirile lui personale nu se potrivesc cu 
aceasta. Ameninţările cu castrarea sau aluziile pe care le percepuse veniseră 
mai degrabă de la femei—, dar acest fapt nu a putut amâna pentru mult timp 
rezultatul final. Până la urmă tot tatăl a devenit cel din partea căruia aştepta 
cu teamă castrarea. în acest punct, ereditatea a învins trăirea accidentală; în 
preistoria omenirii, probabil că tatăl a fost cel care a practicat castrarea ca 
pedeapsă şi a redus-o apoi la circumcizie. Cu cât avansa în refularea 


senzualităţii—, pe parcursul procesului nevrozei obsesionale, cu atât mai 
natural trebuia să i se pară să-l investească pe tată, pe adevăratul reprezentant 
al activităţii senzuale, cu aceste intenţii rele. 

Identificarea tatălui cu castratorul— a devenit importantă ca izvor al 
unei puternice duşmănii inconştiente împotriva tatălui, intensificate până la 
dorinţa de moarte, şi al sentimentelor de vinovăţie apărute ca reacţie la 
aceasta. Până aici însă s-a comportat normal, ca orice nevrotic stăpânit de un 
complex Oedip pozitiv. Ciudat era că şi pentru aceasta exista o tendinţă 
antagonistă care vedea în tată pe cel castrat şi trezea mila fiului. 

Am putut arăta la analiza ceremonialului respiraţiei, desfăşurat la 
vederea infirmilor, cerşetorilor ş.a.m.d., că şi acest simptom era legat de tată, 
care, ca bolnav, îi trezise mila când îl vizitase la sanatoriu. Analiza a permis 
să urmărim acest fir mai departe în trecut. Foarte devreme, probabil încă 
înainte de seducere (3V4 ani) trăia la moşie un biet zilier, a cărui treabă era să 
aducă apă în casă. Nu putea vorbi, pentru că i se tăiase limba, după cum se 
spunea. Probabil că era un surdo-mut. Micuţul îl iubea foarte mult şi îl 
compătimea din inimă. După ce a murit, l-a căutat pe cer—. Aşadar, acesta a 
fost primul infirm care i-a trezit mila; după context şi încadrarea în analiză, 
fără îndoială un substitut al tatălui. 

Analiza a legat de el amintirea altor servitori simpatici lui, despre care a 
ţinut să precizeze că erau bolnăvicioşi sau evrei (circumcizia!). Şi lacheul 
care l-a ajutat să se cureţe după întâmplarea nefericită de la 4 ani şi jumătate 
era evreu şi tuberculos şi se bucura de compasiunea lui. Toate aceste 
persoane aparţin unei perioade care precede vizita făcută tatălui la sanatoriu, 
precede, prin urmare, formarea simptomelor, care mai degrabă trebuia să 
împiedice, prin expiraţie, o identificare cu cei compătimiţi. Apoi, analiza s-a 
îndreptat brusc, pornind de la un vis, spre perioada foarte timpurie şi l-a ajutat 
să construiască afirmaţia că în coitul scenei originare observase dispariţia 
penisului, îl compătimise pe tată pentru asta şi se bucurase de reapariţia celui 
pe care îl crezuse pierdut. Prin urmare, o nouă mişcare afectivă, care porneşte 
tot de la această scenă. Originea nascisică a compasiunii, pentru care 
pledează cuvântul însuşi, este de altfel evidentă aici. 


103 Pacientul mi-a comunicat că în limba lui maternă cuvântul „Durchfall“ nu are sensul 
care, în germană, semnifică tulburări intestinale (durchfallen = a cădea în examen, 
Durchfall = diaree, N.t.). 

104 Această expresie are în limba maternă a pacientului acelaşi sens ca în germană. 

105 Efectul era acelaşi, indiferent dacă lavamentul era făcut de altcineva sau de el însuşi. 

106 Nu s-a putut stabili mai precis când s-a întâmplat, în orice caz înainte de visul 
angoasant de la patru ani, probabil înainte de călătoria părinţilor. 

107 Vezi p. 174. 

108 Probabil că nici nu greşea! 

109 Sau câtă vreme nu înţelegea coitul câinilor. 

110 A se vedea Uber Triebumsetzungen („Despre transformările instinctelor"). 

111 Cred că se poate dovedi uşor faptul că sugarii murdăresc cu excrementele lor doar 
persoanele pe care le cunosc şi iubesc; străinilor nu le acordă această distincţie. în Trei 
eseuri asupra teoriei sexualităţii am vorbit despre întrebuinţarea primordială a 
excrementelor în scopul excitării autoerotice a mucoasei intestinale; ca un pas înainte, 
adăugăm acum că devine determinant pentru defecaţie un obiect faţă de care copilul este 
ascultător sau binevoitor. Această relaţie se prelungeşte, prin faptul că şi copilul mai mare 
lasă doar anumite persoane să-l aşeze pe oală, să-l ajute să urineze, dar aici intră în discuţie 
şi scopul obţinerii altor satisfacţii. 

112 După cum se ştie, în inconştient nu există „Nu“; contrariile se suprapun. Negarea se 
introduce abia în procesul refulării. 

113 * Empfagen - a primi ceva în dar şi (despre femei) a rămâne însărcinată (N.t.). 

114 La fel gângăniile, care în vise şi fobii semnifică adesea copii mici. 

115 Cum sunt tratate excrementele de către copii. 

116 „Despre fausse reconnaissance «dejâ raconte» în timpul travaliului psihanalitic." 

117 Corectare într-o povestire ulterioară: „Cred că nu am crestat pomul. Aceasta este o 
contopire cu altă amintire, care şi ea trebuie să fie falsificată halucinatoriu, şi anume că am 
făcut o tăietură într-un pom şi că a curs sânge din el." 

118 Vezi „Mărchenstoffe in Trăumen". 

119 Ştim că de la Nania şi vom afla că şi de la altă femeie. 

120 Vezi pp. 162-164. 

121 Printre simptomele cele mai chinuitoare, dar şi groteşti ale suferinţei sale ulterioare se 
numără şi relaţia lui cu orice croitor la care îşi comanda o piesă de îmbrăcăminte, respectul 
şi sfiala în faţa acelui important personaj, încercările de a-1 cuceri prin bacşişuri exagerate 
şi disperarea în faţa rezultatului muncii aceluia, oricare ar fi fost acesta. 

122 în acest context pot aminti vise care au apărut după coşmar, dar încă la prima moşie, şi 
care reprezentau scena coitului ca pe un fenomen produs între corpuri cereşti. 


VIII 

Completări din perioada timpurie. Deznodământ 

în multe analize se întâmplă, atunci când se apropie de sfârşit, să apară 
brusc material mnezic nou, care până atunci a fost ţinut ascuns cu grijă. Sau 
se aruncă odată o remarcă insignifiantă, pe un ton indiferent, ca şi când ar fi 
ceva superfluu; la aceasta se adaugă, altă dată, ceva ce trezeşte atenţia 
medicului şi, în final, se recunoaşte în acea amintire fragmentară, aparent 
lipsită de valoare, cheia pentru cele mai importante taine, pe care nevroza 
bolnavului le învăluia. 

Pacientul meu îmi relatase destul de repede o amintire de pe vremea când 
răutatea lui se transforma în teamă. Urmărea un fluture mare şi frumos, cu 
dungi galbene, ale cărui aripi mari se terminau în nişte prelungiri ascuţite - 
prin urmare un coada-rândunicii. Brusc, l-a cuprins - după ce fluturele s-a 
aşezat pe o floare - o teamă cumplită în faţa lui şi a fugit ţipând. 

Această amintire revenea din când în când în analiză şi îşi cerea 
explicaţia, pe care multă vreme nu a primit-o. Se putea presupune, de la 
început, că un astfel de amănunt nu-şi păstrase pentru el însuşi un loc în 
memorie, ci înlocuia, ca amintire-ecran, ceva mai important de care se lega 
într-un fel sau altul. El spune într-o zi că un fluture se numeşte în limba lui: 
Babuşka, măicuţă bătrână; în general, fluturii i-ar fi apărut ca femei şi fete, 
gândacii şi omizile ca băieţi. Prin urmare, în acea scenă de angoasă trebuie să 
se fi trezit amintirea unei fiinţe feminine. Nu vreau să trec sub tăcere faptul că 
atunci am emis presupunerea că dungile galbene ale fluturelui i-ar fi amintit 
de modelul asemănător al unei piese de îmbrăcăminte pe care o purta o 
femeie. Amintesc asta doar pentru a demonstra printr-un exemplu cât de 
nesatisfăcătoare este, în general, intervenţia medicului pentru rezolvarea 
problemelor ridicate, cât de inechitabil este să se considere fantezia şi 
sugestia medicului răspunzătoare pentru rezultatele analizei. 

într-un context total diferit, multe luni mai târziu, pacientul a făcut 
observaţia că deschiderea şi închiderea aripilor, atunci când fluturele stătea, 



făcuse acea impresie stranie asupra lui. Aceasta ar fi fost ca şi când o femeie 
îşi deschide picioarele, picioarele ar figura un V roman, aceasta fiind, după 
cum se ştie, ora la care deja în anii copilăriei sale, dar şi acum încă, obişnuia 
să se instaleze o întunecare a dispoziţiei sale. 

Aceasta era o idee care mie nu mi-ar fi venit niciodată, dar am apreciat-o 
după ce am realizat că procesul asociativ pe care îl exprima avea un caracter 
de-a dreptul infantil. Am observat de multe ori că atenţia copiilor este atrasă 
mai curând de mişcare decât de forme statice, şi ei fac adesea, pe baza unor 
mişcări asemănătoare, asocieri care sunt neglijate sau omise de noi, adulţii. 

Apoi mica problemă a rămas iarăşi mult timp neatinsă. Aş mai vrea să 
menţionez presupunerea facilă că prelungirile ascuţite sau în formă de tijă ar 
fi putut avea o semnificaţie ca simboluri genitale. 

într-o zi a apărut, timid şi neclar, un fel de amintire, că trebuie să fi 
existat foarte devreme, încă înainte de doică, o bonă care îl iubea foarte mult. 
Purta acelaşi nume ca mama. Bineînţeles că el îi împărtăşise afecţiunea. Prin 
urmare, o primă iubire stinsă. Am căzut însă de acord că trebuie să se fi 
petrecut ceva ce căpătase importanţă mai târziu. 

Apoi, altă dată, şi-a corectat amintirea. Nu se poate să o fi chemat la fel 
ca pe mamă, fusese o eroare a lui, care demonstra, desigur, că în amintirea lui 
ea se contopise cu mama. Adevăratul ei nume i-a venit în minte tot pe o cale 
ocolită. A trebuit dintr-odată să se gândească la o cămară de la prima moşie, 
în care păstrau fructele culese, şi la un anumit soi de pere cu un gust excelent, 
pere mari a căror coajă avea dungi galbene. Para se numeşte în limba lui 
GRUŞA; acesta era şi numele bonei. 

Prin urmare, ne-am lămurit că în spatele amintirii-ecran a fluturelui vânat 
se ascundea amintirea bonei. Dungile galbene însă nu erau pe veşmântul ei, ci 
pe acela al perelor, care se numeau la fel ca ea. Dar de unde teama la 
activarea amintirii ei? Prima presupunere stângace ar fi putut spune că la 
această fată ar fi văzut, copil fiind, pentru prima dată mişcările picioarelor, pe 
care şi le fixase cu semnul V-ului roman, mişcări care permit accesul la 
organul genital. Am renunţat la această ipoteză şi am aşteptat materialul 
suplimentar. 

Foarte curând a apărut amintirea unei scene, incompletă, dar precisă în 



măsura în care se păstrase. Gruşa stătea pe podea, lângă ea un ciubăr şi o 
mătură de nuiele; el era acolo, iar ea îl necăjea sau râdea de el. 

Ceea ce lipsea din această scenă se putea completa din alte surse. El 
povestise, în primele luni ale curei, despre faptul că se îndrăgostise compulsiv 
de o ţărăncuţă de la care, la 18 ani, se molipsise de boala care avea să-i 
declanşeze mai târziu nevroza. Atunci a refuzat în modul cel mai surprinzător 
să destăinuiască numele fetei. A fost o rezistenţă cu totul izolată; în general, 
s-a supus fără rezerve regulei fundamentale a analizei. Dar susţinea că se 
ruşinează să pronunţe acest nume, pentru că ar fi prea ţărănesc; o fată mai 
nobilă nu l-ar purta niciodată. Numele, care s-a dezvăluit până la urmă, era 
Matrona. Ruşinea era evident deplasată. De faptul că aceste îndrăgostiri 
priveau exclusiv fetele cele mai modeste nu se ruşina, ci doar de nume. Dacă 
aventura cu Matrona putea avea ceva în comun cu scena Gruşei, atunci 
ruşinarea trebuia legată de acest eveniment timpuriu. 

Altă dată povestise că atunci când a aflat povestea lui Johannes Huss a 
fost puternic impresionat şi atenţia lui a rămas fixată asupra legăturilor de 
vreascuri care se cărau la rugul acestuia. Simpatia pentru Huss trezeşte o 
anumită bănuială; am întâlnit-o adesea la pacienţi tineri şi am explicat-o 
mereu în acelaşi mod. Unul dintre aceştia scrisese chiar o prelucrare 
dramatică a destinelor lui Huss; îşi începuse drama în ziua care i-a răpit 
obiectul iubirii sale ascunse. Huss moare pe rug şi devine, asemenea altora 
care îndeplinesc aceeaşi condiţie, eroul foştilor enuretici. Legăturile de 
vreascuri de lângă rugul lui Huss au fost asociate de însuşi pacientul meu cu 
mătura (legătura de nuiele) bonei. 

Acest material a venit să completeze golul din amintirea scenei cu Gruşa. 
El urinase în cameră pe când o privea pe fată cum spăla podeaua, iar ea cu 
siguranţă îl ameninţase, în glumă, cu castrarea—. 

Nu ştiu dacă cititorii pot ghici deja de ce am relatat atât de amănunţit 
acest episod infantil timpuriu—. El reprezintă o verigă importantă între 
scena originară şi compulsia la iubire de mai târziu, care a devenit atât de 
importantă pentru soarta lui, şi, în plus, introduce o condiţie a iubirii care 
lămureşte această compulsie. 

Când a văzut-o pe fată aşezată pe podea, ocupată cu spălarea acesteia, în 


genunchi, cu fesele împinse înainte, cu spatele în poziţie orizontală, a regăsit 
poziţia mamei din scena originară. Ea i-a devenit mamă, l-a cuprins excitaţia 
sexuală în urma activării acelei imagini— şi s-a purtat bărbăteşte, asemenea 
tatălui a cărui acţiune o putuse înţelege atunci doar ca pe un urinat. Urinatul 
lui pe podea a fost de fapt o încercare de seducţie, iar fata i-a răspuns printr-o 
ameninţare cu castrarea, ca şi când l-ar fi înţeles. 

Compulsia cauzată de scena originară s-a transferat asupra scenei cu 
Gruşa şi a continuat să acţioneze prin ea. Condiţia iubirii însă a suferit o 
schimbare care atestă influenţa celei de a doua scene; s-a transferat de la 
poziţia femeii asupra activităţii într-o astfel de poziţie. Aceasta a reieşit de 
exemplu din întâmplarea cu Matrona. El se plimba prin satul care aparţinea 
moşiei (celei de a doua) şi a văzut la marginea iazului o ţărăncuţă 
îngenuncheată, ocupată cu spălarea rufelor în iaz. S-a îndrăgostit de 
spălătoreasă instantaneu şi cu o patimă irezistibilă, deşi încă nici nu îi putea 
vedea faţa. Prin poziţie şi prin ceea ce făcea luase locul Gruşei. înţelegem 
acum în ce mod sentimentul ruşinii, care se referea la scena cu Gruşa, se 
putea lega de numele Matronei. 

Influenţa constrângătoare a scenei cu Gruşa este relevată mai clar de un 
alt acces de îndrăgostire, cu câţiva ani mai înainte. O tânără ţărăncuţă, care 
servea în casă, îi plăcea deja de mai multă vreme, dar avusese tăria să nu se 
apropie de ea. L-a cuprins pasiunea într-o zi când a găsit-o singură în cameră. 
A găsit-o întinsă pe jos, ocupată cu spălatul podelei, cu ciubărul şi mătura 
lângă ea, prin urmare exact ca fata din copilăria lui. 

Chiar alegerea de obiect definitivă, care a devenit atât de importantă 
pentru viaţa lui, s-a dovedit, prin amănunte care nu pot fi prezentate aici, 
dependentă de aceeaşi condiţie a iubirii, ca un ecou al compulsiei care, 
pornind de la scena originară, şi trecând prin scena cu Gruşa, i-a stăpânit 
alegerea în iubire. 

Am observat mai devreme că recunosc la pacientul meu existenţa 
tendinţei de umilire a obiectului iubirii. Se explica prin reacţia împotriva 
presiunii exercitate de sora superioară lui. Dar am promis atunci să arăt că 
acest motiv de autoafirmare nu a fost singurul determinant, ci el acoperea o 
mai profundă determinare prin motive pur erotice. Amintirea bonei spălând 


podeaua a scos la iveală această motivare. Toate obiectele ulterioare ale 
iubirii au fost persoane de substituţie pentru aceasta, care ea însăşi devenise 
întâmplător primul substitut al mamei. Prima idee a pacientului în problema 
frici promovate de fluture poate fi retroactiv recunoscută uşor ca o aluzie 
vagă la scena originară (ora cinci). Legătura dintre scena cu Gruşa şi 
ameninţarea cu castrarea a confirmat-o printr-un vis deosebit de semnificativ, 
pe care de altfel a fost capabil să-l interpreteze singur. El a spus: Am visat că 
un bărbat smulge aripile unui Espe. Espe? l-am întrebat, la ce vă referiţi - 
Păi, la insecta aceea cu dungi galbene pe corp, care poate să înţepe. - 
Wespe—* vreţi să spuneţi, l-am corectat. - Se spune Wespe? Eu chiar am 
crezut că se spune Espe. (Se folosea, ca atâţia alţii, de faptul că limba 
germană îi era străină, pentru a ascunde anumite acte simptomatice.) Dar 
Espe, acesta sunt eu, S. P. (iniţialele numelui său). Espe este, desigur, o 
Wespe mutilată. Visul spune clar că el se răzbuna pe Gruşa pentru 
ameninţarea cu castrarea. 

Acţiunea copilului de 2V2 ani în scena cu Gruşa este primul efect al 
scenei originare care ne-a devenit cunoscut; ea îl prezintă drept copie a tatălui 
şi lasă să se recunoască o tendinţă de evoluţie în direcţia care mai târziu îşi va 
merita atributul de masculină. Prin seducţie este împins într-o pasivitate care 
oricum era deja pregătită prin comportamentul său ca spectator al actului 
părinţilor. 

Trebuie să mai evidenţiez, din istoricul tratamentului, impresia că 
problema curei ar fi fost rezolvată odată cu soluţionarea scenei cu Gruşa, 
prima întâmplare pe care într-adevăr a fost capabil să şi-o amintească şi pe 
care şi-a amintit-o, fără ca eu să mă aştept sau să-l ajut. De acum n-au mai 
existat rezistenţe, nu mai trebuia decât să adunăm şi să asamblăm. Vechea 
teorie a traumatismului, care de fapt se baza pe impresii din terapia 
psihanalitică, era dintr-odată din nou valabilă. 

Din interes critic am mai făcut o dată încercarea de a-i impune 
pacientului altă interpretare a istoriei lui, care ar fi mai acceptabilă raţiunii 
lucide: că de scena cu Gruşa nu ar trebui să ne îndoim, desigur, dar că ea nu 
ar avea nicio semnificaţie în sine şi că ar fi fost amplificată ulterior prin 


regresie de la evenimentele alegerii sale de obiect, care ar fi trecut, ca urmare 
a tendinţei de înjosire, de la soră asupra servitoarelor. Observarea coitului 
însă ar fi o fantasmă a anilor săi ulteriori, al cărei sâmbure istoric ar fi putut 
să fie eventual observarea sau trăirea unui inofensiv lavement. Unii cititori 
poate sunt de părere că abia cu aceste propuneri m-aş fi apropiat de 
înţelegerea cazului: pacientul m-a privit nedumerit şi puţin dispreţuitor când 
i-am prezentat această interpretare şi nu a mai reacţionat niciodată la ea. 
Propriile mele argumente împotriva unei astfel de raţionalizări le-am 
dezvoltat mai sus în context, (cap. V) 

[127* s cena cu Qruşa însă nu conţine doar condiţiile alegerii de obiect, 
decisive pentru viaţa pacientului, ferindu-ne astfel de greşeala de a 
supraestima importanţa tendinţei de umilire îndreptate împotriva femeii. De 
asemenea, ea poate să justifice de ce am refuzat mai înainte să consider drept 
singura soluţie raportarea scenei originare la observarea unor animale cu 
puţin timp înainte de vis. Ea apăruse în mintea pacientului spontan şi fără 
ajutorul meu. Teama de fluturele cu dungi galbene, care trimite la această 
scenă, dovedea că avusese un conţinut semnificativ sau că devenise posibil să 
se acorde mai târziu o asemenea semnificaţie conţinutului ei. Acest ceva 
semnificativ, care lipsea din amintire, putea fi completat cu certitudine prin 
ideile însoţitoare şi concluziile care trebuiau legate de acestea. A rezultat apoi 
că teama de fluture era întru totul analogă fricii de lup, în ambele cazuri 
teamă de castrare, raportată întâi la persoana care pronunţase prin 
ameninţarea cu castrarea, apoi deplasată asupra celeilalte, de care, după 
prototipul filogenetic, trebuia să se fixeze. Scena cu Gruşa se petrecuse la 
2V2 ani, întâmplarea cu fluturele însă cu siguranţă după coşmar. A devenit 
clar că înţelegerea ulterioară a posibilităţii castrării dezvoltase retroactiv 
angoasa din scena cu Gruşa; dar însăşi această scenă nu conţinea nimic 
scandalos sau neverosmil, mai degrabă amănunte absolut banale de care nu 
există niciun motiv să ne îndoim. 

Nimic nu ne îndeamnă să le explicăm printr-o fantasmă a copilului, nici 
nu prea pare posibil. 

Se naşte acum întrebarea dacă suntem îndreptăţiţi să vedem o mărturie a 


excitaţiei sexuale în urinatul băiatului care stă în picioare, în timp ce fata 
îngenuncheată spală podeaua. Atunci această excitaţie ar atesta influenţa unei 
impresii anterioare, care ar putea fi atât realitatea scenei originare, cât şi 
observarea animalelor, făcută cu 2V2 ani mai înainte. Sau acea situaţie a fost 
pe deplin inofensivă, micţiunea copilului una absolut întâmplătoare, şi toată 
scena a fost sexualizată abia mai târziu în amintire, după ce situaţii 
asemănătoare fuseseră recunoscute ca semnificative? 

Aici nu îndrăznesc să dau un verdict. Trebuie să spun că apreciez mult 
faptul că psihanaliza a ajuns la o astfel de problematică. Dar nu pot să neg că 
scena cu Gruşa, rolul care i-a revenit în analiză şi efectele pe care le-a 
provocat în viaţa pacientului pot fi totuşi explicate cel mai neforţat şi pe 
deplin dacă se admite că scena originară, care în alte cazuri poate fi o 
fantasmă, aici este o realitate. în fond, ea nu afirma nimic imposibil; 
acceptarea realităţii ei se împacă foarte bine şi cu influenţa stimulatoare a 
observării animalelor, la care fac aluzie câinii-lup ai imaginii onirice. 

De la acest final nesatisfăcător mă îndrept spre tratarea problemei pe care 
am încercat-o în Prelegeri de introducere în psihanaliză. Eu însumi aş dori 
mult să ştiu dacă scena originară este, la pacientul meu, fantasmă sau 
întâmplare reală, dar, ţinând cont de alte cazuri asemănătoare, trebuie să 
spunem că de fapt nu este foarte important să decidem aceasta. Scenele de 
observare a contactului părinţilor, de seducţie în perioada copilăriei şi de 
ameninţare cu castrarea sunt, fără îndoială, patrimoniu moştenit, moştenire 
filogenetică, dar pot fi la fel de bine rezultatul propriilor trăiri. în cazul 
pacientului meu, seducţia suferită din partea surorii mai mari a fost o realitate 
de netăgăduit; de ce nu şi observarea coitului părinţilor? 

Vedem doar în preistoria nevrozei că copilul apelează la această trăire 
filogenetică acolo unde propria trăire nu este suficientă. El completează 
golurile adevărului individual prin adevăr preistoric, aşază experienţa 
strămoşilor în locul propriei experienţe. în recunoaşterea acestei moşteniri 
filogenetice sunt întru totul de acord cu Jung ( Psihologia proceselor 
inconştiente, 1917), o lucrare ce nu a mai putut influenţa Prelegerile mele; dar 
consider că este o greşeală metodică să se apeleze, pentru explicaţii, la 



filogeneză înainte de a epuiza posibilităţile ontogenezei; nu înţeleg de ce se 
refuză cu îndârjire recunoaşterea unei semnificaţii a perioadei pretimpurii a 
copilăriei, semnificaţie care se acordă cu generozitate preistoriei 
(strămoşilor); nu pot să nu recunosc că motivele şi producţiile filogenetice au 
ele însele nevoie de clarificarea care, într-o mulţime de cazuri, poate veni de 
la copilăria individuală, şi până la urmă nu mă minunez deloc dacă păstrarea 
aceloraşi condiţii face să reapară organic, în cazul individului, ceea ce au 
produs cândva în trecutul îndepărtat şi au moştenit ca predispoziţie pentru re- 
deprindere.] 

în perioada dintre scena originară şi seducţie ( 1 V 2 — 3 V 4 ani) trebuie 
plasat şi acest sacagiu mut care a fost pentru el substitut patern, aşa cum 
Gruşa a fost substitut matern. Cred că nu este cazul să vedem aici o tendinţă 
de înjosire, cu toate că ambii părinţi sunt reprezentaţi de persoane slujitoare. 
Copilul trece peste diferenţele sociale, care încă nu înseamnă aproape nimic 
pentru el, şi asociază părinţilor şi persoane mai neînsemnate, de rând, dacă 
acestea, asemenea părinţilor, îi oferă dragoste. Această tendinţă are 
importanţă la fel de mică pentru substituirea părinţilor cu animale, la a căror 
desconsiderare copilul nici nu se gândeşte. Fără a ţine seama de o astfel de 
înjosire, unchi şi mătuşi devin părinţii de substituţie, după cum atestă 
numeroase amintiri şi în cazul pacientului nostru. 

în aceeaşi perioadă intră şi o informaţie confuză despre o fază în care nu 
a vrut să mănânce nimic în afară de dulciuri, aşa încât toţi erau îngrijoraţi de 
soarta lui. I s-a povestit despre un unchi care, asemenea lui, refuzase hrana şi 
murise apoi, tânăr încă, prin înfometare. I s-a mai spus că la vârsta de trei luni 
fusese atât de bolnav (o pneumonie?) încât i se pregătise deja cămaşa de 
mort. Au reuşit să-l sperie, aşa încât a mâncat din nou; în anii mai târzii ai 
copilăriei a exagerat chiar în îndeplinirea acestei obligaţii, ca pentru a se feri 
de moartea cu care fusese ameninţat. Teama de moarte, care i se trezise 
pentru a-1 ocroti, a apărut din nou mai târziu, atunci când mama i-a povestit 
despre pericolul de dizenterie; şi mai târziu a provocat o criză de nevroză 
obsesională. Vom încerca mai târziu să-i cercetăm originile şi semnificaţiile. 

Tulburării de alimentare ţin să-i acordăm importanţa primei îmbolnăviri 



nevrotice, aşa încât tulburarea alimentară, fobia de lup, cucernicia 
obsesională formează şirul complet al afecţiunilor din copilărie care au avut 
drept consecinţă predispoziţia pentru prăbuşirea nevrotică din anii care au 
urmat pubertăţii. Se va obiecta că puţini copii scapă de tulburări ca inapetenţa 
trecătoare sau zoofobia. Dar argumentul este bine-venit. Sunt dispus să afirm 
că orice nevroză a unui adult se construieşte pe nevroza lui din copilărie, care 
nu este întotdeauna suficient de intensă pentru a atrage atenţia şi a fi 
recunoscută ca atare. Importanţa teoretică a nevrozelor din copilărie pentru 
înţelegerea afecţiunilor pe care noi le tratăm ca nevroze şi pe care vrem să le 
explicăm doar prin influenţele vieţii ulterioare este doar accentuată prin acea 
obiecţie. Dacă la tulburarea de alimentare şi la fobia de lup a pacientului 
nostru nu s-ar fi adăugat şi cucernicia obsesională, povestea lui nu ar fi mult 
diferită de cea a altor făpturi omeneşti, iar noi am fi mai săraci în elemente 
preţioase, care ne pot feri de erori uşor de evitat. 

Analiza nu ar fi satisfăcătoare dacă nu ar conduce la înţelegerea acelei 
lamentări în care pacientul şi-a rezumat suferinţa: că lumea ar fi acoperită de 
un văl, teoria psihanalitică respingând ideea că aceste vorbe ar fi 
nesemnificative şi alese la întâmplare. Vălul se rupea - în mod ciudat - într-o 
singură situaţie, şi anume atunci când, ca urmare a unei spălături, 
excrementele treceau prin orificiul anal. Atunci se simţea din nou bine şi, 
pentru foarte scurt timp, privea lumea cu ochi limpezi. Cu interpretarea 
acestui „văl“ a mers la fel de greu ca în cazul angoasei de fluture. De fapt, el 
a şi renunţat la văl, acesta s-a transformat într-un sentiment de întunecare, 
„tenebres“, şi alte lucruri insesizabile. 

Doar cu puţin timp înainte de sfârşitul curei şi-a amintit că ar fi auzit că a 
venit pe lume cu o căiţă. De aceea se considerase mereu un om norocos, 
căruia nu i s-ar putea întâmpla nimic nou. Această convingere l-a părăsit doar 
atunci când a trebuit să admită că îmbolnăvirea gonoreică era o gravă 
vătămare a corpului său. S-a prăbuşit în faţa acestei ofense aduse 
narcisismului său. Vom spune că astfel repeta un mecanism care se mai 
derulase o dată. Şi fobia lui de lup s-a declanşat când a recunoscut în castrare 
un fapt posibil, iar gonoreea a asociat-o în mod evident castrării. 

Căiţa este, prin urmare, vălul care îl ascunde de lume şi ascunde lumea 



de el. Lamentarea lui este, de fapt, o fantasmă-dorinţă împlinită, ea îl 
înfăţişează reîntors în trupul mamei; este însă o fantasmă-dorinţă a fugii de 
lume. Ea trebuie interpretată astfel: sunt atât de nefericit în viaţă, trebuie să 
mă întorc în pântecele mamei. 

Dar ce să însemne faptul că acest văl simbolic, care cândva a fost real, se 
rupe în momentul defecaţiei, consecutiv clismei, că boala lui cedează cu 
această condiţie? Contextul ne permite să răspundem: când acest văl se rupe, 
el vede lumea şi este renăscut. Excrementul este el, copilul născut a doua oară 
pentru o viaţă mai bună. Aceasta ar fi, aşadar, fantasma renaşterii, asupra 
căreia Jung a atras de curând atenţia şi căreia i-a acordat o poziţie dominantă 
în lumea dorinţelor nevroticilor. 

Totul ar fi bine, dacă ar fi complet. Anumite detalii şi faptul că trebuie să 
ţinem seama de legătura necesară cu istoria mai specială a vieţii (pacientului) 
ne obligă să ducem interpretarea mai departe. Condiţia renaşterii este ca un 
bărbat să-i facă clisma (pe acest bărbat l-a înlocuit abia mai târziu el însuşi, 
silit de împrejurări). Aceasta poate însemna doar că el s-a identificat cu 
mama, bărbatul joacă rolul tatălui, clisma repetă actul împerecherii, copilul- 
excrement, iarăşi el se naşte ca rod al acestuia. Fantasma renaşterii este, 
aşadar, strâns legată de condiţia satisfacerii sexuale prin bărbat. Prin urmare, 
acum interpretarea sună astfel: numai dacă se poate substitui femeii, dacă o 
poate înlocui pe mamă pentru a se lăsa satisfăcut de tată şi a-i naşte un copil, 
atunci boala lui îl va părăsi. Fantasma renaşterii era, prin urmare, doar o 
redare mutilată, cenzurată a fantasmei-dorinţă homosexuale. 

Dacă privim mai cu atenţie, trebuie să remarcăm, de fapt, că în această 
condiţie a însănătoşirii sale bolnavul nu face decât să repete situaţia aşa- 
numitei scene originare: atunci a dorit să se substituie mamei; în acea scenă el 
însuşi a produs copilul-excrement, după cum noi am presupus cu mult timp 
înainte. El încă este fixat, ca fascinat, asupra acelei scene care a devenit 
determinantă pentru viaţa lui sexuală, a cărei revenire în acea noapte a visului 
i-a declanşat boala. Ruperea vălului este analogă deschiderii ochilor, 
deschiderii ferestrelor. Scena originară a fost transformată în condiţie a 
vindecării. 

Ceea ce este exprimat în plângerea lui şi ceea ce exprimă singura situaţie 



care o anulează poate fi asamblat uşor într-un întreg care îşi dezvăluie apoi 
întreaga semnificaţie. îşi doreşte să se reîntoarcă în trupul mamei nu doar 
pentru a fi născut din nou, ci pentru a fi atins acolo de tată în timpul coitului, 
pentru a fi satisfăcut de el, pentru a-i naşte un copil. 

A fi fost născut de tată, cum crezuse la început, a fi satisfăcut sexual de 
acesta, a-i dărui un copil, aceasta cu condiţia renunţării la bărbăţia lui şi 
exprimat în limbajul erotismului anal: cu aceste dorinţe, cercul fixaţiei asupra 
tatălui este închis, cu aceasta homosexualitatea şi-a găsit expresia cea mai 
înaltă şi mai intimă—. 

Cred că acest exemplu luminează sensul şi originea fantasmei trupului 
matern şi a renaşterii. Prima izvorăşte frecvent, ca şi în cazul nostru, din 
legarea de tată. Se doreşte întoarcerea în trupul mamei pentru a i se substitui 
în timpul coitului, pentru a-i lua locul lângă tată. Fantasma renaşterii este 
probabil întotdeauna o atenuare, un eufemism, am putea spune, pentru 
fantasma contactului incestuos cu mama, o prescurtare anagogică a acesteia, 
ca să folosim expresia lui H. Silberer. Se doreşte întoarcerea în acea situaţie 
în care se stătea în organele genitale ale mamei, împrejurare în care bărbatul 
se identifică cu penisul sau se lasă înlocuit de el. Atunci cele două fantasme 
se dezvăluie ca elemente corelative care, în funcţie de atitudinea masculină 
sau feminină a respectivului, dau expresie dorinţei de contact sexual cu tatăl 
sau cu mama. Nu se poate respinge posibilitatea ca în tânguiala şi condiţia de 
însănătoşire a pacientului nostru să fie reunite ambele fantasme, prin urmare 
şi ambele dorinţe incestuoase. 

Doresc să mai fac o dată încercarea de a interpreta ultimele rezultate ale 
analizei după modelul advers: pacientul îşi plânge fuga de lume într-o 
fantasmă a trupului matern tipică, îşi vede vindecarea doar într-o renaştere 
concepută într-o formă tipică. El o exprimă în simptome anale, conform 
predispoziţiei lui dominante. După prototipul fantasmei renaşterii anale şi-a 
pregătit o scenă infantilă care repetă dorinţele sale ca mijloace de expresie 
arhaic-simbolice. Apoi simptomele lui se succed ca şi când ar proveni de la o 
asemenea scenă originară. A fost nevoit să se decidă pentru această cale 
întoarsă, deoarece s-a lovit de o cerinţă a vieţii pentru a cărei rezolvare a fost 
prea leneş sau pentru că se apără de eşecuri cel mai bine prin astfel de 


mijloace. 

Totul ar fi bine şi frumos dacă nefericitul nu ar fi avut la 4 ani un vis cu 
care a început nevroza lui, vis care fusese provocat de povestirea bunicului 
despre croitor şi lup şi a cărui interpretare a făcut necesară ipoteza unei 
asemenea scene originare. în faţa unor astfel de fapte neînsemnate, dar 
inatacabile, eşuează, din păcate, înlesnirile pe care teoriile lui Jung şi Adler 
vor să le creeze. După cum stau lucrurile, fantasma renaşterii îmi pare mai 
curând un derivat al scenei originare decât invers - scena originară o 
oglindire a fantasmei renaşterii. S-ar putea presupune că pacientul ar fi fost 
atunci, la patru ani după naşterea sa, totuşi prea tânăr ca să-şi dorească deja o 
renaştere. Dar trebuie să retrag acest ultim argument; propriile mele 
observaţii au demonstrat că copiii au fost subestimaţi şi că nu se mai ştie ce 
se poate aştepta de la ei—. 


123 Este curios faptul că reacţia de ruşinare este atât de intim legată de micţiunea 
involuntară (diurnă şi nocturnă) şi nu de incontinenţa intestinală, după cum ar fi de aşteptat. 
Şi legătura, mereu întâlnită, între incontinenţa urinară şi foc dă de gândit. Este posibil ca în 
aceste reacţii şi interdependenţe să fie urme ale istoriei culturale a omenirii, care să aibă 
rădăcini mai adânci decât tot ceea ce ni s-a păstrat în mituri şi folclor. 

124 S-a petrecut în jurul vârstei de 2V2 ani, între pretinsa observare a coitului şi seducţie. 

125 în perioada anterioară visului! 

126 * Wespe = viespe, Espe = plop tremurător (iV.t.). 

127 * Paranteza îi aparţine lui Freud ( N.t .). 

128 Posibilul sens secundar că vălul ar simboliza himenul, care se rupe la contactul cu 
bărbatul, nu se potriveşte perfect cu condiţia însănătoşirii şi nu are legătură cu viaţa 
pacientului, pentru care virginitatea nu prezintă importanţă. 

129 Recunosc că aceasta este întrebarea cea mai delicată a întregii teorii analitice. Nu am 
avut nevoie de comunicările lui Adler sau ale lui Jung pentru a aborda critic posibilitatea ca 
întâmplările infantile uitate, descoperite de analiză - trăite la vârste neînchipuit de fragede! 
- să se bazeze mai ales pe fantasme create mai târziu şi că, acolo unde credem că 
descoperim în analiză efectul unei asemenea impresii infantile, trebuie să presupunem 
existenţa unei forme de manifestare a unui moment constituţional sau a unei dispoziţii 
păstrate filogenetic. Dimpotrivă, nicio altă îndoială nu m-a preocupat mai mult, nicio altă 
incertitudine nu m-a oprit mai mult de la publicare. Atât rolul fantasmelor în formarea 
simptomelor, cât şi „retrofantasmarea“ de la stimulări târzii la copilărie şi sexualizarea 
retroactivă a acesteia au fost recunoscute mai întâi de mine, lucru asupra căruia nu atrage 


atenţia niciunul dintre adversari. Dacă totuşi concepţia mea e cea mai greoaie şi mai 
improbabilă, alegerea am făcut-o cu argumente pe care cazul prezentat aici sau orice altă 
nevroză infantilă le impune examinatorului şi pe care le ofer acum cititorilor spre decizie. 



IX 

Rezumat şi probleme diverse 

Nu ştiu dacă cititorul acestei descrieri de caz a reuşit să-şi facă o imagine 
clară despre geneza şi evoluţia suferinţei pacientului meu. Cred, mai degrabă, 
că nu. Dar chiar dacă în general nu ridic în slăvi arta relatării mele, de data 
aceasta aş dori să pledez pentru circumstanţe atenuante. A fost o problemă 
care până acum nu a mai fost atacată, aceea de a descrie etape atât de timpurii 
şi straturi atât de profunde ale vieţii afective şi este mai bine să fie rezolvată 
prost decât să dea înapoi în faţa ei, ceea ce, oricum, pare să fie oarecum 
periculos pentru cel deznădăjduit. Prin urmare, mai bine arătăm cu 
îndrăzneală că nu ne-am lăsat opriţi de conştiinţa punctelor noastre slabe. 

Cazul însuşi nu a fost prea favorabil. Ceea ce a înlesnit bogăţia de 
informaţii referitoare la copilărie, faptul că a putut fi studiat copilul prin 
intermediul adultului, a trebuit să fie plătit prin cea mai gravă ciopârţire a 
analizei şi prin lipsurile corespunzătoare în relatare. Caracteristicile 
personale, un caracter naţional străin de al nostru au făcut transpunerea 
dificilă. 

Distanţa dintre personalitatea plină de bunăvoinţă şi amabilitate a 
bolnavului, inteligenţa lui ascuţită, gândirea lui aleasă şi viaţa instinctuală 
complet neînfrânată au necesitat o muncă de pregătire şi educare deosebit de 
lungă, din cauza căreia privirea de ansamblu a fost afectată. Dar pentru 
specificul cazului, care a creat mari probleme descrierii, pacientul însuşi nu 
este vinovat. în psihologia adultului am ajuns până acolo încât împărţim 
procesele psihice în conştiente şi inconştiente şi le descriem pe amândouă în 
cuvinte clare. în cazul copilului, această distincţie aproape că nu ne ajută. De 
multe ori suntem puşi în dificultate dacă trebuie să spunem ce considerăm 
conştient sau inconştient. Procese care au devenit dominante şi care după 
manifestările lor ulterioare trebuie puse pe acelaşi plan cu cele conştiente, în 
cazul copilului, totuşi, nu au fost conştiente. 

Se poate înţelege uşor de ce, la copil, conştientul încă nu şi-a dobândit 



toate particularităţile, este încă în dezvoltare şi nu posedă pe deplin 
capacitatea de a se transpune în reprezentări lingvistice. Confuzia, de care ne 
facem vinovaţi în mod regulat, între fenomenul de a apărea ca percepţie în 
conştiinţă şi apartenenţa la un sistem psihic acceptat căruia ar trebui să-i dăm 
o denumire convenţională, pe care însă îl numim tot conştiinţă (Sistem Cs), 
această confuzie este inofensivă în descrierea psihologică a adultului, însă 
derutantă în cea a copilului mic. Nici introducerea „preconştientului“ nu ajută 
prea mult, deoarece preconştientul copilului se poate suprapune la fel de puţin 
cu cel al adultului. Prin urmare, ne mulţumim cu faptul că am recunoscut clar 
întunericul. 

Este de la sine înţeles că un caz ca cel descris aici ar putea oferi prilejul 
pentru luarea în discuţie a tuturor rezultatelor şi problemelor psihanalizei. Ar 
fi o muncă nesfârşită şi nejustificată. Trebuie să acceptăm că nu putem afla 
totul dintr-un singur caz, că el nu ne poate oferi toate verdictele şi de aceea să 
ne mulţumim să-l valorificăm prin ceea ce ne arată cel mai desluşit. Sarcina 
de a explica în psihanaliză este în general limitată. De explicat sunt 
formaţiunile simptomale prin dezvăluirea genezei lor; mecanismele psihice şi 
procesele pulsionale la care suntem astfel conduşi nu sunt de explicat, ci de 
descris. Pentru a extrage noi generalizări şi concluzii general valabile din 
constatările legate de aceste două ultime puncte, sunt necesare multe 
asemenea cazuri analizate bine şi profund. Ele nu sunt uşor de obţinut, fiecare 
necesitând ani de muncă. Prin urmare, în aceste domenii progresul se 
realizează încet. Există tentaţia de a ne mulţumi să „zgâriem“, la un număr 
oarecare de persoane, suprafaţa psihică şi să înlocuim apoi ceea ce am scăpat 
din vedere prin speculaţii pe care să le punem sub patronajul unui curent 
filosofic oarecare. în favoarea acestui procedeu se pot invoca şi trebuinţe de 
ordin practic, dar trebuinţele ştiinţei nu pot fi satisfăcute cu surogate. 

Voi încerca să schiţez o imagine sintetică a dezvoltării sexuale a 
pacientului meu, pe care o pot începe cu simptomele cele mai timpurii. 
Primul lucru pe care îl aflăm despre el este tulburarea poftei de mâncare, pe 
care, judecând după alte experienţe, dar păstrând totuşi o oarecare rezervă, o 
voi interpreta ca pe efectul unui proces în plan sexual. A trebuit să consider 
drept primul stadiu sexual cognoscibil pe cel canibalic sau oral, în care 



sprijinirea iniţială a excitaţiei sexuale pe instinctul alimentar este încă 
dominantă. Manifestări directe ale acestei faze nu sunt de aşteptat, în schimb 
pot apărea simptome în cazul unor tulburări. Tulburarea instinctului alimentar 
- care altfel poate avea, desigur, şi alte cauze - ne atrage atenţia asupra 
faptului că organismul nu a reuşit să domine o excitaţie sexuală. Scopul 
sexual al acestei faze ar putea fi doar canibalismul, devorarea; la pacientul 
nostru el apare, prin regresie de la un stadiu superior, în teama de a fi mâncat 
de lup. Această teamă a trebuit doar să o interpretăm: să fie penetrat anal de 
către tată. Se ştie că la o vârstă mult mai înaintată, la fete în perioada 
pubertăţii sau imediat după, apare o nevroză care exprimă, prin anorexie, 
refuzul sexual; probabil că se poate raporta la acest stadiu oral al vieţii 
sexuale. 

Pe culmea paroxismului amoros („aş putea să te mănânc de drag") şi în 
relaţiile tandre cu copii mici, când adultul însuşi are un comportament 
infantil, scopul iubirii specific organizării orale reapare. Mi-am exprimat deja 
bănuiala că şi tatăl pacientului ar fi avut obiceiul „certatului drăgăstos", că s- 
ar fi jucat cu micuţul de-a câinele sau de-a lupul şi l-ar fi ameninţat în glumă 
că l-ar mânca. Pacientul, prin comportamentul lui ciudat în transfer, a 
confirmat această bănuială. Ori de câte ori apela la transfer atunci când se 
lovea de dificultăţi ale curei, ameninţa cu devorarea şi mai târziu cu tot felul 
de maltratări, ceea ce era doar expresia afectivităţii. 

Limbajul a preluat durabil anumite formulări ale acestui stadiu sexual 
oral: obiectul iubirii este „apetisant", iubita este „dulce". Ne amintim că şi 
micul nostru pacient a vrut să mănânce doar dulciuri. Dulciurile, bomboanele 
reprezintă în vis întotdeauna dezmierdări, satisfacţii sexuale. 

Se pare că acest stadiu este caracterizat şi de o teamă (în cazul unei 
tulburări, desigur), care apare ca teamă pentru viaţă şi se poate fixa de tot 
ceea ce i se desemnează copilului drept potrivit. La pacientul nostru aceasta a 
fost folosită pentru a -1 îndrepta spre depăşirea anorexiei, ba chiar spre 
supracompensarea ei. La sursa tulburării alimentare suntem conduşi dacă ne 
amintim - pe baza acelei multdiscutate presupuneri - că observarea coitului, 
de la care au pornit atâtea efecte retroactive, a avut loc pe la 1V2 ani, cu 



siguranţă înaintea perioadei marcate de dificultăţi de alimentare. Poate am 
putea să presupunem că a accelerat procesele maturizării sexuale, dezvoltând 
astfel şi efecte directe, chiar dacă nesemnificative. 

Ştiu desigur şi că simptomele acestei perioade, teama de lup, tulburarea 
alimentară, ar putea fi explicate altfel şi mai simplu, fără a ţine seama de 
sexualitate şi de un stadiu al organizării pregenitale a acesteia. Cine 
neglijează cu uşurinţă semnele nevrozei şi legătura dintre fenomene va 
prefera această altă explicaţie, iar eu nu îl voi putea împiedica. Este greu să se 
găsească ceva constrângător în aceste începuturi ale vieţii sexuale altfel decât 
pe căile ocolite indicate. 

Scena cu Gruşa (pe la 2V2 ani) ni -1 arată pe micuţul nostru la începutul 
unei evoluţii care poate fi caracterizată ca normală, poate cu excepţia 
precocităţii ei: identificarea cu tatăl, erotismul urinar ca înlocuitor al 
virilităţii. Ea stă, de altfel, în totalitate sub influenţa scenei originare. Până 
acum am considerat identificarea cu tatăl ca narcisică; ţinând cont de 
conţinutul scenei originare nu putem respinge ideea că ea aparţine deja 
stadiului organizării genitale. Organul genital masculin a început să-şi joace 
rolul pe care îl continuă sub influenţa seducerii de către soră. 

Dar rămânem cu impresia că seducţia nu doar a stimulat dezvoltarea, ci, 
într-un grad mai mare, a tulburat-o şi a deviat-o. Ea dă un scop sexual pasiv, 
care în fond este incompatibil cu activitatea organului genital masculin. La 
primul obstacol exterior, aluzia Naniei la castrare, organizarea genitală încă 
fragilă se prăbuşeşte (la 3V2 ani) şi regresează la stadiul anterior al 
organizării sadic-anale, care poate că altfel ar fi fost parcurs cu simptome la 
fel de uşoare ca în cazul altor copii. 

Organizarea sadic-anală poate fi uşor recunoscută ca o continuare a celei 
orale. Activitatea musculară violentă, exercitată asupra obiectului care o 
caracterizează, îşi găseşte locul ca act pregătitor pentru devorare, care apoi 
încetează de a fi scop sexual. Actul pregătitor devine scop independent. 
Noutatea faţă de stadiul anterior constă în principal în faptul că organul pasiv, 
care primeşte, se dezvoltă, separat de zona bucală, în zona anală. Paralele 
biologice sau conceperea organizării umane pregenitale ca rămăşiţă a unor 



mecanisme care funcţionează încă la unele clase ale regnului animal sunt în 
acest caz foarte tentante. Constituirea instinctului de cercetare din 
componentele sale este de asemenea caracteristică acestui stadiu. 

Erotismul anal nu se manifestă evident. Excremenetele şi-au schimbat, 
sub influenţa sadismului, semnificaţia tandră într-una ofensivă. în 
transformarea sadismului în masochism este implicat şi un sentiment de 
vinovăţie, care indică desfăşurarea unor procese evolutive în alte sfere decât 
cele sexuale. 

Seducţia îşi exercită în continuare influenţa, menţinând pasivitatea 
scopului sexual. Ea transformă acum sadismul în mare parte în pandantul său 
pasiv, masochismul. Nu e sigur că se poate pune pasivitatea în totalitate pe 
seama ei, deoarece reacţia copilului de 1V2 ani la observarea coitului a fost 
deja una predominant pasivă. Participarea la excitaţia sexuală s-a manifestat 
printr-o defecaţie, în care trebuie să distingem însă o componentă activă. Pe 
lângă masochism, care îi domină tendinţa sexuală şi se exprimă în fantasme, 
continuă să existe şi sadismul, care se manifestă împotriva animalelor mici. 
Cercetarea lui sexuală a început din momentul seducerii şi a abordat, în 
principal, două probleme (de unde vin copiii şi dacă este posibilă pierderea 
organului genital) şi se împleteşte cu manifestările tendinţelor sale 
instinctuale. Ea îndreaptă tendinţele sale sadice spre animalele mici ca 
reprezentanţi ai copiilor mici. 

Am dus relatarea până în apropierea celei de-a patra aniversări a zilei de 
naştere, moment în care visul declanşează efectul retroactiv al scenei coitului, 
observată la 1V2 ani. Procesele care se petrec acum nu pot fi nici înţelese pe 
deplin, nici descrise într-un mod satisfăcător. Activarea acelei imagini, care 
poate fi înţeleasă acum, datorită dezvoltării intelectuale avansate, acţionează 
ca un eveniment recent, dar şi ca o nouă traumă, o intervenţie străină analogă 
seducţiei. Se revine brusc la stadiul întrerupt al organizării genitale, dar 
progresul realizat în vis nu poate fi păstrat. Dimpotrivă, printr-un proces care 
poate fi asimilat unei refulări, se ajunge la respingerea noului şi substituirea 
lui printr-o fobie. 

Organizarea sadic-anală continuă să existe, prin urmare, şi în faza care se 



instalează acum, a zoofobiei, doar că i se adaugă manifestări de angoasă. 
Copilul îşi continuă activităţile sadice şi masochiste, dar reacţionează cu 
angoasă la o parte a acestora; transformarea sadismului în contrariul său face, 
probabil, în continuare progrese. 

Din analiza visului angoasant am dedus că refularea se leagă de 
recunoaşterea castrării. Noul este respins deoarece acceptarea lui ar însemna 
pierderea penisului. O reflectare mai atentă ne permite să recunoaştem 
următoarele: ceea ce se refulează este atitudinea homosexuală, în sens genital, 
care se formase sub influenţa cunoaşterii. Acum însă ea rămâne conservată în 
inconştient, constituită ca un strat mai profund, izolat. Motorul acestei 
refulări pare să fie masculinitatea narcisică a organului genital, care intră într- 
un conflict de mult pregătit cu pasivitatea scopului sexual homoerotic. Prin 
urmare, refularea este un succes al virilităţii. 

Am putea fi tentaţi, pornind de aici, să modificăm o parte a teoriei 
psihanalitice. Pare evident că refularea şi formarea nevrozei îşi au originea în 
conflictul dintre tendinţele masculine şi feminine, în bisexualitate. Doar că 
această concepţie este lacunară. Dintre cele două tendinţe sexuale aflate în 
conflict una convine eului, cealaltă ofensează interesul narcisic; de aceea 
cade pradă refulării. Şi în acest caz eul este cel care pune în acţiune refularea, 
în folosul uneia dintre tendinţele sexuale. în alte cazuri, nu există un astfel de 
conflict între masculinitate şi feminitate; există doar o tendinţă sexuală care 
doreşte să fie acceptată, dar aceasta ofensează anumite forţe ale eului şi de 
aceea este respinsă. Mult mai dese decât conflictele din cadrul sexualităţii 
sunt cele care se produc între sexualitate şi tendinţele morale ale eului. Un 
astfel de conflict moral lipseşte în cazul nostru. Accentuarea bisexualităţii ca 
motiv al refulării ar fi, prin urmare, prea îngustă; sublinierea conflictului 
dintre eu şi tendinţele sexuale (libido) este mai satisfăcătoare. 

Teoriei „protestului viril“, aşa cum a fost elaborată de Adler, i se poate 
obiecta că refularea nu ia întotdeauna partea masculinităţii, afectând 
feminitatea; există mari clase de cazuri în care masculinitatea trebuie să 
accepte refularea impusă de eu. 

O apreciere mai echitabilă a procesului refulării în cazul nostru i-ar 
contesta, de altfel, masculinităţii narcisice importanţa de motiv unic. 



Atitudinea homosexuală la care se ajunge în timpul visului, este atât de 
puternică, încât eul micului om nu reuşeşte să o domine şi se apără prin 
procesul refulării. Ca ajutor în atingerea acestui scop este antrenată 
masculinitatea narcisică opusă organului genital. Că toate tendinţele narcisice 
acţionează dinspre eu şi rămân legate de acesta, vom spune doar pentru a 
evita unele confuzii. 

Să ne îndreptăm acum de la procesul refulării, a cărui elucidare probabil 
că nu ne-a reuşit pe deplin, spre starea rezultată la trezirea din vis. Dacă ar fi 
fost într-adevăr virilitatea cea care ar fi învins homosexualitatea (feminitatea) 
în timpul procesului oniric, ar trebui să existe acum o tendinţă sexuală activă 
cu un caracter deja pronunţat masculin. Nici urmă de aşa ceva, esenţa 
organizării sexuale nu s-a schimbat, faza sadic-anală îşi continuă existenţa, ea 
a rămas cea dominantă. Victoria masculinităţii se manifestă doar în faptul că 
acum se reacţionează cu teamă la scopurile sexuale pasive ale organizării 
dominante (scopuri care sunt masochiste, dar nu feminine). Nu este vorba de 
o tendinţă masculină biruitoare, ci de una pasivă şi de împotrivirea la aceasta. 

îmi pot închipui ce greutăţi îi produce cititorului separarea netă, 
neobişnuită, dar absolut necesară, în activ-masculin şi pasiv-feminin şi de 
aceea nu voi evita eventualele reluări. Starea care a urmat visului poate fi 
descrisă, aşadar, în felul următor: tendinţele sexuale au fost clivate, au atins, 
în inconştient, stadiul organizării genitale şi au constituit o homosexualitate 
extrem de intensă, pe lângă care există (virtual în conştient) tendinţa sexuală 
anterioară, sadică şi predominant masochistă; în linii mari, eul şi-a modificat 
atitudinea faţă de sexualitate, se află într-o stare de refuz sexual şi respinge cu 
teamă scopurile masochiste dominante, aşa cum, la cele homosexuale, mai 
profunde, a reacţionat prin formarea unei fobii. Rezultatul pozitiv al visului 
nu a constat atât în victoria unei tendinţe masculine, ci în reacţia împotriva 
celei feminine şi pasive. Ar fi o exagerare să se atribuie acestei reacţii 
caracter de masculinitate. Eul nu are tendinţe sexuale, ci doar interesul pentru 
autoconservarea sa şi pentru menţinerea narcisismului său. 

O să ne îndreptăm acum atenţia spre fobie. Produsă la nivelul organizării 
genitale, prezintă mecanismul relativ simplu al unei isterii de angoasă. Eul se 
apără prin dezvoltare de angoasă de ceea ce el consideră un pericol copleşitor 



- satisfacerea homosexuală. Dar procesul refulării lasă o urmă care nu poate 
fi trecută cu vederea. Obiectul de care s-a legat temutul scop sexual trebuie să 
se lase reprezentat prin alt obiect în faţa conştientului. Nu teama de tată, ci 
teama de lup devine conştientă. De altfel, nici nu se rămâne la formarea 
fobiei cu acest unic conţinut. După o vreme, lupului i se substituie leul. 
Impulsurile sadice îndreptate împotriva animalelor mici sunt concurate de o 
fobie faţă de acestea ca reprezentanţi ai rivalilor, ai eventualilor copii mici. 
Deosebit de interesantă este formarea fobiei de fluture. Este ca o reiterare a 
mecanismului care în vis a produs fobia de lup. Printr-o stimulare 
întâmplătoare se activează un eveniment vechi, scena cu Gruşa, a cărei 
ameninţare cu castrarea are efect retroactiv, în timp ce atunci când s-a 
petrecut scena nu a produs nicio impresie—. 

Se poate spune că teama implicată în formarea acestor fobii este teama 
de castrare. Această afirmaţie nu contrazice ideea că teama ar fi rezultat prin 
refularea libidoului homosexual. Ambele moduri de exprimare se referă la 
acelaşi proces: eul ia din libidoul dorinţei homosexuale, îl transformă în 
angoasă liberă şi îl leagă apoi în fobii. Doar că în prima exprimare s-a numit 
şi motivul care pune eul în mişcare. 

La o privire mai atentă observăm că această primă îmbolnăvire a 
pacientului nostru (făcând abstracţie de tulburările funcţiei de nutriţie) nu se 
rezolvă prin fobie, ci trebuie înţeleasă ca o adevărată isterie, caracterizată atât 
de simptome de angoasă, cât şi de fenomene de conversie. O parte a tendinţei 
homosexuale este reţinută în organul implicat; intestinul se comportă 
începând de atunci, ca şi în perioada de mai târziu, ca un organ afectat isteric. 
Homosexualitatea inconştientă, refulată, s-a retras în intestiiV. tocmai acest 
fragment de isterie a adus mari servicii în rezolvarea îmbolnăvirii ulterioare. 

Acum nu ne va lipsi curajul de a aborda aspectele şi mai complicate ale 
nevrozei obsesionale. Să mai privim o dată situaţia: pe de o parte, o tendinţă 
masochistă dominantă şi una homosexuală refulată, pe de altă parte, un eu 
aflat într-o stare de respingere isterică; ce procese transformă această stare în 
aceea a nevrozei obsesionale? 

Transformarea nu se produce spontan, printr-un proces de evoluţie 
interioară, ci prin influenţă străină din exterior. Efectul ei evident constă în 


faptul că relaţia cu tatăl, care este pe primul plan şi care până acum şi-a găsit 
expresia în fobia de lup, se manifestă acum în cucernicia obsesională. Nu pot 
să nu atrag atenţia asupra faptului că procesul ce are loc în cazul pacientului 
nostru aduce o confirmare incontestabilă unei afirmaţii pe care am făcut-o în 
Totem şi tabu referitoare la relaţia animalului totemic cu divinitatea. Am 
susţinut acolo că imaginea lui Dumnezeu nu ar fi o dezvoltare a totemului, ci 
s-ar naşte, independent de acesta şi în scopul înlocuirii lui, din rădăcina 
comună. Spuneam că totemul ar fi primul substitut al tatălui. Dumnezeu însă 
unul ulterior, în care tatăl îşi recapătă figura omenească. Aşa se întâmplă şi în 
cazul pacientului nostru. în fobia de lup trece prin stadiul substitutului 
totemic al tatălui, care acum se încheie şi este înlocuit, în urma unor noi 
relaţii între el şi tată, printr-o fază de cucernicie religioasă. 

Influenţa care provoacă această transformare este contactul, mijlocit de 
mamă, cu învăţămintele religiei şi cu istoria sfântă. Rezultatul este cel dorit 
de educaţie. Organizării sexuale sado-masochiste i se pregăteşte încet 
sfârşitul, fobia de lup dispare repede, locul respingerii sexualităţii prin 
angoasă este luat de o formă superioară a reprimării acesteia. Cucernicia 
devine forţa dominatoare în viaţa copilului. Doar că aceste depăşiri nu se 
realizează fără conflicte; simptomele acestora sunt gândurile blasfemiatoare, 
iar efectul lor constă în exagerarea obsesivă a ceremonialului religios. 

Dacă facem abstracţie de aceste fenomene patologice, putem spune că, în 
acest caz, religia a atins toate acele scopuri pentru care este introdusă în 
educaţia unui individ. I-a înfrânat pornirile sexuale, oferindu-le o sublimare şi 
o ancorare solidă, a micşorat importanţa legăturilor de familie, ferindu-1 
astfel, prin faptul că i-a deschis calea spre marea comunitate a omenirii, de o 
izolare iminentă. Copilul sălbatic, speriat a devenit sociabil, civilizat şi 
educabil. 

Motorul principal al influenţei religioase a fost identificarea cu figura lui 
Cristos, care, prin coincidenţa datelor de naştere, i-a fost foarte la îndemână. 
Aici, dragostea exagerată pentru tată, care făcuse necesară refularea, şi-a găsit 
în sfârşit o rezolvare într-o sublimare ideală. Fiind Cristos, îl putea iubi pe 
tată, care acum se numea Dumnezeu, cu o pasiune care în zadar căutase să se 
descarce asupra tatălui pământesc. Mijloacele prin care se putea dovedi 



această iubire erau indicate de religie şi nu erau însoţite de sentimentul de 
culpabilitate care însoţea tendinţele individuale de iubire. Dacă astfel tendinţa 
sexuală cea mai profundă, deja conturată ca homosexualitate inconştientă, 
mai putea fi drenată, tendinţa masochistă mai superficială îşi găsea o 
sublimare incomparabilă, care nu implica multe renunţări, în povestea 
patimilor lui Cristos, care din porunca şi spre slava Tatălui dumnezeiesc s-a 
lăsat maltratat şi jertfit. Astfel, religia acţiona asupra micului deviat printr-un 
amestec de satisfacţie, sublimare, abaterea de la senzual spre procese pur 
spirituale şi prin dezvăluirea relaţiilor sociale pe care le oferă credinciosului. 

Opoziţia iniţială arătată religiei a avut trei puncte de plecare diferite. în 
primul rând, era o caracteristică a lui, şi am văzut deja câteva exemple, să 
respingă toate lucrurile noi. îşi apăra orice poziţie libidinală odată cucerită, 
din teama de a pierde prin abandonarea ei şi din neîncrederea faţă de 
probabilitatea unei substituiri complete prin ocuparea noii poziţii. Aceasta 
este o particularitate psihologică importantă şi fundamentală, pe care am 
descris-o în Drei Abhandlungen zur Sexualtheorie—* ( 1905 ) drept 
capacitate de fixare. Jung a văzut în ea, sub numele de „inerţie" psihică, 
principala cauză a tuturor eşecurilor nevroticilor. Cred că pe nedrept, 
deoarece ea are o arie de acţiune mult mai largă şi joacă un rol important şi în 
viaţa celor nemarcaţi de nevroză. Mobilitatea sau vâscozitatea investirilor 
libidinale, ca şi a celor de altă natură, este o caracteristică deosebită, întâlnită 
la mulţi normali şi nici măcar la toţi nevroticii, şi care până acum nu a fost 
încă pusă în relaţie cu altceva, ceva ca un număr prim indivizibil. Ştim doar 
că mobilitatea investirilor psihice scade puternic odată cu înaintarea în vârstă. 
Ea ne-a oferit unul din indiciile referitoare la limitele influenţării 
psihanalitice. Există însă persoane la care această plasticitate psihică se 
menţine cu mult peste limita de vârstă obişnuită şi altele la care se pierde 
foarte devreme. Dacă sunt nevrotici, descoperim cu neplăcere că, în condiţii 
aparent similare, anumite modificări care în cazul altora au fost rezolvate cu 
uşurinţă, în cazul lor sunt ireversibile. Prin urmare, şi în cazul transformărilor 
proceselor psihice trebuie luat în considerare conceptul de entropie, a cărei 
valoare se opune unei reversibilităţi a celor întâmplate. 

Al doilea punct de atac i-a fost oferit de faptul că nici doctrina religioasă 



nu are la bază o relaţie univocă cu Dumnezeu-Tatăl, ci este pătrunsă de 
simptomele atitudinii ambivalenţe care i-a guvernat geneza. Această 
ambivalenţă a descoperit-o cu ajutorul celei proprii, foarte dezvoltate, şi de ea 
a legat acea critică subtilă care, venind din partea unui copil de cinci ani, ne-a 
surprins atât de tare. Dar cel mai important a fost cu siguranţă un al treilea 
moment, prin a cărui acţiune am putea explica efectele patologice ale luptei 
sale împotriva religiei. Tendinţa care îl împingea spre bărbat şi care trebuia 
sublimată prin religie nu mai era liberă, ci, în parte, separată prin refulare şi 
astfel scoasă de sub acţiunea sublimării şi legată de scopul ei sexual iniţial. în 
virtutea acestei legături, partea refulată încerca să-şi croiască drum spre 
partea sublimată sau să coboare pe aceasta spre ea. Primele meditaţii legate 
de persoana lui Cristos conţineau deja întrebarea dacă acest fiu sublim ar 
putea împlini şi acea relaţie sexuală cu tatăl, păstrată în inconştient. 
Respingerea acestui scop nu a avut alt rezultat decât pe acela de a lăsa să 
apară idei obsesionale, aparent blasfemiatoare în care tandreţea fizică pentru 
Dumnezeu ia expresia înjosirii acestuia. O intensă luptă pentru respingerea 
acestor formaţiuni de compromis a dus apoi la exagerarea compulsivă a 
tuturor activităţilor în care cucernicia, iubirea curată pentru Dumnezeu îşi 
găseau expresia. Până la urmă biruise religia, dar fundamentul ei instinctual 
s-a dovedit a fi incomparabil mai puternic decât atractivitatea produselor ei 
de sublimare. Când viaţa i-a adus un nou substitut al tatălui, a cărui influenţă 
s-a îndreptat împotriva religiei, a renunţat la aceasta şi a înlocuit-o prin 
altceva. Să ţinem cont şi de faptul că pioşenia a luat naştere sub influenţa 
unor femei (mama şi doica), pe când influenţa masculină a înlesnit eliberarea. 

Formarea nevrozei obsesionale pe fondul organizării sexuale sadic-anale 
confirmă în linii mari ceea ce am spus altundeva despre „predispoziţia la 
nevroza obsesională“ (1913). Preexistenţa unei isterii puternice face cazul 
nostru mai opac în această privinţă. Doresc să închei rezumatul evoluţiei 
sexuale a bolnavului nostru aruncând o scurtă lumină asupra transformărilor 
ei ulterioare. Odată cu anii pubertăţii s-a instalat tendinţa masculină, puternic 
senzuală, care poate fi numită normală, având scopul sexual specific 
organizării genitale, care s-a manifestat până în momentul îmbolnăvirii lui 
târzii. Ea se lega direct de scena cu Gruşa, împrumutând de la ea 



caracteristica de îndrăgostire compulsivă, cu aspect de criză, dar trecătoare, şi 
a avut de luptat împotriva inhibiţiilor care-şi aveau rădăcina în rămăşiţele 
nevrozei infantile. Croindu-şi cu forţa drumul spre femeie şi-a câştigat în 
sfârşit deplina virilitate; de-acum a păstrat acest obiect sexual, dar nu s-a 
bucurat de el, pentru că o înclinaţie puternică, acum pe deplin inconştientă, 
spre bărbat, în care se concentrau toate forţele fazelor anterioare, îl îndepărta 
mereu de obiectul feminin şi îl obliga să exagereze, în răstimpuri, dependenţa 
faţă de femeie. în cură s-a plâns că nu ar putea rezista lângă femeie şi toată 
munca noastră s-a orientat spre descoperirea relaţiei lui inconştiente cu 
bărbatul. Pentru a rezuma formal, copilăria lui a fost caracterizată prin 
pendularea între activitate şi pasivitate, perioada pubertăţii prin lupta pentru 
virilitate, iar perioada anterioară îmbolnăvirii prin lupta pentru obiectul 
tendinţei masculine. Prilejul îmbolnăvirii sale se numără printre „tipurile de 
declanşare a nevrozei" pe care le-am considerat cazuri speciale ale 
„frustraţiei"— şi atrage astfel atenţia asupra unei lacune în acest şir. 
Pacientul s-a prăbuşit când o afecţiune a organului genital i-a reînviat frica de 
castrare, i-a lezat narcisismul şi l-a silit să renunţe la ideea că ar fi privilegiat 
de soartă. S-a îmbolnăvit, prin urmare, din cauza unei „frustraţii" narcisice. 
Această hipertrofie a narcisismului era în deplină concordanţă cu celelalte 
simptome ale unei dezvoltări sexuale inhibate, anume că alegerea lui 
heterosexuală concentra, în ciuda energiei, foarte puţine tendinţe psihice şi că 
atitudinea homosexuală, care este mult mai apropiată de narcisism, s-a 
manifestat ca forţă inconştientă cu o asemenea tenacitate. Desigur, cura 
psihanalitică nu poate produce, în cazul unor astfel de tulburări, o răsturnare 
imediată şi o egalare a dezvoltării normale, ea poate doar să îndepărteze 
obstacolele şi să deschidă anumite căi, pentru ca influenţele vieţii să-i poată 
orienta dezvoltarea spre direcţii mai bune. 

Ca particularităţi ale psihicului său, care au putut fi dezvăluite de cura 
psihanalitică, dar nu şi explicate şi, prin urmare, nici influenţate direct, le 
menţionez sintetic pe următoarele: rezistenţa, deja amintită, a fixaţiei, 
dezvoltarea deosebită a înclinaţiei spre ambivalenţă şi, a treia caracteristică a 
unei constituţii arhaice, capacitatea de a lăsa să funcţioneze simultan cele mai 
diferite şi contradictorii investiri libidinale. Pendularea continuă între acestea, 


din cauza căreia rezolvarea şi progresul au părut mult timp excluse, au 
dominat tabloul clinic al vârstei adulte, pe care aici l-am putut atinge doar în 
treacăt. Fără nicio îndoială, aceasta era o trăsătură a inconştientului, care la el 
se prelungise în procesele devenite conştiente; ea se manifesta doar în 
rezultatele unor mişcări afective, în planuri pur logice dovedea, dimpotrivă, o 
abilitate deosebită în detectarea contradicţiilor şi a incompatibilităţilor. 
Astfel, impresia pe care o făcea viaţa lui psihică era similară celei pe care o 
face religia egipteană veche, care devine atât de ininteligibilă pentru noi prin 
faptul că păstrează etapele de evoluţie alături de produsele finale, zeii cei mai 
vechi şi atributele lor alături de cei mai noi, etalând în suprafaţă ceea ce alte 
evoluţii au conservat doar în profunzime. 

Am ajuns acum la finalul a ceea ce doream să relatez despre acest caz 
patologic. Mai sunt două probleme, din cele multe pe care le pune, care îmi 
par demne de o atenţie deosebită. Prima se referă la schemele moştenite 
filogenetic, care, ca nişte „categorii" filosofice, au grijă de clasificarea 
impresiilor de viaţă. Doresc să susţin părerea că sunt precipitate ale istoriei 
culturii umane. Complexul Oedip, care cuprinde relaţia copilului cu părinţii, 
face parte din acestea, este chiar cel mai cunoscut exemplu de acest gen. 
Atunci când întâmplările nu se supun schemei ereditare se produce o 
prelucrare a lor în fantezie, a cărei operă ar fi cu siguranţă util să fie urmărită 
până în cele mai mici amănunte. Tocmai aceste cazuri sunt potrivite pentru a 
demonstra existenţa independentă a schemei. Putem observa adesea că 
schema domină asupra trăirii individuale, aşa ca în cazul nostru, în care tatăl 
devine castratorul şi cel care ameninţă sexualitatea infantilă, în ciuda unui 
complex Oedip altfel inversat. Un alt efect este acela că doica trece în locul 
mamei sau se contopeşte cu aceasta. Contradicţiile trăirii faţă de schemă par 
să ofere un material bogat conflictelor infantile. 

A doua problemă nu este foarte departe de prima, dar este mult mai 
importantă. Dacă luăm în considerare atitudinea copilului de patru ani faţă de 
scena originară reactivată—, ba chiar dacă ne gândim doar la reacţiile mult 
mai simple ale copilului de 1V2 ani la trăirea acestei scene, cu greu putem 
respinge ideea că acţionează şi un fel de cunoaştere greu de definit, ceva ca o 


pregătire pentru înţelegere—. în ce constă aceasta, nu ne putem imagina; 
avem la dispoziţie doar excelenta analogie cu acea cuprinzătoare cunoaştere 
instinctivă a animalelor. 

Dacă ar exista şi la om o astfel de zestre instinctivă, nu ar fi de mirare 
dacă ea s-ar manifesta mai ales la nivelul proceselor vieţii sexuale, chiar dacă 
nu se poate limita nicidecum la acestea. Acest ceva instinctiv ar fi nucleul 
inconştientului; o activitate spirituală primitivă, care mai târziu este detronată 
şi acoperită de raţiunea umană câştigată, dar care atât de des, probabil la 
fiecare, îşi păstrează forţa de a trage în jos, spre ea, procese psihice 
superioare. Refularea ar fi reîntoarcerea la această treaptă instinctivă, iar 
omul ar plăti astfel, prin posibilitatea de a deveni nevrotic, noua lui mare 
cucerire şi ar confirma, prin potenţialitatea nevrozei, existenţa acelui stadiu 
premergător, timpuriu, de tip instinctual. Importanţa traumelor infantile 
timpurii ar consta însă în faptul că ele alimentează acest inconştient cu 
material care îl apără de destrămarea care ar putea fi cauzată de dezvoltarea 
ulterioară. 

Ştiu că idei asemănătoare, care accentuează momentul ereditar, moştenit 
filogenetic, al vieţii psihice au fost emise din diferite părţi, ba chiar aş putea 
spune că toţi au fost prea dispuşi să le acorde un loc în preţuirea psihanalitică. 
Mie îmi par îngăduite abia după ce analiza, respectând calea ierarhică 
corectă, ajunge la urmele ereditarului după ce a pătruns prin straturile 
dobândirilor individuale—. 


130 Scena cu Gruşa a fost, după cum am amintit, o realizare spontană a amintirii 
pacientului, neinfluenţată de nicio construcţie sau iniţiativă a medicului; golul pe care îl 
prezenta a fost completat de analiză într-un mod care trebuie considerat ireproşabil, dacă 
într-adevăr se ia în serios modul de lucru al analizei. O explicaţie raţionalistă a acestei fobii 
ar spune: nu este ceva neobişnuit ca un copil fricos să fie odată cuprins de spaimă şi în faţa 
unui fluture cu dungi galbene, probabil din cauza unei înclinaţii înnăscute pentru teamă. 
(Vezi Stanley Hali, „A Synthetic Genetic Study of Fear“, 1914.) Necunoscând această 
cauză, el caută în copilărie o explicaţie pentru această spaimă şi se foloseşte de coincidenţa 
de nume şi de revenirea dungilor pentru a-şi construi fantasma unei aventuri cu dădaca de 
care încă îşi aminteşte. Deoarece însă accesoriile întâmplării inofensive în sine - spălatul 
podelei, cuibărul, mătura - îşi arată, mai târziu, puterea de a determina mereu şi 


constrângător alegerea de obiect a omului, fobiei de fluture îi revine o importanţă 
deosebită. Tabloul devine cel puţin la fel de curios ca cel prezentat de mine, şi câştigul 
datorat abordării raţionaliste a acestor scene s-a pierdut. Prin urmare, scena cu Gruşa 
devine deosebit de preţioasă pentru noi, deoarece prin ea ne putem pregăti verdictul asupra 
scenei originare insuficient asigurate. 

131 * Trei eseuri asupra teoriei sexualităţii ( N.t .) 

132 „Despre tipurile de declanşare a nevrozei" (1912). 

133 Pot face abstracţie de faptul că acest comportament a putut fi explicat în cuvinte abia 
două decenii mai târziu, deoarece toate efectele pe care le derivăm de la acea scenă s-au 
manifestat sub formă de simptome, obsesii ş.a.m.d., deja în copilărie şi cu mult timp 
înaintea analizei. Nu contează dacă este considerată ca scenă originară sau ca fantasmă 
originară. 

134 Din nou trebuie să subliniez că aceste reflecţii ar fi fără rost dacă visul şi nevroza nu ar 
aparţine copilăriei. 

135 (adăugat în 1923) Alcătuiesc încă o dată cronologia evenimentelor amintite în acest 
istoric: 

Născut în ziua de Crăciun. 

1^2 ani: Malaria. Observarea coitului părinţilor sau a acelei scene în care mai târziu a 
introdus fantasma coitului. 

Puţin înainte de 2h?- scena cu Gruşa. 

2 V 2 : amintirea-ecran despre plecarea părinţilor cu sora sa. 

Ea îl arată singur cu Nania, renegându-le astfel pe Gruşa şi pe soră. 
înainte de 3 V 4 : lamentarea mamei în faţa medicului. 

3 V 4 ani: începutul seducerii de către soră; la scurt timp, din partea Naniei, ameninţarea cu 
castrarea. 

3 V 2 ani: guvernanta engleză, începutul schimbării de caracter. 

4 ani: visul cu lupi, formarea fobiei. 

4 V 2 ani: influenţa istoriei biblice. Apariţia simptomelor obsesionale. 

Puţin înainte de 5 ani: halucinaţia despre pierderea degetului. 

5 ani: părăsirea primei moşii. 

După 6 ani: vizita la tatăl bolnav/compulsia la expiraţie. 

8—10 ani: ultimele izbucniri ale nevrozei obsesionale. 

/17: prăbuşirea declanşată de gonoree. 

/23: începerea tratamentului. 

/Datele următoarelor întâmplări nu pot fi stabilite cu precizie: 

între scena originară 1 V 2 ani) şi seducţie ( 3 V 4 ani): tulburarea poftei de mâncare. 

în acelaşi interval: sacagiul mut. 

înainte de al 4-lea an: posibila observare a copulării unor câini. 

După 4 ani: teama de fluture (de coada-rândunicii). 


Din relatarea mea s-a putut ghici uşor că pacientul era rus. I-am dat voie să plece - 
vindecat, după părerea mea - cu puţine săptămâni înainte de izbucnirea neaşteptată a 
Primului Război Mondial şi l-am revăzut abia după ce vicisitudinile războiului deschiseseră 
Puterilor Centrale calea spre Sudul Rusiei. Atunci a venit la Viena şi mi-a vorbit despre 
dorinţa, apărută imediat după terminarea curei, de a se elibera de sub influenţa medicului, 
în câteva luni de muncă am rezolvat şi o ultimă urmă, încă nedepăşită, de transfer; de 
atunci, pacientul, căruia războiul i-a răpit ţara, averea şi toate legăturile de familie, s-a 
simţit normal şi s-a purtat ireproşabil. Poate tocmai nenorocirea lui, prin satisfacerea 
sentimentului de vinovăţie, a contribuit la întărirea restabilirii sale. 

